TERRI BLACKSTOCK 


autoare de bestselleruri New York Times 


DACĂ 
MĂ GASESC 


Traducere din limba engleză de 
Mirela-Mădălina lonescu 


P.- și Politon 


2021 


Published by arrangement with The Zondervan Corporation L.L.C., 
a division of HarperCollins Christian Publishing, Inc. 
If 'm Found 
Copyright O 2017 by Terri Blackstock 
© 2021 Editura ACT și Politon pentru prezenta ediție românească 


Editura ACT și Politon 
Str. Înclinată, nr. 129, Sector 5, București, România, C.P. 050202. 
T el: 0723 150 590, e-mail: office Bactsipoliton.ro 
www.actsipoliton.ro 


Traducător: Mirela-Mădălina lonescu 
Redactor: Ines Simionescu 

Editor: Maria Nicula 

Tehnoredactor: Teodora Vlădescu 
Coperta: Marian lordache 

Copyright Manager: Andrei Popa 


Descrierea CIP a Bibliotecii Naţionale a României 
BLACKSTOCK, TERRI 
Dacă mă găsesc / Terri Blackstock; trad.: Mirela-Mădălina Ionescu. - 
București: ACT și Politon, 2021 
ISBN 978-606-913-761-1 
|. lonescu, Mirela-Mădălina (trad.) 
821.111 


AVERTISMENT: Distribuirea, copierea sau piratarea în orice fel a aces- 
tei cărți nu este pedepsită numai prin lege, dar contravine și tuturor 
normelor și principiilor etice și sănătoase pe care un astfel de titlu le 
promovează. Ce fel de efect va avea energia pe care vreţi să o trans- 
miteţi mai departe, dacă aceasta vine prin furt, ilegalitate și lipsă de 
respect față de autor și față de toţi cei care au contribuit la crearea 
acestei cărţi, astfel ca ea să ajungă la dumneavoastră? Împărtășiţi cu 
ceilalţi informaţiile importante, valorile și lecţiile pe care le-aţi aflat 
din acest material, într-un mod corect și responsabil. 


CASEY 


Q irofarurile din oglinda retrovizoare aproape că mă 
ucid. N-am parcurs mai mult de 16 kilometri de când 
am ieșit din Shady Grove și deja văd că poliţia face slalom 
printre mașinile aflate în urma mea, cu sirenele pâlpâind și 
urlând întruna, semănând teroare cu becurile lor albastre 
în mașina mea de pe care se scurge ploaia. Nu am unde 
să trag pe dreapta - traficul din fața mea este blocat, iar 
marginile drumului sunt străjuite de șanțuri și de o parte 
și de alta. 

Inima îmi bate nebunește și mă trezesc scăldată de 
sudoare. 


Simt totuși o oarecare ușurare. Totul se va sfârși în cu- 
rând: întreaga poveste cu fuga și încercările mele de a mă 
ascunde, încercarea de a pretinde că sunt altcineva, aceas- 
tă detaşare de viața reală, mai ales când relaţiile cu ceilalți 
pot fi atât de dureroase atunci când trebuie să le smulgi 
din tine ca pe niște benzi de ceară. Însă imediat ce mă 
las cuprinsă de acest sentiment de ușurare, realitatea îl și 
alungă. Viaţa mea este, de fapt, cea care se va sfârși de 

îndată ce voi fi predată persecutorului meu. lar apoi se vor 
lua de familia mea. 


Mă privesc în oglinda retrovizoare. Mă vor identifica 
imediat din cauza rănilor. Am obrazul vânăt și umflat, iar 
mâna îmi este lipicioasă de la sânge. Pe sub blugii rupți, 
îmi simt picioarele învineţite și însângerate. Nu le va păsa 
că în această seară m-am luptat pentru a salva două vieţi: 
a mea și a altcuiva. Nu va conta binele pe care l-am făcut, 
deoarece locul în care a fost ucis cel mai bun prieten al meu 
era înțesat cu propriul meu ADN. Pentru ei, sunt o crimina- 
lă cu sânge rece. Vor spune că merit tot ce mi se întâmplă. 

În timp ce mașinile poliţiei îşi fac loc prin trafic, apro- 
piindu-se de mine, opresc în parcarea unui cinematograf, 
știind deja că polițiștii se vor repezi spre mine și mă vor 
înconjura cu armele scoase. 

Însă ei îşi continuă drumul pe şoseaua alunecoasă, tre- 
când în grabă pe lângă parcare. Ţinându-mi respiraţia, mă 
răsucesc în scaun și văd uimită pe geamul umed din spate 
că se opresc la destinaţia lor, aflată la vreun kilometru mai 
în față. Este vorba despre un accident în care au fost impli- 
cate două mașini; echipajele de poliţie îl izolează, oprind 
traficul. 

Răsuflu ușurată în timp ce lacrimile îmi întunecă pri- 
virea. Așadar încă nu s-a sfârșit. Mai este. Voi fugi în 
continuare. 

Mă şterg la ochi cu mâneca udă a cămășii, reușind să 
mă adun suficient cât să trag mașina în partea cufundată în 
întuneric a parcării cinematografului. lau poșeta și geanta 
de voiaj pe care le-am ascuns acum câteva zile sub scaun. 
Scotocesc prin poșetă şi găsesc un fard de ten și un ruj. Îmi 
doresc să fi avut la mine ceva pentru pleoape și baza de 

machiaj, dar le-am lăsat în apartamentul în care nu mă voi 
mai putea întoarce niciodată. 


Aprind lumina de la oglinda retrovizoare, îmi întind 
fardul peste obrazul învinețit și dau puțin deasupra buzei. 
Folosesc rujul pentru a adăuga puţină culoare în obraji, 
încercând să îi fac să arate mai normal. 


Nu-i perfect, dar cel puţin nu sare în ochi imediat că 
am fost bătută în seara asta. Deschid geanta de voiaj și scot 
șapca de baseball neagră, simplă, apoi îmi prind părul într-o 
coadă de cal pe care o trec prin partea din spate a șepcii. 

Caut prin scrumiera mașinii și dau de un bănuţ pe care 
sper să îl pot folosi pe post de şurubelniţă. Mă strecor afară 
din mașină și mă întorc în partea din față a parcării. Este 
târziu, iar ultimul film s-a terminat, însă câteva mașini mai 
sunt parcate încă ici și colo. Un Buik ruginit cu două roți 
dezumflate se află cel mai aproape de mine, așa că mă las 
în genunchi în spatele lui și îi deșurubez plăcuța de înma- 
triculare, în timp ce ploaia mă face ciuciulete. 


Apoi mă grăbesc să mă întorc la mașină și să îi înlocu- 
iesc plăcuţa. În curând vor extinde căutările pentru Kia mea. 
Va trebui să scap de ea, s-o las pe undeva, dar până nu voi 
ajunge suficient de departe de oraș va merge și așa. 


Găsesc o stradă laterală și o iau pe acolo, îndepărtân- 
du-mă de trafic și de accident. Merg pe șosele lăturalnice, 
încercând să mă îndrept spre vest. După aproximativ o oră, 
nu mă mai aştept să aud sirenele poliţiei din minut în minut. 
Nu am idee unde mă aflu, dar când nu ai nicio destinaţie, 
nu mai contează dacă te rătăcești. 


er — 

Câteva ore mai târziu, trec graniţa statului Mississippi, 
lăsând Alabama și Georgia în urmă. Trebuie să scap cât mai 
curând de mașină. 


Mă doare maxilarul, la fel genunchiul și tibia însângera- 
tă şi simt cum pune stăpânire pe mine oboseala. Trebuie să 
ajung undeva să mă curăţ. 

Peste aproximativ o oră, intru într-un orășel mizer, în 
care bărbaţii trândăvesc pe la colț de stradă. Ocolesc pe o 
alee, dar niciun loc nu pare prea sigur. Mai în față este un 
motel căruia cu greu i-ar putea acorda o stea, însă oamenii 
par mai degrabă dispuși să accepte bani gheaţă și nu-mi 
cer să le arăt permisul de conducere. 

Biroul din spatele geamului murdar este învăluit într-un 
fum gros. Mă întâmpină un bărbat cu inele în buză. 


— Am nevoie de o cameră, spun eu. Plătesc cu banii jos. 


Părul unsuros îi acoperă ochii somnoroși. Nu mă mai 
întreabă nimic altceva, îmi ia banii și îmi dă cheia de la 
cameră. 


— Aşternuturile sunt curate? întreb. 

Ochii îi sclipesc o clipă. 

— Le-am schimbat azi-dimineaţă, spune el, vădit insul- 
tat că am îndrăznit să întreb aşa ceva. 

Vreau să întreb câţi chiriași cu ora s-au cazat aici de 
atunci, dar oftez și iau cheia, îndreptându-mă spre camera 
pe care mi-a dat-o. Bine măcar că e ultima din capătul cu- 
loarului, așa că pe una din laturi nu am nici un vecin. Poate 
că și camera de lângă ea este goală. Mașina se află în capă- 
tul opus al parcării și acolo o las. 


Camera duhnește a fum de țigară și a nenumărate mi- 
rosuri respingătoare pe care nici nu le pot descrie. Intru și 

trag cuvertura de pe pat. Așternuturile sunt șifonate, dar, 
într-adevăr, par curate. Mă așez în pat complet îmbrăcată, 
evitând să mă gândesc la ploșniţe, la șoareci... sau la o trupă 
SWAT înarmată. 


Găsesc telecomanda unsuroasă și dau drumul la televi- 
zor. Are numai pachetul de bază la cablu, așa că dau pe un 
canal de știri și mă uit vreo oră ca să văd dacă nu cumva 
știrile naţionale transmit ceva despre mine. Nu văd nimic. 
Poate că nu voi fi subiect de știri decât în Shady Grove. 


Imi imaginez ce se va scrie mâine în mass-media despre 
mine. Oare se vor concentra asupra fetei care dispăruse și 
care acum s-a reunit cu familia ei? 


„Fugara salvează o fată răpită” - acesta este titlul de 
senzație pe care l-ar fi dat Brent știrii pentru a-i atrage pe 
cei de la AP și de la Reuters să o preia. Promite o poveste 
irezistibilă. 

Mă întreb dacă poliţia din Shreveport îl va trage la răs- 
pundere pe Dylan pentru evadarea mea. A fost angajat să 
mă găsească. De ce să mă fi lăsat să scap așa ușor? 

Nu există altă explicație decât Dumnezeu, pe care l-am 
invocat nu o dată în ultimele zile. Abia dacă îl cunosc, dar 
cred că el mă cunoaşte cu siguranţă. În timp ce închid ochii, 
înainte să mă ia somnul, șoptesc: „Îţi mulțumesc!” 


DYLAN 


N u mă deranjează să admit că persoana cea mai curajoa- 
să pe care am întâlnit-o în viața mea este Casey Cox, și 
am cunoscut tipi care s-au aruncat în fața grenadelor pen- 
tru a-și proteja camarazii. Totuși, nu pot afirma asta în fața 
lui Gordon Keegan sau a lui Sy Rollins, detectivii care îi 
urmăresc fiecare mișcare. Pentru ei, fata e o bombă cu ceas 
care trebuie dezamorsată înainte de a-i trimite pe lumea 
cealaltă cu viaţa lor plină de ilegalităţi cu tot. 

Detectivul Keegan stă pe scaunul din dreapta, în timp 
ce îl conduc înapoi spre avionul său - cumpărat, probabil, 
din bani pătați cu sânge - și simt tensiunea plutind în aer. 

— Nu-mi vine să cred că ai lăsat-o să scape, spune el. 

Mă dor maxilarele în momentul în care închid gura, 
strângând zdravăn din dinți. 

— Am fost distras de fata care țipa, pe care Cox voia să 
o salveze, și de tipul violent care încerca să o omoare pe ea 
și pe copilul ei. A fost chestie de alegere. Mi-am îndreptat 
mai întâi atenţia către situația cea mai periculoasă. 

— Dar știai că era Casey. 
Are buzele strâns lipite, dar rostește cuvintele răspicat. 


— Nu trebuia să faci nicio alegere. Puteai să-i fi scos de 
acolo pe fată și pe copil, şi să o arestezi, totuși, pe Casey. 

— Când te afli în vâltoarea luptei, lucrurile nu merg 
întotdeauna cum ar trebui. 


Imi aruncă o privire ce m-ar putea ucide. 


— Nu-mi veni cu aiureala asta cu vâltoarea luptei. Am 
luat parte la operaţiunea Furtună în deșert, diferența e că 
mă aflam în linia întâi, nu mă ascundeam în spatele unei 
insigne. 

Habar nu are câte am făcut eu, fiind criminalist în ar- 
mată, aşa că nu răspund. 


— Pe atunci nu ne cocoloșeam soldaţii, permițându-le 
să se sustragă de la datorie cu cine știe ce scuză răsuflată. 
Când băieții noștri se întorceau la vatră, trebuiau să se apuce 
de lucru și să facă ceva cu viaţa lor. 


Serios? mă întreb eu. Nici vorbă de tulburări de stres 
posttraumatic după operațiunea Furtună în deșert sau după 
Vietnam, nu? Nici după Coreea? Nici după cele două războa- 
ie mondiale? Totul a pornit abia acum, odată cu războiul 
împotriva terorismului ? 


Keegan e chiar mai prost decât îmi închipuiam. Mă în- 
treb ce scuză are pentru a-și justifica escrocheriile și crimele 
comise. Oare se va folosi de ele la tribunal, atunci când, în 
sfârșit, îl voi înfunda pentru toate păcatele? 


* Campanie militară împotriva terorismului iniţiată de Statele Unite ale 
Americii şi Marea Britanie, sprijinită de o coaliţie alcătuită din 35 de 
state. (n. trad.) 

— O voi găsi, spun eu. Fii fără grijă. l-am dat de urmă 
aici, nu-i așa? Încep să înţeleg tiparul după care acționează 
și felul în care gândește. Fiecare minut petrecut cu tine este 
un timp în care nu o urmăresc pe ea. 


Ajungem la micul aeroport și trag mașina în parcarea 
din fața clădirii. Keegan dă dezaprobator din cap. 


— Du-mă până pe pistă. Îţi voi arăta care e avionul meu. 
Cât fac eu ocolul clădirii spre platforma betonată, el își 
ia geanta de voiaj de pe bancheta din spate. 


— Avionul tău? îl întreb, căutând cu privirea printre 
cele peste douăzeci de avioane aliniate. 


Ezită o jumătate de secundă, ceea ce mă face să îmi dau 
seama că a fost o scăpare din partea lui. Ce urmează este 
de obicei o minciună. 


— Este al unui amic. Mă lasă să-l folosesc din când în 
când. 


Am cunoscut o mulţime de piloţi, dar cei care au pro- 
priul lor avion nu îl dau cu împrumut de parcă ar da o ma- 
șină de tuns iarba. Asigurarea costă o mică avere și nu e 
valabilă pentru piloţii ocazionali, iar orele suplimentare de 
zbor înseamnă costuri piperate de întreţinere. Însă nu îl 
provoc cu așa ceva. 


— Te-ai gândit vreodată să înveţi să pilotezi, Dylan? 
— Am urmat cursuri în facultate, spun eu. Mi-am luat 
permisul de zbor, însă nu am mai pilotat de câţiva ani. 


Pare dezamăgit. Aș vrea să îi spun să nu pună asta la 
suflet, dar păstrez tăcerea în timp ce el îmi arată drumul 
către avionul lui, un Cessna 182. 

Cât timp își încarcă lucrurile în cala avionului cu un 
singur motor, eu îmi notez numărul pe care îl are înscris pe 
coadă. Se întoarce la mașină și se apleacă spre mine. 


— Ce ai de gând să faci acum? 
— Să mă duc după ea. Voi continua să o caut. 


— Nu, spune el. Întoarce-te acasă. Nu știu dacă o să mai 
lucrezi la acest caz. În plus, acum toate departamentele de 
poliție din cinci state sunt cu ochii pe noi. Ştirile naţionale 
vor pune mâna pe acest subiect, facilitându-ne identifica- 
rea ei, indiferent unde s-ar duce. Nu mai avem nevoie de 
tine. 


Nu mă deranjez să îi spun că fata nu e proastă, că își va 
schimba din nou identitatea. Probabil că a și făcut-o deja. 


— Nu lucrez pentru tine, spun eu, reținându-mi iritarea 
din glas. Lucrez pentru familia Pace. 


Părinţii lui Brent, cei care m-au angajat ca detectiv par- 
ticular ca s-o găsesc pe fata pe care o consideră vinovată că 
le-a ucis fiul, nu vor fi cu mult mai fericiți decât Keegan 
atunci când vor afla că am lăsat-o să scape. Însă dacă mă va 
concedia cineva, aceia vor fi ei. 


— Mai vedem noi. Întoarce-te acasă. E vremea să ne 
regrupăm și să reevaluăm. 

Dau din cap în semn de confirmare. Dacă mă întâlnesc 
cu el în Shreveport, cel puţin îi voi acorda lui Casey un timp 
prețios să ajungă și mai departe. 

— Bine. Pornesc imediat spre casă. Vrei să ne întâlnim 
mâine? 

— Da. Vino la ora unu la departament. Așa voi avea 
timp să vorbesc cu șeful poliției și cu familia Pace şi să ve- 
dem care e situaţia. 

Asta îmi oferă și mie timp să vorbesc cu ei. li întind 
mâna, ca să nu își dea seama că îl suspectez. În timp ce eu 
întorc mașina, el începe verificarea dinaintea zborului spre 
casă. 


Îmi petrec aproape întreaga noapte pe drum, condu- 
când acasă. În tot acest timp, mă rog însă pentru Casey, mă 
rog să aibă timp să se ascundă înainte ca Keegan să por- 
nească pe urmele ei. 


er T 


Este târziu când ajung acasă, iar în apartamentul meu mi- 
roase a stătut. Mirosul care persista când m-am mutat aici 
se simte din nou. Se pare că, atunci când stai departe de 
ceva câteva zile, simțurile tale olfactive devin ascuțite și se 
ofensează ușor când te întorci. 


Verific frigiderul și scurgerea de la chiuvetă, asigurân- 
du-mă că n-a rămas ceva stricat acolo. Torn o picătură din 
detergentul de vase în scurgere și pornesc dispozitivul 
pentru un minut, împrospătând astfel aerul, dar mirosul 
lăsat de foștii chiriași nu dispare. Mă gândesc că probabil 
creierul meu îl va filtra din nou în următoarele zile. 


Deschid ușile care dau în balconul micuţ și pășesc către 
balustrada ruginită. Când mă aplec peste ea, zăresc un cu- 
plu tânăr care se ceartă prin geamul mașinii, în parcare. Ea 
ameninţă că va pleca, iar el ţipă la ea. Când femeia pleacă, 
el trage niște înjurături în urma ei, apoi dă buzna într-un 
apartament de la parter și trântește ușa. 


Se lasă din nou liniștea. 


Mă așez în șezlongul pliant pe care se tot adună polenul 
și îmi pun picioarele pe coșul de gunoi din plastic pe care 
l-am întors invers, ca să-mi pot sprijini picioarele de el. 

Aceeași bine-cunoscută teamă plutește în aer, făcându-l 
greu de respirat. Psihologul mea îi spune „depresie” și vrea 
să sape cât mai adânc în ea. 


I-am povestit cât sunt de dezamăgit de mine însumi, că 
mă simt leneș și inutil de când m-am întors în Statele Unite, 
că nu am niciun scop în viață. E amuzant cum urmărirea lui 
Casey m-a făcut să uit de toate astea. Am avut un scop. În- 
cercam să o găsesc pe presupusa asasină a celui mai bun 
prieten al meu din copilărie. 


Acum am alt scop. 


Îmi cobor picioarele şi îmi sprijin coatele pe genunchi. 
De ce gândul de a păstra acel secret îmi adânceşte teama? 
Va trebui să ascund tot ce știu până când am să pot con- 
strui un caz ce nu va putea fi ignorat sau ascuns sub preș. 
Nu îmi place să îi mint pe cei din familia Pace, care au avut 
destule de îndurat și au încredere în mine, nu numai ca de- 
tectiv particular, ci și ca vechi prieten de familie. Se așteaptă 
să o aduc pe asasina fiului lor în instanţă. 


Voi face asta, numai că persoana pe care mă plătesc ei 
să o găsesc nu este ucigașa. 


De asemenea, nu știu cum va privi lucrul acesta Depar- 
tamentul de Poliție din Shreveport, unde sper să lucrez 
într-o bună zi. Întotdeauna i-am admirat şi i-am respectat 
pe polițiști. Sunt oameni buni, angajați în slujba legii, care 
au avut un impact semnificativ în viața mea. Sunt bărbaţi 
și femei care înfruntă direct focurile de armă, țipetele și 
exploziile exact când toată lumea fuge de ele. Corupţii le 
îngreunează misiunea celor curajoși și integri. 


Nu vreau nici să le răpesc meritele polițiștilor din 
Shreveport, nici să îi descriu în termeni prea generali. 

Vreau ca abordarea mea să aibă precizia unui chirurg, să îi 
scot din sistem pe cei care merită să ajungă la închisoare, 
pe cei care ne fac de râs meseria, pe cei care sunt pericu- 
loși. Vreau ca poliția să scape de ei și să fie dați ca exemplu 
negativ pentru toți cei care se folosesc de insignă ca să te- 
rorizeze şi să șantajeze. Mai vreau să îi fac să plătească 
pentru fiecare rană de cuţit de pe trupul lui Brent, pentru 
fiecare minciună înscenată ca să-i acopere moartea, pen- 
tru fiecare clipă pe care o petrec jucându-și rolul în propria 
lor născocire. 


Dar cine sunt eu ca să fac toate astea? Sunt marfă dete- 
riorată. Zilele astea nici măcar nu mă mai pot baza în tota- 
litate pe creierul meu. 


Totuși, nici nu pot renunța acum. Viaţa lui Casey depinde 
de acest lucru. 


Când închid ochii, îi văd pe ai ei, exact așa cum erau când 
am stat față în faţă, în stradă, sub lumina felinarului. Erau 
atât de profunzi și păreau încărcați de cuvinte nerostite, pe 
care mi-ar fi plăcut nespus să le aud. Aș fi vrut să îi îngri- 
jesc rănile, să-i privesc chipul frumos și să mă las cuprins 
de sentimentul de pace resimţit doar pentru că mă aflam 
în preajma ei. Mă gândesc la ce mi-a scris în e-mailul trimis 
de pe adresa creată doar în acest scop și pe care l-am primit 
pe o adresă pe care și eu mi-am creat-o din același motiv. 


În lume există un rău palpabil. L-am văzut de 
aproape. Să mă ascund tot restul vieții doar ca să-l 
pot evita poate fi un preţ acceptabil. Măcar de n-ar 
fi peste tot... 


Apoi, Casey mi-a lansat o provocare. 

Ai curaj să pornești pe urmele răului care mă 
chinuie, chiar dacă asta înseamnă că sarcina pe care 
ai fost angajat să o duci la îndeplinire este o conti- 
nuare a acelui rău? 


Ai aici numele. Cu siguranţă, Keegan și Sy Rollins. 
Să nu ai încredere în prietenii lor apropiaţi sau în 
fiul lui Keegan. Keegan și Rollins nu sunt doar co- 
rupți, ci și violenţi. Răul s-a încuibat în Divizia de 
Investigații Criminalistice și fabrică acuzații împo- 
triva unor oameni ca mine. 


Mă întorc în apartament și îmi scot laptopul din geantă. 
Il deschid și verific inbox-ul, să văd dacă m-a contactat din nou. 
Nu e nimic nou, așa că recitesc e-mailurile trimise deja de ea. 


Mă doare faptul că nu-și poate întoarce fața către Dum- 
nezeu. Vreau asta pentru ea. Singurătatea este o povară 
mult prea copleșitoare ca să o duci de unul singur. lisus nu 
a promis niciodată că o să ia povara de pe umerii credincio- 
șilor săi, dar a făgăduit că îi va ajuta să o poarte. 

Mă întind pe canapea, cu ochii în tavanul pătat, și mă 
rog pentru ea. Nu este nevoie să fie credincioasă pentru a 
se afla în paza Domnului. În timp ce mă rog, simt dragostea 
Lui pentru ea. Vede în ea ceea ce văd și eu. 


Mă întreb dacă e tot la volan. Sper că a scăpat de mași- 
nă până acum, înainte ca oamenii lui Keegan să o tragă pe 
dreapta. Poate că a găsit un loc sigur unde să doarmă. Sper 
că mai are bani ca să o scoată la capăt. 

Știu că o voi găsi din nou și să sperăm că, atunci când o 
voi face, va fi posibil să se întoarcă în siguranță și să își în- 
frunte acuzatorii. 


CASEY 


tiam că va veni și vremea asta, așa că în ultimele săptă- 

mâni am avut mereu în portbagaj o geantă cu lucruri de 
trebuinţă pentru momentul când aș fi fost nevoită să re- 
curg la o evadare rapidă. Am vopsea de păr în trei nuanțe 
- brunet, roșu și blond platinat -, foarfece, câteva șepci de 
baseball, bani și niște haine. Ştiam atunci când au venit 
după mine că nu voi mai putea să mă duc acasă. Trebuia 
doar să iau mașina și să plec cu ce aveam în portbagaj. 

Slavă Domnului că am fost avertizată că se apropiau. 
După aceea, nu m-am mai întors niciodată în apartamentul 
meu. 


În baia de la motel, deasupra căzii, lipsesc câteva plăci 
de faianță pe unde se vede rigipsul mucegăit. Linoleumul 
este dezlipit de jur-împrejurul vasului de toaletă, lăsând să 
se vadă o bucată și mai mare de mucegai format pe podea- 
ua de sub ea. 

Stau în picioare în fața oglinzii, încercând să mă hotă- 
răsc cine voi fi de data aceasta. Blondul este culoarea mea 
naturală, iar în ultimele săptămâni am fost șatenă. 


Mai întâi îmi tund bretonul. O să-mi dau seama de restul 
pe parcurs. Am avut deja părul tuns până la nivelul obraji- 
lor, atunci când am stat în Shady Grove, și sunt sigură că au 
fotografii cu mine în care aveam părul șaten. Aș putea să îl 
tai mai scurt, însă ar putea părea cam previzibil. În plus, 
odată ce îl tund pe tot, nu mai am ce face. Îmi las bretonul 
suficient de lung cât să îmi acopere ochii, lucru cu care îmi 
va lua o vreme să mă obișnuiesc. La mine, ochii sunt cel mai 
greu de mascat, în principal pentru că sunt migdalați și mai 
mari decât ai celorlalți oameni. În Shady Grove, nu am folo- 
sit machiaj pentru ochi, deoarece în pozele cu mine pe care 
le împrăștie poliția eram dată cu puţin tuş. Nu știu ce să fac 
de această dată. Schimbarea trebuie să fie semnificativă: 
nu pot să arăt la fel ca primele două versiuni ale mele. Nu 
am permis nimănui să îmi facă poze în Shady Grove, dar, 
chiar și așa, vor avea înregistrările de pe camerele de supra- 
veghere din locurile în care am fost. Sunt șanse ca nimeni 
să nu aibă o fotografie suficient de clară cu mine șatenă, 
ca să poată fi folosită în presă. Vor continua să folosească 
poza în care am părul blond. 

Mă vopsesc brunet, apoi mă spăl pe cap și mă clătesc. 
Nu îmi place cum arăt. Am tenul unei blonde, dar asta este! 
După ce îmi usuc părul, arăt de parcă aș fi alt om. Dacă 
aplic un machiaj mai închis, fumuriu la ochi și le rotunjesc 
conturul cu tuş, ca să nu mai pară atât de migdalați, aș pu- 
tea să îmi schimb complet înfățișarea. Dacă reușesc să-mi 
reduc umflătura din obraz și să îmi acopăr vânătăile cu 
machiaj, s-ar putea să nu atrag atenţia. 

Trag apa în care se află șuvițele tăiate, apoi îmi usuc 
părul și mă mai tund puţin. 

Îmi dau lacrimile în timp ce îl coafez, aranjându-l ca să 
pară mai scurt la spate și tapându-l, ca să arate mai dez- 
ordonat. Nu știu de ce plâng pentru părul pierdut, când 
am de îndurat o viață pierdută, dar se pare că nu mă pot 
controla. 


După ce am făcut tot ce am putut ca să îmi schimb în- 
fățișarea, fixez ceasul deșteptător de lângă pat să mă tre- 
zească peste două ore. Va trebui să scap de mașină înainte 
să se lumineze de ziuă. Îmi şterg lacrimile şi mă cufund 
într-un somn adânc. 

Visez că un bărbat mă ameninţă și mă lovește cu picio- 
rul, simt o durere îngrozitoare... apoi acesta se transformă 
în cadavrul lui Brent... după care în cel al tatălui meu... 


Când sună alarma, sar în sus speriată. Unde mă aflu? 
Tremur și pielea îmi strălucește de transpiraţie, dar îmi 
amintesc că mă aflu într-un motel. Mă forțez să mă dau jos 
din pat, să mă spăl pe dinţi, să fac din nou un duș și să îmi 
mai aranjez puţin părul. Fac patul, lăsându-l exact așa cum 
l-am găsit, și mă strecor pe nesimţite la mașină. Plec de aco- 
lo fără să fiu văzută, cel puţin din câte îmi dau eu seama. 

Pe la cinci dimineaţa găsesc un popas pentru camioane. 
Îmi las părul peste ochi, intru şi îmi cumpăr nişte chipsuri, 
ceva de băut, un smartphone ieftin într-o carcasă din plas- 
tic şi o cartelă. Îl activez rapid ca să îl pot folosi cât mai re- 
pede. Este deja încărcat. 


Odată ce îl pun în funcţiune, folosesc GPS-ul ca să găsesc 
cea mai apropiată staţie de autobuz, aflată la treizeci și doi 
de kilometri depărtare. Urmez direcția indicată și o găsesc 

cu ușurință chiar în momentul în care începe să răsară 
soarele. 


Oare să îmi las mașina în parcare - un indiciu sigur că 
am luat autobuzul de aici - sau să o parchez în altă parte? 
Conduc o vreme prin zonă până dau de parcarea subterană 
a unei bănci. Nu trebuie să plătești până nu ieși de acolo, 
lucru pe care nu intenționez să îl fac. Las mașina în acel loc, 
sperând că va trece destul de mult timp până când va fi 
observată, apoi mă întorc în stația de autobuz, cu o șapcă 
de baseball albă pe cap și bretonul lăsat bine peste ochi. 


Soarele e deja sus pe cer când obțin orarul autobuzelor 
și aflu care pleacă. Trebuie să mă întorc în Durant, Oklaho- 
ma, unde știu că pot lua un alt permis de conducere și un 
nume fals. Este posibil să găsesc și aici un loc din care să 
le obțin, dar, cu cât implic mai puţini oameni, cu atât mai 
bine. În plus, mi-e teamă de cei cu care aș fi nevoită să mă 
întâlnesc ca să pot intra în lumea fărădelegilor locului, pe 
când omul de la restaurantul La Pedro din Durant pare să 
aibă un dram de decenţă și, chiar dacă încalcă legea, nu îmi 
e teamă de el. 


Se pare că pot să iau un autobuz spre Dallas, apoi să 
schimb și să iau un alt autobuz care merge spre Durant. 
Rămân pe gânduri o clipă înainte să cumpăr biletul. Oare 
Dylan a aflat că mi-am mai luat un permis de conducere 
acolo? Oare îi va trece prin minte că voi face la fel? Îi va 
trece prin minte lui Keegan? 

Nu cred. Ei știu că am fost în Durant, dar este greu de 
crezut că știu tot ce am făcut acolo. 

Mă gândesc la felul cum arăt. Nu îmi place să fiu bru- 
netă, dar nu e ca și când aș avea de ales din vreo cincizeci 
de culori. Caut repede pe Google peruci și găsesc câteva 

magazine în zonă. Pe când aflu cum să ajung la cel mai 
apropiat dintre ele, îmi dau seama că nu pot să intru în 
niciunul. Este prea riscant. Există oameni - cum ar fi victi- 
mele cancerului - pentru care cumpărarea unei peruci ar 
putea fi un gest firesc, dar nu și pentru cineva ca mine. S-ar 
putea să trezesc suspiciuni. 


Caut din nou pe Google și găsesc un magazin de peruci 
online, cu sediul în New York. Perucile sintetice arată des- 
tul de bine în poze, dar, din nou, dacă port o perucă care pare 
a fi perucă, voi atrage atenţia asupra mea. Va trebui să plă- 
tesc mai mult pentru una care să arate ca părul adevărat. 


Navighez printre imaginile cu produsele lor și găsesc 
peruci cu părul lung și breton, atât în varianta blond, cât și 
brunet. Dau clic pe butonul Adaugă în coș, pentru ambele, 
apoi mă întorc și găsesc una cu părul scurt, bine aranjat, 
în nuanţa blond căpșună. O adaug și pe aceasta. Totalul de 
plată depășește o mie de dolari. Cum o să plătesc? Am bani, 
însă nu și card de credit. 


Apelez numărul pentru servicii clienţi și întreb dacă 
pot achita printr-un ordin de plată. Mi se spune că pot, așa 
că plasez comanda. Când sunt întrebată unde vreau să fie 
expediată, ezit din nou. Mă îndrept spre Durant, așa că poate 
ar trebui să o livreze acolo. Însă tot nu ştiu la ce motel. 


Pun telefonul pe difuzor, apoi intru din nou pe Google 
și tastez „La Pedro, Durant”. Apare restaurantul de unde 
mi-am luat actele false de identitate acum câteva luni. Le 
dau celor de acolo adresa lui Pedro. Apoi le spun că vreau 
să le trimită prin FedEx de îndată ce își primesc banii. No- 
tez cât face pe ordinul de plată. 

Cu șapca de baseball pe cap și cu privirea în pământ, ca 
să evit camerele de supraveghere, mă duc la oficiul poștal 

și achiziționez un ordin de plată. Apoi găsesc un sediu FedEx 
şi plătesc cash ca să trimită ordinul de plată la magazinul 
de peruci până mâine. 

Totul trebuie să fie atât de complicat! Trebuie să mă 
gândesc dinainte la tot, să plănuiesc, să îmi imaginez ce ar 
putea să meargă prost. Dar am obosit. O parte din mine nu 
mai vrea decât să îi lase să mă găsească dacă asta au de gând. 


Nu, asta este o prostie. Trebuie să mă ascund. Nu îi pot 
lăsa pe Keegan și pe demonii lui să mă ucidă. 

Mă întorc cu un taxi în staţia de autobuz. Autobuzul meu 
pleacă la nouă dimineaţa, așa că merg la baie și mă așez pe 
locul special amenajat pentru persoanele în scaun cu roti- 
le; rămân acolo până aproape de ora plecării. Sunt atât de 
obosită încât nici măcar să plâng nu pot. 

Într-un final, mă urc în autobuz și mă așez mai în spate, 
chiar în fața băii. Am ocupat locul dinspre culoar, în speran- 
ţa că nimeni nu va vrea să stea lângă mine. Îmi conectez 
căștile la noul telefon, dar apoi îmi dau seama că nu am 
muzică pe el. În timp ce se umple autobuzul, descarc apli- 
cația Pandora, îmi creez un cont gratuit sub un nume fals 
și găsesc un post care îmi place. Mi-aș dori să îmi pot 
transfera preferințele muzicale de pe propriul meu cont. 
La ce sunt bune toate aprecierile pe care le-am lăsat dacă 
nu le pot folosi? Cred că îmi este menit să fiu cineva care nu 
își poate alege muzica preferată. 


Muzica mă îmbie la somn înainte ca autobuzul să por- 
nească la drum, așa că dorm câteva ore bune. Când mă tre- 
zesc, pălesc la gândul că tot ceea ce am trăit în ultimele 
douăzeci și patru de ore - sau în ultimele săptămâni - nu 
va dispărea ca un vis. 


DYLAN 


— Nu înţeleg de ce fata asta este privită ca o eroină. 


Cuvintele lui Jim Pace sunt însoţite de răgușeala care 
dezvăluie o durere profundă. 


— E o criminală cu sânge rece, dar presa face o dramă 
din asta și dă de înţeles că a salvat-o pe bune pe fata aia. 


Derulează înapoi înregistrarea video și apoi pornește 
din nou știrea Fox News referitoare la ce s-a întâmplat în 
Shady Grove. La masa pătrată de conferințe a lui Jim, Keegan 
și Rollins stau faţă în față cu el și cu Elise, pe când eu, șeful 
poliţiei și căpitanul stăm în partea opusă televizorului. 

— Fata aia a pătruns în casă nu o dată, ci de două ori, 
spune Keegan. Este o hoață, nu o salvatoare. 

Rămân tăcut, nemișcat și îmi privesc mâinile. Dacă îi 
iau apărarea acum, totul se va sfârşi. Îmi vor lua cazul şi nu 
voi mai avea nicio șansă să o protejez. 


— Dylan, tu ai fost acolo, spune Elise cu ochii înlăcri- 
mati. Nu poţi să spui presei ce persoană îngrozitoare e fata 

asta? Nu le poţi explica celor de acolo ce i-a făcut băiatului 
nostru? 


Inspir adânc, obosit. 


— Nu știu dacă apariția mea la televizor ne va ajuta să 
o găsim, spun eu. Trebuie să trec neobservat. Dacă oamenii 
mă recunosc, ar putea fi avertizată când mă apropii. 


— Dar ce e ea, spion? întreabă Jim. Cum s-a putut sus- 
trage legii atât timp? Parcă ar fi fost antrenată de CIA sau 
de ceva asemănător. Nu pricep. Locuia acolo în văzul lumii. 
Mergea zilnic la muncă și vorbea cu oamenii. 

— Tatăl ei a fost polițist, spun eu. Trebuie să fi prins și 
ea câte ceva. 

— Jim, prin locurile acelea presa nu difuzează aceleași 
știri ca pe aici, spune șeful poliţiei, Gates. Dar crede-mă, 
acum, că a atras atenţia întregii țări, va fi recunoscută ori- 
unde s-ar duce. Cineva o va denunța. 

— Nu ştiu ce să zic, spun eu. Îşi va schimba înfăţişarea. 
Probabil că a și făcut-o deja. 

— Totuși, zice Elise, este ușor de recunoscut cu ochii 
aceia ai ei. Acesta este și motivul pentru care a devenit su- 
biectul săptămânii. Din cauza felului în care se uită. 


Imi privesc din nou mâinile. 


Șeful poliţiei arată de parcă nu ar fi dormit de zile 
bune. Se freacă la ochi. 

— Jim, Elise, ştiu că este dezamăgitor pentru voi că am 
fost atât de aproape și că ne-a scăpat, dar vă asigur că o 
vom găsi. 


Keegan mă arată cu degetul: 

— El este cel care a lăsat-o să scape. S-o spunem pe 
șleau: nu avem nevoie de un detectiv particular ca s-o gă- 
sim. Lăsaţi-ne pe mine și pe Sy să ne ocupăm de caz. Dacă 
tot sunteți dornici să îi plătiţi lui cheltuielile de călătorie, 
mai bine plătiţi-le pentru noi și o vom aduce înapoi. 

Căpitanul Swayze, care nu mai participase până acum 
la întâlniri, spune răspicat: 

— Le putem da liber câteva zile, șefu'. Eu zic să-i lăsăm 
să meargă. 

Îmi ţin respiraţia, aşteptând să fiu concediat. 

Însă şeful poliţiei răbufneşte: 

— Nu, nu avem nici oameni, nici buget. Avem prea 
multe cazuri deschise aici. Nu îmi permit să îi scot din 
echipă pe doi dintre detectivii de la Divizia de Investigaţii 
Criminalistice. 

Jim își drege vocea și se uită la mine. Mă pregătesc 
sufletește. 


— Adevărul este că Dylan a găsit-o, spune el. Nimeni 
altcineva decât el. 


Profit de acest lucru. 

— O voi găsi din nou și îți promit că îl voi răzbuna pe 
Brent. 

Keegan nu s-a dat bătut încă: 


— Uite ce-i, cu tot respectul cuvenit, dar individul ăsta 
are o problemă. Îmi pare rău că spun asta, Dylan, însă cred 
că motivul pentru tot ce s-a întâmplat acolo este că situația 
ţi-a declanșat sindromul posttraumatic. 


— Sindromul posttraumatic de care sufăr este sub con- 
trol, spun eu, deși mi-aș dori să fie adevărat. 

— Sigur că da... De-aia ai fost eliberat din armată. 
Asta chiar a durut. 


— Onorabil, spun eu, deși sunt convins că toată lumea 
știe asta. 


Keegan încearcă o altă cale. 

— Inţelegi, nu-i așa, că ţi-a înjunghiat fiul de cinci ori 
în cinci locuri vitale? Cu siguranţă a plănuit asta, a făcut 
cercetări. Chiar și numai una dintre răni ar fi... 


— Încetează, îi tai eu vorba. 


Elise se albise la față și știu că fiecare imagine pe care 
i-o creionează el în minte e ca o rană mortală pentru ea. 


— Domnule detectiv, spune Jim, nu este nevoie să ne 
reamintiți ce a făcut fata aceea. 


— Îmi cer scuze, zice Keegan, însă vreau să subliniez 
cât de gravă este situația. Din câte știm noi, Cox lucra cu 
răpitorul din Shady Grove. Este ajutată cu siguranță de ci- 
neva, altfel nu s-ar putea ascunde atât de bine. O fac să pară 
un fel de eroină, dar vreţi să îmi spuneţi mie că a dat pur și 
simplu peste o fată care fusese răpită timp de doi ani de 
zile? Îmi sună dubios. Ceva nu se leagă. 


— Nu avem dovezi că ea îl cunoaște, spun eu repede. 
Poliţia din Shady Grove a confirmat povestea fetei răpite. 
Când Casey a fost arestată prima dată pentru intrare prin 
efracție, a explicat cum a aflat că fata era cu el. Poliția nu a 
luat-o prea în serios. Nu uitaţi că eram de față. Casey a pă- 
truns înăuntru ca s-o elibereze pe fată. Încercase câteva zile 
la rând să o scoată de acolo. 


— li iei apărarea? mă acuză căpitanul Swayze. 

— Bineînţeles că nu, dar nu putem schimba realitatea 
doar pentru că nu este în folosul nostru. Este calculată, da, 
însă nu se potrivește profilului unui psihopat. A riscat să se 
expună ca să o salveze pe fata aceea. 


Toţi protestează în cor, dar ridic glasul și îi acopăr. 


— Este important să îi creăm un portret psihologic 
având mintea limpede. Așa am fost eu instruit. Așa este ea. 


Keegan intervine înaintea celorlalți. 

— Are dreptate. 

Uluit, mă întorc înspre el. 

— Probabil că nu este o psihopată. Poate că suferă de 
un simț al justiției profund obsesiv. Poate doar credea că 
Brent face ceva nedrept, așa că încerca în mod obsesiv să 
îndrepte o greșeală. 

Toată lumea este de acord. Rămân tăcut, suspicios. 

— Mama ei suferă de tulburare obsesiv-compulsivă în 
formă gravă. Pesemne că este ereditar. 


— Nu s-a dovedit științific că această tulburare se 
transmite genetic, intervin eu, mai ales că mă documenta- 
sem deja. Specialiștii te contrazic, iar prietenii și familia ei 
nu au observat niciun semn de boală mintală la ea. 

— Ai auzit? îl întreabă Sy pe șeful poliţiei, luând cuvân- 
tul pentru prima dată. Vorbește de parcă ar fi avocatul apă- 
rării. De partea cui ești tu, Dylan? 

Dau dezaprobator din cap. 


— Nu vorbesc în calitate de avocat al apărării, ci vor- 
besc ca un detectiv care te ajută să pregătești cazul pentru 
a-l preda procurorului. Vrei sau nu un caz solid? 

— Nu ai fost angajat să ne ajuţi pe noi la pregătirea 
cazului, spune Keegan. Ai fost angajat să o aduci înapoi. 
Asta-i tot. 


Simt cum îmi pulsează venele de la tâmple. 

— Eu nu sunt vânător de recompense. Sunt polițist. 

— Nu ești nici una, nici alta, urlă la mine Keegan. 

— Încetaţi! spune șeful poliţiei, şi ne întoarcem cu toţii 
spre el. Intră în atribuţiunile lui Dylan să investigheze și să 
adune dovezi în acest caz în timp ce o caută, și ca să vă 
spun drept, domnilor detectivi, sper că sunteţi mult mai 
informaţi decât păreţi în momentul acesta. Așa că daţi-i 
pace. Dylan s-a apropiat mai mult de ea decât voi. Jim, sunt 
de acord că avem nevoie să continue să lucreze la caz și 
apreciez faptul că furnizezi resursele necesare pentru asta. 


Jim mă privește cu ochii lui obosiţi. 

— Dylan, am încredere în tine, spune el. Vreau să rămâi. 

— Mulţumesc, răspund eu. Nu te voi dezamăgi. 

Keegan se lasă pe spate în scaun. 

— Ai făcut-o deja. 

— Gata, răbufnește șeful poliției. Am hotărât. Dylan, să 
ne spui ce îţi trebuie. Rămâi în legătură cu Keegan și cu 
Rollins - zi-le și lor peste ce dovezi dai - și, dacă mai ai ne- 
voie de ceva, indiferent ce, știi cum să mă găsești. Cazul 


acesta este o prioritate pentru mine și voi face tot ce-mi stă 
în putință să-l rezolvăm. Să trecem la treabă! 


Ne luăm la revedere cordial. Jim îmi spune să mai ră- 
mân puțin după ce pleacă ei, ca să mă plătească și să-mi 
mai dea bani pentru cheltuielile de drum. Aştept în fața 

biroului lui Jim până termină el de discutat cu Gates. Când 
iese, îmi dă un cec. 


— Mă bucur că ai rămas să lucrezi la caz, Dylan! spune 
el. Trebuie să îți spun că nu-mi place deloc de Keegan. 
Rollins o fi băiat bun, dar nu e prea vorbăreţ. Uneori mi se 
pare că îi miroase respiraţia a alcool. Cât despre detectivul 
Keegan... îți este greu să lucrezi cu el? 


— Are o personalitate îndrăzneață, mă eschivez eu, dar 
pot lucra cu oricine. Va fi în regulă. Cred că are un interes 
personal să o găsească. 


Jim crede cu siguranţă că vorbesc despre orgoliul lui. 
De-ar ști el care este adevăratul său interes... 


— Vreau să ai la dispoziţie tot ce-ţi trebuie, spune el. 
Închiriază din nou un avion dacă e nevoie. Sună-mă dacă e 
cazul să iei un bilet de avion. În momentul în care o locali- 
zezi, trebuie să ajungi acolo cât de repede poți. 


Îl asigur că așa voi face. Când ies afară, mă întreb dacă 
ar fi trebuit să îi dezvălui lui Jim tot adevărul. M-ar fi cre- 
zut? Nu, firește că nu. În acest moment, nu există nimic 
care să-i convingă că fata al cărei ADN se afla peste tot la 
locul uciderii fiului lor nu este o ucigașă. De ce ar simpatiza 
cu ea? În plus, nu te poţi apuca să-i acuzi pe poliţişti fără să 
ai o mulțime de dovezi care să-ți susțină afirmaţiile, iar eu 
nu pot obţine acele dovezi decât dacă lucrurile ar rămâne 
așa cum sunt deocamdată. 

În timp ce mă îndrept spre mașină, îl văd pe Keegan 
ieşind din parcare. Îmi aruncă o privire prin geamul magi- 
nii de mă trec fiorii. Îmi pun ochelarii de soare şi mă prefac 
că nu l-am văzut. 


DYLAN 


rivirea pe care mi-a aruncat-o Keegan când ieșea din 
P parcarea lui Jim Pace îmi dă o senzație de rău. E un băr- 
bat periculos, iar dacă simte că nu sunt de partea lui sau nu 
cred în povestea lui, sunt un om mort, la fel ca Brent. Când 
ajung la câțiva kilometri distanță de casa familiei Pace, 
opresc la un Burger King și îmi deschid laptopul. Mă conec- 
tez la rețeaua de Wi-Fi de acolo și copiez documentele pe 
care le-am compilat despre Brent pe stick-ul de memorie 
trimis de Casey acum câteva săptămâni, cel cu toate cerce- 
tările făcute de Brent. Apoi şterg fișierele de pe adresa mea 
de e-mail și din memoria calculatorului. 

Copiez fișierele de pe acel stick pe un altul. Mă duc 
apoi cu mașina la bancă, închiriez o cutie de valori și las 
acolo stick-ul de memorie original. lau cheia cu mine, în- 
cercând să mă hotărăsc cui să i-o dau. În cine se poate avea 
încredere? 


În psihologul meu? I-aș putea spune că, dacă mor subit, 
vreau să predea dovezile celor de la FBI sau poliţiei statale. 
Sună, totuși, cam paranoic, precum personajul acela al lui 

Mel Gibson din Conspiracy Theory (Teoria conspirației). Nu 
vreau să creadă că sindromul posttraumatic a atins un nou 
nivel, și mai grav. 

I-a putea da cheia surorii lui Casey, Hannah, dar am 
senzaţia că deja deține aceste dovezi. Știu că i-a trimis deja 
lui Casey un pachet. Probabil că a fost chiar acest stick. 


Aş putea să o las familiei Pace, dar nu știu dacă ar pu- 
tea rezista tentației de a merge să vadă ce se află acolo. 


Nu am pe nimeni în care să mă încred suficient. 


Acest gând mă afundă din nou în depresie, însă mă for- 
tez să ies. Nu mă pot cufunda în ea. Trebuie să acționez. Îmi 
voi da seama ce să fac cu cheia la un moment dat, dar nu 
pot lăsa depresia să îmi vină de hac acum. 


Cu sau fără resurse din partea departamentului, Keegan 
și Rollins se duc după Casey. Au ei propriile lor resurse, 
ceea ce constituie o parte a problemei. 


La un moment dat, trebuie să îi trimit lui Casey din nou 
un e-mail, ca să ne putem compara informaţiile. Dacă îi voi 
câștiga încrederea, poate îmi va spune unde se află. 


Da, când o zbura porcul! Imi dau seama că fabulez. 


Când intru în apartament, îmi sună telefonul. Mă uit la 
ecran și oftez. Mama. Mă gândesc să nu-i răspund, dar, îna- 
inte de al patrulea apel, apăs pe butonul verde. 


— Bună, mamă. 

Știu că vocea îmi sună fals. 

— Nu m-ai mai sunat de câteva săptămâni. Voiam să 
văd dacă mai trăiești. 


— Nu, mamă, n-am murit. 

— Credeam că o să ținem legătura mai des după ce ai 
fost plecat atâta vreme. Nu-i ca și când ai fi ocupat. 


— De fapt chiar sunt, spun eu. Am lucrat. 
— Ai lucrat? Cine te-a angajat? 
Nu vreau să intru în detalii. 


— Am un contract cu departamentul de poliţie pentru 
a ajuta la rezolvarea unui caz. Am fost plecat din oraș des- 
tul de mult timp. 


— Ei ştiu despre problema ta? 


Urăsc felul în care rostește ea acel cuvânt, de parcă l-ar 
pune între ghilimele. 


— Da, mamă. Tu ce mai faci? 

— Sunt bine; puţin curioasă de ce poţi să-ţi faci timp să 
pleci din oraș, dar nu și să treci pe aici. 

Mă enervez. 

— M-ai dat afară. 

— Nu te-am dat afară. A fost doar o mică ceartă, atâta tot. 

Articulează cu greu cuvintele. 

— Nu am vrut să spun că nu te mai poți întoarce 
niciodată. 

Râd ușor, amar. 

— Era oricum vremea să merg mai departe. 


Nu mă gândesc decât la un singur motiv pentru care a 
sunat. Mi-a spus clar că îi e indiferent dacă mă vede sau nu, 
iar când începe să îi pese, o deranjează că nu sunt așa cum 
se aştepta ea să fiu. 


— Mamă, ai nevoie de bani? De asta m-ai sunat? 

— Nu, mormăie ea, voiam să știu dacă ai auzit de Brent 
Pace. A fost ucis. 


Imi doresc și mai puţin să vorbesc cu ea despre Brent 
decât îmi doresc să vorbesc despre mine. 


— Sigur că am auzit. S-a întâmplat acum câteva luni. 


— Câtă atenţie i s-a acordat acelui băiat, iar acum se 
întâmplă una ca asta. Brent a fost cu siguranță implicat în 
ceva necurat. 

— Nu a fost. 

— Nu ai de unde să știi. Și eu m-am judecat pe mine 
însămi în toți anii ăștia, gândindu-mă că astfel de lucruri i se 
pot întâmpla doar copilului meu pentru că sunt eu o mamă 
groaznică. Niciodată altora. 


Mă înroșesc la față. 
— Așa le trebuie, nu-i așa? 
— Nu am spus asta, dar acum dacă tot ai... 


Se poticnește de parcă în adâncul sufletului ei ar ști că 
este deplorabil să spui un asemenea lucru. Sper ca măcar 
atâta conștiință să-i fi rămas. 

— Unchiul tău vine pe la noi împreună cu familia week- 
endul viitor. l-am spus că vei fi aici dacă te vei putea da jos 
din pat. 

Îmi umezesc buzele întrebându-mă de ce îmi simt gura 
atât de uscată. 

— Nu cred că voi ajunge. Trebuie să plec din nou din oraș. 

— Ce-o să creadă dacă nu vei fi aici? 

Simt cum acidul gastric îmi face o gaură în stomac. 


— Că am avut o cădere nervoasă și că mă aflu într-o 
cămașă de forță pe undeva? 

— El nu crede așa ceva despre tine. 


— Când am vorbit ultima oară cu el la telefon, mi-a 
spus să îmi revin, că îmi fac de râs familia și că e timpul să 
mă maturizez. 


— Are doar standarde înalte. 


Fratele mai mic al mamei nu a fost nici măcar o zi în 
slujba țării sale, dar are foarte multe păreri despre noi, cei 
care am fost. 


— Am şi eu standarde înalte, mamă. 

Îmi dreg glasul. 

— Îmi pare rău, dar nu ar fi trebuit să-i spui că voi veni, 
fără să mă întrebi. Nu pot să ajung. 

Nu îi spun că psihologul meu mi-a recomandat să păs- 
trez distanța faţă de familie o vreme. Oamenii care nu înţe- 
leg sindromul posttraumatic - sau orice altă vulnerabilitate 
normală - nu ar trebui să aibă puterea de a-mi da peste cap 
progresul. 


Am obrazul suficient de gros încât să tolerez o astfel de 
ignoranță la majoritatea oamenilor, dar e mai dificil să su- 
porți asta din partea celor cărora ar trebui să le pese. 


— Ce îi voi spune lui taică-tu? 

— Spune-i că m-am dat jos din pat. 

— Şi-a cheltuit toți banii din ajutor la păcănele. Nu știu 
cu ce-o să plătim factura la curent. 

Asta era! Ştiam eu! 

— Cât este? 

— O sută cincizeci. 


— Dă-mi numărul contului. Sun la Southwestern și plă- 
tesc eu. 

— Nu-l știu pe de rost. Trimite-mi-i mie. Plătesc eu. 


Știu eu mai bine. Părinţii mei sunt amândoi alcoolici. 
Tatăl meu suferă de o ciroză atât de gravă că vomită sânge. 
Amândoi au ajuns să bea ajutoarele de handicap înainte să 
vină facturile. Aș putea să refuz, să spun că nu-i trimit, dar 
apoi ar deveni răutăcioasă, iar eu mi-aș petrece urmă- 
toarele zile gândindu-mă întruna la asta, în loc să mă gân- 
desc la Casey. În cele din urmă accept, ca să pot încheia 
convorbirea. 


Uneori familia chiar este un teren minat. 


DYLAN 


A pot să ridic greutăți de 114 kilograme la banca de 
exerciții, chiar dacă am slăbit de când am fost eliberat 
din armată, iar asta s-a întâmplat în special pentru că psi- 
hologul meu crede că trebuie să mă concentrez pe fiecare 
aspect al sănătății. La început, nu am avut chef să fac exer- 
ciții fizice. Voiam doar să lâncezesc în pat și să număr plăcile 
de pe tavan - apropo, sunt 196 în dormitor -, dar prietenul 
meu Dex m-a convins, făcându-mă să mă simt oarecum 
jenat, să merg cu el la sală. Dex este un alt supraviețuitor al 
atacului cu bombă artizanală în urma căruia au murit cinci 
dintre băieţii cu care eram în convoi în acea zi. Este încăpă- 
țânat ca un catâr și i-a displăcut total ideea de a-mi irosi 
viața când aveam atâtea lucruri de care să mă bucur. E greu 
să te cerți cu un om care a suferit două amputări și care te 
bate întruna la cap că trebuie să-ţi folosești restul trupului 
care ţi-a fost cruțat. 

Așa că merg la sală când pot, iar el se poartă de cele 
mai multe ori de parcă ar fi antrenorul meu personal, for- 
țându-mă să mai fac zece repetări, să mai ridic vreo cinci 

kilograme în plus, să transpir mai mult. Și trebuie să recu- 
nosc că asta mă ajută foarte mult să îmi limpezesc gândurile 
și îmi mai alungă anxietatea. 


Dex a fost și el diagnosticat cu sindrom posttraumatic, 
dar se pare că el se ridică la nivelul provocării. Atitudinea 
lui o eclipsează pe a mea. 


După ce facem duș, mă întreabă mereu același lucru: 
— Vrei să mergem la o bere? 

— Putem să bem o cafea, răspund eu, așa cum fac mereu. 
— O bere din când în când ar putea chiar să te ajute, să știi. 


— Sunt convins că părinții mei au spus amândoi acest 
lucru la un moment dat. 


— O bere nu te face să devii alcoolic. 


— Nu, dar o bere combinată cu un pumn de analgezice, 
antidepresive și antipsihotice... 


— Tu nu iei nimic din toate astea. 


— Nu, nu iau. Nu am de gând să iau, dar toți cred că ar 
trebui. 


— Poţi să dormi? 

— Nu prea mult. Tu? 

Ridică din umeri. 

— Mă apucă durerea de braţ și de picior când încerc. 
Mă uit la piciorul rămas întreg. 

— Probabil pentru că suportă toată greutatea. 

— Nu, nu ăla. Ăsta. 

Îşi loveşte proteza cu piciorul. 

— Durere fantomă. Ce mama naibii să faci cu asta? 


— Analgezice, desigur. 

— Mda, să îi anunţe cineva pe doctori de existența 
dependenței. 

— Cred că i-au anunțat deja, spun eu. Se pare, totuși, că 
îl consideră cel mai ușor și mai puțin costisitor tratament. 
Totul în numele compasiunii. 

Știu că Dex este de acord cu mine. A evitat și el pastile- 
le de când s-a externat. 

— Dar ştii ceva? spune el. Am auzit despre chestia asta 
nouă, un plasture. Ți-l pun pe frunte, iar scopul lui este să 
îți întrerupă undele cerebrale sau așa ceva. Ar trebui să te 
ajute în cazul coşmarurilor. Dr. Coggins vrea să încerc și eu. 

— Trebuie să îl porţi tot timpul? 

— Nu cred. Nu știu prea multe despre el, dar te voi 
anunţa când aflu. 

— Ai grijă. Cam sună a lobotomie. 

Râde forțat. 


— Da, o să am grijă să mă feresc de asta. Cafea, așadar. 
Niciun strop de bere. Vrei sau nu? 


Ajungem la Starbucks și, după ce ne luăm băuturile, îi 
povestesc puţin despre cazul la care lucrez. Dex nu era la 
cercetări penale, era medic, dar, înainte să se înroleze, a 
lucrat ca paramedic aici în Shreveport și a petrecut destul 
de mult timp cu polițiștii. 

— Sunt impresionat, amice! Nu-i de mirare că pare să 
te simți mai bine. 

— Mda, mi-a mai luat gândul de la ale mele. 


— Și te-ai putea alege și cu un loc de muncă adevărat 
din toată chestia asta. 


Nu zic nimic atunci când spune asta. 

— Ce? Nu crezi că-i așa? Când o aduci înapoi pe fata aia? 
Mai iau o gură de cafea. 


— Chestia e că, cu cât fac mai multe cercetări în acest 
caz, cu atât îmi dau seama că se urmează o cale greșită. 
Rămâne între noi doi, frate, dar am impresia că nu ea a 
făcut-o. 

Desigur, nu e vorba că am impresia, ci știu sigur că n-a 
fost ea, însă nu pot să scot porumbelul pe gură pur și simplu. 

— Știi, m-am gândit și eu la asta atunci când a apărut 
știrea că a salvat-o pe fata aceea. Nu știam că lucrezi la caz, 
dar mi s-a părut că povestea nu se lega. Prin urmare, dacă 
nu a fost ea, știi cine-i făptașul? 

Sorb din nou din cafea, lăsând lichidul să-mi ardă gâtul. 

— Ai de gând să-mi spui? întreabă el peste câteva clipe. 
Sau este unul dintre lucrurile alea pentru care ar trebui să 
mă omori după ce îl aflu? 

Nu răspund. Privesc înspre casa de marcat, gândindu-mă 
să-mi mai comand o cafea. 


— Bine, amice, spune el într-un final. Nu-mi spune, dar 
fii atent aici: dacă ai nevoie de orice fel de ajutor cu noua ta 
slujbă, nu uita că eu am timp din belșug. 

Mă uit lung la el. Nu m-am gândit la asta, dar în momen- 
tul în care o spune, realizez că l-aș putea pune să îl supra- 
vegheze pe Keegan. Keegan nu îl cunoaște și s-ar putea să 
nu îl observe. Aș putea să îl și plătesc cu o parte din banii 
pe care îi primesc de la familia Pace. Are nevoie de bani. 
Pensia lui de invaliditate nu îi e de prea mult ajutor pentru 
susținerea familiei. 


Dacă nu i-aş urmări pe Keegan sau pe Rollins, aș pu- 
tea să-i verific și pe unii dintre ceilalți polițiști aflaţi prin 

preajmă atunci când a avut loc presupusa sinucidere a ta- 
tălui lui Casey. Poate că unii dintre ei și-au dat demisia ori 
au ieșit la pensie. I-aș putea găsi și aș putea să văd ce mi-ar 
spune despre Andy Cox. Ideile astea îmi vin acum, în timp 
ce stau aici cu el. La urma urmei, poate nici nu am nevoie 
de mai multă cafea. 


— Ştii ceva? E o idee grozavă. Mi-ar prinde bine o mână 
de ajutor. Ai chef să faci puţin pe detectivul particular? 

— Atâta vreme cât nu trebuie să urmăresc pe nimeni 
pe jos, mă bag. 


er — 


După ce îi dau lui Dex toate datele necesare ca să îl urmă- 
rească pe Keegan și să îi înregistreze activitatea, cumpăr 
câteva cutii de gogoși și le duc la biroul de personal al depar- 
tamentului de poliție. Sergentul de la birou, care probabil 
nici nu mi-ar fi acordat atenţie înainte, dintr-odată mă pri- 
vește cu respect. E amuzant ce putere de manipulare are 
mâncarea. 

— Hei, băieţi, spun eu. M-am gândit că v-ar prinde bine 
să luaţi micul dejun. 

Deschid una dintre cutii și i-o dau. 


— Măi să fie, exclamă el. S-a dus dieta mea săracă în 
carbohidrați. Să nu-i spui soţiei. 

Pe când ia prima gogoașă și mușcă din ea, eu mă prezint. 

— Mă numesc Dylan Roberts și sunt detectiv particu- 


lar. Lucrez la un caz local de omucidere împreună cu câţiva 
dintre detectivii de la etaj. 


— Da? întreabă el mestecând. 

— Mă întrebam dacă m-ai putea ajuta. Sunt în căuta- 
rea câtorva polițiști pensionari pe care să-i angajez pentru 
afacerea mea. Ai cumva o listă cu cei care s-au pensionat 
sau care au demisionat pur și simplu în ultimii cincispreze- 
ce ani? Urmăresc să angajez, în principal, foști polițiști sau 
foşti militari. 

Sergentul ridică din umeri. 


— Probabil că aş putea să fac rost de o listă cu cei pen- 
sionați. Ai o adresă de e-mail? 

I-o dau. Îmi doresc să fi venit cu o poveste mai bună ca 
să pot primi și o listă a ofițerilor decedați. Mi-ar fi putut da 
informații și despre alți polițiști care fuseseră vizați de 
Keegan și de complicii lui. Nu cred că i-aș mai putea cere 
sergentului o astfel de listă fără să devin suspect. ÎI sun pe 
Dex și îl rog să ne întâlnim. Vreau să dea un telefon. 


O jumătate de oră mai târziu, mă aflu lângă el când sună 
la departamentul de relații publice al Poliţiei din Shreveport. 
Le dă celor de acolo numele lui real și le spune că scrie un 
articol pentru revista North Louisiana. 


— Lucrez la un articol despre eroii căzuţi la datorie, 
spune el. Mă întreb dacă mi-aţi putea da o listă cu toți poli- 
țiștii din cadrul departamentului care au murit în ultimii 
douăzeci de ani. Aș dori să vorbesc cu cei din familiile lor, 
poate chiar să fac o prezentare a acestor familii. 


În fundal, se aude vocea tipului de la relații publice. 
O recunosc din interviurile televizate de la știri. 


— Intrebaţi despre cei care au murit la datorie? 


— Nu, despre toţi cei care au murit, indiferent de cau- 
za decesului. Am de gând să le caut familiile și să văd dacă 

au vreo poveste bună de relatat. Ar putea să îmi iasă câteva 
articole de aici. 


— Mda, vă pot face rost de acea listă, nu e nicio problemă. 


Dex îi dă adresa lui de e-mail, apoi închide telefonul și 
batem palma. 


— Meriţi un Oscar, spun eu. Eşti bun la asta. 


CASEY 


E ji ca magazinul de peruci să aibă suficient timp să 
îmi expedieze pachetul la Pedro, cobor din autobuz la o 
stație oarecare de pe traseu și îmi petrec noaptea într-un 
bar. Apoi iau un autobuz care mă duce direct în Durant. 
Mai petrec și acolo o noapte înainte să merg la restaurant. 

La Pedro nu s-a schimbat prea mult de când am fost 
ultima oară, acum câteva luni. Intru și rămân în picioare în 
fața casei de marcat, privind în jur. Sunt vreo douăzeci de 
clienți. N-ar fi trebuit să vin la ora prânzului. 


Una dintre chelneriţe se apropie de mine. 

— Câte persoane? mă întreabă ea. 

Dau din cap că nu. 

— De fapt, vreau să vorbesc cu managerul. 

— Tata este în spate, îmi spune. Despre ce e vorba? 
— Aş avea nevoie de un loc de muncă, îi răspund. 


— Nu facem angajări, dar îţi pot aduce un formular de 
înscriere în caz că apare ceva. 

Oftez în timp ce se îndepărtează, se ocupă de una dintre 
mesele ei, apoi se duce în spate. Dar nu știu ce voi face când 
se va întoarce cu formularul. Ce nume voi folosi ca să-l 
completez? Cred că o să inventez ceva. Dacă stau suficient 
de mult timp ca să-l completez, poate apare și Pedro. 


Cât stau pe-aici, îmi dau seama că toți cei care lucrează 
în acest loc știu ce face Pedro în camera din spate. Studiez 
fața celeilalte fete care serveşte la mese. S-ar putea să fie 
rude, fiindcă seamănă cu el destul de mult. 


Răsuflu ușurată când Pedro se întoarce împreună cu 
chelnerița care plecase să îl caute și are un formular de în- 
scriere în mână. Îmi aruncă o privire fugară, dar fără să mă 
vadă, apoi se mai uită o dată. 

— Bună, spun eu. Mi-a plăcut atât de mult aici data tre- 
cută încât m-am gândit să vin encore. 


Nu știu dacă va înțelege el ce înseamnă encore. Pare să 
fie mexican și, deși vorbeşte engleza, are un accent străin 
puternic. 


— Incerc să mă regăsesc. 


Codul pe care l-am folosit prima dată îi schimbă expre- 
sia feței şi îi pică fisa: ştie cine sunt şi ce caut aici. Își drege 
glasul. 

— Vino în biroul meu, îmi spune el. 


Fiica lui se duce să-și vadă de clienţi, iar eu îl urmez pe 
Pedro în camera în care îmi făcuse poză data trecută. 


Când ajungem acolo, se întoarce către mine. 


— Ce cauţi aici? mă întreabă pe un ton acuzator. 


nA 


* „Din nov”, în limba franceză. (n. trad.) 

— Am nevoie de alt buletin, îi spun eu. Trebuie să îmi 
schimb din nou identitatea. 


Se întoarce în prag și se uită prin sala de mese. Bănu- 
iesc că cercetează chipurile clienților, asigurându-se că cei 
de la Serviciul pentru Imigrări sau de la FBI nu se află la 
vreo masă, așteptând să intervină. 


— Îţi jur că sunt singură, spun eu. Nu mă urmărește 
nimeni. Am luat mai multe autobuze și am coborât când 
am oprit la o benzinărie din Durant să alimenteze. Nu cred 
că mă vor urmări până aici. 

Mă privește de parcă s-ar întreba în ce s-a băgat. 


— Te rog, spun eu. Nu îl mai pot folosi pe cel pe care mi 
l-ai dat, și nu pentru că am făcut ceva rău, ci pentru că aco- 
perirea mea a picat. Am bani. 


— Ai mai spus cuiva? 

— Nu, îţi jur. A venit cineva să discute cu tine? 
— Nu. 

— Ar fi venit cineva dacă ar fi știut. 


Mă uit în jur și privirea îmi alunecă pe cutia de la FedEx 
aflată pe podea, lângă biroul lui. 


— Cutia aceea... ai deschis-o? 

Se încruntă. 

— Perucile. 

— Sunt pentru mine, îi spun. Le-am spus să le livreze aici. 
Faţa i se înroșește de supărare: 


— Asta e sigur pentru tine, nu și pentru mine! Dacă cei 
de la Imigrări mă urmăresc, dacă află, sunt ca și mort! 

Îmi dau seama acum că nu a fost o idee prea bună să 
trimit perucile aici. 

— Îmi pare rău, nu m-am gândit la asta. Încercam doar 
să îmi dau seama ce am de făcut. 


Deschide cutia și îmi aruncă perucile. 


— Le fac rost clienților de identități false ca să poată 
munci, nu ca să comită infracțiuni. 


Nu îi mai spun că și cei care se ocupă de crearea iden- 
tităților false comit o infracţiune, dar înțeleg ce vrea să spună. 
Crede că sunt mai rea decât toți cei cu care a lucrat. Poate 
chiar sunt. 


— Nu am făcut ceea ce cred ei. Încerc doar să rămân în 
viață. 

Aproape că mă aştept să mă dea afară, însă își încruci- 
șează brațele pe piept și se uită lung la mine preț de o clipă. 

— Nu poți găsi pe altcineva să o facă? 

— Probabil că da, spun eu. Uite, dacă mai faci o dată asta 


pentru mine, voi cumpăra două. Am și perucile acum. Nu 
va mai trebui să mă vezi niciodată. Pot să-ţi plătesc cash. 


Pare că se mai gândeşte. Într-un final, aprobă din cap, 
apoi se îndreaptă spre un dulap. Se așază la birou și scoate 
un sertar, lăsând la vedere un seif ascuns sub el. Îl deschide. 
Probabil aici ține datele despre identități. Caută prin ele. 

— Câţi ani ai zis că ai? 

— Douăzeci și cinci, îi răspund eu. 

Scoate un act de identitate. 

— Fata asta a avut treizeci de ani. Alte două treizeci și 


cinci. Nu arăţi de treizeci și cinci de ani, dar nu am niciuna 
de vârsta ta. Majoritatea sunt bătrâne. 

— Poate merge și aşa, spun eu. Le vreau pe primele două 
mai tinere. 


Intră în debara și ia o servietă din care scoate o cameră 
foto și un trepied. O montează, apoi pregătește fundalul. 
Aştept în tăcere. 

— Stai acolo, îmi spune el, indicând fundalul cu degetul. 

Îmi trec mâinile prin păr să-i dau volum, apoi rămân 
acolo în picioare, așteptând să îmi facă poza. 

— Din ce cauză au murit? 


Aa 


Nu se mai concentrează și își lasă mâinile în jos. 


— De ce mă întrebi mereu acest lucru? Le vrei sau nu? 


— Vreau doar să mă asigur că nu fur identitatea cuiva 
care este în viață. 


— Eu lucrez cu oameni morți. 
Face poza, o priveşte nemulțumit și mai face una. 
— Te costă două mii cinci sute de dolari, îmi spune. 


Este o sumă mare pe care trebuie să o iau din rezerva 
mea, dar știu că mă voi ascunde o bună bucată de timp. 
Poate pentru tot restul vieţii. 


— Jumătate acum, jumătate mâine? îl întreb. 

Dă din cap că da. 

— Asta include și carduri pentru asigurările sociale? 
— Da, spune el. La fel ca data trecută 


Dau să ies pe ușa din spate, dar când o deschid, îl aud 
vorbind. 


— Accident de mașină, spune el în timp ce demontea- 
ză camera foto. 


Mă întorc. 

— Cum? 

— În necrolog nu este menționat întotdeauna cum au 
murit. Femeile astea două și-au pierdut viața într-un acci- 
dent de maşină. 

Rămân pe gânduri o clipă. Îmi imaginez ceremonia de 
înmormântare la care părinții lor au asistat în stare de șoc, 
dând uşor din cap în semn de mulțumire pentru cei pre- 
zenți, ale căror cuvinte se contopesc unele într-altele, de- 
venind de neînțeles. Înghit în sec. 


— În regulă, îi răspund. Îmi poți da deja numele lor? 
— Miranda Henley... Liana Winter..., spune el, pronun- 
țându-le numele ușor greșit. 


— Bine, îi spun. Mă întorc mâine. Şapte și jumătate? 

— Da, să nu întârzii! 

Mă cazez la Motelul Hampton sub numele de Miranda 
Henley, spunându-le celor de acolo povestea mea obișnui- 
tă: pot să plătesc doar cash pentru că mi-au fost furate atât 


portofelul, cât şi actele. Îmi cer plata în avans pentru o 
noapte. 


Când ajung în cameră, pic într-un somn profund și mă 
trezesc odihnită în dimineaţa următoare. Mă ridic din pat 
la cinci și jumătate, iau micul dejun la parter, apoi îmi 
strâng lucrurile, las cheia și plec. Merg pe jos până la resta- 
urantul lui Pedro, ajung cu câteva minute mai devreme și 
bat la ușa din spate. Nu răspunde, așa că aştept, uitându-mă 
din când în când la ceas. La șapte și jumătate fix deschide 
ușa. 


Pășesc înăuntru. 


Nu scoate o vorbă, doar îmi întinde un plic. Li verific 
conținutul și îmi văd fotografia pe permisul de conducere 

al Mirandei Henley, dar și un card pentru asigurări sociale 
contrafăcut. Actele sunt aceleași și pentru Liana Winter, dar 
sper ca de acestea să nu am nevoie. 


— Super! 

Scot din buzunar plicul cu restul banilor. 

Ridică mâna și mă opreşte. 

— Nu, îți dau banii înapoi. 

Scoate banii pe care i-am dat ieri, îi face fișic și mi-i 
întinde. 

Nu-i iau. 

— De ce? Nu ai spus 2.500 de dolari? 

Îşi şterge mustaţa groasă. 

— Te-am căutat pe internet, îmi spune el. Sub numele 
pe care ţi l-am dat înainte. 

Inima îmi tresare. 

— Of! 


— Înţeleg ce ai făcut. De ce trebuie să fugi. Povestea cu 
fata şi copilul. 


Nu pot decât să îl privesc cuprinsă de groază. Acum îmi 
știe adevăratul nume și povestea pe care nu am vrut s-o afle. 


— Nu mi-am ucis prietenul. 

— Din partea casei. Pleacă acum. 

Trag aer în piept. 

— Din partea casei? Nu, nu aș putea. Te rog, lasă-mă... 
Îmi ia mâna în mâna lui și mă obligă să iau fișicul de bani. 
— Ai făcut ce trebuia, iar eu fac ce trebuie, spune el. 
Îmi dau lacrimile. 

— Îţi mulțumesc, Pedro. 


Nu mai spune nici un cuvânt în plus, doar deschide ușa 
și mă lasă să ies. Când sunt din nou afară, rămân acolo pen- 
tru o clipă să mă gândesc la acest gest de bunătate. Îmi 
şterg ochii și mă întorc pe jos la hotel. Chem un taxi pe care 
îl aştept pe trotuar. Unde să mă duc acum? 


Când sosește taxiul, încă nu m-am hotărât care va fi 
următoarea mea destinație. Poate că am nevoie de un răgaz 
de o zi sau două să pun lucrurile cap la cap. Îi cer şoferului 
să mă ducă la un alt motel din celălalt capăt al orașului. Mă 
cazez sub numele de Miranda Henley, plătesc cu banii jos și 
las o sumă uriașă de bani, obligatorie, ca garanţie în caz că 
distrug camera sau ceva de genul acesta. Apoi încerc să mă 
adun și să îmi fac un plan. 


CASEY 


răsc depresia. În ciuda adevărurilor care m-au bântuit 
U ani la rând, nu este o stare normală de spirit pentru 
mine. Mintea mea încearcă să o alunge și să găsească ceva 
care să mă facă să zâmbesc, însă de această dată proasta 
dispoziţie se agaţă de mine şi mă ţine captivă. Îmi simt 
ochii iritați și îmi doresc să rămân în pat și să dorm până 
când acest coșmar va lua sfârșit, însă, atunci când încerc, 
mă afund într-un vis despre spaima ce m-a cuprins când 
l-am găsit pe Brent, și mă trezesc tremurând, scăldată de 
sudoare, întrebându-mă dacă am plâns în somn și dacă 
m-a auzit cineva prin pereţi. Apoi mă întind în pat, întor- 
cându-mă pe o parte, apoi pe burtă, pe spate, îmi ridic ge- 
nunchii la gură, îi întind, străduindu-mă din răsputeri să 
găsesc alinare cu toate că mă doare capul, iar mintea-mi 
zboară în toate părțile. 

Încerc să mă concentrez pe sarcini obişnuite, cum ar fi 
să calculez banii pe care i-am cheltuit și câți mi-au mai ră- 
mas, să fac liste cu lucrurile pe care va trebui să le cumpăr. 

Totul, însă, pare inutil. Mă întreb dacă voi ieși vreodată din 
asta și dacă poţi să mori din așa ceva. 


Apoi gândurile mele devin morbide - sunt moartă în 
patul din camera mea de hotel, nu mă caută nimeni până 
când cineva nu forțează ușa și intră ca să încaseze banii 
pentru încă o zi de ședere. Din moment ce nu îmi știu ade- 
văratul nume, nu vor putea să anunţe pe nimeni sau să mă 
îngroape cum se cuvine. Familia mea nu va ști niciodată ce 
s-a întâmplat cu mine. 


Mă ridic din pat, mă încalţ și ies afară să alerg. Nu sunt 
într-o formă deosebită, mai ales că nu obișnuiesc să alerg, 
dar o fac oricum, fugind mult mai repede decât se face în mod 
normal, concentrându-mă pe senzația resimţită atunci când 
picioarele ating asfaltul, dar și pe felul cum inspir și expir. 
După câteva străzi, mă opresc pentru că rămân fără aer și 
mă înțeapă într-o parte, apoi mă așez pe bordură să îmi 
trag sufletul. Lacrimile mă iau iar cu asalt, iar suferinţa mi 
se întipărește pe față, așa că îmi doresc să-mi fi luat oche- 
larii de soare. Mașinile trec încoace și încolo, dar nimeni nu 
se uită la mine. 


Trebuie să vorbesc cu cineva, așa că mă întorc în came- 
ra de hotel și îmi folosesc noul telefon pentru a intra pe 
internet. Navighez pe site-ul unde mi-am deschis contul 
secret de e-mail, cu numele „NuMăDucLaFund”. Mă uit să văd 
dacă Dylan m-a contactat. Da. 


Anunţă-mă când și cum putem vorbi. Am multe 
să-ți spun. 


Vreau să-i răspund, dar mă gândesc mai bine. Am ajuns 
atât de departe și am reușit să stau ascunsă atât timp. Dacă 

îl sun, cum am să știu că nu se află lângă detectivul Keegan 
și nu ascultă împreună convorbirea? 


Apoi îmi aduc aminte de privirea lui îngrijorată atunci 
când m-a ajutat să ies din casa lui Dotson, în timp ce mă 
scotea în siguranță din pivnița aceea înspăimântătoare, 
lăsându-mă să plec. 

Poate că pot avea încredere în el, măcar până la un 
punct. Dacă sunt cu băgare de seamă... 


Tastez: Da, putem vorbi. Dă-mi un număr de telefon 
sigur. 

Aştept aproximativ o jumătate de oră, verificând din 
când în când să văd dacă a răspuns. Mă forțez să mă uit la 
televizor, însă nu prea știu la ce mă uit. În cele din urmă, 
două ore mai târziu, când actualizez pagina, văd un mesaj. 


Este un număr de telefon, apoi cuvintele: Te rog să suni. 
Este sigur. 


Simt cum mi se contractă mușchii gâtului și înghit în 
sec, întrebându-mă dacă nu cumva îmi risc viața făcând 
asta. Dar mă cuprinde un sentiment de liniște - prima sen- 
zație de acest fel după săptămâni întregi. Pun mâna pe te- 
lefon și formez numărul. Inima îmi bate cu putere cât timp 
aștept să răspundă. Sună o dată, de două ori... 

— Alo? 

Rămân tăcută câteva secunde, apoi întreb: 

— De ce m-ai lăsat să plec? 

— Pentru că ești nevinovată. 

Îmi dau din nou lacrimile, dar nu pot spune dacă sunt 
lacrimi de bucurie sau de o suferință și mai profundă. 


— De unde știi? 

— Am făcut cercetări, am investigat. Cred că toate lu- 
crurile pe care mi le-ai trimis - cele care se aflau în fișierul 
lui Brent - sunt adevărate. Îi voi prinde pe Keegan, pe Rollins 
și pe toți cei care sunt implicaţi, dar nu o pot face până când 
nu dispun de dovezi incontestabile. Construiesc un caz. Nu 
vor scăpa nepedepsiţi. 

Suspin și îmi şterg lacrimile cu mâneca. 

— Încă mă mai cauţi? 

— Da, îmi răspunde. Încerc să te găsesc înaintea lor. Nu 
ești în siguranță. Spune-mi unde te afli. 


— Nu, răspund repede. Nu am atât de multă încredere 
în tine. 


Tace timp de câteva secunde. 

— Casey, eşti bine? Dotson te-a bătut destul de rău. Ai 
primit îngrijiri medicale? 

— Nu, răspund eu. Sunt bine. 

— Ai un curaj uimitor. 

Îl întrerup, enervată. 

— Nu, nu am. Am fugit. 

Închid ochii şi îmi duc genunchii la gură. 

— Sunt o fugară! 

— Dar a fost o înscenare. 

— Şi ce vrei să fac? Să mă întorc? Asta e soluția ta? 


— Nu. Vreau să rămâi unde ești sau să pleci oriunde vei 
fi în siguranță. Chiar dacă nu știu unde este acel loc. 


Deschid din nou ochii și îmi şterg lacrimile de pe față. 


— Dacă nu te pot găsi, probabil că nici Keegan nu poate. 
Sunt chiar bun la asta. 

Râd, ceea ce mă surprinde. 

— Mda, chiar ești. 

— Şi tu eşti. Majoritatea oamenilor nu pot sta ascunși 
atât de mult timp ca tine. 

— E destul de important. 

— Da, este. 

Simt că apare un moment de tandrețe între noi. 


— Casey, ţi-am spus că sufăr de sindrom posttraumatic. 
Ajută să vorbeşti cu cineva. Dacă mergi la psiholog, discu- 
tiile ar trebui să rămână confidențiale. 


— Nu şi dacă este de părere că am comis o crimă. 


— Atunci mergi la o biserică. Ai nevoie de ajutor. Nu ai 
cum să înduri atâtea și să te descurci de una singură. Ştiu 
asta. 


Mă uit la televizor, dar nu văd decât chipul lui Dylan, 
exact cum l-am văzut prima dată. 


— De ce suferi de asta? 


— De sindrom posttraumatic? Eram criminalist în ca- 
drul armatei și am fost trimis în misiune de trei ori, o dată 
în Irak și de două ori în Afghanistan. Nu s-a întâmplat în 
vreo luptă, însă am fost prins de câteva ori în atacuri cu 
mortiere. Cel mai groaznic lucru s-a întâmplat a doua oară 
când mă aflam într-un convoi și am lovit o bombă artizana- 
lă. Am pierdut... oameni. 


li simt durerea din voce, din felul în care pronunță 
cuvintele. 

— Ştiu că ar trebui să fiu fericit că am supravieţuit, dar 
nu întotdeauna îmi pot controla gândurile. 

Vocea pare să i se stingă și îmi dau seama că nu va mai 
spune nimic despre asta. Nu știu ce să-i răspund. Orice aș 
vrea să zic sună banal, ar fi doar vorbe în plus. 


— La fel ca mine, ai trecut printr-o traumă, și nu o dată, 
continuă el. Aveai doisprezece ani când ţi-ai găsit tatăl mort. 
Ai discutat cu cineva vreodată despre asta? 

— Am vorbit cu câţiva polițiști cărora părea că le pasă, 
dar apoi au demisionat și nu am mai auzit niciodată de ei. 
Am mai vorbit și cu Brent. 


Îmi acopăr din nou faţa, de parcă m-ar putea vedea. 

— Dylan, dacă vrei să mă ajuţi, protejează-mi familia. 
Protejează-i pe Hannah, pe soţul ei și pe copilul lor. Prote- 
jeaz-o pe mama... Nu se simte prea bine. 

— Mă ocup de asta, răspunde el, pe un ton nu prea sigur. 

Știu că nu-l poate împiedica pe Keegan să le facă rău. 

— Hannah se descurcă bine, căci acceptă povestea cu 
sinuciderea tatălui tău și merge pe varianta poliţiei. Nu este 
o ameninţare pentru ei. Știu că nu crede nimic din toate as- 
tea, dar atât timp cât îl convinge pe Keegan, va fi în siguran- 
tă. Nu își permite să mai mușamalizeze o crimă atâta timp 
cât o poate evita. 

— Nu-i pasă. Este însetat de sânge. Cine îl va opri? 

— Eu îl voi opri. 

— După ce se va întâmpla. După ce va fi prea târziu 
pentru oamenii pe care îi iubesc. 

— Casey, trebuie să te concentrezi asupra ta. Sunt prea 


mulți ochi aţintiți asupra surorii tale acum. Presa s-a insta- 
lat în fața casei ei și în fața casei mamei tale, încercând să 

obțină declaraţii. Nu cred că li se poate întâmpla ceva rău 
acum. 


Mă ridic în picioare. 

— Serios? Le urmăresc? De ce? 

— Pentru ce ai făcut în Shady Grove. Este fascinant pen- 
tru presă. Imaginează-ţi întrebările. Eşti o ucigașă sau o 
sfântă? 

— Nu sunt nici una, nici alta. 

Rămâne tăcut pentru o clipă. 

—Sfinţenia nu este ce cred oamenii. Ar trebui să verifici 
definiţia din Biblie. 

— Nu cunosc prea bine Biblia, zic eu. 

— Acest lucru se poate îndrepta. S-ar putea să-ţi placă. 

Îmi place tonul blajin al vocii lui. 


— Chiar cred că Dumnezeu este amestecat în asta. Da- 
torită Lui sunt de partea ta. 


Din nou lacrimi. Le șterg. 


— Casey, vreau să vezi cum lucrează El. Caută lucrul 
ăsta. Poţi să începi cu mine. 


Mă gândesc la acest lucru și, dacă nu minte, dacă este 
cu adevărat de partea mea, simplul fapt că există în viața 
mea astăzi este un fel de miracol. Mă gândesc la momentul 
în care am fugit din Shady Grove, când și-a făcut apariția în 
acel moment crucial. Deși scopul lui era să mă aresteze, nu 
a făcut-o. 


— Văd, şoptesc în timp ce îmi mototolesc mâneca în 
palmă și îmi şterg obrajii și nasul. 


— Bine. 

Nu ştiu de ce momentul acesta petrecut cu Dylan este 
ca o alinare pentru mine. Mi-aş dori să îl văd față-n față. 
Mi-aș dori să îi ating mâna. 

Mi-ar plăcea să nu trebuiască să întrerup acum con- 
vorbirea, dar e posibil ca el să îmi urmărească telefonul. 
Dacă e așa, atunci probabil m-am dat deja de gol, dar nu 
cred că ar trebui s-o mai lungesc mult. 


— Trebuie să închid acum, spun eu cu o voce caldă. 


— Mă bucur că ai sunat. Sună-mă din nou. Dacă nu pot 
răspunde imediat, revin eu cu un telefon. 


Nu știu dacă îl voi mai suna vreodată, dar pentru orice 
eventualitate, îi spun: 


— Mulţumesc, Dylan. 
— Ai grijă, spune el. Mă rog pentru tine. 


Închid telefonul uimită de bunătatea acelei afirmaţii. 
Cineva, un necunoscut, se va ruga pentru mine. Îmi dă pu- 
tere și parcă nu mă mai simt așa slăbită. 

La noapte voi dormi, iar mâine voi face altceva, nu voi 
mai suferi. 


CASEY 


E) sana dimineață iau un taxi până în Armstrong, în 
afara oraşului Durant, şi rămân acolo peste noapte. 
Luni dimineață încerc să mă gândesc care ar trebui să fie 
următorul pas. Trebuie să iau legătura cu sora mea, dar nu 
îndrăznesc să o sun pe telefonul pe care i l-am trimis când 
locuiam în Shady Grove. Acum, că mi-au dat de urmă în 
Georgia și cunosc numele pe care l-am folosit acolo, proba- 
bil că acel telefon este ascultat. 

Nu pot să-i mai trimit încă un telefon prin intermediul 
socrilor ei, căci ar putea să devină bănuitori. 


Cum mi-e teamă să rămân într-un loc prea mult timp, 
chem un taxi. Cât timp aștept să vină, caut într-un container 
de gunoi o cutie. Găsesc una cu logoul Amazon, îndeajuns 
de mare cât să încapă în ea o jucărie pentru nepoata mea. 
Dacă trimit telefonul în cutie, indiferent cine ar suprave- 
ghea casa ar crede că și-a comandat Hannah ceva de pe 
Amazon. 


Dacă mă găsesc 69 


Între timp ajunge şi taxiul și îi spun şoferului să mă ducă 
până la cel mai apropiat magazin Walmart. Mă duce la câți- 
va kilometri depărtare, unde găsesc un animal de pluș care 
cântă un cântec enervant. Găsesc cutiuța de sunet în spate- 
le lui, pusă înăuntru, sub o clapetă. Dacă reușesc să o scot, 
am loc să ascund noul telefon acolo. Apoi pot să închid la 
loc clapeta cu scai. 


Cumpăr jucăria, mai cumpăr și două telefoane, cartele 
ca să le activez, plus nişte bandă adezivă şi o foarfecă. În 
apropiere este un restaurant care oferă conexiune Wi-Fi, 
așa că mă duc acolo să iau micul dejun. Cât timp aștept mân- 
carea, țin jucăria în poală, parțial sub masă, și scot dispo- 
zitivul electronic din interiorul iepurașului de pluş. Îndes 
telefonul și încărcătorul în acel buzunar, închid la loc clapeta 
cu scai și îmi examinez munca. Arată perfect. Sper ca Hannah 
să încerce să îl pornească și să își dea seama că ceva nu e în 
regulă. Pun jucăria în cutie și o lipesc cu bandă adezivă; 
este pregătită să o trimit prin FedEx. 

— lată comanda. 


Chelneriţa îmi așază farfuria pe masă, dar se dă un pas 
în spate și fuge înspre partea opusă a sălii chiar înainte să 
îi mulțumesc. 

Mă uit la ea, întrebându-mă dacă nu cumva m-a recu- 
noscut. Mă pregătesc să îmi iau lucrurile și să plec, când 
cealaltă chelneriță spune: 


— Sue se întoarce într-o clipă, drăguță. Are greţuri 
matinale. 


Uşurată să aud asta, încep să mănânc. Sue se întoarce 
peste câteva minute cu un ibric de cafea. 

— Îmi cer scuze c-am luat-o aşa la fugă, spune ea. Nu 
m-am simţit prea bine. 

— Mi-a spus, zic eu, făcând un semn din cap către cea- 
laltă chelneriță. Grețuri matinale? 


— Mda. Inainte îmi plăcea ce fac, dar acum fiecare 
farfurie îmi produce greață. 


— Poate ai putea să rogi pe altcineva să aducă mânca- 
rea la mese. 


Imi umple ceașca. 


— Ar fi de mare ajutor, dar niciunul dintre colegii de la 
bucătărie nu e dispus să o facă. Mi s-a spus că va fi mai bine 
după ce trec de primul trimestru de sarcină. 


Pare destul de tânără, așa că o întreb: 
— Eşti la prima sarcină? 
— Mda. 


Nu pare prea încântată de lucrul ăsta. Poate i se face 
din nou greață. 

Mănânc, iar ea dispare din nou. Când se întoarce, aud 
cum cealaltă chelneriță îi spune că pleacă la o ședință cu 
părinţii la școala unde învață copiii ei. Sue va trebui să se 
descurce singură cu toate. Îmi pare rău pentru ea. 

Câțiva oameni care stau la o masă de lângă mine îi cer 
să le mai aducă niște cafea, dar ea fuge din nou la baie. 

— O secundă, spune ea și dispare. 

Clienţii par nemulțumiți, așa că mă ridic de la masă și 
iau ibricul de cafea de pe plita de lângă bucătărie. Le umplu 
ceștile, iar ei îmi mulțumesc de parcă aș fi una dintre anga- 
jatele restaurantului. Sue se întoarce exact când așez ibricul 
la loc pe plită. 

— Le-am dus eu cafeaua, îi spun. Eşti bine? 


— Cred că da. Mulţumesc, serios. Masa ta e din partea 
casei. 


— Nu, nu aș putea să accept. Nu am făcut nimic, doar 
le-am dus cafeaua. Nu vreau decât să stau puţin aici și să 
lucrez pe laptop. Dacă e nevoie, pot să mai comand. 


— Nu e nevoie, stai cât vrei, spune ea. Astăzi nu e aglo- 
merat, slavă Domnului! 


Mă întorc la masa mea și îmi petrec următoarele ore 
pe laptop, revăzând fișierele pe care mi le-a trimis Brent pe 
stick-ul de memorie în dimineața în care a murit. M-am mai 
uitat prin ele și, în cea mai mare parte, nu mai sunt un mis- 
ter pentru mine. Este unul, însă, care mă intrigă. 


Fișierul este salvat cu numele de „Candace Price”. Când 
îl deschid, scrie doar „Dallas, TX”. Și nimic altceva. Nu îmi 
dau seama de ce ar fi numit un fișier gol astfel. Poate că 
lucra la el în dimineaţa în care a fost omorât. Dar cine este 
ea? Ce știa despre ea? 


Caut pe Google „Candace Price Dallas Texas” și, după ce 
mă uit pe site-urile pe care poţi identifica diverse persoane, 
dar unde trebuie să mă înregistrez prin intermediul cardu- 
lui de credit, găsesc trei rezultate pentru Candace Price. Dau 
clic pe fiecare dintre ele, dar nicio informaţie nu iese în evi- 
dență prin nimic. Nu știu de care era interesat Brent. 


Aproape că mă dau bătută, gândindu-mă că poate Brent 
a pus din greșeală un fișier la întâmplare pe stick, doar că 
el nu făcea niciodată nimic la întâmplare. Trebuie să fi avut 
un motiv. 


Caut pe Google „Candace Price Dallas Shreveport”. 
Dacă Brent a făcut legătura între o femeie din Dallas și 

evenimentele care au legătură cu asasinarea tatălui meu, 
atunci femeia asta trebuie să fie implicată. 


Nu apare decât una dintre cele trei Candace Price. Este 
agent imobiliar în Dallas. Mă uit și la restul rezultatelor și 
dau peste un document pdf al CV-ului ei. A fost profesoară 
în Shreveport până acum cinci ani. 


Brent aflase ceva. Îi găsesc contul de Facebook, care nu 
poate fi vizualizat de toată lumea, așa că îmi creez repede 
un cont fals, îl setez ca privat, ca să nu aibă cum să vadă câţi 
„prieteni” am şi îi trimit o cerere de prietenie. Actualizez 
la câteva minute o dată în timp ce mănânc, apoi acceptă 
brusc. 


Mă intrigă întotdeauna cât de repede acceptă oamenii 
cererile de prietenie pe Facebook, în special cele care vin 
din partea unor conturi private. Aș putea fi un agresor... sau 
o fugară... 


Intru rapid pe contul ei. Este mândră de felul cum arată 
și postează poze de câteva ori pe zi, în special selfie-uri, așa 
că ar putea fi destul de mult material aici. Mă uit la imagini, 
una după alta, ajung să văd zeci, sute. Trec prea repede pes- 
te ele, fără să fiu sigură că văd ceva realmente. 


Apoi mă oprește ceva. 
Măresc imaginea. El este. O poză postată acum patru ani. 


Stă chiar lângă ea la un meci de baseball, rânjind pentru 
selfie. Gordon Keegan! 


Revin la imaginile mai recente, trecând mai încet peste 
ele, studiind fiecare chip din fiecare fotografie. Mai apare 
de două ori în fundal. Într-una dintre ele poartă amândoi 
ghirlande și cămăși înflorate; dedesubt scrie: „Relaxare în 
Hawaii. Sarcină grea, dar cineva trebuie s-o facă”. 

Și atunci știu ce mi-ar fi spus Brent. Candace Price din 
Dallas, Texas, este amanta lui Gordon Keegan. 

Totul se leagă dintr-odată. Știu unde am să mă duc 
de-acum. Achit nota, apoi îmi iau geanta de voiaj și chem 
alt taxi. După ce îi spun să mă ducă la FedEx, unde las pa- 
chetul, îi cer să mă ducă la gară. 

Cu inima bătând să-mi sară din piept ca urmare a deci- 
ziei luate, mă îndrept spre ghișeul de bilete. 


— Vreau să iau următorul tren spre Dallas, Texas, spun eu. 


KEEGAN 


Co Cox ar fi putut să fie moartă până acum, dar în 
schimb o simt ca pe un ghimpe în coaste, amintindu-mi 
în fiecare clipă că există. Se află pe undeva, ticăind, ticăind, 
ticăind ca o bombă cu ceas, gata să explodeze atunci când 
mă aştept mai puțin. 

— Trebuie să facem ceva, îi spun partenerului meu, Sy, 
în timp ce își pierde vremea ca un moșneag în bucătăria lui 
demodată. Presa, care e de partea ei, o transformă într-o 
eroină. E un coșmar. Trebuie să oprim toată chestia asta. 


Sy se încruntă așa de tare că i se încrețește pielea de pe 
frunte. Alcoolul îl îmbătrânește. 


— Ar trebui să dăm presei câteva dintre fotografiile cu 
trupul fără viaţă al lui Brent Pace, spune el. 


— Este prea riscant, zic eu. Șefului n-o să-i placă. Va 
spune că am compromis ancheta. 

— Am putea să le dăm presei și apoi să tunăm și să ful- 
gerăm că au apărut imaginile în presă. Dacă ne vom supăra 

cumplit, șeful nu va bănui că noi am făcut-o. Putem da vina 
pe Dylan Roberts. 

Mă gândesc puțin la asta, și văd cu ochii minţii cum pro- 
punerea lui duce către o concluzie logică. Astfel, prezenta- 
torii TV de știri, care sunt atât de intrigați de suspecta de 
crimă care a salvat o fată și copilul ei și ar fi încântați să 
anunţe în exclusivitate că nu este cu adevărat o criminală, 
ar vedea și ei câte ceva din crima sângeroasă pentru care e 
căutată. Ne-ar putea ajuta să întoarcem publicul împotriva ei. 

— Amândoi știm că nu am compromite nimic, adaugă Sy. 
Noi hotărâm care sunt dovezile. 


Zâmbesc forţat. 


— Vor fi nevoiţi să vorbească din nou despre cât este 
ea de periculoasă. 


Oftez din greu și izbesc cu piciorul în scaunul din fața 
mea. 


— Trebuia să fi pus mâna pe ea în Shady Grove. Toate 
astea ar fi putut lua sfârșit. 

— Nu știu. 

Sy se ridică în picioare și se duce către celălalt capăt al 
bucătăriei, făcând ca podeaua să tremure sub greutatea bo- 
cancilor lui. Își toarnă trei degete de whisky într-un pahar 
și îl dă peste cap cu o grimasă. 

— Trebuie să recunoaștem că fata are instincte bune. 
În plus, dacă vom continua să îl denigrăm pe Dylan în faţa 
șefului Gates, acesta va continua să investigheze. Familia 
Pace l-a ajutat pe șef să obțină postul. Dacă vrea ca Dylan 
să continue căutarea ei, șeful nu se va opune. 


Ridică sticla și mă întreabă: 

— Vrei și tu? 

— Nu, îi răspund. Trebuie să am mintea limpede. La fel 
și tu. Nu putem să facem greșeli. 

Sy trânteşte sticla pe masă, împroșcând lichidul pe 
dinăuntru. 

— Bine, spun eu, iată care este strategia noastră. Mai 
întâi, lăsăm presa să pună mâna pe fotografii și pe o listă a 
dovezilor: ADN-ul ei de la locul crimei, cuțitul din mașină... 
Apoi mergem înnebuniţi de furie la departament, amenin- 
țând pe oricine avea acces la fotografii. Indignaţi, vom pune 
capăt acestui episod. 


— Le vei da tu presei? 


— Da, eu o voi face. Apoi inventăm povești despre 
Dylan pe care i le vom îndruga șefului. Nu trebuie să fie fla- 
grante. Vom face să ajungă la urechile lui ceva despre incom- 
petenţa lui Dylan, cum ar fi că a avut niște episoade de 
nebunie generate de sindromul posttraumatic pe care am 
încercat să le trecem cu vederea. 


— Ai mai încercat asta în biroul șefului și n-a avut ni- 
ciun rezultat. Dylan pare prea competent. Cred că trebuie 
să fim mai subtili. 

— Tot trebuie să îl facem să aibă îndoieli. 

— Dar ce-ar fi s-o căutăm? 

Sy apucă din nou sticla, se lasă în fotoliu și apasă ma- 
neta ca să-și ridice rezemătoarea pentru picioare. 


— Trebuie s-o găsim. Nu pot dormi noaptea la gândul 
că e în libertate, pe urmele noastre. Ne-ar putea da de gol 
oricând. Nu aș rezista în închisoare. 

— Tacă-ți fleanca, n-ai să ajungi la închisoare. Și de unde 
ştii că e pe urmele noastre? Fuge ca să nu fie judecată, asta-i 
tot. Nu înseamnă că știe ceva. Am ajuns atât de departe, nu-i 
așa? 

În timp ce Sy bea direct din sticlă, mă ridic şi mă duc la 
el. Îi prind faţa în mâini, îl pălmuiesc uşor şi, ridicându-i 
bărbia, îi spun: 

— Eu te-am făcut bogat, nu-i așa? Nu-mi spune că n-a 
fost grozav. Ar trebui să trăim regește pentru toată mizeria 
ăsteia căreia trebuie să îi facem față. Ne punem viața în joc 
în fiecare zi blestemată, dar cei mai mulți dintre noi nu câș- 
tigă suficienţi bani cât să își permită o mașină nouă. Ne 
datorează asta, iar noi am avut coloană vertebrală ca să 
mergem după banii noștri. Am luat ce ne aparținea de drept. 

Sy își trage fața din strânsoarea mea. 

— Poate că am mers prea departe, Gordon. Toată trea- 
ba cu Andy Cox ne-a băgat până peste cap în asta... iar apoi 
Brent... 

— De fiecare dată când te îmbeți, începi să te plângi 
despre povestea cu Cox. S-a întâmplat acum treisprezece 
ani şi, da, chiar am scăpat basma curată. 

Îi apuc din nou faţa în mâini și scrâşnesc din dinţi în 
timp ce-l privesc fix în ochi. 

— Suntem băgați până peste cap? Am fost prinși? Ni 
s-a întâmplat vreodată ceva? 

Sy se smucește din strânsoarea mea. 

— Nu, spun eu, încă ducem o viață bună, iar Casey Cox 


este doar un copil care încearcă să se ascundă. Nu ia legă- 
tura cu nimeni. O vom găsi în curând, și atunci vom termina 

cu ea. Asta-i tot. N-are decât să i se alăture lui taică-su și 
reputației lui imaculate în mormântul în care putrezește. 


— Însă indiferent dacă o găsește el sau o găsim noi, dacă 
i se întâmplă ceva, presa va stârni un scandal monstruos. 
I-a atras de-acum atenţia. 

— Dacă dăm informaţiile care trebuie, nu va mai conta 
nimic din toate astea. 

Îi trag o palmă peste scăfârlie și arăt cu degetul în di- 
recţia lui: 

— Capul sus, auzi tu? Whisky-ul ăsta te transformă 
într-un laş. Noi controlăm povestea asta, nimeni altcineva. 
Ai avut încredere în mine atât timp și nu te-am dezamăgit. 
Tot ce am făcut a fost pentru că a trebuit s-o facem. Ne-am 
descurcat bine, Sy. 

— Bine, Gordon. Înţeleg. 

— Nu, nu înţelegi. Uită-te la mine. 

Îi ridic din nou faţa. Are ochii injectați. 

— Uită-te la mine, Sy. Ai încredere în mine? 

— Lucrurile scapă de sub control, Gordon. 

— Ai încredere în mine? rostesc mai tare. 


A 


își șterge gura cu 


5 ai 


Își trage din nou fața din mâna mea și 
dosul braţului. 


— Da, am încredere în tine! 


— Atunci aşa vom proceda, ne păstrăm mintea limpede 
și ne urmăm propria strategie. Ne-am îndeplinit misiunea 
când Casey Cox va fi moartă. 


— Dar Dylan? 

— Dylan are mintea atât de rătăcită, încât o să treacă și 
el peste, mai ales dacă îi facem rost de un post la departa- 
ment. Asta vrea el, de fapt. Va fi bine. 


Când, într-un final, reușesc să îl calmez pe Sy, conduc spre 
casă, reflectând întruna la strategia noastră. Simt adrenalina 
pulsându-mi prin vene în timp ce mă gândesc la toți pașii 
pe care îi avem de făcut pentru a distruge ce a mai rămas 
din numele lui Casey Cox. Sunt bun la asta, o fac de atâţia ani. 
Și chiar îmi place. 


Spre deosebire de Sy, eu chiar dorm bine noaptea. 


1] 


DYLAN 


m parte de încă o noapte agitată, încercările mele de a 

dormi fiind întrerupte din când în când de câte o navi- 
gare pe internet. În cele din urmă, renunţ și îmi fac o cafea, 
apoi pornesc televizorul. Începuseră știrile locale, iar când 
văd fotografia lui Brent Pace afișată pe ecran, mă apropii 
de televizor. 


Autorităţile locale încă încearcă să o găsească pe 
presupusa ucigașă a lui Pace, care a fost văzută în 
Georgia după ce a salvat o fată și pe copilul ei, care 
fuseseră răpiți. Astăzi, surse anonime ne-au furni- 
zat imagini de la locul crimei lui Brent Pace, readu- 
când-o în actualitate. Crima violentă a avut loc în 
urmă cu mai multe luni... 


În timp ce crainicul relatează evenimentul, pe ecran 
apare imaginea la care nici măcar eu nu am avut acces: fo- 
tografia cu trupul însângerat al lui Brent zăcând în capătul 
scărilor. 

Pozele nu rămân prea mult timp pe ecran, iar multe 
dintre ele sunt pixelate, însă crainicul spune că, dacă vrei să 
vezi mai multe detalii, poţi intra pe site-ul lor. Mă reped la 
computer și-l deschid, apoi intru pe site-ul indicat. Imagi- 
nile nepixelate sunt chiar acolo, nemiloase și brutale. 

Percep o fierbințeală în urechi, care coboară pe gât în 
jos, iar inima îmi sare din pieptla gândul că mama lui Brent 
va vedea pozele și va simţi cum îi este violată intimitatea 
atunci când toate prietenele ei se vor apuca să discute des- 
pre acest subiect la masa de prânz. Știu fără umbră de în- 
doială de ce au fost date publicităţii. Este felul lui Keegan 
de a aminti publicului că, de fapt, Casey Cox nu este o eroi- 
nă, ci o criminală. Știu, de asemenea, și cine va fi învinuit 
pentru imaginile care au ajuns la presă. 


Las televizorul pornit, ies ca o furtună din apartament 
și cobor scările ca vântul, îndreptându-mă spre mașină. 
Îmi tremură mâinile pe volan în timp ce conduc spre 
departament. 


Când ajung acolo, traversez în grabă gazonul și urc scă- 
rile care duc în clădire. Urc la etajul unde sunt birourile 
detectivilor, ca să-l înfrunt eu însumi pe Keegan, dar apoi 
mă răzgândesc. Nu are niciun rost să mă confrunt cu el sau 
cu Rollins. În schimb, mă îndrept spre biroul şefului Gates, 
aflat în colțul din spate al clădirii, în speranţa că îl voi găsi 
acolo. Secretara lui vorbește la telefon, în timp ce altcineva 
sună pe altă linie. Îl aud discutând la el în birou. 


Auzise deja de fotografii și încerca să dreagă busuiocul. 
Mâinile îmi tremură, așa că le strecor în buzunare. 


— Trebuie să îl văd, îi zic secretarei. Spune-i că-l caută 
Dylan Roberts. 

Intră în panică la auzul numelui meu și pune apelul în 
așteptare, apoi se îndreaptă către ușă. 

— El este, spune secretara. Dylan Roberts. 

— Dylan, treci imediat aici! ţipă el, în timp ce ea îmi 
face semn să merg în birou. Când intru, văd că Gates este la 
fel de livid ca mine. E în picioare și se învârtește încoace și 
încolo în spatele scaunului, ținând telefonul la ureche în 
timp ce spune înfuriat: 


— Nu, nu știu la ce s-a gândit, dar sunt pe cale să aflu. 
Te sun eu mai încolo. 


Trântește telefonul și se apleacă peste birou: 


— Câţiva oameni foarte dragi mie trebuie să sufere iar 
și iar pentru că au fost nevoiţi să vadă fotografiile cu trupul 
însângerat al fiului lor la televizor și care, ulterior, au deve- 
nit virale pe internet. Ce știi despre asta, Dylan? 

— De aceea am venit aici, spun eu. Vreau să aflu și eu 
același lucru. Cine a furnizat imaginile? 

— Keegan spune că tu ai fost. Stai jos! 

Nu pot să stau. 

— Keegan știe foarte bine că nu eu am fost cel care a 
dat imaginile presei. 

Mâna încă îmi tremură când scot telefonul și mă duc 
direct la galeria foto. Mă uit printre fotografii până dau de 
primele poze făcute în ziua aceea, poze ale plăcuţelor de 
numerotare a dovezilor, dar niciuna făcută cadavrului lui 
Brent. Îi dau telefonul și mă uit la el în timp ce caută prin- 
tre imagini. 


In cele din urmă mi-l înapoiază. 

— Asta nu demonstrează nimic, Dylan. Ai fi putut să le 
ștergi în timp ce veneai încoace. 


— De ce aș fi venit direct aici imediat ce le-am văzut? 
întreb eu. Brent a fost prietenul meu și nu vreau ca oamenii 
să se holbeze la el în felul acesta. Este clar că e mâna detec- 
tivului Keegan. 


Mormăie: 
— De ce spui asta? 


— Nu îi place publicitatea care i se face lui Casey Cox, 
spun eu. Vrea să schimbe povestea. 


— La fel ca mine, spune șeful Gates. La fel ca tine, pro- 
babil. Dar asta... 


Până la urmă mă așez pe scaun și îmi frec faţa cu palmele. 
— Mama lui Brent le-a văzut? 


— Tocmai ce am încheiat convorbirea cu Jim, îmi răs- 
punde el. Era la Best Buy când a văzut imaginile afișate pe 
zece ecrane mari. Va trebui să o sedeze. Este din nou distru- 
să, e ca și când abia s-ar fi întâmplat. 


Imi ia un minut să îmi controlez emoţiile. Imi duc mâna 
la gură, încercând să mă calmez. 


— În toată cariera mea de detectiv, nu am divulgat ni- 
ciodată nimic, spun eu. Nu aș face așa ceva, mai ales atunci 
când este implicată familia prietenului meu. Nu putem obţi- 
ne cumva un ordin împotriva postului de televiziune? Ceva 
care să îi facă să înceteze scandalul? 


— Este prea târziu, spune șeful poliției. Imaginile sunt 
peste tot. Oamenii copiază pozele și le trimit mai departe 
prietenilor lor. 


Oftez din greu. 

— Oamenii sunt bolnavi. 


— Pentru că este spectaculos. Scandalos. Oribil. Iar pu- 
blicului îi plac evenimentele sângeroase. 


Mâna îi zboară peste birou, doborând o sticlă de apă și 
o cană de cafea. Cana se face ţăndări de podea, împroșcând 
conținutul maro de-a lungul plintei. 


Secretara dă buzna în birou. 
— Domnule, sunteţi bine? 


— Nu, nu sunt, răbufnește el. Cheamă-i aici chiar acum 
pe Keegan și pe Rollins. Nu mă interesează unde sunt, spu- 
ne-le că vreau să vină aici. Să îl suni înapoi pe procurorul 
de caz, nu mai pot să-l evit. Poftește-l aici, dacă vine. 


Faptul că îi cheamă pe detectivi sper să însemne că mă 
crede. Secretara îi face legătura telefonic cu procurorul de 
caz, iar eu îl las câteva minute singur și ies pe hol să verific 
pe telefon unde au mai fost postate fotografiile. Deodată 
aud pe cineva înjurând în capătul holului și ridic privirea. 
Este Jim Pace care vine spre mine, cu ochii roșii și pășind 
hotărât. 

— Dylan, spune-mi că n-ai fost tu cel care a făcut asta! 


Faptul că și el se îndoiește de mine mă aprinde și mai 
rău. Fac un pas spre el. 


— Jim, de ce aș vrea să dau asemenea imagini la televi- 
zor? De ce aș vrea ca oamenii să le trimită de la unii la alţii 
sau ca Elise să le vadă? Nu mă pot gândi la nimic mai rău. 


Buzele îi tremură și nu își mai poate stăpâni emoţiile. 
Işi ascunde fața în palme și se întoarce cu spatele la mine. 
— Nu pot să cred că se întâmplă așa ceva. 


Aproape că îl îneacă plânsul. 

— Mama lui... 

— Nici eu nu pot să cred, îi șoptesc. 
Se întoarce cu fața spre mine. 

— Cine avea imaginile acelea? 


— Cei de la CSI, care le-au și făcut, spun eu, după care 
le-au dat detectivilor, însă aceștia nu au fost de acord să mi 
le dea și mie, tocmai din acest motiv. Există un lanţ foarte 
clar de păstrare a dovezilor. Scopul acestuia este tocmai 
acela de a împiedica familia să treacă prin așa ceva. 


Deodată se creează agitație pe hol și îi aud vocea lui 
Keegan care se îndreaptă spre mine, urmat la câţiva pași 
de Rollins. Keegan pare furios, încordat și se uită de sus la 
mine, de parcă ar fi gata să mă lovească. Mă îndrept de 
spate şi mă duc spre el. 

Când îl vede pe Jim, îşi schimbă atitudinea. Îi prinde 
mâna într-a lui. 

— Jim, îmi pare rău pentru asta. Îi vom da noi de capăt 
și când vom afla cine a făcut-o... 

Îi dă drumul la mână şi mă arată cu degetul, împungân- 
du-mă cu fiecare cuvânt. 

— Când vom afla... 

Gates ne aude și ne cheamă înăuntru. Keegan trece în 
ofensivă de cum intră în birou. 


— Sefu, asta se întâmplă când colaborăm cu oameni 
din exterior. Este doar un începător - un amator! Nu are ce 
căuta la cazuri de omucidere. 


— Ştii că nu eu am furnizat imaginile, mă reped eu. 
— A, da? Și cum știu eu asta? 


— Pentru că ţi le-am cerut și nu mi le-ai dat! 


86 


ERRI BLACKSTOCK 


Mă întorc către Rollins. 
— Ai fost acolo, l-ai auzit. 


Rollins arată de parcă tocmai s-a dat jos din pat, și mai 
și miroase a alcool. Nu spune nimic. 


— Ai făcut poze la poze, spune Keegan. 

— Nu și la pozele cadavrului! Ai știut exact fiecare poză 
pe care am făcut-o. Ai stat chiar lângă mine și m-ai supra- 
vegheat. Am și discutat despre pozele pe care le pot face. 

— Însă, după câte se pare, nu m-ai ascultat! 

— Staţi jos! strigă șeful poliției, lovind cu piciorul într-un 
scaun în timp ce trece pe lângă el. 

Keegan și Rollins se așază, însă eu rămân în prag ală- 
turi de tatăl lui Brent. Trebuie să îi spun lui Jim că va fi ne- 
voie să aleagă în cine va avea încredere - în mine sau în ei 
—, dar trebuie să fiu atent. 

Toată lumea vorbește în același timp, fiecare încercând 
să se facă auzit, însă eu rămân tăcut, sprijinit de perete. 

În cele din urmă, Gates se așază pe scaunul lui. Toţi cei- 
lalți tac. 

— Jim, sper să mă crezi când îți spun că nu am știut că 
se va întâmpla așa ceva, de aceea voi demara chiar astăzi o 
investigație, pentru a afla cine a dat presei fotografiile. 

Se uită la mine, apoi la Keegan și la Rollins și spune: 

— Credeţi-mă, vor cădea capete când voi afla cine-i 
vinovatul. 

Îşi masează tâmplele, apoi își împreunează mâinile în 
fața capului. 


— Jim, voi suna la postul de televiziune și voi cere să 
întrerupă difuzarea, dar acest lucru nu îi va opri pe toți. 

Probabil că celelalte platforme mediatice le-au preluat deja. 
Este era distribuirii și a repostării. Pur și simplu nu avem 
cum să mai recuperăm pozele. 


Se lasă în scaun, trecându-și degetele prin păr. 


— Dacă există o parte bună în toată povestea asta, 
atunci aceea e că va aminti publicului că Casey Cox nu este 
nicidecum un cavaler în armură strălucitoare, ci o ucigașă 
nemiloasă. Poate că, oriunde-ar fi, o va turna cineva. 


Jim își întoarce privirea chinuită către șeful poliției: 

— Nu va fi de ajuns ca să-i șteargă soţiei mele din min- 
te această imagine. 

— Înţeleg, spune Gates. 


— Chiar înţelegi? se răstește Jim. Nu a fost fiul tău. Nici 
măcar nu îl cunoșteai. Chiar înţelegi cu adevărat? 


Gates, șeful poliției, tace și pare mai blajin acum când 
se face mic în scaunul lui. Keegan și Rollins stau jos, cu ochii 
în podea, evitând să privească pe cineva. Mă uit la Jim, 
dorindu-mi să îi pot vindeca durerea. Ochii noștri se întâl- 
nesc și văd că are încredere în mine. Este singurul lucru de 
care am nevoie. 


Acești oameni care stau în aceeași încăpere cu el sunt 
cei care i-au ucis singurul fiu și vreau să mă asigur că vor 
da socoteală în fața legii, chiar de-ar fi să fie ultimul lucru 
pe care îl voi face. Nimic nu mi-ar plăcea mai mult decât să 
îi spun lui Jim că nu pe Casey Cox ar trebui să o închidem 
pentru crima asta, dar știu că încă nu e pregătit să audă o 
astfel de veste. 


In cele din urmă, Jim vorbește din nou: 


— Nu a făcut-o Dylan. Vreau ca el să se ocupe în conti- 
nuare de caz. 

Privesc în jos la podea, plin de recunoștință. Mi-aș dori 
să nu fiu nevoit să îl mint. 

— Bine, spune șeful poliției, dar mă jur că atunci când 
voi afla cine a făcut-o, voi concedia pe cineva. Poate chiar 
îl voi acuza de obstrucționarea justiţiei și de imixtiune la 
locul crimei. 

Keegan dă din cap și mă fixează cu o privire răutăcioa- 
să. Rollins nu își ridică deloc ochii din pământ. 

— În regulă. Voi trei, afară din biroul meu! spune șeful 
Gates. 


Eu ies primul, iar Keegan și Rollins vin în spatele meu. 
Când ajungem pe hol, Keegan mă apucă de braț. Reacţionez 
imediat și îl trântesc de perete. Mă trec toate transpiraţiile 
cât timp îl țin așa, faţa mea la numai câțiva centimetri dis- 
tanță de a lui. 

— Să nu mai pui niciodată mâna pe mine, îi spun prin- 
tre dinți. 

Acţiunile mele îl iau prin surprindere - așa cum mă 
surprind şi pe mine -, iar când îi dau drumul, se îndepăr- 
tează câţiva pași, apoi se întoarce din nou spre mine. 

— O iei razna, omule! Eşti nebun cu acte-n regulă! 


Rollins se interpune între noi și încearcă să îl facă pe 
Keegan să tacă. Imi dau seama că se teme de ce aș putea să 
fac în continuare. 


Keegan, însă, are mai multe de spus. 
— Şi dacă vrei să știi, dacă mă mai atingi o singură dată, 
îți arăt eu de ce sunt în stare! 


Aş vrea să îi spun că știu de ce e în stare și să îl întreb 
dacă intenționează să mă înjunghie mortal, așa cum a făcut 


Dacă mă găsesc 89 


cu prietenul meu. Ce ironie să se îndepărteze de mine în 
timp ce mă ameninţă! Trebuie să ies de aici înainte să fac 
vreo prostie. Dau din cap, îl împing pe Rollins într-o parte ca 
să trec, iar apoi îmi ating brutal umărul de cel al lui Keegan, 
provocându-l să reacționeze. Dar lașul ăsta se mai dă un pas 
înapoi. 


Pornesc pe hol spre ieşire. 


CASEY 


jung în Dallas dimineața devreme și mă cazez sub 

numele de Miranda Henley la un mic motel. Dorm trei 
sau patru ore, apoi mă trezesc și îmi petrec timpul pe 
Facebook, căutând informaţii despre Candace Price. 

Caut în cronologia ei și observ că adoră să meargă la 
cumpărături. Postează imagini cu multe dintre achizițiile 
sale, de parcă ar fi blogger de modă. Se pare că lucrează ca 
agent imobiliar, deoarece postează și câteva oferte de acest 
fel. Niciuna nu are un preţ ridicat. 


Deschid cutia de pizza pe care am cumpărat-o în drum 
spre motel și, în timp ce citesc descrierile și mă uit la foto- 
grafiile ei, dau la o parte ardeiul și ceapa înainte să mă pre- 
gătesc să mușc. 


Candace Price este cu siguranță o petrecăreaţă. La fie- 
care câteva zile postează selfie-uri din locul în care a fost 
cu o seară în urmă, de obicei într-un club sau într-un bar, 
cu o mulțime de oameni pe fundal. 


Mă uit printre pozele ei în timp ce mănânc, dar sunt 
destul de multe. În cele din urmă, mă opresc la o fotografie 

în care se află pe un stadion la un meci de baseball, iar 
Gordon Keegan stă lângă ea, cu privirea îndreptată spre te- 
ren. Aceasta a fost făcută chiar toamna trecută. 


Îi recunosc profilul lui Keegan, dar cine altcineva l-ar 
recunoaște? Trec cursorul peste fața lui, însă nu a fost eti- 
chetat în poză. Chiar și așa, sunt convinsă acum că ea este o 
persoană esenţială care o să mă ajute să-l dobor pe Keegan. 
Îmi iau agenda și notez absolut tot ce pot să aflu despre ea. 
Fac rost de numele agenției imobiliare la care lucrează și 
de numărul de telefon de pe indicatoarele aflate în curțile 
caselor pe care le propune spre vânzare în postări. Printre 
acele oferte, îi găsesc și numărul de telefon personal. Mă 
uit prin postările ei și aflu unde îi place să meargă la cum- 
părături, restrângând posibilitățile la o singură zonă din oraș. 
Îi văd mașina într-o altă imagine. Este un SUV Mercedes alb, 
mașină de lux. Plăcuța ei de înmatriculare este vizibilă, așa 
că aflu și numărul mașinii. 

Apoi văd niște fotografii cu ea pe o navă de croazieră 
a firmei Viking, plutind printre insulele grecești, o poză cu 
ea la Vatican, o alta în costum de baie, făcând plajă în insu- 
lele Turks și Caicos... Se plimbă destul de mult. Pare să câș- 
tige o mulțime de bani pentru un agent imobiliar cu oferte 
la preţuri mici. Îmi petrec următoarele ore notând fiecare 
detaliu pe care îl găsesc despre ea, orice potenţial indiciu 
bun de urmărit. După aceea caut pe internet și îi aflu adre- 
sa. Nu este chiar atât de greu. 


Astăzi va trebui să fac rost de o maşină, ca să o pot ur- 
mări prin oraș. Va fi nevoie să mai rămân o vreme în Dallas. 
Lucrul acesta mă neliniștește, mai ales că mă aflu la doar 
trei ore distanță de Shreveport, însă nu am de ales dacă 
vreau să îl demasc pe Keegan și să îmi reiau viața. 

După ce fac duș, pornesc televizorul și mă uit la știri timp 
de o oră și jumătate, așteptând să văd ceva despre mine. 


După câteva ore, începe Outnumbered, emisiunea de la 
Fox News, iar eu apar în cel de-al patrulea segment. Pe mă- 
sură ce arată imagini cu mine având vechea mea identitate 
și vorbesc despre ceea ce am făcut în Shady Grove, difuzea- 
ză şi clipuri cu Laura și cu familia ei reunită. Doamna Lucy 
suspină și își strânge la piept nepoata. Asta face ca toate 
lucrurile prin care am trecut să merite efortul. Sandra îl ţine 
în braţe pe bebeluș de parcă s-ar fi creat o legătură între ei. 
Arată imagini și cu nemiloșii răpitori. 

Apoi vorbesc despre mine. 


„În dimineața acestei zile, un post de televiziune din 
Shreveport a difuzat fotografii de la locul crimei lui Brent 
Pace. Este o sumbră aducere aminte a ceea ce se pare că i-a 
făcut Casey Cox bunului său prieten.” 


Arată o imagine cu trupul inert al lui Brent zăcând pe 
podea, exact în poziţia în care îl găsisem eu. Atât fața, cât și 
rănile de cuțit sunt estompate, dar sângele este vizibil. Nici 
măcar nu mă pot uita. 


— Indiferent ce s-a întâmplat în Shady Grove, Casey 
Cox ar trebui să fie găsită și trimisă în judecată pentru asa- 
sinarea violentă a lui Brent Pace. Țineţi minte ce vă spun, 
motivul care explică prezenţa ei în casă și faptul că a văzut-o 
pe fata răpită este unul sinistru. 


— Sunt de acord, spune una dintre celelalte femei cu 
picioare lungi invitate la discuţie. Adevărul este că eve- 
nimentele din Shady Grove nu vor fi admise în instanţă. 
Juraţilor nu li se va spune ce a făcut ea în Georgia. 

— Însă chiar credeţi că juraţii nu au auzit despre asta? 
Să fim serioşi, va fi greu să găsești niște jurați obiectivi, 
care să nu fi urmărit știrile despre ea. 

— Vor fi instruiți să nu ia în considerare nimic altceva 
decât dovezile prezentate în legătură cu Brent Pace. Aceste 
imagini li se vor întipări în minte. 

Mi se face rău, la fel cum i s-a făcut chelneriţei din local, 
dar senzația de greață îmi rămâne în stomac, fără să mă pot 
elibera. 


— Ei bine, poliția va trebui să o găsească mai întâi. 
Blonda care a tăcut în tot acest timp le întrerupe cu 
acest comentariu: 


— Mă întreb dacă ea este cea care l-a ucis pe Brent 
Pace. Dacă a riscat să se expună ca să o salveze pe fata ră- 
pită, atunci chiar este în natura ei să fie o criminală? 


— Dacă nu a făcut-o ea, atunci de ce a fugit? întreabă 
una dintre femei. Poliția nu a reușit să dea de ea ca s-o poată 
interoga, așa că nu știm ce ar fi putut spune. Și să nu uităm 
că s-a găsit ADN-ul ei peste tot la locul crimei, ca să nu mai 
spun de cuțitul găsit în mașină și de dâra de sânge. 

Aproape că pare un fel de joc pentru ele. 

Mi-aș dori să existe și alţi jurnaliști suficient de cura- 
joşi încât să facă investigații așa cum făcea Brent, dar poate 
că ar sfârși-o ucişi. Când se termină acel segment de emisi- 
une, închid televizorul și mă așez în pat, strângându-mi 
genunchii la piept. Îmi doresc atât de mult să mă duc acasă 
și să-mi văd nepoțica, să-i simt din nou parfumul. Vreau să 
o privesc cum pășește spre mine și să o învăţ să îmi spună 
Cay-Cay. Vreau să o văd pe mama. 

Mă gândesc la tot ce mi-a spus Dylan în e-mailurile pe 
care le-am schimbat cu el. A trecut și el prin multe, dar își 
găsește sprijin în Biblie. Poate că ar trebui să îi dau și eu o 
șansă. Deschid sertarul noptierei ca să iau Biblia, care pare 
să fie mereu în același loc. O carte bleumarin, cu sigla celor 
de la Gideons în josul copertei, dar mai este și o altă Biblie, 
legată în piele, care pare destul de uzată. O scot din sertar 
și o deschid la prima pagină. Găsesc un nume: Cole Whit- 
tington, și observ o bucată de hârtie împăturită, care iese 
dintre pagini, în partea de sus a cărţii. Scot hârtia, o despă- 


turesc și citesc: 


Dragă Daphne, 
Când vei găsi scrisoarea aceasta, eu voi fi deja mort. 


Aproape că mă înec, apoi respir adânc și continui să 
citesc. 


Nu am vrut să o fac înainte de a-mi lua rămas-bun, 
dar vreau să știi cât de mult te iubesc. Ai fost o fru- 
moasă întruchipare a iubirii lui Dumnezeu față 
de mine încă din ziua în care te-am cunoscut și o 
preţuiesc. Aceste ultime săptămâni însă, au fostun 
coşmar pentru noi toţi și vreau să ia sfârşit. Îmi 
iubesc copiii, dar această ameninţare care atârnă 
deasupra capetelor noastre este mult prea mare. 
Nu aș suporta să îi las să sufere văzând cum sunt 
târât în noroi. Trebuie să se termine pentru binele 
tuturor celor pe care îi iubesc. Te rog să le amin- 
teşti de mine așa cum eram înainte de acuzaţiile 
aduse, nu după, și spune-le mereu că tăticul lor i-a 
iubit și pe ei. 

A semnat Cole. Inima îmi bate cu putere în timp ce caut 
cu privirea prin cameră urme de sânge sau orice ar indica 
faptul că acest om s-a sinucis aici. Însă, dacă a murit, cu sigu- 
ranță nu au găsit nici scrisoarea și nici Biblia. 

Dacă și-a pus capăt zilelor, atunci această Biblie trebuie 
să ajungă la soţia lui. 

Îmi adun puterile şi cobor la recepţie. O fată lucrează 
ocupată la calculator, dar ridică privirea spre mine și îmi 
zâmbește: 


— Vă pot ajuta cu ceva? 


— Da, spun eu. Stau în camera 138 și mă întrebam dacă 
s-a întâmplat ceva ciudat acolo. 


Se încruntă. 

— Ceva ciudat? La ce vă referiți? 

— Cum ar fi moartea cuiva? Poate o sinucidere? 

Nici nu clipește. Zâmbește forțat și dă din cap că nu. 

— Nu, doamnă! Aș fi știut cu siguranță. Lucrez aici de 
cinci ani. De ce întrebaţi? 

— Nu ştiu, spun eu. Am un sentiment ciudat. 

— Dacă nu vă place camera, aș putea să vă mut. 

Mă gândesc să îi spun de biletul de adio și de Biblia pe 
care am găsit-o, dar apoi aș fi nevoită să i le predau ca să le 
returneze. Şi dacă le vor duce direct la Obiecte pierdute? 
Nu, cineva trebuie să se asigure că intră în posesia familiei. 

— Nu, e în regulă, spun eu. Sunt bine. Doar că... nu mai 
contează. 

Știu că acum crede că sunt dusă și mă întreb dacă nu 
cumva am atras prea mult atenția asupra mea. 

— Aş putea lua o Coca-Cola zero! spun eu, sperând să 
schimb subiectul. 

— Desigur, zice ea, și intră în magazinul micuț de lângă 
recepție. 

Scoate o sticlă din frigider și o pune pe tejghea. 

— Doriţi să o trec în contul camerei? 

Plătesc pe loc, apoi întreb: 

— Până la ce oră este deschisă piscina? 


Sper ca aceste ultime întrebări să-i alunge gândul că aș 
fi o clarvăzătoare în devenire. lau sticla de Coca-Cola și 
mă întorc în cameră. Recitesc biletul, încercând să găsesc și 
alte indicii. Am un sentiment profund de responsabilitate, 
de parcă acest lucru este mai important decât orice în viața 
mea, dar știu că e o nebunie. 


Ar fi mai bine să o las baltă și să duc Biblia la recepţie. 
Dar dacă s-a sinucis în altă parte, iar familia lui nu știe că 
există un bilet de adio? Dacă i-ar putea aduce puţină alinare 
soţiei sale? 

Aproape că aud vocea surorii mele spunându-mi să 
îmi văd de treabă. Orice abatere de la planul meu reprezin- 
tă un risc mai mare de a fi prinsă și ucisă. Gândul la biletul 
acela, însă, mă chinuie. 


Indes Biblia în geantă. Văd eu mai târziu ce e de făcut. 
Mai întâi, trebuie să îndeplinesc scopul pentru care am ve- 
nit aici și, ca să fac asta, trebuie să găsesc o mașină. 


Caut pe Craigslist și găsesc una care pare potrivită pen- 
tru mine, pe care mi-o pot permite și care este vândută di- 
rect de proprietar, aşa că sun la numărul de acolo și întreb 
de ea. Acesta este de acord să o aducă în parcarea de la 

Kroger, aflată la o stradă distanță de motel, ca să o testez. 
Plec de la hotel și merg pe jos până acolo. 


Este o Honda Accord neagră, veche de zece ani, cu 
160.000 de kilometri la bord și o zgârietură pe aripa stân- 
gă din spate, dar nu are alte probleme. Cel care o vinde este 
un bărbat în vârstă de şaptezeci de ani care spune că i-a 
aparținut soției sale defuncte. Îi ofer bani gheață, iar el ac- 
ceptă. Nu își amintește să dea jos plăcuța de înmatriculare, 
care era pe numele lui, iar eu nu îi aduc aminte. Cu actul de 
proprietate pe numele Miranda Henley la purtător, conduc 
înapoi spre motel. 


Misiunea mea principală va fi să o urmăresc pe Candace 
Price, în speranța că voi strânge ceva dovezi incriminatorii 
împotriva lui Keegan. Cu toate acestea, nu pot să îmi scot 
din minte biletul acela de adio. Mă hotărăsc să mă abat de 
la curs. Trebuie să găsesc familia lui Cole Whittington, ca 
să aflu dacă nu cumva și-a dus în altă parte la îndeplinire 
planul de a se sinucide, și să îi dau aceste ultime cuvinte ale 
lui. Imediat ce termin, voi putea să merg mai departe. 

pe: Whittington figurează în cartea de telefoane a ora- 
șului Dallas, cu tot cu adresa lui, clară ca bună ziua. 
O notez, apoi verific rubrica de decese din ziarele locale ca 
să văd dacă și-a dus planul de sinucidere la îndeplinire. Sunt 
mai mulţi cu numele Whittington care au murit în ultimii ani, 
însă pe niciunul nu-l cheamă Cole. 

Poate că totuși nu e mort. Poate numai a plănuit să o facă, 
apoi s-a răzgândit. Poate a avut o zi foarte proastă, după 
care şi-a venit în fire. Din moment ce avea propria Biblie, 
mă gândesc că trebuie să fie creștin. Doamna Lucy este creş- 
tină și, chiar dacă i s-au întâmplat lucruri groaznice de-a 
lungul vieţii, nu mi-o pot imagina gândindu-se să își pună 
capăt zilelor. Dar poate că și creștinii pot suferi de depresie 
clinică profundă. 


Biblia este plină de însemnări, cu versete subliniate 
și evidenţiate în diverse culori, precum și cu adnotări pe 
margine, ca şi când ar fi studiat-o. 

Poate că nu a făcut-o încă. Nu e trecută nicio dată pe 
bilet și probabil că a fost lăsat acolo de curând, altfel ar fi fost 
descoperit până acum. Gândul acesta mă preocupă. Dacă 
lucrează în continuare la planul său, punându-și lucrurile 
în ordine, pregătindu-se pentru ziua în care chiar îl va aplica? 


Îmi duc lucrurile la maşină şi predau cheia, luând Biblia 
cu mine, cu biletul ascuns între Facerea şi Ieșirea. Conduc 
până la adresa din cartea de telefoane și văd în curte un 
indicator pe care scrie „De vânzare”. Pe alee este parcat un 
SUV Nissan alb, iar pe o plăcuță magnetică de pe o partea 
mașinii scrie Compania de scaune SusJos. Mai sunt trecute 
o adresă, un număr de telefon și un site. Le notez pe toate. 


M-aș putea duce chiar acum să bat la ușa lui, aș da Biblia 
oricui mi-ar deschide, iar apoi aș pleca fără să mai privesc 
înapoi. Sau poate că cei ai casei ar arunca-o pe măsuţa din 
hol și ar uita de ea până în momentul în care ar fi anunţaţi 
că și-a curmat viața după ce eu aș fi putut să fac ceva. 


Mă lupt cu sentimentul de responsabilitate care crește 
în mine. Este același tip de obsesie care m-a cuprins când 
mă aflam în Shady Grove, atunci când aveam sentimentul 
copleşitor că știam cine a răpit-o pe fata dispărută. Simțeam 
că eu eram cea care trebuia să o salveze și, în cazul acela, 
chiar am avut dreptate. 


Hannah mi-ar spune să încetez cu toate astea, că nu e 
treaba mea și nu trebuie să mă mai joc de-a Dumnezeu. 
Mi-ar spune să merg mai departe și să mă ascund, să am 
grijă de mine, dar mă cunosc suficient de bine. Nu aș putea 
trăi cu gândul că nu am încercat. Ce s-ar întâmpla dacă mai 
târziu l-aş căuta pe internet (ceea ce știu că aș face) și aș afla 
că s-a sinucis? Dacă îl găsește unul dintre copiii săi? Dacă 
nu vor putea trece niciodată peste asta? 

Mă cazez la un alt motel. Este luni dimineaţă, însă ob- 
sesia aceasta încă nu m-a părăsit. Conduc înapoi spre casa 
lui Cole Whittington, dar SUV-ul alb nu mai este aici, așa că 
merg până la sediul Companiei de scaune SusJos. Este o 
clădire de tip depozit de mici dimensiuni, din metal, cu o 
siglă la exterior. Intru în parcare și mă uit în oglindă. Mai 
semăn cu mine? Mă vor recunoaște din imagini? 


Am părul prins, ridicat în sus, pe sub șapca de baseball. 
Linia trasă cu dermatograful este estompată, iar machiajul 
ochilor e fumuriu. Mi-am conturat buzele ca să pară mai 
mari decât le am eu, să lase impresia că sunt mai pline și 
mai rotunde. Nimeni nu se va lăsa înșelat să creadă că 
buzele mele sunt cu adevărat astfel, dar sper ca măcar tot 
acest machiaj să le distragă atenţia. Eu cu siguranță nu mă 
recunosc, oricât de mult m-aș privi în oglindă. 


lau Biblia și merg la ușa pe care este lipit un anunţ cu 
textul „Angajăm personal”. La recepţie, în spatele tejghelei, 
se află o femeie în vârstă. Îmi zâmbește şi se uită în sus la 
mine. 


— Bună. Te ajut cu ceva, puiule? 


— Da, spun eu. Mă întrebam dacă aș putea să-l văd pe 
Cole Whittington. Lucrează aici? 


— Desigur, drăguță. Este fiul meu. Se află în spate, merg 
să îl chem. Să îi transmit despre ce e vorba? 


— Voiam doar să îi înapoiez ceva ce-i aparţine. 

Pare puţin distrasă, așa că nu întreabă ce anume. 

— Bine, drăguță. Așteaptă aici. 

Cât timp e plecată, mă uit în jur să văd ce fel de loc e ăsta. 


Arunc o privire spre reclama înrămată de pe peretele din 
capătul încăperii, în care este prezentat un scaun ce pare a 

fi produsul lor principal. După toate aparențele se mişcă 
într-un anume fel. Presupun că în sus și în jos. 


Mai este un afiș cu „Angajăm personal!” și pe tejghea. 
Femeia revine. 

— Vine acum, drăguță. 

— Mulţumesc! Ce anume produceţi aici? 

Zâmbetul de mai înainte i se ivește iar pe chip. 


— Fiul meu Blake a inventat acest scaun hidraulic care 
se mișcă, printr-o simplă apăsare de buton, în sus și în jos 
față de podea până la nivelul unui scaun obișnuit. Este gro- 
zav pentru persoanele cu artrită la genunchi sau la șolduri, 
care nu pot lucra în grădină, nu pot să se joace cu nepoții 
sau nu pot face lucruri obișnuite pentru că, dacă sunt la fel 
ca mine, se pot așeza, dar nu se mai pot ridica în picioare. 
Le realizăm aici. Un produs sută la sută american. Avem atât 
de multe comenzi încât abia le putem onora pe toate. 


Inainte să-i pot răspunde, Cole intră în birou. Este un 
bărbat arătos, de vreo treizeci și cinci de ani, dar care arată 
obosit și palid. Pare puţin neliniștit când mă abordează. 


— Te pot ajuta cu ceva? 
— Da, spun eu, scoțând Biblia lui din geantă. 
Imi cobor vocea și mă aplec înspre el. 


— Am găsit această Biblie și am văzut că are numele 
tău scris pe ea. Voiam doar să ţi-o înapoiez. 


Citesc pe faţa lui că o recunoaște. 
— Mda, chiar o căutam. Mulţumesc. Unde ai găsit-o? 


— Într-o noptieră dintr-un motel, răspund eu atât de 
încet încât mama lui să nu mă poată auzi. 

li licăresc ochii, iar eu mă întreb dacă se gândește la 
faptul că a scris biletul. Se uită la mine ca și când s-ar între- 
ba ce anume știu, dar eu zâmbesc. 


— Deci... dacă este a ta... 

— Apreciez că mi-ai adus-o. 

Bagă mâna în buzunar și scoate o bancnotă de douăzeci 
de dolari. 

— Poftim, ia-i pentru că mi-ai adus-o înapoi. 

Ridic mâna în semn de refuz. 

— Nu, nu-i pot lua. Voiam doar... să ţi-o înapoiez. 

Vreau să-l întreb dacă mai intenționează să-și ia viața, 
dacă mai consideră că lucrurile sunt lipsite de speranţă. 

În schimb, rămân în picioare și îl privesc. Îi sună telefo- 
nul, îl scoate din buzunar și își apleacă privirea supra lui. 
Fără să-mi mai spună o vorbă, se grăbeşte să părăsească 
încăperea. 

— Mulţumesc că i-ai returnat-o, drăguță! spune mama 
lui. A fost foarte abătut în ultima vreme. Poate că l-ai ajutat 
să își recapete încrederea în oameni. 


Mă gândesc să îi spun despre biletul de adio, dar apoi 
îmi dau seama că, indiferent ce s-ar întâmpla cu el acum, aş 
putea înrăutăți lucrurile dacă aș face asta. Fără să știu cum 
ar fi corect să procedez, mă întorc la mașină. 

— annah ar fi trebuit să primească până acum cutia și 
sper că a găsit telefonul în interiorul iepurașului de 
pluş. Îmi dau seama că este disperată să primească veşti de 
la mine și că precis e îngrijorată că aș putea fi rănită sau 
moartă. Din fericire, asta o va liniști. 

Știu că după cină iese deseori la plimbare, prin urmare 
ies cu mașina vreo treizeci de minute în afara orașului și 
încerc să o sun pe la şase și jumătate. Dacă a urmat aceleași 
instrucțiuni pe care le-am avut pentru celălalt telefon, 
atunci îl ţine permanent pe modul silențios. Totuși, o sun. 
Intră căsuţa vocală, care nu fusese setată. Închid şi sper că 
va vedea în curând apelul pierdut și că telefonul nu se mai 
află în interiorul jucăriei. 


Găsesc un parc pe marginea unui lac, așa că ies să mă 
plimb în timp ce aștept să îmi sune telefonul. După câteva 
minute, chiar sună. 


Răspund cu inima bătând să-mi sară din piept. 


— Bună. 

— Bună. 


Vocea îi este încordată, piţigăiată. Îmi dau seama că vrea 
să îmi spună pe nume, să mă întrebe dacă sunt bine, să îmi 
ceară să îi povestesc totul, dar tace. Aud cum bate vântul și 
îmi dau seama că se plimbă. 


— Eşti bine? mă întreabă ea. 
— Da, sunt bine. Așadar ai primit iepurașul? 


— Da, spune ea, dar zău așa, cât pe ce să nu-mi dau 
seama! 


— Ştiam că vei încerca să îl pornești. Jeff a văzut cutia? 
o întreb. 


— Nu, eram acasă doar eu și Emma când a venit. Ştii, 
chiar te pricepi la chestiile astea. E puţin înfricoșător. 


— Am asta în sânge, răspund eu. 

— Cum se face că nu e și într-al meu? 

— Mi-am petrecut mult timp cu tata. 

Tace o clipă, apoi spune: 

— Se spune despre tine că ești o eroină. Ai salvat-o pe 
fata aceea. 


Îmi transpiră palma, așa că mut telefonul la cealaltă ure- 
che, plimbându-mă în continuare pe un debarcader public. 


— Aproape că m-au prins, dar am reușit să fug. 
Se aud sunete de pași care îi acoperă vocea. 


— Se vorbește peste tot în mass-media despre asta. 
Parcă s-ar întrece în reportaje. Au difuzat imagini de la locul 
crimei. 

— Ştiu. 

— Mai întâi te numesc „eroina ucigașă”, după care dez- 
bat dacă nu cumva ești o psihopată. Imi doresc atât de mult 
să îi sun și să le spun că nu ești nimic din toate astea. 


— Nu face asta! spun eu. Să nu faci niciodată așa ceva! 
Ai înţeles? 


Oftează. 
— Da, desigur. 


Mă reazem de o balustradă și privesc în jur să văd dacă 
mă poate auzi cineva. 


— Nu. Vorbesc serios, Hannah. Nu este vorba numai 
despre tine. Mai sunt și Emma, Jeff și mama. Nu te poţi lăsa 
purtată de emoții și să faci ceva nechibzuit. 


— Eu, nechibzuită? spune ea. Tu eşti cea care a riscat 
totul pentru o fată pe care nici măcar nu o cunoștea. Nu am 
altceva de făcut decât să îi las să creadă lucrurile astea des- 
pre tine. Presa a luat-o razna aici; au campat chiar pe pelu- 
za din faţa casei, blocându-ne strada. L-am pus pe Jeff să 
îmi parcheze mașina pe strada din spate și m-am strecurat 
pe ușa din dos, doar ca să pot veni în parc să mă plimb. 


Scuzele îmi par atât de inutile acum. 


— Nu arunca vechiul telefon în tomberonul de acasă. 
S-ar putea să caute prin el. 


— Au voie să facă asta? 

— Da. Odată ce l-ai scos afară pe trotuar, este permis. 
De fapt, roagă-l pe Jeff să-l ducă direct la groapa de gunoi. 
Nu lăsa nimic afară prin care să poată căuta. Îţi mai amin- 
tești că tata obișnuia să caute prin gunoi atunci când inves- 
tiga o crimă? Și mass-media o poate face. 


Trag aer adânc în piept și răsuflu. 

— Au campat și în fața casei mamei? 
— Da, unii dintre ei. 
— Ea ce mai face? 


— Continuă să aibă acest gând oribil că vei muri. Are 
tot felul de ritualuri noi. Se duce să verifice cutia poștală de 
vreo șaptezeci de ori pe zi, chiar dacă presa e acolo. Merg 
cu ea la medic de două ori pe săptămână. Îi ajustează doza. 


Închid ochii şi îi acopăr cu mâna. 

— Dar poliția? Vă hărțuiește? 

— Poliţiştii trec din când în când pe aici ca să vadă dacă 
nu mă pot stârni să spun tot ce știu. Cred că sunt urmărită. 

— Cine a venit? Keegan? Rollins? 

— Da, vin împreună. 

Începe să mă doară capul. 

— Te-au ameninţat? 


— Simpla lor existență este o ameninţare. Continui să 
mă port de parcă aș fi supărată pe tine, de parcă mi-aş dori 
să te găsească pentru ca toate astea să înceteze. 


— Foarte bine. Hannah, spune-le pur și simplu ce vor 
să audă. Nu Îi face să creadă că reprezinţi o ameninţare. 


— Mi-ai tot spus asta. 

Simt cum îmi dau lacrimile și cum mi se pune un nod 
în gât. 

— Ce mai face Emma? Îmi este atât de dor de ea. 


— Încearcă să meargă. E atât de scumpă. Mi-aș dori să 
pot fi și eu ca ea și să uit de tot ce se întâmplă în jur. 


Se oprește. 


— Aş vrea să o poți vedea. 

Înghit nodul ce mi se pune în gât și îmi apăs pe canale- 
le lacrimale. Plânsul nu ajută la nimic. 

— Ştiu că ești o mamă grozavă. Ai grijă de ea! 

— Să ai și tu grijă de tine! 

Nu spune nimic pentru o clipă. 


— Casey, trebuie să te gândești la o modalitate de a ieși 
din asta. Nu aș suporta ideea că nu am să te mai văd 
niciodată. 

— Îmi dau silinţa. 

— Serios? Există așadar vreo posibilitate ca toate astea 
să ia sfârșit într-o bună zi? 

Nu vreau să îi dau speranţe prea mari, dar poate că 
speranţa este exact ceea ce îi trebuie. 


— Trebuie să adun suficiente dovezi împotriva lor în- 
cât să nu mai poată să scape basma curată. Odată ce fac 
asta... Mda, poate că există o șansă. 


O aud cum plânge pe înfundate la celălalt capăt al liniei 
și sper ca ea să nu mă audă pe mine plângând. 

D eşi am multe pe cap, știu că mă aflu într-un loc întune- 
cat și periculos. Felul în care m-am comportat cu 
Keegan a fost prostesc. Ar fi trebuit să îmi păstrez calmul, 
nu să mă reped la el. Dar asta este. Din spirit de conservare, 
îmi fac timp să merg la întâlnirea mea de grup la ora zece, 
mai ales că nu m-am mai dus de vreo două săptămâni. 
Până acum câteva săptămâni, sindromul posttraumatic era 
cel care mă definea, dar de când o urmăresc pe Casey Cox, 
nu mai pare atât de amenințător. Toată povestea cu Keegan 
a fost un fel de a-l ţine în loc. 

Intru și îmi pun o cafea într-un pahar de plastic, o cafea 
amară din cauza cafetierei electrice maronii care probabil 
că are mare nevoie să fie curățată cum se cuvine. Îi salut 
din cap pe cei câţiva oameni pe care îi cunosc. 


Dex, probabil cel mai bun prieten al meu de aici, este 
așezat deja pe scaun, cu piciorul la care este atașată prote- 
za întins ca un trofeu. Leo, care se confruntă și el cu pier- 
derea unui picior, este în mod clar încă șomer, altfel nu ar 
mai fi aici. Grayson, un puști care abia dacă a împlinit 

nouăsprezece ani, are încă acea privire abătută, de parcă 
explozia care i-a ucis pe tovarășii săi s-ar fi petrecut cu 
doar treizeci de secunde în urmă. Și-a luat un câine special 
antrenat pentru cazurile de sindrom posttraumatic, care 
gâfâie în timp ce stă atent lângă el. 

— Dylan, frate! spune Dex, ridicând cârligul spre mine 
pentru a-mi lovi pumnul în semn de salut. 

Nu am chef de salutul cu pumnul, dar o fac oricum în 
timp ce iau loc pe scaunul de lângă el. 


— Eşti bine, omule? 
— Mda, spun eu, sorbind din cafeaua vâscoasă. Tu? 


— Nu mi-a fost niciodată mai bine, spune el, iar eu știu 
că mănâncă rahat, însă de fiecare dată mă face să zâmbesc. 

— Tocmai ţi-am trimis un e-mail. Am făcut rost de lista 
aceea despre care vorbeam. 

Ridic din sprâncene. 

— Pe bune? 

— Dylan, te-ai întors! 

Mă întorc și o văd pe dr. Coggins făcându-și loc printre 
noi, ca să ajungă la locul liber pe care i-l păstrăm întot- 
deauna, de parcă ar avea numele scris pe el. 

— Mda, răspund eu. 

— Ei bine, mă bucur să te revăd. Sunteţi cu toţii gata să 
începem? 

În timp ce ea ni-i prezintă pe nou-veniţi, telefonul înce- 
pe să-mi vibreze, așa că mă uit să văd despre ce e vorba. 
Am primit un e-mail de la pila mea cu gogoșile din depar- 
tamentul de poliție, care conţine lista cu toți cei care au ieșit 
la pensie sau care au demisionat în ultimii cincisprezece 

ani. Imediat sub el, văd e-mailul primit de la Dex, cu lista 
celor care au murit. 


Brusc, nu mai vreau să fiu aici. Simt nevoia să mă întorc 
acasă şi să mă apuc de treabă. 


— Așadar, Dylan, de ce nu începi tu? Povestește-ne ce 
ai mai făcut. 


Ridic privirea din telefon, dar rămân cu degetul pe ecran. 
— Cum? 
— Nu ai mai venit o vreme. Eşti bine? 


— Mda, binișor, răspund eu. Am fost plecat din oraș, am 
lucrat. 


— Lucrezi? Dar asta e excelent! 


Ceilalţi tipi care mă cunosc dau din cap în semn de 
apreciere, iar cineva exclamă: 


— Angajat plătit, frate! 
De partea cealaltă a cercului, o fată pe nume Rose, care 
este infirmieră în armată, mă întreabă: 


— Prietenul tău care a murit... Ai reușit să treci peste 
asta? 


Nu îmi amintesc să le fi povestit acest lucru, dar presu- 
pun că Dex le-a transmis probabil această informație. 


— Mda... nu, el este... a fost... 


Simt cum mă lasă vocea și cum se destramă în zece voci 
de tonalități diferite. Imi dreg glasul și încerc din nou. 


— Un prieten bun. 


— Vrei să vorbim despre factorii care au declanșat 
acest lucru în sufletul tău? întreabă dr. Coggins. 

Stau picior peste picior și rămân cu privirea fixată pe 
cel de deasupra, care tremură de parcă aș fi luat ceva. 
— Păi... nu chiar, nu. 


Nu le pot spune că lucrez la cazul lui, că încerc să-l prind 
pe criminal, că persoana pe care toată lumea o consideră 
vinovată n-a făcut nimic. 


— Şi slujba ta? întreabă cineva. Cu ce te ocupi? 

— Sunt detectiv particular, răspund eu. Chestiuni de 
rutină. 

— Dylan a lucrat ca polițist în cadrul Diviziei de Inves- 
tigații Criminalistice a armatei, adaugă dr. Coggins. 


Schimbă repede subiectul și se întoarce către altcineva. 
— Leo, ai purtat cu soția discuţia despre care am vorbit? 


Ușurat că nu mai sunt în centrul atenţiei, încetez să mai 
dau din picior și îl pun pe podea. Mă înclin în față, ascultân- 
du-l pe amicul meu. După ce termină de vorbit, ia cuvântul 
unul dintre cei nou-veniţi. Abia s-a întors din misiune și nu 
are urme de răni pe corp. Când îl îndeamnă să vorbească, 
parcă spune povestea vieţii mele. 


— Aşteptam cu nerăbdare să mă întorc acasă, să fiu din 
nou alături de soţia și de copiii mei, dar soţia mea îmi zice 
acum că sunt o altă persoană. 

— Spune-mi, îl îndeamnă dr. Coggins, care sunt factorii 
tăi declanșatori? 


— Alaltăieri a fost cea de-a cincea aniversare a fetiţei 
mele și un deștept s-a gândit să aducă pocnitori la petrece- 
re. În clipa în care a lansat-o pe prima, mi-am trântit fiica la 
pământ... încercând să o acopăr. 


— Of, nu, suspină una dintre femei. 

El se lasă pe spate în scaun și își trece degetele prin păr. 


— Am speriat-o de moarte... Soţia mea m-a ridicat de 
jos ca să ajungă la copil, iar eu am plecat din curte, încer- 
când să mă adun. Îi auzeam pe prietenii ei spunându-i că 
sunt periculos. 

— Nu ai fost periculos, frate! îi zice Dex. Îţi protejai fe- 
tița. Ce idiot ar arunca pocnitori cu tine în preajmă?! 


— Ei nu înțeleg. 
— Cu toţii am trecut prin asta, omule! îi spun eu, iar vo- 


cea îmi devine brusc limpede. Mai zilele trecute, motorul 
mașinii a început să dea rateuri și am derapat într-un şanţ. 


In cameră se lasă tăcerea, iar eu mă întreb de ce am 
spus acele cuvinte. Nu le-aș fi rostit când atenţia tuturor era 
ațintită asupra mea, dar acum... 


— De curând, am fost la film cu iubita mea, începe să 
povestească unul dintre nou-veniţi. Nu am suportat ideea 
să nu văd ce se petrece în spatele meu, iar pe ecran se 
difuzau focuri de armă... și sunetul... Simțeam o apăsare în 
piept, inima îmi bătea cu putere și asudam din greu. M-am 
strecurat afară ca să mă duc la baie și dus am fost. Nu m-am 
mai întors. Acum nu îmi mai răspunde la telefon. 


Vocea dr. Coggins este blândă, dar încrezătoare: 
— Iţi promit că te vei face mai bine dacă vei sta cu noi. 


Un alt tip care nu mai venise la club de câteva luni se 
avântă să vorbească: 


— Eu nu m-am făcut mai bine. 


Levi, aflat trei scaune mai încolo, se înclină în față și 
spune: 

— Păi, nu ai cum să știi asta din moment ce ai încetat 
să mai vii în secunda în care a început să îţi intre pensia de 
invaliditate. 


Vocea primului tip devine rigidă: 
— Mă acuzi de ceva? 


— Nu, răspunde Levi. Doar că vedem acest lucru de 
multe ori. Vin aici tot felul de indivizi care bifează căsuţele 
de prezență până când intră în posesia pensiei de invalidi- 
tate. Însă odată ce o primesc, nu prea mai au nevoie de 
grup. Te face să te întrebi dacă într-adevăr ai avut de fapt o 
problemă. lar dacă minți, devine tot mai dificil pentru noi, 
ceilalți. Toată frauda din sistem. 

— Nu trebuie să ne judecăm unii pe alții, spune Coggins. 
Sunt sigură că Will a avut un motiv întemeiat ca să nu vină. 

— Nu e ca și când îi datorez tipului ăsta o explicaţie, 
spune Will. Am fost diagnosticat cu sindrom posttraumatic 
la fel ca voi toţi, dar dacă nu mă doriţi în acest grup, îmi voi 
găsi altul. 


— Nici măcar nu a fost pe front, spune Levi. Tipul ăsta 
a avut o muncă de birou. Nu s-a aflat niciodată sub foc de 
mortiere. Nu a văzut niciodată explozia unei bombe artiza- 
nale. Nu a suferit nici măcar un minut de o altă traumă în 
afară de aceea că i s-a făcut dor de mămica, totuși a spus 
tot ce trebuia ca să obțină pensia de invaliditate, în timp ce 
majoritatea celor prezenţi aici nu pot să aibă parte de aju- 
torul de care au nevoie. 


Will sare în picioare, împingându-și scaunul în spate. 
— Nu vrei tu să vii afară și să îți arăt eu cât sunt de 
răvășit? 

— Nu, îmi poți arăta și aici! spune Levi, ridicându-se în 
picioare și, înainte ca cineva să îl poată opri, îi dă lui Will 
un pumn în față, făcându-l să-și piardă echilibrul. Când 
acesta cade la pământ, Levi continuă să îl atace. 

Sar în picioare și îl înșfac pe Levi. Un alt tip îl reţine pe 
Will și reușim să îi despărțim. Dr. Coggins este în picioare 
acum și strigă la ei să înceteze. 

Levi se smucește din strânsoarea mea. 


— Nu mai vin la întâlnirile acestui grup, unde sunt ast- 
fel de oameni, doamnă doctor! Trebuie să decideţi dacă 
grupul acesta este pentru cei care chiar au nevoie de ajutor 
sau nu. 


Apoi iese valvârtej pe ușă. 

Cu buza sângerândă, Will rămâne în picioare. 
— Tipul ăla e bolnav. 

— De aceea se află aici, spune Coggins. 


— Nu, e periculos. Trebuie să fie internat la o clinică de 
specialitate. 

— Treaba este că, începe să vorbească una dintre fe- 
mei, are dreptate. Cu toţii credem că te prefaci. 

Will îi aruncă o privire de parcă ar vrea să-i ia capul, 
dar pentru că este vorba despre o femeie, se stăpânește. 

Dr. Coggins intervine: 

— Will, să stabilim o ședință privată. Sună-mă du- 
pă-amiază. Îmi pare rău că s-a întâmplat astfel. 

El pleacă, iar eu mă așez din nou pe scaun. Sper că nu 
are de gând să ne spună că cei care îl acuză pe Will se înșa- 


lă, deoarece femeia are dreptate - cu toţii am crezut că se 
preface. Nimeni nu tolerează mai puţin fraudele ce privesc 

tulburarea de stres posttraumatic decât cei care suferă 
într-adevăr de această afecțiune. 


În schimb, ea ne priveşte pe fiecare dintre noi. Îi tremu- 
ră mâinile. 

— Toți aveți de îndurat o mare suferință și, după cum se 
spune, oamenii care suferă îi fac și pe alții să sufere. O par- 
te din recuperarea voastră înseamnă să învățați modul în 
care să vă gestionați accesele de furie și chiar dacă gândiţi 
anumite lucruri, nu le puteți spune pur și simplu, întrucât 
ceea ce urmează nu este ceea ce vă doriți. Putem fi de acord 
asupra acestui lucru? 


Câţiva dau aprobator din cap. 


— Unele surse susțin că douăzeci și doi de veterani de 
război se sinucid zilnic în Statele Unite - aproximativ unul 
în fiecare oră - și grupuri așa cum este acesta au menirea 
să prevină astfel de lucruri. Cu toţii depunem eforturi aici. 
Nu putem intra în mintea celorlalți. Nu ne putem judeca 
unii pe alţii. Trebuie să fim toleranţi unii cu alţii. Dacă noi 
nu putem să facem asta, atunci cine? 

După mai multe comentarii asupra lucrurilor pe care 
le-a spus, dr. Coggins schimbă subiectul și ne întreabă pe 
toți cum dormim, ce funcționează și ce nu. Ne arată plastu- 
rele despre care îmi pomenise Dex deunăzi și spune că este 
o formă de terapie nouă și promițătoare care ar putea aju- 
ta. Îmi propun în gând să aflu mai multe despre asta când 
voi avea ocazia. 


In momentul în care se termină întâlnirea, pe drum spre 
ieşire vorbesc cu câțiva oameni. Tipul cel nou, care și-a pus 
fiica la podea, mă oprește chiar în fața ușii. 


— Interesantă întâlnire. 

— Da, n-a fost plictisitoare, spun eu. 

— Oare o să treacă vreodată cu adevărat? 
Inspir adânc. 

— Pentru unii, mda. 

— Peste cât timp? 


— Anunţă-mă când afli, spun eu. Dar continuă să vii, 
omule. Eu sunt mai bine decât eram înainte. 


Când mă întorc la mașină, mă rog pentru el și pentru 
familia lui, mă rog ca problemele sale să nu îl paralizeze. 
Simţindu-mă vinovat că nu i-am spus mai multe pentru a-i 
da speranţe, îmi scot din nou telefonul. Abia aştept să mă 
întorc acasă şi să trec din nou la treabă. 


DYLAN 


Tmi petrec toată noaptea și cea mai mare parte din zi eli- 

minându-i de pe listă pe polițiștii care au decedat din 
cauze naturale - verificându-le vârsta și necrologul, asigu- 
rându-mă că nu era nimic în neregulă cu moartea lor. Apoi 
văd cine s-a transferat la alte departamente sau agenţii, 
precum poliţia statală, FBI sau la Biroul Federal de Alcool. 
Verific apoi ca pensionaţii să fi avut vârsta potrivită și îi tai 
de pe listă. 

Mai rămân cu aproape treizeci de oameni care au părăsit 
departamentul din motive nespecificate pe această listă. 
Este un grup de cinci persoane care au plecat chiar în luni- 
le ce au urmat morții lui Andy Cox. Le încercuiesc numele. 
Voi merge pe această pistă mai întâi. 

Îi caut pe fiecare în parte şi aflu unde locuiesc în pre- 
zent. Unul dintre ei încă mai locuiește în oraș și caut să văd 
cu ce se ocupă. Descopăr că a intrat în afacerea deținută de 
socrul său, așa că probabil a acceptat o ofertă mai bună. 

După ce îi caut pe internet și pe ceilalți patru, aflu că 
doi dintre ei au murit. Bătăile inimii mele sunt tot mai ac- 
celerate, în timp ce urmez acest fir ca să aflu ce s-a întâm- 
plat. Unul dintre ei a murit la un an după ce a demisionat. 
Avea treizeci și doi de ani. l-au cedat frânele și a intrat cu 
mașina într-un copac. Niciun alt autoturism nu a mai fost 
implicat. Avea soție și doi copii mici. 

Cel de-al doilea trecuse de cincizeci de ani și a murit de 
cancer, așa că îl șterg de pe listă. 


Mai sunt doi bărbaţi pe care trebuie să îi găsesc și să 
vorbesc cu ei, plus soţia celui căruia i-au cedat frânele. 
Le găsesc adresele. Unul locuiește în Jackson, Mississippi, 
iar celălalt în Grand Rapids, Michigan. Încerc să îi sun pe 
amândoi, dar liniile lor de telefonie fixă sunt desfiinţate și 
nu sunt înregistrate numere de telefon mobil pe numele lor. 


Imi împachetez lucrurile într-o geantă pe care o arunc 
în mașină. Jackson se află la aproximativ patru ore distanță 
de Shreveport. Pot să ajung acolo înainte de asfințit. 


Ajung pe 1-20 exact la ora de vârf, dar lucrurile merg 
mai repede decât în alte orașe în care am fost, așa că înain- 
tez, urmând traseul de pe GPS către adresa pe care o aveam. 
Numele bărbatului este Alvin Rossi și locuiește în partea 
de nord a orașului Jackson. După o jumătate de oră în care 
am fost blocat în trafic, urmez convoiul de mașini pe I-55, 
către partea de nord a orașului. GPS-ul mă direcționează să 
ies pe șoseaua de centură, și e un adevărat chin să ajungi 
acolo în această perioadă a zilei. GPS-ul, însă, mă anunţă în 
sfârșit: „Aţi ajuns la destinaţie”. 

Privesc clădirea pe care mi-o indică aparatul. Este un 
centru comercial, iar adresa aparține unui magazin UPS. 
Probabil că deţine aici o căsuţă poștală. 

Așadar, este o adresă falsă. Va trebui să sap mai adânc. 


Sunt multe magazine de-a lungul șoselei, conduc până 
intru pe Old Canton și găsesc un local unde se servește gră- 
tar și care își face reclamă că oferă „Wi-Fi gratuit”. Parcarea 
este uimitor de goală pentru acest moment al zilei. lau lap- 
topul cu mine și intru înăuntru, comand de mâncare, iar apoi 
caut în voie prin toate bazele mele de date, pentru a-l găsi 
pe Alvin Rossi. 


Toate informaţiile pe care le găsesc despre el conțin 
această adresă falsă, dar, în cele din urmă, aflu adresa de 
la locul de muncă. Lucrează la fabrica Nissan, câțiva kilo- 
metri mai sus pe 1-55, într-o localitate suburbană numită 
Canton. Poate locuiește prin apropiere. 


Conduc până acolo și intru în parcare. Este un loc uriaș 
și e puțin probabil ca angajaţii să se cunoască toți între ei. 
Acesta este probabil unul dintre cei mai mari angajatori din 
zonă. Cum am să dau eu de tipul ăsta? 


S-a făcut ora șapte seara, dar cu siguranţă o parte din- 
tre angajaţi vor intra în tura de noapte, așa că merg spre 
intrarea din față și pășesc înăuntru. Este un paznic la intra- 
re, aşadar îmi încerc norocul. 


— Salutare, aș vrea să îl văd pe unul dintre angajaţii 
voştri. Alvin Rossi. 


Paznicul nu dă semne că l-ar recunoaște. 
— La ce departament lucrează? 

— Nu ştiu sigur. 

— ÎI caut imediat. 


Tastează ceva la calculator, iar eu mă joc pe telefon de 
parcă nu m-ar interesa. De fapt, deschid camera telefonului, 

fiind pregătit să fac o poză de îndată ce datele sale vor fi 
afișate. 


Am telefonul pus pe modul silențios, astfel încât nu își 
dă seama că am făcut poza. După aceea mă aplec înspre 
ecran și mă uit cu atenţie la fața tipului. Privirea îmi alune- 
că în jos și încerc să îi văd numărul de telefon, dar paznicul 
închide pagina înainte să îl fi găsit. 

— Nu lucrează în tura de noapte, îmi spune el. Nu lucrea- 
ză până mâine dimineaţă. 

— Of, e greșeala mea, răspund eu. Credeam că a spus tura 
de noapte. La ce oră începe cealaltă tură? 

— La şapte dimineaţa. 

Îi mulţumesc şi plec, verificându-mi telefonul, ca să fiu 
sigur că am făcut o poză bună. Da, am toate datele lui. Folo- 


sește și aici vechea adresă, dar am făcut rost de numărul lui 
de telefon. 


Sperând că este un număr de telefon mobil, îl adaug 
repede la contactele mele, apoi îi trimit un mesaj. 


Alvin, nu mă cunoşti, dar trebuie să vorbesc cu tine 
despre perioada petrecută la Departamentul de Po- 
liție din Shreveport. Ne putem întâlni undeva? Este 
foarte important. 


Conduc înapoi spre Jackson și caut un motel care să nu 
fie prea scump și care să nu se afle într-o zonă plină de 
drogați. Opresc mașina în parcarea Motelului 6. 


Mă pregătesc să intru, când îmi răspunde la mesaj. 


Cine ești? 

Nu vreau să îi divulg numele meu adevărat, ca măsură 
de precauţie în cazul în care se află în legătură cu Keegan. 
Nu folosesc numărul de telefon pe care îl știe acesta, așa că 
nu m-ar recunoaște după număr. 


Recurg la cel de-al doilea prenume pe care îl am. 


Mă numesc Ward. Așa cum ţi-am spus, nu mă 
cunoști. 


Inainte să apăs pe trimitere, adaug: 


Pot să ajung la tine în câteva minute. Nu te voi reține 
mult. Cred că s-ar putea să avem unele lucruri în 
comun. 


Sper că l-am pus pe gânduri, făcându-l să creadă că îi 
știu adresa și că pot apărea oricând la el la ușă dacă nu va 
fi de acord să ne întâlnim. 


Durează mai mult decât mă aşteptam, dar în cele din 
urmă îmi scrie: Sunt prins cu treburi acum. Nu ne putem 
vedea. 


Acum ce e de făcut? Oftez adânc, apoi merg să mă ca- 
zez. Nici nu intru bine în cameră, că telefonul îmi vibrează 
din nou. 


Vino în parcarea de la Buffalo Wild Wings la ora opt. 


Îi scriu înapoi: Voi fi acolo. 

Ajung cu un sfert de oră mai devreme și parchez mași- 
na cu spatele la restaurant. Este un local cunoscut și sunt 
foarte puţine locuri libere. Nu s-a întunecat încă, așa că 

urmăresc fiecare mașină care intră. În cele din urmă, pe la 
opt fără zece, intră în parcare o camionetă Nissan albă. Din 
ea coboară un bărbat care poartă ochelari de soare, deși se 
înserase, și sunt destul de sigur că este el. Își scoate o tiga- 
ră din pachet în timp ce se îndreaptă spre partea din față a 
parcării, unde rămâne pe loc în picioare, cu o mână în buzu- 
narul de la blugi și fumând în timp ce privește spre stradă. 


Cobor din mașină și mă îndrept înspre el. 

— Alvin? 

Se întoarce și se uită la mine măsurându-mă din ochi. 

— Mda. 

— Mulţumesc că ai acceptat să ne întâlnim. 

Întind mâna ca să-l salut, dar el scoate pachetul de ţigări. 

— la o ţigară și aprinde-o. 

lau una, iar el scapără bricheta. Trag din țigară, deși nu 
fumez. Tipul este paranoic, se uită când într-o parte a parcă- 
rii, când în cealaltă, vădit îngrijorat că am putea fi urmăriți și 
vrând să pară că sunt doar un străin care îi cere un foc. 


— Vezi barul de peste drum? mă întreabă. Ne întâlnim 
înăuntru. Voi fi în separeul din spate. 


Toată chestia asta clandestină îmi declanșează un sem- 
nal de alarmă. Tipul pare să fie exagerat de atent, prea atent 
pentru ca povestea lui să fie a unui om care s-a plictisit să 
mai lucreze în poliţie. Îmi las maşina acolo unde este și îl 
privesc cum urcă în camionetă și o mută pe partea cealaltă 
a străzii. Aștept câteva minute în timp ce fumez, apoi sting 
ţigara și traversez cele patru benzi de circulație. Când intru, 
merg mai întâi la toaletă, dându-i astfel timp să se așeze, 
după care mă îndrept spre el. 

Se află în ultimul separeu, cu spatele la perete, iar atunci 
când mă strecor înăuntru, rămâne cu privirea fixată pe ușă. 
Intr-un final, se uită la mine. 


— Cine ești și ce vrei? 

Nu prea știu de unde să încep. Nu mă așteptam ca discu- 
ţia să se desfășoare așa. Din nou, nu-mi dau adevăratul nume. 

— Sunt detectiv particular și lucrez la un caz care îl 
implică pe Andy Cox. 

I se înroșesc urechile. 

— E mort. 

— Da, dar sunt curios să știu care au fost circumstan- 
tele morții lui. Am observat că ai demisionat din departament 


chiar în acel an. Mă întrebam dacă mi-ai putea spune de ce 
ai plecat. 


— Nu știu nimic despre cazul lui, zice el, dar observ că 
mărul lui Adam începe să îi tremure. 


Îşi coboară vocea. 

— Uite ce-i, dacă el te-a pus să mă verifici, îi poți spune 
că nu am deschis gura în toți acești ani și că nu am de gând 
să încep acum. Tot ce îmi doresc este să fiu lăsat în pace. 
Cum de m-ai găsit? 

Nu îi răspund la întrebare. 

— Nu lucrez pentru Keegan, spun eu. 


Are o reacție interesantă atunci când aude acest nume. 
Acum îi tremură mâinile și îi face semn barmaniţei să îi 
aducă o bere. Eu îi cer o Cola. 


Mă uit la el în timp ce așteptăm comanda. Transpiră și 
nu își ia ochii de la ușă, de parcă este sigur că Keegan se 
află acolo afară, pregătit să intre și să îi zboare creierii. Este 
speriat de moarte. 

Acest om nu poate fi un amic de-ai lui Keegan. Se ascun- 
de de el. 


Mă aplec spre el și îi șoptesc: 
— Gordon Keegan încă scapă nepedepsit pentru tot ce 


a făcut. La fel și Sy Rollins. Eu vreau să îi anihilez. Am nevo- 
ie de informaţii de la tine ca să pot face asta. 


Privirea îi devine dură. 
— Să îi anihilezi? Nu știi cu cine ai de-a face. 
— Ba eu cred că știu. 


Scot una dintre fotografiile făcute la locul crimei lui 
Brent, care a fost dată presei, și o așez pe masă. 


— Am motive întemeiate să cred că ei au făcut asta de 
curând. 


Rossi devine tensionat. 
— Un alt polițist? 
— Nu, un jurnalist care investiga acel caz. 


Barmanița vine cu băuturile noastre, iar el ia o înghiți- 
tură, apoi ţine halba în mână de parcă viaţa lui ar depinde 
de ea. 


— Este Brent Pace, nu-i așa? Am văzut-o pe fata aceea 
la știri. Este fiica lui Cox, am dreptate? 


— Da, spun eu. 

— Nu a făcut-o ea, așa este? 

— Nu. 

— O vor găsi, spune el. 

Nu îi spun că o voi găsi eu primul. 

— Ajută-mă să îi anihilez, răspund. Spune-mi cine alt- 
cineva din departament mai este implicat? 

— Nu știu. Nu am mai fost pe-acolo de doisprezece ani. 

— Cine a fost implicat atunci? Trebuie să știi. 

— Erau câţiva tipi. Unul aproape că i-a turnat și a sfâr- 
şit mort. Altul - accident de mașină. Nimeni nu și-a pus vreun 
semn de întrebare. Ceilalţi au făcut atât de mulţi bani ca 
aliaţi ai lor încât niciunul nu ar fi vorbit. 


— Dar tu, tu de ce ai plecat? 


— Pentru că l-am cunoscut pe Andy Cox. Am știut că 
nu și-a luat viața. Andy mi-a povestit de lucrurile pe care 
le-a aflat despre ei - cazuri de extorcare cum nu-ți poţi 
imagina - și se pregătea să îi denunțe. 

— Atunci l-au omorât? 


— Mda. l-am spus lui Maroney - pe atunci era căpita- 
nul secției mele de poliţie -, i-am spus la ce lucrase Andy și 
că ştiam că nu e sinucidere. În noaptea aceea, am parcat pe 
aleea casei mele, iar doi bărbați cu cagule de schi m-au 
prins și m-au bătut. M-au lovit cu capul de ciment. Am ră- 
mas fără vlagă și m-am prefăcut că murisem. Aproape că 
am murit. 

Se întoarce și îmi arată o cicatrice de pe o parte a 
capului. 

— Un vecin m-a văzut și a chemat salvarea, așa că am 
ajuns la spital. Imediat după ce m-am trezit, mi-am dat sea- 
ma că, probabil, căpitanul era implicat și i-a anunţat că i-am 
turnat. Nu știam în cine mai pot avea încredere, așa că m-am 
ridicat din pat și am plecat din spital. Am dispărut. 


— Au venit după tine vreodată? 


— Nu, pentru că nu știau unde sunt. Pe atunci nu eram 
însurat, așa că mă mutam dintr-un loc în altul, încercând să 
mă ascund. În cele din urmă am cunoscut-o pe soția mea 

aici și ne-am căsătorit. Trecuse destul de mult timp încât 
să cred că nu mă mai caută. Mi-am luat măsuri de precau- 
ție, dar tu tot mi-ai aflat adresa. Am crezut că e imposibil. 


— N-am aflat-o, omule! Te-am minţit ca să te fac să vii. 
Trage adânc aer în piept, apoi răsuflă ușurat: 

— Eşti sigur că nu te-au urmărit? 

— Da, sunt sigur. Uite ce-i, am nevoie de nume, iar dacă 


toată povestea asta va ajunge vreodată în instanță, am ne- 
voie să depui mărturie. 


— Nici gând. Am o familie acum. 

— Cum ar fi să îi prindem pe toţi? Să curățăm departa- 
mentul? Ai vreo dovadă că ei te-au bătut? 

— Doar o voce. Vocea lui Keegan. 

— Nicio altă dovadă? 

— Am dovezile pe care le-a obţinut Andy. 

Îmi ţin respiraţia. 

— Victime ale extorcărilor? 


— Da, asta, conturile bancare și metoda folosită ca să 
spele banii. Mai sunt și alți oameni pe care i-au terorizat. 


— Îmi poţi da toate astea? 

Mai ia o înghiţitură. 

— Nu vreau să agit lucrurile. Îmi place aici. Copiilor le 
place școala la care învaţă. 

— Cu cât adunăm mai repede lipitorile astea de pe 
străzi, cu atât mai repede poți să lași garda jos. 

Acum transpiră. 


— Mă voi gândi la asta. 

— Să nu dureze mult, spun eu. Viața unei fete depinde 
de acest lucru. A trecut prin multe. Gândește-te la toate ce- 
lelalte familii pe care le-au amenințat. Probabil că au făcut 
mai multe crime decât știm noi. Ai reușit să te ascunzi în 
tot acest timp, însă te uiţi mereu peste umăr, fiindcă știi că 
ar putea ajunge la tine până la urmă. 

Se uită către separeul din spatele meu, de parcă și-ar ana- 
liza opţiunile, încercând să își dea seama dacă planul meu 
ar putea să meargă. În cele din urmă, mă întreabă: 


— Unde stai? 

— În apropiere, îi răspund. 

Se apleacă în față, șoptind din nou: 

— Dacă mă hotărăsc să te ajut, îţi voi lăsa un plic sub 
coșul de gunoi de la 7/11, cel care se află la mică distanță 
de aici. E vorba de coșul de gunoi din dreptul pompei de 


benzină numărul 3. Va fi acolo pe la șapte dimineaţa, dacă 
am să-l las. 


— Nu vor afla că am discutat cu tine. 
— Nu ai cum să știi asta. 


— Ba da. M-au angajat drept consultant ca să o găsesc 
pe Casey Cox. Ei cred că mă concentrez doar pe asta. 


— Chiar crezi că ești în stare? Poţi să îi anihilezi pe 
demenții ăia? Chiar crezi că le poţi face față? 

Mă uit în ochii lui: 

— Pune-mă la încercare! 

Îşi lasă din nou privirea în jos către băutura lui. 


— Mi-am dorit să devin poliţist încă de când eram mic. 
Am iubit cam tot ce ținea de meseria asta, dar după toată 
tărăşenia care mi s-a întâmplat n-am mai îndrăznit să intru 

iar în poliţie. A trebuit să-mi țin capul plecat ca să nu mi-l 
zdrobească din nou. 


— Tu nu ai avut niciun aliat, spun eu încercând să îl fac 
să se simtă mai bine. Erai rănit. Ai făcut ce trebuia. 


— Da, dar uite cum au scăpat nepedepsiţi după toate 
fărădelegile comise. 


— Poţi schimba toate astea acum. Ajută-mă. 


Trage adânc aer în piept și îi face semn barmaniţei să ne 
aducă nota de plată. Îmi pot da seama că nu s-a hotărât încă. 

— Lasă-mi plicul, spun eu, și nu vei mai auzi de mine 
până când nu va vrea procurorul să depui mărturie. În plus, 
ai încredere în mine, nu voi spune nimănui până nu strâng 
dovezi suficiente ca să îi înfundăm pe toți. 


Are o atitudine sumbră în timp ce achit nota, apoi îmi 
spune să aştept și să îl las pe el să plece primul. li acord 
cincisprezece minute pentru orice eventualitate. 


Mă întorc la motel, dar nu am de gând să dorm. Îmi pe- 
trec cea mai mare parte a nopţii căutând informaţii despre 
căpitanul Maroney, căpitanul secției de poliție pe vremea 
când a fost ucis Cox. A ieșit la pensie acum și s-a mutat în 
Tennesse, unde locuiește într-o casă frumoasă de pe malul 
unui lac din Munţii Smoky. 


Când se face dimineață, îmi dau seama că nu am ațipit 
decât de câteva ori, dar de fiecare dată m-am chinuit să 
rămân treaz. Mă doare tot corpul, iar mintea îmi pare înce- 
ţoşată. În cele din urmă, mă duc să iau micul dejun şi, pe la 
ora șapte și cinci minute, ajung la 7/11. Alimentez mașina 
la pompa cu numărul 3, apoi mă uit sub coșul de gunoi. 


Plicul se află chiar acolo unde a spus că va fi. 


DYLAN 


at pe care mi l-a lăsat Rossi sub coșul de gunoi 
este plin de informații pe care voiam de mult să le văd. 
Fotografii de la locul crimei lui Andy Cox, imagini cu rănile 
de pe trupul lui Rossi după ce a fost bătut, liste cu numele 
victimelor extorcate, diagrama spălării banilor, dar și o 
poză făcută prin geamul unei cafenele din oraș. Fotograful 
a mărit imaginea, estompându-i pe indivizi, dar îi văd pe 
Keegan, pe Rollins și pe încă alți trei polițiști. Fotografia în 
sine nu reprezintă o dovadă. Poate doar stăteau de vorbă 
după masa de prânz, însă faptul că Rossi mi-a dat această 
poză îmi spune că oamenii respectivi făceau parte din siste- 
mul de produs bani al lui Keegan de acum treisprezece ani. 

În afară de cei doi, pe restul nu îi cunosc și, având în 
vedere că pozele au fost făcute cu mai bine de zece ani în 
urmă, nu îmi pot închipui decât că sunt mai mulți implicaţi 
acum. De exemplu, îl suspectez și pe fiul lui Keegan. Am 
jucat fotbal cu el în liceu - era un tip decent, iar acum este 
poliţist -, dar îmi e greu să cred că tatăl lui nu l-a băgat și 
pe el în afacere. Unul dintre indivizii aceștia ar putea fi 

Maroney, căpitanul secției de poliție unde lucra Rossi pe 
atunci. Trebuie să îi caut pe toţi și să fac rost de numele lor. 


Dau pagina. Următoarea dovadă este declarația dată 
de Casey Cox, pe atunci în vârstă de doisprezece ani, în 
care îi spunea lui Rossi despre un apel telefonic anonim în 
care îi era amenințată familia. Persoana de la celălalt capăt 
al liniei i-a spus să nu mai vorbească despre moartea tată- 
lui său, întrucât, dacă va continua să insiste că a fost o cri- 
mă, atât ea, cât și mama și sora ei ar putea sfârși prin „a se 
sinucide” și ele. Casey a interpretat aceste vorbe exact așa 
cum trebuia. 


Nu e de mirare că a fugit după ce l-a descoperit pe Brent. 
La cine să se fi dus cu această acuzaţie? În mod clar a avut 
încredere în Rossi când i-a dat informaţiile acelea, dar, dacă 
ar fi știut că a fost bătut pentru că a ripostat și că acum 
dispăruse, probabil s-ar fi temut să nu fie și el mort. Ar fi 
ținut totul sub tăcere în următorii zece ani, ca să-și prote- 
jeze mama și sora, iar acum nepoțţica și cumnatul. Nu ar fi 
avut altceva de făcut decât să dispară pentru a rămâne în 
viață, crezând și ea că i-ar împiedica astfel să îi terorizeze 
familia. Nu e de mirare că familia ei mi-a spus atât de repe- 
de că era convinsă de sinuciderea lui Andy. A fost o măsură 
de autoapărare. 


Documentul nu este concludent. Nu-i suficient să-i bag 
la închisoare, dar este un început. 


Nu pot să nu mă gândesc la Casey și să mă întreb dacă 
este speriată, obosită sau singură. Pare o persoană sociabi- 
lă, așa că situaţia actuală de fugară s-ar putea să-și fi pus 
amprenta asupra ei. Însă tot nu am idee unde ar putea fi. 

Îi spun lui Jim Pace că urmez niște piste în zona Mari- 
lor Lacuri și îl rog să îmi facă rost de un zbor charter până 

în Michigan. Vreau să îl găsesc pe celălalt bărbat de pe listă, 
Gus Marlowe. 


Se pare că şi Marlowe s-a dat la fund, dar el e fost mili- 
tar, așa că reușesc să fac rost de adresa lui prin intermediul 
bazei mele de date despre armată, la care sper ca Keegan 
să nu fi avut acces. Bărbatul primește o pensie de invalidi- 
tate în fiecare lună. Adresa aceasta mă va duce, cu siguran- 
tă, până aproape de el. 

Când Keegan mă întreabă unde merg, îi spun că mi-am 
dat seama unde a coborât ea din tren, iar ei mă cred. 


Intru în Grand Rapids aproape de zece seara, nerăbdă- 
tor să caut adresa lui Gus Marlowe. Închiriez o maşină și 
setez GPS-ul pe telefon. Urmez indicaţiile, dar pe la jumă- 
tatea traseului, drumul se sfârșește, iar GPS-ul îmi spune 
că nu se mai poate continua. 


Deci tipul acesta locuiește la marginea unui drum ne- 
asfaltat din sudul orașului. Nu este ușor de găsit noaptea. 
Mă hotărăsc să mă duc la culcare și să încerc din nou a 
doua zi dimineaţă. 


Mă cazez la Motelul Drury de pe strada 28 și dau tele- 
vizorul pe Fox News. Reduc volumul și ce încerc să adorm. 
Uneori ajută; zgomotul din fundal îmi împiedică creierul 
să mai proceseze și mă pot relaxa. 


Apoi aud numele lui Casey. Mă ridic și iau telecomanda 
ca să dau mai tare. 


— Dacă o vor prinde pe Casey Cox, credeţi că 
va conta în instanță ce a făcut pentru a o ajuta pe 
fata aceea? Vreau să spun că a fost un gest eroic 
din partea ei. Şi-a riscat viaţa... 

— Nu și-a riscat viața, spune un procuror. A vă- 
zut-o pe fată după ce a intrat într-o locuinţă ca să 
fure. 


— Nu știm asta. Bunica fetei spune că a avut 
anumite motive să creadă că fata se afla acolo. A în- 
fruntat cu bună știință pericolul, doar ca să o elibe- 
reze, chiar dacă mai fusese arestată pentru că mai 
pătrunsese o dată în aceeași casă. Ştia că în acest 
fel putea fi descoperită, dar a ales să o salveze pe 
fată. Vreau să spun că juraţii ar fi putut... 


— Nu vor fi admise niciodată, o întrerupe cine- 
va. Va fi judecată pentru crima pe care se pare că a 
comis-o. Punct. Niciun judecător în deplinătatea 
facultăților mintale nu ar permite ca evenimentele 
din Shady Grove să tulbure apele. 


In continuare discută despre politică. 


Mă preocupă faptul că îi va fi tot mai dificil să se ascun- 
dă din cauza mediatizării acestei povești. Dacă aș fi în locul 
ei, ce aș face? Probabil că deja și-a schimbat culoarea păru- 
lui ca să distragă atenţia oamenilor. Probabil că și l-a tuns 
mai scurt. Încerc să mi-o imaginez cu părul în diverse nuan- 
te. Pe care ar încerca-o? 


Pe cât este de dură, pe atât este de fragilă. Sper că nu se 
simte deznădăjduită. Măcar dacă aș putea vorbi din nou 
cu ea. 


Imi deschid laptopul și verific contul de e-mail pe care 
am mai comunicat. Nimic nou. N-o condamn. 


Sting televizorul, lăsând întunericul să mă învăluie. Mă 
simt atât de obosit încât de această dată nu mă mai opun 

somnului. Intru într-un fel de somn superficial, de tipul ce- 
lui în care coșmarurile au loc în plină zi. Brusc, mă aflu din 
nou acolo, în Humvee, în acea zi și simt cum mi se zburleş- 
te părul de pe ceafă, iar Tillis înjură când vede ceva în fața 
noastră și, înainte chiar să apuc să văd și eu ce este, sunt 
catapultat în spate, simt că îmi explodează urechile de la 
zgomot, simt mirosul de carne de om și de benzină arzând, 
dar și gustul metalic de sânge... apoi tăcerea aceea adâncă 
care te face să crezi că totul se mișcă cu încetinitorul. 


Mă trezesc scăldat în sudoare și observ că am făcut pe 
mine, exact cum mi s-a întâmplat în ziua aceea. La fel cum 
ni s-a întâmplat tuturor atunci. Tremur, așa că mă spăl, 
apoi mă învelesc în cuvertură așa de strâns încât să nu mă 
pot mișca. Nu mă ajută. 


DYLAN 


ând se face dimineaţă, reușesc să găsesc casa lui Gus 

Marlowe. Ceea ce a fost imposibil de făcut după lăsa- 
rea întunericului este puțin mai ușor la lumina zilei. Nu 
este acasă, așa că intru pe calculator și găsesc numerele de 
telefon asociate adresei lui. Când sun la primul număr, îmi 
răspunde o femeie. O întreb dacă pot să vorbesc cu Gus, iar 
ea îmi răspunde că are un alt număr de telefon. Mai am un 
număr, dar i-l cer și ei pentru orice eventualitate. Ezită o 
clipă, apoi îmi spune că ar prefera să nu mi-l dea. Presu- 
punând că este soția lui, o întreb dacă a lucrat ca detectiv 
în cadrul Departamentului de Poliţie din Shreveport. Îmi 
închide. Înainte să aibă timp să îl avertizeze, formez celă- 
lalt număr. 

— Alo? 

— Gus, ce mai faci, omule? întreb eu de parcă aș fi un 
prieten vechi și de demult. 


— Bine, îmi răspunde. Cine e la telefon? 

Mă hotărăsc să nu continui cu același șiretlic, așa că mă 
folosesc de altul. 


— Sunt Greg Houser, detectiv particular. Lucrez la un 
caz care are legătură cu Andy Cox, un polițist care a lucrat 
la Departamentul de Poliţie din Shreveport înainte să moară. 
Mă întrebam dacă ne-am putea întâlni ca să îmi răspunzi la 
câteva întrebări. 


Face o pauză lungă. 

— Sunt ocupat. Nu poţi să mă întrebi la telefon? 

Nu vreau să pierd ocazia de a ne întâlni față în față. 

— Uite, știu că te-am luat pe nepregătite, iar tu ai plecat 
de o bună bucată de timp de acolo, dar investighez activi- 
tățile cu care se ocupau oamenii implicaţi în cazul Andy 


Cox. Am observat că te-ai pensionat câteva luni mai târziu. 
Se poate chiar să nu fi avut nicio legătură cu acest caz. 


— Nu am, mă întrerupe el. Am făcut-o pentru că atin- 
sesem vârsta de pensionare. 


— Totuşi, sunt sigur că îți mai amintești cazul. 
— Ce vrei? mă întreabă. 


— Tot ce încerc să fac este să adun informaţii. Mai lu- 
crez la un caz care s-ar putea intersecta cu acesta. Dacă 
mi-ai putea acorda măcar zece minute, ne-am putea întâlni 
într-un loc neutru, într-un restaurant sau altundeva. Nu te 
voi mai deranja după asta. Vreau doar să te întreb câteva 
lucruri. 


Urmează o altă pauză lungă, apoi, într-un final, aud pe 
fundal vocea unei femei. Nu aud ce spune. Până la urmă, 
revine la telefon. 


— Bine, ne vedem la ora zece la IHOP, pe strada 28. 

Ajung acolo la zece fără un sfert și aştept în mașină 
până când văd că apare altă mașină în care se află un băr- 
bat. Inspectează din priviri parcarea ca și când ar căuta pe 
cineva, aşa încât presupun că este el. Ies și îl întreb: 

— Tu ești Gus? 

Mă prinde de mână, îmi sucește braţul la spate, îmi de- 
părtează picioarele cu o lovitură, după care mă trântește 
peste capota mașinii. Aproape că ripostez, dar începe să mă 
percheziționeze ca să se asigure că nu sunt înarmat. Aştept 
cu fruntea lipită de capota fierbinte. 


— Nu sunt înarmat, spun printre dinţi. Vreau doar să 
vorbim. 

Când termină, mă trage înapoi. 

— Pentru cine lucrezi? 

— Nu pentru cine crezi tu. Vreau doar niște informaţii, 
îi răspund. 

Îmi dă drumul şi se îndreaptă către IHOP, iar eu îl ur- 
mez. La fel ca Alvin, alege separeul din spate și se așază pe 


partea de unde poate supraveghea ușa. În timp ce mă așez 
pe scaunul din fața lui, îi spun: 


— Se pare că încă nu ţi-ai pierdut îndemânarea. Câţi 
ani ai? Șaptezeci? Şi m-ai imobilizat pe capotă aşa de rapid, 
că nici n-am putut să reacționez. 

— Mai spune-mi o dată care este numele tău? mă întrea- 
bă cu o voce serioasă. 


Aproape că nu-mi amintesc ce nume i-am zis aseară, dar 
îmi vine brusc în minte: 


— Greg. 
Chelneriţa se apropie și ne ia comanda. li spun că fac 
cinste. El comandă clătite, cârnaţi și o cafea mare. 

— Nu am fost implicat în cazul Andy Cox, zice el în cele 
din urmă. 


— Nu am spus că ai fost. M-am gândit doar că momen- 
tul pensionării tale și faptul că te-ai mutat în alt stat ar fi 
putut avea ceva de-a face cu asta. Am motive să cred că 
există câțiva ofițeri corupți care au lucrat la acel caz, iar 
lucrurile nu se leagă. 


Dă aprobator din cap. 


— Bine spus. Lucrurile nu s-au legat niciodată în cazul 
Andy Cox. Nu ar fi făcut niciodată ce au spus ei. Sub nicio 
formă. 


— Să înţeleg că l-ai cunoscut? 


— Mda, spune el. Am lucrat ani de zile împreună. În 
tinerețe, am fost chiar parteneri pentru o vreme. Andy era 
o persoană pozitivă. lubea oamenii și își iubea meseria. Nu 
era genul de om depresiv. Niciodată, nici măcar atunci când 
avea motive să fie. Mama lui a murit după o luptă îngrozi- 
toare și îndelungată cu cancerul. A suferit mult. El era me- 
reu îngrijorat din cauza ei, dar, cu toate astea, nu stătea să 
piardă timpul. A avut grijă de ea, a făcut ce trebuia să facă 
și a rămas optimist. Avea felul său de a vorbi cu oamenii și 
își iubea fetele. 


— Am auzit asta. 
Emoţiile îl asaltează, așa că gura începe să-i tremure. 


— Ştii, a fost oribil felul în care a fost descoperit. Este 
cel mai important indiciu care mi-a dat de bănuit că ceva 
nu era în regulă. Andy Cox nu s-ar fi spânzurat în niciun caz 
în camera de zi, când bănuia că va fi găsit de fiica lui. Așa 
ceva nu s-ar fi întâmplat niciodată. 


— Ai spus ceva despre asta atunci? 

Se uită lung la mâinile lui și ia o gură de cafea. 


— Pe atunci deja aflasem că cel mai bine pentru mine 
era să tac. 


— Te-ai temut că s-ar fi putut răzbuna? 
— M-am temut că aș fi putut să fiu și eu găsit spânzurat 
în camera de zi de către copiii mei. 


Chelnerița ne aduce mâncarea, dar el nu se apucă să 
mănânce. 


— Te-a ameninţat cineva? 


— Moartea lui Andy Cox a fost o amenințare pentru 
oricine avea de spus un cuvânt împotriva anumitor oameni 
din departament. O lecţie. lar noi am înţeles asta cât se poa- 
te de clar. 


— Gordon Keegan a fost unul dintre cei care au trimis 
acest mesaj? îl întreb eu. 

Se uită la mine, fix în ochii mei, și știu că răspunsul este da. 

— Încerc să construiesc un caz împotriva lor, spun eu. 
Am nevoie de ajutorul tău. Îmi poţi spune cine a mai fost 
implicat atunci, cine altcineva i-a mai acoperit, cine a mai 
fost responsabil pentru moartea lui Cox? 

Aștept răbdător cât timp își pregătește clătitele. Le taie, 
apoi ia o bucată pe care o mestecă îndelung. 

— Cred că ceea ce încerc să aflu, spun eu, este dacă 


actualul căpitan al lui Keegan sau dacă șeful poliției au de-a 
face cu asta. 


— Nu știu cine sunt. Nu sunt la curent cu ce se întâm- 
plă acolo. 


— Gates este la conducere acum, îi spun eu, iar pe că- 
pitan îl cheamă Swayze. 

— Swayze, spune el aproape scuipându-i numele. 
Probabil. 


— Dar Gates? 


— Nu-l cunosc. Probabil că a fost angajat din afară. Nu 
putem fi siguri, dar Keegan are un fel al lui de a-și recruta 
oamenii. Nu aș avea încredere în nimeni. 


— Aşadar, știi ceva despre Keegan, Rollins, Maroney, 
Swayze sau oricare dintre cei care au fost implicați ce mi-ar 
fi de folos ca să construiesc un caz împotriva lor? Absolut 
orice. Cum își cheltuiesc banii pe care îi obţin de la oameni, 
lucruri pe care le-au cumpărat și pe care le-aș putea folosi 
drept dovezi... 

— Ştiu despre amantă, îmi spune, apoi mai ia o 
înghițitură. 

— Ce amantă? întreb eu. 


— Keegan are o amantă foarte sexy. Anul trecut am fost 
în Dallas la fiul meu ca să văd meciul celor de la Cowboys și 
l-am văzut acolo împreună cu ea, în public. Am plecat cât 
de repede am putut. Nu m-a văzut. Când am ajuns acasă, 
am cercetat puţin să văd dacă mai este căsătorit și, da, este. 


— Mda, este căsătorit. Ai aflat numele femeii? 
— Nu, nu mi-a păsat cu adevărat. Nu m-am gândit prea 
mult la asta. 


Încheiem în termeni mult mai liniștiți decât atunci când 
a venit, iar eu mă simt ca un câine care tocmai a primit un 
os. Abia aştept să îmi înfig colții în toate informațiile pe 
care mi le-a dat. Mai ales în cea despre amantă. 


CASEY 


ă uit de două ori la felul în care arăt înainte să ies din 

motel, asigurându-mă că, atâta timp cât o urmăresc pe 
Candace Price, aceasta nu mă va recunoaște. Mi-am prins 
părul negru cu agrafe, iar apoi mi-am aplicat gros tușul de 
ochi și fardul de pleoape fumuriu. 

Nu îmi este deloc greu să îi găsesc locuinţa. O mulțime 
de case din Dallas sunt mari, dar aceasta are toate calitățile 
necesare pentru a primi titlul de conac. Bazându-mă pe re- 
centele sale vânzări imobiliare, i-ar fi imposibil să câștige 
asemenea bani. 

Este aproape ora șapte dimineața când parchez. Sorb 
din băutura mea de la Starbucks, îmi mănânc brioșa și aş- 
tept să iasă. Pe la ora opt, apare un bărbat mai în vârstă 
care parchează mașina în fața casei ei. Coboară și merge 
șchiopătat până la ușa casei. Ea îl primește înăuntru, unde 
rămâne mai mult de o oră. 

Cât timp aştept, mă plimb pe trotuar ca o vecină care a 
ieșit să facă mișcare și, când trec pe lângă mașina lui, un 

Pontiac Bonneville, văd pe bord un teanc de scrisori. Înce- 
tinesc suficient de mult cât să văd numele trecut la adresă: 
Morris Price. Trebuie să fie tatăl ei. Îi memorez adresa, apoi 
mă întorc la mașină să îl caut pe internet. Este un profesor 
pensionar care locuiește într-un cartier aflat la câțiva kilo- 
metri de aici. O căutare pe Google Earth îmi arată că locu- 
ința lui este mult mai modestă decât a ei, așa că probabil 
nu i-a moștenit banii, cel puţin nu i-a luat din partea aceasta 
a familiei. 

Pe la ora nouă, iese împreună cu el, îmbrăcată în pan- 
taloni de yoga și maiou. Părul blond platinat îi e tuns în stilul 
lui Marilyn Monroe. Îşi conduce tatăl până la automobilul 
Bonneville, apoi urcă în mașina ei și pleacă. 


O urmăresc până la Planet Fitness și o privesc intrând 
acolo. Are corp de manechin, așa că bănuiesc că se antre- 
nează mult. Aștept în mașină, citindu-i pagina de Facebook 
pe telefon și luând notițe. Când iese o oră mai târziu, se 
întoarce acasă. După încă o oră, o văd ieșind; își făcuse duș, 
iar părul îi arată de parcă tocmai a venit de la coafor. Poar- 
tă o rochie lungă și pantofi cu toc. Mă aștept să meargă la 
birou, însă ea conduce până la magazinul Neiman Marcus 
din centrul orașului și își lasă mașina în parcarea subterană. 


Parchez pe un loc liber aflat la vreo douăzeci de mașini 
distanță de locul unde a parcat ea. Aproape că o pierd din 
ochi, dar o ajung din urmă în momentul în care intră în 
magazin. Intru în incinta cu aer condiționat și mă prefac că 
mă uit la o rochie. Se duce la raionul de genţi, unde se uită 
la fiecare în parte, iar apoi le face poze cu telefonul. 

Mă prefac că mă uit și eu, cât timp ea merge la raionul 
de femei, alege câteva ţinute și le pune peste hainele sale, 
privindu-se în oglindă. Le face poze și acestora. 

Oare a trimis pozele unor prieteni pentru a le cere pă- 
rerea? În cele din urmă, se hotărăște. Alege o geantă scumpă, 
o plătește, apoi se întoarce să cumpere toate ţinutele pe care 
le fotografiase. Bănuiesc că a cheltuit cel puţin vreo două 
mii de dolari, dacă nu chiar mai mult. 


Se întoarce la Mercedesul ei, iar eu mă îndrept către 
mașina mea, aranjându-mi ochelarii de soare și privind în 
telefon când trec pe lângă ea, ca să nu-mi vadă fața. O ur- 
măresc până la birou, după care rămân afară să o aştept timp 
de câteva ore. 

Într-un final, iese afară, se urcă la volan și pleacă. O ur- 
măresc până ajunge în fața unei case care este de vânzare. 
Apare și o altă mașină. N-am cum să opresc, așa că trec pe 
lângă casă, în timp ce ei intră. 

Ziua se scurge greu când o urmăresc, iar de câteva ori 
aproape că am vrut să renunţ și să mă întorc acasă. Nu a 
făcut nimic care să pară că are legătură cu Keegan. La lăsa- 
rea întunericului, se duce într-un club. 


Nu am dispoziţia necesară ca să intru într-un loc ca 
acesta, dar mă hotărăsc totuși să o urmez înăuntru și să îmi 
iau ceva de mâncare. Este happy hour, așa că locul este plin 
de lume. Cer un loc la bar și comand o Cola Zero și un ape- 
ritiv. În spatele barului este o oglindă, și așa observ că s-a 
întâlnit cu niște prietene cu care stă la o masă înaltă. 


Râsul lor este suficient de zgomotos încât să răsune în 
tot clubul. Comandă un rând de băutură și ceva de mâncare. 


Incerc să aud ce vorbesc, când un bărbat se așază lângă 
mine. 


— Aștepţi pe cineva? mă întreabă el. 


— Da, îi răspund. 

— Stai aici de o vreme. Nu cumva te-a lăsat baltă? 


Vreau să îl ignor, dar, când mă uit în oglindă, o văd pe 
Candace venind spre bar direct către mine. Mă întorc zâm- 
bind către el: 


— Nu a întârziat. Am ajuns eu mai devreme. 
— Sunt Hamlin, spune el. 

— Miranda. 

— Nu mai ai nimic în pahar. Ce bei acolo? 


Ea stă acum în picioare chiar în spatele meu, atât de 
aproape de mine încât îi simt parfumul. Barmanul o întrea- 
bă ce dorește. 


— Un rând de shot-uri la masa mea de acolo, spune ea 
cu un accent sudist. Suntem cinci. 


Omul se duce să le pregătească, iar eu îmi amintesc de 
bărbatul de lângă mine, acoperindu-mi în continuare obra- 
zul stâng cu mâna, pentru ca ea să nu mă vadă în oglindă. 


— Ce m-ai întrebat? 
— Băutura ta. Mai vrei un rând? Ce este? 


Cu gândul aiurea, mă uit la pahar ca și când nu-mi pot 
aminti ce a fost. 

— Nu ştii ce bei? 

Mă uit la el și râd, vrând să-i las impresia că am un blocaj 
mintal. 

— Îmi cer scuze. E Cola Zero, nu mai vreau încă una. 

Când barmanul îi aduce lui Candace tava cu shot-uri, 
femeia o ia și se întoarce la masa ei cu tropăit de tocuri. 


Mintea mea ia o pauză și nu mai aud nimic din ce îmi spune 
bărbatul. 

În cele din urmă, renunţ. Sunt sătulă de asta. Keegan 
nu e pe nicăieri, e o pierdere de timp. Voi încerca din nou 
mâine. 

er Te 
O urmăresc pe Candace cam tot weekendul, dar nu pare să 
existe vreun soț sau vreun iubit în peisaj. Vine și pleacă în 
Mercedesul ei nou și strălucitor, învârtindu-se prin oraș de 
parcă ar face parte din clubul milionarilor. 


Nici urmă de Keegan. Nici măcar nu sunt sigură că mai 
face parte din viața ei. 


După o vreme, îmi dau seama că ar putea să mai dure- 
ze. Trebuie să mai rămân un timp în Dallas, așa că voi fi 
nevoită să îmi caut un loc mai ieftin în care să locuiesc și să 
mă angajez. 

Îmi amintesc de afișul cu „Angajăm personal” pe care 
l-am văzut la sediul afacerii de familie a lui Cole Whittington 
și adevărul este că sunt curioasă să aflu care este situația 
lui. Poate că nu ar strica să solicit acel post. 


Luni dimineață conduc până acolo și intru. Mama lui 
se află tot la recepţie. 


— Bună, drăguță! îmi spune ea pe un ton amabil. Te-ai 
întors. Nu-mi spune că ai mai găsit o Biblie. 


Râd. 

— Nu, eu doar... îmi caut un loc de muncă și zilele tre- 
cute am observat că faceţi angajări. Mă întrebam ce anume 
căutați. 

Cole intră în încăpere, mă recunoaște și vine la recepţie: 

— Bună... Miranda, nu-i așa? 


— Da, Miranda Henley, îi răspund. 


Dacă mă găsesc 145 


— Miranda este interesată de job, spune mama lui. 
Cole intervine: 


— Păi, avem nevoie de un ajutor care să ambaleze și să 
trimită comenzile. 


— Care sunt calificările necesare? 
Ezită. 
— Oameni vii care vin la muncă în fiecare zi la timp. 


— Mă descurc cu asta. Sunt muncitoare, iar oamenii spun 
că se pot baza pe mine. 


— Cred că putem avea încredere în ea, îi zice el mamei 
sale. Mi-a găsit Biblia pe care am pierdut-o și a făcut efortul 
de a mi-o aduce înapoi. 


— Este vorba de o afacere de familie, drăguță, spune 
mama lui, și mai avem douăzeci și ceva de angajați. Intot- 
deauna căutăm mai mulți. Poți începe de mâine? 


— Desigur, îi răspund. Voi fi aici. 
Completez niște documente cu noul meu nume și codul 
numeric personal. Le spun că le voi da adresa mai târziu, 


fiindcă mă mut într-un apartament nou și încă nu o știu. 
Am astfel timp să fac rost de una. 


Poate că ajung să îl cunosc pe Cole și cumva să îl con- 
ving că sinuciderea nu este o soluţie. Sau, cel puţin, în caz 
că este hotărât să-și ducă planul la îndeplinire, îi voi anun- 
ţa pe cei din familie, ca să poată interveni. 

Cel puţin, acest job va însemna că nu va mai trebui să 
cheltui din banii mei în timp ce o urmăresc pe Candace 
Price. 


Va fi un bun mijloc de diversiune. 


A 


CASEY 


A că mi-am găsit un loc de muncă, mă apuc să caut 
un spațiu mai ieftin în care să locuiesc. Trebuie să păs- 
trez ce mi-a mai rămas din bani. Încep să caut o casă cu 
garaj și etaj, dar toate cele afișate pe Craigslist și pentru 
care am sunat au fost deja date. Apoi găsesc o cameră de 
închiriat, situată la vreo trei kilometri și ceva de locul de 
muncă. Sun la numărul afișat și fac rost de o programare 
pentru vizionare. Când ajung acolo, văd că se află într-o 
casă cu două etaje. Mă întâmpină o femeie plinuţă, probabil 
pensionară, cu niște bigudiuri de modă veche în păr. 

— Bună, îi spun. Mă numesc Miranda. Am sunat pentru 
camera de închiriat. 


Femeia mă poftește înăuntru, unde mă izbește un miros 
de bomboane cu lămâie. Mă simt bine aici, este curat lună, 
și deja mă gândesc că ar fi ce-mi trebuie. 

— Nu-i mare lucru, spune ea, doar o cameră la etaj. Nu 
are intrare separată, dar poţi folosi bucătăria. Vei avea pro- 
pria ta cameră și baie. Ne împărțim sarcinile gospodărești 
și va trebui să îți marchezi cumva mâncarea din frigider. 

— Cât costă? o întreb. 

— Patru sute pe lună, îmi răspunde. Nu vei găsi un preţ 
mai bun în această parte a orașului. 

— Accept. Când mă pot muta? 

— Nu vrei să o vezi? întreabă ea chicotind. 

Îmi dau seama că reacţionez impulsiv. 

— Desigur, spun eu. 

Mă conduce pe scări în sus, dar cu siguranță are pro- 
bleme cu genunchii, căci face pauză la fiecare treaptă, iar 
apoi urcă sprijinindu-se doar pe piciorul stâng, protejându-și 
genunchiul drept. 

— Încerc să păstrez curăţenia aici, spune ea. Fata mea 
îmi zice că acesta e cel mai mare defect al meu. 

— E în regulă, îi răspund. Şi eu sunt cam obsedată de 
curățenie. 


Ajungem în capătul scărilor și îmi arată o zonă de rela- 
xare unde se află un televizor, iar pe laterală se află dormi- 
torul, care e mobilat. Este mic, suficient cât să încapă un 
dulap și un pat, iar baia este prevăzută cu o cabină de duș, 
un vas de toaletă și o chiuvetă. Este modestă, dar perfectă 
pentru mine. 


— Aş vrea un contract de închiriere pe șase luni, îmi 
spune. 


Nu am de gând să rămân aici nici șase săptămâni, cu atât 
mai puțin șase luni, dar merg înainte și semnez. 

— Te poţi muta oricând vrei. 

— Mă mut diseară. 


Când plec, sunt încântată de ideea de a avea un loc în 
care să mă simt ca acasă, chiar dacă nu îmi aparține. Sper 

că nu îi voi pricinui necazuri pentru că adăpostește o in- 
fractoare, dar, din moment ce este vorba de încheierea unei 
afaceri, nu de o favoare, va putea să spună că nu a avut nici 
cea mai mică idee. Mi-a închiriat o cameră, nu m-a ajutat în 
niciun fel. Trebuie să mă străduiesc ca acest lucru să ră- 
mână adevărat. 


Mă întorc în camera de hotel ca să îmi strâng puţinele 
lucruri pe care le-am lăsat acolo, le așez în mașină, apoi mă 
duc la supermarket să mă aprovizionez. Când mă întorc, 
văd o altă mașină pe aleea din fața casei. Parchez pe stradă, 
îmi iau geanta și o parte din cumpărături și mă îndrept 
spre ușa din față. Bat, dar nu-mi răspunde nimeni, așa că 
deschid ușa cu plasă și intru. 


— Bună, strig. Sunt eu, Miranda. 


O văd pe femeie prin ușa cu plasă din spate. Mătură ve- 
randa, iar eu realizez pe dată că nici măcar nu m-am uitat 
în curtea din spate. Intru în bucătărie, pun jos geanta de 
voiaj și scot rapid cumpărăturile. Îmi scriu numele cu mar- 
kerul pe fiecare produs. Când le pun în frigider, observ că 
mai sunt două nume pe produsele de acolo: doamna Naomi, 
care deține spaţiul, și mai este un nume: Lydia. Mai există 
o chiriașă? 

Când termin, mă duc la ușa cu plasă din spate. 

— Doamna Naomi, m-am întors. Voiam să vă anunt. 


— Bine, dragă, du-te sus, îmi spune ea. Anunţă-mă dacă 
ai nevoie de ceva. 

Imi car geanta de voiaj pe scări în sus, iar când ajung 
la ultimul etaj, dau nas în nas cu o fată cu părul negru ca 
abanosul, lung până la brâu, și un copilaș în brațe. 


— Bună, îi spun eu. 

— Cine ești tu? întreabă nervoasă. 
— Sunt Miranda. Tocmai am închiriat o cameră. 
— Ce cameră? 


Discuţia asta nu intră pe un făgaș bun. li fac semn cu 
degetul în direcția camerei pe care o închiriasem, iar ea își 
dă ochii peste cap. 


— Ar fi putut măcar să-mi spună că are de gând să îmi 
dea camera altcuiva. 


Vreau să o întreb dacă glumește, dar o aud pe doamna 
Naomi urcând scările și încerc să ies cumva din asta. 


— Ce bine că ai făcut deja cunoștință cu fiica mea, Lydia. 
— Cine este ea? întreabă fata vizibil iritată. 


— Ea este Miranda, spune doamna Naomi. Noua ta co- 
legă de cameră. Ți-am spus că va trebui să dau spre în- 
chiriere una dintre camere dacă nu vei putea să îți plătești 
chiria la timp. 

— Ce-ai făcut cu lucrurile lui Caden? ripostează Lydia. 

— Le-am dus pe toate în camera ta. 


Recunosc o notă de satisfacție în vocea doamnei Naomi, 
iar eu simt cum alunec în mijlocul unei certe de familie. 


— Nu pot să dorm cu el! Se culcă pe o parte și mă lo- 
vește cu picioarele în coaste. 


— Ii voi face un culcuș pe podea, spune doamna Naomi. 
— Mamă, dar am plătit chiria! 
— Nu ai plătit cât ţi-am spus eu că face. 


— Atunci dă-mă în judecată! spune Lydia. Nu merită 
atât. 

— Mi-ai plătit doar jumătate din costuri, deci trebuie 
să trăieşti doar în jumătate din spațiu. Nu mai primești tot 
etajul. 

Rămân înmărmurită. 

— Uitaţi ce e, dacă prezența mea aici e problema, pu- 
tem să rupem oricând contractul. 


— Nu, spune doamna Naomi. Rămâi. Lydia, poartă-te 
frumos cu noua colocatară. Trebuie să locuiești cu ea. 


Mă gândesc că nu vreau să locuiesc împreună cu fata 
aceasta și cu un copil care mă privește de parcă ar urma să 
se pună pe plâns. 

— Miranda, îţi plac copiii? întreabă doamna Naomi. 

— Da, desigur. Am o nepoată. 


— Ei bine, acesta este nepotul meu, Caden. Are doi ani 
şi jumătate. Este cel mai bun lucru din această casă. Îți va 
ține companie ore în șir. 

Mă încrunt, sperând că doar exagerează. 

— Lăsaţi-mă să înţeleg, spun eu. Mai exact, ce vom îm- 
părți eu, Lydia și Caden? 

— Etajul, spune doamna Naomi. Acel dormitor și baia 


sunt ale tale. Veţi împărți doar această cameră de zi. Lydia 
și Caden stau în dormitorul de acolo. 


Mă uit și observ dormitorul de vizavi de camera de zi. 
Pare a fi camera unui copil, cu jucării înșirate peste tot. 


— Aaa, în regulă. Nu mi-am dat seama că... 


— Aveam de gând să îţi spun mai multe, dar tu ai luat-o 
imediat, fără nicio întrebare. Ai semnat contractul. 


— Ştiu, îi spun. Nu, e în regulă, serios. 

Încerc să mă consolez cu ideea în timp ce îmi aşez lu- 
crurile în sertare, dar Lydia apare în ușă și se sprijină de 
tocul ei. Privesc pe lângă ea și îl zăresc pe Caden stând pe 
podea și uitându-se la un episod dintr-un desen animat în 
care personajele sunt mici sirene ce plutesc prin apă. Este 
Curcubeul de peștișori. Emma adora să îl vadă. Poate că nu 
va fi chiar atât de rău să stau în preajma unui copil. 


— Aşadar, nu ai prea multe lucruri, spune fără chef 
Lydia. 

— Nu, îi răspund. Îmi place să călătoresc cu puţin ba- 
gaj. Restul lucrurilor mele îmi vor fi trimise mai târziu. 

— Eşti nouă în oraș? 

Ridic din umeri. 

— Da, tocmai ce am primit o slujbă. 

— Unde lucrezi? 

Întrebarea ei sună ca o acuzaţie. 

— La compania de scaune Sus]os, deținută de familia 
Whittington. Îi cunoşti? 

— Nu, spune ea. Sunt peste un milion de oameni în 
Dallas. Nu am cum să îi cunosc pe toți. 

Fata asta are o gură cam mare. 


— Este la numai câțiva kilometri distanţă de aici, prin 
urmare m-am gândit că poate îi știi din vedere. 


Mă opresc din despachetat fiindcă nu vreau să devină 
suspicioasă când o să vadă cu ce bagaj sumar călătoresc. 
Bine că perucile mele se află în geanta pentru urgenţe din 
mașină, așa că nu o să le vadă. Scot trusa cu produsele de 
toaletă pe care le-am cumpărat și mă duc să le depozitez în 
baie. 

Lydia mă urmează și se reazemă din nou de ușă. 


— Crede-mă, dacă aș putea trăi în oriunde în altă parte, 
aș face-o. Are ideea asta că îmi oferă posibilități. Ca să fac 
ce? Nu știu, dar se folosește de tine ca să mă manipuleze. 


Mă uit la reflexia ei în oglindă. 

— Aşadar voi două nu vă înţelegeţi deloc? 

Lydia își dă ochii peste cap. 

— Mama îmi poartă pică. 

— Îţi poartă pică? Adică te critică? 

— Oarecum, spune Lydia, dar reproșşându-mi mereu 
chestiuni din trecut. E cam dusă cu pluta. 


Nu e un lucru prea drăguţ pe care să îl spui despre mama 
ta și mă face să îmi fie dor de propria mamă, cu tot cu ritu- 
alul ei de a aranja orice pereche de orice în teancuri atât de 
înalte încât nu mai putea să ajungă la pat. Lydia nici nu știe 
cât este de norocoasă. 

— Nu-ţi face griji, spune Lydia. Nu voi fi așa tot timpul. 

Încerc să zâmbesc. 

— Așa cum? 

— Sarcastică. Ca un fel de soră vitregă furioasă a 
Godzillei. 

— Nu mă gândeam că ești așa. 

— Problema e că mamei mele îi place să facă tot felul 
de chestii. Gesturi măreţe care au scopul de a-mi băga 


mințile-n cap. Să primească în gazdă un chiriaş a fost unul 
dintre ele. 


— Mă simt prost. 


Imi las șamponul în cabina de duș, apoi mă întorc către ea. 

— Dar am găsit un anunţ pe Craigslist. Nu pare chiar așa 
de spontan. 


Oftează. 


— Măcar acum îmi va da pace cu plata chiriei. Aaa, și 
apropo, trebuie să știi că lui Caden nu îi plac ușile închise. 
Dacă nu o închizi cu cheia, probabil va da buzna înăuntru. 
Este fascinat de mânerele ușilor. 


Caden intră mergând de-a bușilea, îmi zâmbește și 
întreabă: 


— De ţe-i în camera mea? 

— Pentru că bunica ta e o ţicnită, spune Lydia. 

Vine spre mine cu pași nesiguri, ca de rățușcă. 

— Cu' te cheamă? mă întreabă el. 

Aproape că răspund Casey, dar mă opresc la timp. 

— Eu sunt Miranda, îi spun și mă aplec să îi strâng mâ- 
nuța. El își întinde brusc mâna ca și cum ar vrea să batem 


palma. Mă întreb dacă toţi copiii ies din uter știind deja sa- 
lutul acesta. 


Se agaţă de mine înainte să îmi dau seama și îmi spune: 

— la-mă în braţe! 

ÎI ridic în braţe, privind spre Lydia, ca să mă asigur că 
este de acord, dar ea se uită în jos, la telefon, scriindu-le, 


probabil, prietenelor ei despre fata care i-a invadat casa. 
Trebuie să mă asigur că nu îmi va face vreo poză. 


Caden îmi zâmbește, iar eu nu pot să nu îl plac. 

— Te uiţi la Curcubeul de peștișori? îl întreb eu. 

Amintindu-și de emisiune, începe să se agite ca să-l pun 
din nou jos. Iese grăbit și se așază în fața televizorului. Las 

ușa deschisă până îmi termin de aranjat lucrurile și încerc 
să-mi pun la punct camera pe gustul meu. 


În tot acest timp, nu mă pot opri din fredonat melodia 
Curcubeul de peștișori. 


DYLAN 


A- Hannah nu a ieșit la plimbare de dimineaţă, deci 
presupun că o va face imediat după cină. Ajung pe la 
ora cinci și jumătate în parcul în care își face ea plimbarea 
și merg pe cărarea șerpuită până la zona împădurită pe 
unde va trece. Aștept aici, citind pe telefon articole din ziare 
vechi despre Departamentul de Poliţie din Shreveport. 

Peste o oră, într-un final, o văd apropiindu-se. Mă ridic 
în picioare și merg în spatele ei, așteptând să intre mai în 
adâncul pădurii și să fie suficient de departe încât să nu fim 
ascultați. Verific să văd dacă are vreun telefon mobil prin 
care am putea fi interceptaţi, dar observ că poartă panta- 
loni de yoga fără buzunare. Pare că și-a lăsat telefonul în 
mașină, iar cheile îi atârnă în mână. 

— Hannah, o strig, apropiindu-mă din spatele ei. Fata 
tresare și se întoarce spre mine. 


O prind de mână, spunându-i: 
— Scuze. Sunt eu, Dylan. 


Işi duce mâna la piept și expiră adânc. 

— M-ai speriat! 

— Ştiu. Îmi cer scuze. 

— Mă urmărești? 

— Te aşteptam. Știu că vii aici de cele mai multe ori. 
Voiam să vorbesc cu tine. Este foarte important. 

Se întoarce cu spatele și pleacă. 

— Nu am ce să-ţi spun. Ţi-am zis deja tot ce știu. 

— O cred pe Casey, îi dezvălui eu. Știu că nu ea l-a ucis 
pe Brent. 


Se oprește și se întoarce ușor cu fața spre mine, cerce- 
tându-mă din priviri. O femeie trece pe lângă noi alergând, 
iar Hannah nu scoate o vorbă până când nu se pierde în zare. 

— Cum pot ști că nu îmi spui asta doar ca să mă 
manipulezi? 

— Nu a făcut-o ea, spun eu în șoaptă. Ți-am zis deja că 
am citit tot ce mi-a trimis, toate documentele pe care le 
avea Brent, interviurile. Nu am nicio îndoială. Am nevoie 
de ajutorul tău. 


Priveşte în spate, în față, în toate părțile. 

— Ai dreptate să fii precaută, îi spun eu. Ar putea ascul- 
ta. Îţi interceptează telefonul. 

— Mi-am dat seama. 

— Ți-au mai montat și un GPS pe mașină, dar l-am mu- 
tat în cutia poștală ca să creadă că ai rămas acasă. 

— Ai umblat la mașina mea? 

— Este un dispozitiv magnetic de urmărire. Nu am fă- 
cut decât să merg pe strada ta noaptea trecută, după ce s-au 
cărat acasă toţi ăştia de la presă. Încercam să te ajut. 

Mă apropii de ea. 

— Uite ce-i, dacă primeşti vești de la ea, dacă știi cum 
să dai de ea, vreau să îi transmiți să îmi scrie pe e-mail. 

— Ți-am spus, nu știu unde este! 


— Va lua legătura cu tine când va putea. Hannah, este 
o chestiune de viață și de moarte. Şi tu ai putea fi în pericol, 
iar tu ești cea care mi-a spus că ea este în pericol dacă e 
prinsă. Este căutată de poliție. Dacă o vor găsi înaintea mea, 
o vor omori. Știi lucrul ăsta la fel de bine ca mine. 


În ochii ei strălucesc lacrimi și se întoarce cu spatele. 

— Ea m-a rugat să te protejez, însă acum este rândul 
tău să o protejezi pe ea. 

— Am un copil, șoptește, întorcându-se către mine. 
Trebuie să mă gândesc la familia mea. Casey vrea să fac asta. 


— Ştiu, îi răspund eu, dar, dacă aș putea să lucrez îm- 
preună cu Casey, i-am anihila. 

Mă apropii și mai mult de ea, aproape șoptindu-i: 

— Am aflat niște lucruri care i-ar putea fi de folos. E ne- 


apărat necesar să lucrăm împreună. Trebuie să ai încredere 
în mine. 


— Nu am încredere în nimeni, susține Hannah, mai ales 
în cei care au fost angajaţi să o găsească pe sora mea. 


Acum, mă dau câțiva pași în spate. 

— Uite ce-i, îţi înțeleg reacţia, înțeleg perfect. 
— Trebuie să plec. 

Hannah se întoarce și pleacă. 

— Ţi-a spus că am lăsat-o să scape? 


Se oprește și se întoarce din nou cu fața spre mine. 

— Nu. 


— Am avut ocazia să o arestez în Georgia, dar nu am 
făcut-o. Datorită mie este acum în libertate. Nu au vorbit 
despre asta la știri pentru că nu au știut. Casey este o eroi- 
nă. A salvat viața unei fete și pe cea a copilului acesteia. Ea 
nu este persoana pe care vor ei s-o vadă publicul. Roata se 
va întoarce. Oamenii încep să se întrebe cum poate să fie 
o psihopată și, în același timp, să comită astfel de fapte. 
Acesta este momentul potrivit. Hannah, dacă strângem su- 
ficiente dovezi, o vom achita! Putem să îi anihilăm, știu că 
putem. 


Sunt convins că o va întreba pe Casey dacă este adevă- 
rat ce spun eu. 


De data aceasta, nu o mai împiedic când pleacă. Mă așez 
pe pământ, rezemându-mă cu spatele de un copac, căci ex- 
tenuarea provocată de lipsa somnului face să mă doară fie- 
care muşchi din corp. Înainte să ies dintre copaci, aştept 
până sunt sigur că a ajuns suficient de departe, astfel încât, 
dacă cineva cercetează zona, să creadă că eu însumi am venit 
să o urmăresc. Când ajung la mașină, nu îmi doresc nimic 
altceva decât să mă întorc acasă și să mă arunc în pat. 


În această seară adorm pe canapea complet îmbrăcat, 
iar visele mele alunecă instantaneu spre trupul lui Brent 
zăcând fără suflare la capătul scărilor. Îl văd cum se ridică 
în picioare, iar chipul de adult se preschimbă în chipul lui 
de copil, pe care se văd însă urme de sânge și răni de cuţit. 
Aleargă în fața mea, spunându-mi să mă grăbesc și să îl 
prind din urmă; noi ne aflăm în pădure, împiedicându-ne 
de crengi și făcând slalom printre copaci. Alerg să-l ajung 
din urmă, însă el sare într-o scorbură. Intru și eu după el 
când, brusc, mă trezesc că sunt într-un Humvee, iar el se 

preschimbă în amicul meu Blue Dog, care glumea cu Dex. 
Unger conduce, iar Tillis cercetează zona. 

Tillis spune: 

— Ce-i acolo? 

Deodată, zgomotul exploziei mă asurzește și sunt arun- 
cat în spate. Fumul gros face să se înnegrească totul în jur, 
și brusc îmi dau seama că sunt în genunchi, atingând, pipă- 
ind, urlând... 

Se sparge ceva și mă trezesc imediat, dându-mi seama 
că mă aflu pe podea, sub măsuţa de lângă pat. Lampa care 
stătea pe masă e pe jos, făcută țăndări. 

Sunt transpirat, tremur și îmi urăsc viaţa la fel de mult 
cum am urât-o atunci. Mă așez pe podea, sprijinindu-mi un 
cot pe genunchi și încerc să îmi vin în fire. 

Când pot să mă mișc din nou, fac un duș, încercând să 
îmi șterg imaginile acelea din minte, încercând să nu detest 
faptul că încă mai respir. Mă rog lui Dumnezeu să aibă El 
grijă să nu se întâmple asta. 

les de la duș, privesc spre pat și, cu toate că îmi simt în 
continuare trupul obosit, nu îndrăznesc să mă întind. Nu 
voi mai adormi în noaptea asta. Nu pot risca așa ceva. 


Nu îmi este frică de Keegan, dar îmi este frică să dorm. 
Vreau să evit să adorm până în momentul în care simt că 
nu mai rezist. 


Nu mai pot continua așa. 


In cele din urmă, îmi sun psihologul și îmi fac o 
programare. 

Nu ajung la timp pentru întâlnirea cu dr. Coggins, dar sper 
că nu a cedat intervalul meu orar altcuiva. Când ajung la 
recepție, iese repede și mă îndeamnă să mă grăbesc să intru. 


— Nu pot să dorm, spun eu înainte ca ea să aibă timp 
să se așeze. Este rău. 


— Nu poţi adormi? 

— Nu, pot să adorm, dar nu pot să dorm. Şi îmi este 
groază, de parcă ar fi pe viață și pe moarte, de parcă... 

Mă poticnesc și încerc să-mi găsesc cuvintele. 

— Coșmaruri nocturne? 


— Mda. Mă simt ca un idiot. Coșmarurile nocturne nu 
apar la copii atunci când le este frică de monștri? 

— Este ceva normal, Dylan. Spune-mi ce vezi. Este trau- 
ma inițială? 

— Mda, aceea și alte câteva lucruri. Se pare că prietenul 
meu asasinat își croiește drum în coșmarurile mele. Nu pot 
pur și simplu să îmi liniștesc creierul. Orice-aș face, tot se 
duce în direcția aceea. 


Mă ridic în picioare și merg în partea opusă a biroului. 

— Aşa că evit să adorm zile în șir până când nu mai 
rezist. 

— Nu poți face asta, Dylan. Trebuie să dormi. 

— Ştiu, dar nu are rost. 

— Îţi pot prescrie ceva. 


— Nu, nu vreau pastile. Dar... ați spus ceva despre 
plasturele acela. Este vreo vrăjitorie? 


— Nu, îmi răspunde ea. Este știință. Cercetătorii de la 
Universitatea din California, Los Angeles, studiază acest lu- 
cru. Principiul se numește stimularea nervului trigemen. 

Se ridică de pe scaun și se duce până în dreptul unui 
dulăpior fixat de perete, din care scoate o cutiuță. O așază 
pe masă, o deschide, apoi îndepărtează dispozitivul. 


Mă așez la loc pe scaun și încerc să îmi dau seama ce este. 


— Dispozitivul este prevăzut cu o baterie de nouă volţi 
şi este conectat la plasture. Îţi pui plasturele pe frunte și el 
transmite acești curenţi electrici de mică intensitate către 
cel mai mare nerv din creierul tău: nervul trigemen. Dispo- 
zitivul transmite astfel de curenţi către unii nervi cranieni 
de la nivelul frunţii care, la rândul lor, sunt conectaţi cu 
amigdala și cortexul prefrontal, locul unde este reglată sta- 
rea sufletească. Îţi calmează creierul, astfel încât acesta nu 
mai retrăiește vechile traume. 


— Când trebuie purtat? 


— Doar în timpul somnului. Îi studiază pe veterani, iar 
unii dintre pacienții mei care au participat la studiu spun 
că îi ajută în cazul depresiei și al insomniei. Unii susțin că e 
benefic chiar și pentru funcția cognitivă. Un sfert dintre ei 
nu au mai avut simptome. Unii au raportat îmbunătăţiri, 
alții nu. Dacă vrei să încerci, te-aș putea înscrie în studiu. 
Eşti un candidat bun. 


Nu am timp de completat o mulțime de hârtii și să aștept 
să începem, dar bănuiesc că nu am de ales. 

— Mda, voi încerca, spun eu. 

Mă cunoaște prea bine, așa că mă pune să completez do- 
cumentele necesare chiar acolo, la ea în birou. Mă vor contac- 
ta ei și îmi vor pune câteva întrebări, spune ea, iar apoi, dacă 
sunt inclus în studiu, îmi vor trimite un astfel de plasture. 


Nu știu cum voi supravieţui până atunci. 

CASEY 


N oua mea slujbă pare destul de simplă. Sarcina mea 
este să împachetez scaunele Sus]os în cutii, să le sigi- 
lez și să le pregătesc pentru a fi expediate. Mai sunt alți trei 
oameni care fac același lucru ca și mine. Fiindcă au apărut 
într-un articol al unei reviste destinate vârstnicilor publi- 
cat în ultimele săptămâni, primesc mai multe comenzi de- 
cât de obicei, acesta fiind și motivul pentru care am fost 
angajată. Lucrăm într-un depozit mare, destul de zgomo- 
tos, deoarece într-un colț se confecționează anumite piese 
ale sistemului de ridicare hidraulică, cea mai importantă 
parte a scaunului. Într-un alt colţ, folosesc matrițe pentru a 
realiza părțile din plastic. În momentul în care ajunge la noi, 
este montat integral, iar noi trebuie să îl așezăm într-un 
sac din plastic transparent, apoi în cutia lui, după care într-o 
altă cutie pentru a-l expedia. Este destul de obositor și mă 
doare spatele, dar încerc să dau tot ce e mai bun din mine, 
chiar dacă este vorba de cea mai mică sumă de bani cu care 
am fost plătită vreodată. Însă nu mă pot aştepta la ceva mai 
mult decât salariul minim pe economie. Sper doar să fie 

suficient cât să mă ajute să recuperez banii pe care i-am 
cheltuit din suma pe care o aveam. 

Suntem ca o mare familie aici, iar la fiecare câteva ore 
oamenii care lucrează la sistemul hidraulic iau o pauză, așa 
că se face liniște și putem vorbi. Blake, inventatorul, este 
foarte implicat, asigurându-se că nimic nu este trecut cu 
vederea. Sare imediat în ajutorul oricui are nevoie de el. 
Cole, însă, este diferit. Lucrează în birou în cea mai mare 
parte a timpului, iar din când în când trece pe la noi, cu un 
aer abătut. Nu pot să nu-i citesc tristețea din priviri, între- 
bându-mă dacă nu cumva mai reflectează la ideea unei 
sinucideri. 


La prânz, în sala de relaxare, am ocazia să îmi cunosc 
mai bine colegii. Am aflat că unul dintre ei, Alice, este o tâ- 
nără de vârsta mea care este adepta unei diete vegane, fără 
gluten, dar care are o slăbiciune pentru parizer. Se pare că 
medicul i-a recomandat să elimine glutenul din dietă, însă 
ea consumă carnea, pe care o aduce pe furiș în mașină, ca 
pe bomboane. Ceilalți doi oameni cu care lucrez la sectorul 
de ambalare sunt Trey, care a renunţat la școală în clasa a 
zecea, şi Sully, care are în jur de treizeci și cinci de ani și a 
lucrat în străinătate pe o platformă petrolieră până când a 
început criza economică, moment în care nu și-a mai găsit 
de muncă. Deși în timpul cât lucrează sunt tăcuţi și concen- 
trați, se mai relaxează puțin în pauza de prânz. 


— Ştie cineva ce mai face soţia lui Cole? îi întreabă Alice 
în șoaptă pe cei de la masa noastră. 


Ridic privirea. 
— Zilele trecute a fost pe aici să discute cu el, spune Trey. 


— Am văzut că a plecat plângând. 

— Crezi că el a făcut-o, întreabă Alice? 
Trey ridică din umeri. 
— Nu îl cunosc prea bine, dar pare un tip de treabă. 


Aş vrea să-i întreb ce cred că a făcut, dar nu e treaba 
mea, aşa că Îmi cobor privirea în farfurie. 


— Cum poți să treci peste asta dacă nu este adevărat? 
întreabă Alice. Nu poți să mergi mai departe pur și simplu. 
Oamenii vor crede mereu că el a fost de vină. 

Se uită la mine. 


— Este vorba despre Cole. Lucrează aici de numai câte- 
va săptămâni, de când și-a pierdut postul de director adjunct. 


Se uită dintr-o parte în alta, asigurându-se că niciun 
membru al familiei nu este prin preajmă. 

— Se zvonește că a molestat o fetiță de șapte ani de la 
școala lui. 

Reușesc să mă abţin înainte să exclam uimită, dar apoi 
îmi amintesc de rândul acela din biletul de adio în care 
vorbea de o acuzaţie falsă. 


— Ce a spus el? 
— Că e nevinovat și că avocatul său luptă să îi apere 
numele. 


— Mergem la aceeași biserică, spune Sully în cele din 
urmă. Am participat împreună la diverse misiuni creștine. 
Spune adevărul, frate. Nu ar fi avut cum să o facă el. 

— Dar nu așa începe totul? întreabă Alice. Vreau să 
spun că oamenii care fac asta nu sunt niciodată cei la care 
te gândești. 

— L-am văzut cum se comportă cu copiii lui. Are unul 
în vârstă de șapte ani. Nu se poate să fi făcut el asta. 

În cele din urmă sunt nevoită să întreb: 
— A fost concediat sau și-a dat demisia? 


— A fost concediat, din câte am auzit, răspunde Sully, 
și a apărut peste tot în presă și la știrile locale. 

— Ştii, ciudat este că de obicei, în astfel de cazuri, iden- 
titatea copilului abuzat rămâne secretă, dar această familie 
a dat interviuri. Au expus-o singuri. 


— Cred că este de-a dreptul deprimat, spun eu privind 
spre ușă. Soţia îi este alături? 

— Se pare că da, îmi răspunde Alice, dar probabil că îi 
e foarte greu. 


În acest moment, Cole intră în încăpere. Rămâne în prag 
pentru o clipă, privind în jur de parcă a uitat pentru ce a 
venit. Are cearcăne la ochi, iar chipul său a căpătat o paloa- 
re pământie. Pare că nu a dormit prea mult în ultimele zile. 


Când privirea lui o întâlnește pe a mea, se uită brusc în 
altă parte, după care din nou la mine. Mă uit la sandvici și iau 
o îmbucătură. Mă întreb dacă și-a dat seama că am văzut bile- 
tul. Până la urmă părăsește încăperea și nu se mai întoarce. 


Când termin programul de muncă, mă duc în camera 
mea, mă trântesc în pat și pornesc laptopul. Caut informa- 
ţii despre acuzaţiile aduse lui Cole. După cum mi-au spus 
colegii mei, sunt mai multe articole ce cuprind interviurile 
date de Nate și Tiffany Trendall, părinţii care l-au învinuit 
și care au dat în judecată școala. 

Mă uit și la interviurile acordate celor de la știrile locale 
și sunt surprinsă de cât de detaliat au vorbit despre abuzul 
copilei lor. Medicii au confirmat că a fost molestată. 

Cineva bate în ușă, așa că mă ridic să deschid. Micul 
Caden se sprijină de clanţă, vrând să o închidă. Îi zâmbesc 

și îl las să o închidă, apoi bate din nou la ușă și o deschide. 
Așa cum stă el în vârful picioarelor, închizând și deschi- 
zând ușa, pare foarte încântat de jocul lui. 


— Caden, ce faci acolo? i-am spus că adoră ușile. 


Lydia stă pe un scaun, cu picioarele încrucișate în pozi- 
ție de yoga, tastând febril ceva pe telefon. Mă aplec să vor- 
besc cu el, apoi îi arunc mingea și îl trimit să alerge după ea 
și să o aducă înapoi. Pare însetat de atenţie, iar ea nu e in- 
teresată să i-o acorde. Nu este mare lucru să te joci cu un 
copil, dar înseamnă mult pentru el și mă face să îmi fie și 
mai dor de micuța mea Emma. 


Îmi aduce o carte şi o întreb pe Lydia dacă este în regu- 
lă să îl iau la mine în pat şi să îi citesc. Îmi spune că da, fără 
să-și ridice privirea din telefon, așa că îl așez în pat. Se face 
comod, ghemuindu-se lângă mine și așteptând nerăbdător 
să înceapă povestea. Cum observ că nu urmărește fiecare 
cuvânt din carte, sar anumite paragrafe, concentrându-mă 
pe imagini. Îşi suge degetul mare în timp ce ascultă. 

Înainte să termin de citit povestea, îmi cere „apte”, și 
sunt destul de sigură că asta vrea să însemne lapte. Mă în- 
drept spre ușă și încerc să îi atrag atenția mamei sale: 


— Lydia, Caden zice că vrea niște „apte”. 
— Mda, presupun că este ora de culcare, spune ea fără 


ca măcar să îl privească. les în oraș. Il las cu mama și o pun 
pe ea să îi dea lapte și să îl culce. 


Într-un final, își bagă telefonul în buzunar, apoi îl ia în 
braţe pe Caden și îl duce la parter. Mă simt ușurată deoare- 
ce mă epuizează să stau cu el după o zi întreagă de muncă, 
dar nu vreau să afle. Sper ca „aptele” lui să îl îmbie la somn. 

DD em dimineața încep deja să mă întreb dacă nu 
cumva timpul petrecut în urmărirea lui Candace Price 
a fost pierdut în mod inutil. M-am plictisit să o tot văd învâr- 
tindu-se prin oraș pentru vizionări de case și distrându-se 
în club seară de seară. Încă nu am aflat nimic folositor pen- 
tru a construi cazul împotriva lui Keegan. Poate că s-au 
despărțit. Mă întreb dacă mai are rost să încerc. 

În casă este liniște. Lydia, Caden şi chiar doamna Naomi 
mai dorm încă. Singurătatea mă lovește ca o viroză și cred 
că mă voi ofili de tot și voi muri înainte să vină ziua de mâi- 
ne şi să apuc să mă întorc la lucru. Îmi simt spiritul vlăguit, 
la fel ca fructele chircite de secetă, și mă izbește sentimen- 
tul că trebuie să am grijă de el. Bisericile de peste tot din 
oraș primesc credincioși astăzi. N-am fost la biserică decât 
de câteva ori în viața mea, de cele mai multe ori pentru nunți 
sau înmormântări. Totuși, simt că îi datorez ceva lui Dum- 
nezeu, fiindcă în ultima vreme mi-a răspuns la cele mai ar- 
zătoare rugăciuni. 

Mă urc în mașină și trec pe lângă câteva dintre biseri- 
cile pe care le-am văzut în drum spre serviciu. Îmi place 
mai ales una de mici dimensiuni, dar apoi realizez că aș pu- 
tea atrage prea mult atenţia asupra mea dacă merg într-un 
astfel de loc, unde oamenii nu sunt obișnuiți cu vizitatorii. 
Mă hotărăsc așadar să intru într-o biserică mai mare în a 
cărei parcare se află sute de mașini. Pe plăcuţa de afară 
scrie: „Vizitatorii sunt bine-veniţi”. Poate că mă pot pierde 
în mulțime și nu voi fi observată. Pe aceeași plăcuţă e scris 
că slujba începe la 10.30, așa că aştept până la ora 10.35, 
apoi intru, în speranța că nimeni nu va fi atent la mine sau 
că nimeni nu va intra în vorbă cu mine dacă întârzii. 


Nu știu să disting bisericile episcopale de cele baptiste, 
iar atunci când iau loc, îmi dau seama că nu îmi amintesc 
ce fel de biserică este aceasta. De pe ultimul rând, încăpe- 
rea uriașă seamănă cu o sală de teatru. Oamenii din fața 
mea sunt îmbrăcați mult mai frumos decât mine. Pentru 
o secundă mă gândesc să mă furișez înapoi afară, dar apoi 
corul începe să cânte și mă hotărăsc să mai aștept puțin. 

Enoriașii se aşază, iar corul cântă în deschidere un cân- 
tec pe care nu l-am mai auzit înainte, a cărui linie melodică 
este relaxantă și liniștitoare. Dirijorul se întoarce cu fața 
către public și ne face semn că putem cânta împreună cu ei. 
Prind din mers melodia după primul refren și mă trezesc 
cântând. Nu îmi amintesc când am mai cântat ca adult, poa- 
te doar atunci când fredonam piese de la radio. Este fru- 
mos. Pe la jumătatea cântecului, o persoană așezată pe la 
mijlocul sălii se ridică în picioare, de parcă nu se mai poate 
controla. Unul câte unul, se mai ridică și alții, apoi și mai 
mulți, până când, în final, toți oamenii sunt în picioare, in- 
clusiv eu. 

Imi place sentimentul care mă cuprinde și mă întreb 
dacă acesta este Dumnezeu. 


Dirijorul face trecerea spre un alt cântec, iar eu urmă- 
resc versurile pe ecran. 


Și ce-mi poate spăla păcatul? 


Sângele lui lisus și nimeni altul. 


De data asta nu mai cânt melodia, ci studiez versurile. 
Cum poate sângele să spele ceva? Gândul acesta e cam 
supărător. 


Oh, ce râu nepreţuit 
Ca o zăpadă m-a albit 
Și nu-i pe lume alt izvor, 


Decât sângele lui lisus Mântuitor. 


Când se termină cântecul și ne așezăm din nou, scot un 
pix şi un carnet şi notez cuvintele. În timp ce oamenii cântă, 
mă gândesc la fiecare vers al acestui catren. Un râu de sân- 
ge care poate face pe cineva să devină alb ca zăpada. Nu 
înțeleg, dar îmi doresc cu adevărat să o fac. 


Se mai cântă câteva melodii care nu îmi solicită aten- 
ţia, iar apoi, după ce se fac donaţii către biserică, oamenii 
devin tăcuți cu toţii, în timp ce predicatorul ia cuvântul. 
Mai întâi spune o glumă, apoi o poveste, iar mintea îmi alu- 
necă la oamenii din fața mea aflaţi în strană. Văd o familie 
- soţ, soţie și doi copii -, dar și o fetiță ce stă sprijinită de 
tatăl ei și brusc mi se face dor de al meu. Când eram mică, 
nu am fost niciodată împreună la biserică, dar mi-ar fi 

plăcut să stau în strană lângă tatăl meu și să mă ţină cu un 
braţ de după umeri. Mă întreb dacă el și mama au discutat 
vreodată să ne ducă la biserică. 


Mă întreb dacă mai trăiește... pe undeva. 


Mă întorc la realitate în momentul în care predicatorul 
ajunge la esenţa slujbei. Îmi este cât se poate de clar, atunci 
când pomenește de creștinii de duminică care se preschim- 
bă luni dimineața. Mă gândesc la doamna Lucy, care a rămas 
la fel în tot acest timp. Dacă mă voi gândi vreodată să mă 
convertesc, mi-aş dori să fiu ca ea. Mă gândesc la Dylan, 
care mi-a vorbit despre Dumnezeu în e-mailul nostru. Mă 
îndoiesc că ar fi doar un creștin de duminică. 


Privirea îmi zboară din nou și se opreşte asupra unui 
chip familiar de pe al treilea rând din spate, pe partea dreap- 
tă. Este Cole Whittington împreună cu soţia și cu fiicele 
sale, care par de cinci, respectiv șapte ani. Soţia lui stă lipi- 
tă de umărul său. 


Mă întreb a cui a fost ideea să vină, a lui sau a ei? Ar fi 
atât de simplu să rămâi acasă acum când oamenii te judecă 
pentru cea mai gravă acuzație care ți s-a adus vreodată. 
Faptul că se află aici spune ceva despre ei, dar nu sunt sigu- 
ră ce. 

Totuși, spre sfârșitul slujbei, când mai cântăm un cân- 
tec, îl văd ștergându-și lacrimile. Îmi pare rău pentru el și 
sper că nu se va mai gândi niciodată la sinucidere. Nu pot 
vedea chipul soției lui din acest unghi, deoarece el îmi blo- 
chează privirea, dar îl văd cum își duce mâna la buzunar, 
scoate o batistă și i-o întinde ei. 


Ceva din gestul acesta mă impresionează. 


Dacă mă găsesc 17] 


Familia se ridică în picioare și se îndepărtează în tă- 
cere, evitându-i în mod clar pe ceilalți. Se mai fac câteva 
anunțuri, apoi enoriașilor li se spune să se ţină de mâini 
pentru cântecul de încheiere. Profit de acest moment să mă 
strecor și eu afară. Ajung în parcare și îl văd pe Cole ple- 
când împreună cu familia sa. 


În loc să mă întorc acasă la doamna Naomi, merg acasă 
la Candace Price ca să o urmăresc din nou. Mașina tatălui 
său este parcată din nou acolo și, o vreme, nu se întâmplă 
nimic. Rămân în mașină și, folosindu-mi telefonul ca hotspot, 
intru pe internet pentru a căuta mai multe informaţii des- 
pre acuzatorii lui Cole. Cred că sunt încă obsedată de soarta 
lui. Chiar am nevoie de un hobby. 

upă ce vin de la biserică, trag mașina în parcarea din 

fața blocului și îl văd pe amicul meu Dex așteptân- 
du-mă în dubiţa lui. Parchez lângă mașina lui și deschid 
ușa. Coboară și el geamul de la mașină. 

— Ce mai zici, frate? 

les și dau ocol mașinii, apoi batem pumnii în semn de 
salut. 


— Dex, de cât timp aștepți? 

— Cam de o jumătate de oră. Ţi-ai găsit vreo iubită? 

— Nu, omule! Am fost la biserică. Ar trebui să mă înso- 
teşti într-o zi. 

— Mda, într-o zi. 

Aştept până când coboară din mașină. Poartă pantaloni 
scurți și şchiopătează când pășește; are un picior în stare 
perfectă, dar celălalt pare mai degrabă o încrengătură de 


bare de oţel. Nişte hârtii făcute sul îi ies din buzunarul de 
la spate. 

— Tot nu aveţi lifturi, nu-i așa? spune el în timp ce urcă 
scara, sprijinindu-se în mâna stângă. 

— Nu vor monta niciodată lifturi aici, dar m-aș putea 
muta. 


Râde. 
— Ai face asta pentru mine, nu-i așa, Frumușelule? 


Ajungem la etajul al doilea, iar eu descui ușa. Mi-aș dori 
să nu-mi mai spună Frumușelule. Nu eram Frumușelul nici 
când făceam de planton împreună și nici când mâncam cu 
toţii la popotă. Pe vremea aceea, el era frumușelul, tipul pe 
care îl curtau toate fetele, cel care într-un an a fost Mr. lulie 
într-un calendar pe care femeile îl atârnau pe frigidere. 


Acum, însă, sunt „frumușelul” pentru că am două mâini 
și două picioare. Cum de am scăpat nevătămat este o între- 
bare la care nu voi avea niciodată răspuns. De fiecare dată 
când îmi spune așa, mă întreb dacă nu cumva o face fiindcă 
detestă la fel de mult ca mine faptul că am scăpat teafăr. 


Intrăm în apartament și el se duce să își ia o sticlă de 
apă din frigider. 

— Şi cum e la muncă? 

— Bine. 

— L-am urmărit pe Keegan, spune el. Tipul ăsta-i inte- 
resant. Se plimbă cam mult. 

— Ce vrei să spui? 

— Intră şi iese toată ziua din tot felul de unități comer- 
ciale. Nu merge doar la locul crimei. 


Aruncă pe masă un raport cu observaţiile sale. 

— Am intrat într-o unitate pe când se afla acolo și l-am 
văzut luând bani de la cineva. Părea că frica plutea în aer. 
Proprietarul nu a vrut să îl înfrunte. 


— Despre ce unitate era vorba? îl întreb, citind raportul. 


— Magazinul economic Catalina, spune el, arătându-mi-l 
cu degetul. Nu am vrut să mai intru și în alte locuri, deoa- 
rece mi se pare că sunt ușor de recunoscut. 


— Nu mai spune! 


— Desigur, poate ca doar lucrează la diverse cazuri și 
s-a dus să discute cu martorii, mă rog. Tot ce știu precis 
este că a luat bani de la tipul ăsta. Totuși, am făcut o listă în 
cazul în care vrei să îi verifici tu. 


lau raportul și îl analizez. 

— A fost însoțit de Rollins când a făcut vizitele acestea? 
— Partenerul său? Da, la câteva dintre ele. 

Zâmbesc, foarte bucuros că l-am angajat. 

— Este exact ce îmi trebuia. Bună treabă, amice! 

— Mai e nevoie să continui? 

— Mda, dacă ai timp. 

— Nu am altceva de făcut. 


li scriu un cec pentru orele în care a muncit. Sper să îi 
facă viața mai uşoară. 


— Ce au de-a face băieţii ăștia cu Casey Cox? 

— Sunt detectivii care se ocupă de cazul ei. 

— Și tu crezi că sunt murdari. 

Nu știu dacă să îi răspund sau nu, așa că doar mă uit la el. 
— Cât de murdari? mă întreabă el. 


Mă întorc cu spatele și pornesc televizorul. Apar știrile. 

— Adică, sunt murdari ca atunci când mizeria adunată 
sub masă face o pojghiță subțire sau mai rău de atât? 


— Nu prea pot să vorbesc despre asta, îi spun eu, în- 
torcându-mă spre el. 


— E în regulă, omule! 
Nu insistă, apoi se aşază pe canapea. 


— Ți-am spus că am avut un interviu zilele trecute? 
Am încercat să subliniez ideea că nu au suficiente persoane 
cu handicap care să lucreze pentru ei. Urăsc expresia asta, 
dar, dacă bifează o căsuță care trebuie bifată ca să obțin 
slujba, atunci o voi folosi. 


— Eşti cel mai puțin handicapat om pe care îl știu eu. 


Este adevărat. Îşi scutură cu entuziasm membrele vă- 
tămate. A trecut prin depresia și suferința prin care trec 
toți oamenii infirmi, dar asta l-a ajutat să se concentreze 
pe recuperare. A aşteptat foarte mult timp pentru această 
proteză, iar apoi a avut de îndurat suferințe și frustrări în- 
cercând să o facă să devină parte din el. lar toate acestea au 
fost doar provocările lui fizice. Dacă aș fi fost în locul lui, 
probabil că nu aș fi putut suporta atâta durere. Probabil că 
aș fi optat pentru scaunul cu rotile și pentru medicamente. 


Adevărul este că pot fi mult mai handicapat decât el. 


— Serios, ce ai mai făcut? mă întreabă el de parcă eu 
sunt cel pentru care trebuie să ne facem griji. 


— Bine. Cazul acesta îmi ține mintea ocupată. Apropo, 
ţi-am ascultat sfatul și m-am înscris la studiul clinic pentru 
plasturele ăla. 


— Te-ai înscris? Ţi l-au trimis deja? 

— Nu, dar m-au sunat. Am fost acceptat. Abia aștept să 
îl folosesc. 

— L-am primit pe al meu săptămâna trecută. M-a aju- 
tat, omule! Dorm. Nu mai sunt atât de posomorât. Serios 
vorbind, soția mea chiar îmi spune că arăt mai bine. 

— Am observat imediat asta. 

— O vânezi în continuare pe fata aia, chiar dacă te în- 
doiești că ea a făcut-o? 

— Mda. 

— Vreun indiciu? 

— Nu, nu și de data asta. E inteligentă. Foarte, foarte 
inteligentă. Nu merge acolo unde s-ar aștepta toată lumea 
să fie. Alege locuri la întâmplare, fără nicio legătură sau ni- 
ciun motiv. Asta îngreunează lucrurile. Data trecută a fost 


într-un orășel. Acum ar putea fi într-un oraș mare. Este im- 
posibil să îți dai seama. 


— Ai idee de unde face rost de identitățile astea false? 
Îşi falsifică ea singură permisele de conducere? 


— Mă îndoiesc. Sunt o grămadă de locuri de unde poţi 
să faci rost de permise de conducere false. 


— Dar cum de le cunoaște? 
— Asta aș vrea și eu să ştiu. Nu e ca și când și-ar fi pe- 
trecut timpul cu infractori. 


Cât eu mă uit din nou peste lista lui, el ia telecomanda 
și găseşte un meci de fotbal. 

— Vrei să luăm prânzul? mă întreabă el după câteva 
clipe. 


Mă hotărăsc să merg cu el, deși probabil că ar fi trebuit 
să fie împreună cu familia lui acum. Nu pun întrebări în 

legătură cu acest lucru, fiindcă s-ar putea să pară că îl ju- 
dec. Uneori, când e vorba despre victimele tulburării de 
stres posttraumatic, nu trebuie decât să le fii alături, atât. 

C Candace porneşte spre aeroport, sper că merge să 
îl ia pe Keegan. Dau ocol parcării vreo câteva ore, aş- 
teptând să văd dacă se mai întoarce. Nu o face, așa că par- 
chez și intru, ca să caut indicii în mașina ei. E ordine în 
mașină, așa că nu găsesc nimic pe vreunul dintre scaune 
care să-mi poată oferi informaţii despre locul unde merge. 

Din moment ce mă îndoiesc că se va întoarce astăzi, 
dacă într-adevăr a plecat din oraș, folosesc restul zilei pen- 
tru a-i urmări pe cei din familia Trendall, care îl acuză pe 
Cole Whittington de molestarea fiicei lor. Nu știu de ce mă 
preocupă familia aceasta, dar gândurile sinucigașe ale lui 
Cole mă îngrijorează. Vreau să aflu dacă merită ce primește. 
În urma căutărilor, le aflu adresa și îmi dau seama că nu 
este departe de aici. 


Aflu, de asemenea, că Tiffany Trendall și-a acuzat șeful 
de hărțuire sexuală în urmă cu doi ani și că a primit des- 
păgubiri. Chiar înainte de asta, Nate, soţul ei, și-a acuzat 
angajatorul de persecuție religioasă. Din nou, a fost vorba 
despre o despăgubire. Tiffany a mai fost căsătorită și are 

niște copii mai mari cu fostul soţ, iar în timpul procesului 
de divorț l-a acuzat pe acesta de abuz asupra minorilor, 
câștigând astfel custodia lor. 


Se pare că mai are o problemă și cu loviturile din spate. 
Maşina i-a fost lovită în acest fel de trei ori. Citesc un docu- 
ment pdf care conţine rezumatul unuia dintre cazuri și care 
citează raportul întocmit de poliţie. Persoana care a lovit-o 
susține că Tiffany a pus frână, provocând astfel coliziunea. 
În toate aceste cazuri, însă, ea a primit despăgubiri. 


Acum, familia aceasta dă în judecată sistemul școlar 
pentru un abuz săvârșit asupra fiicei lor. Trecutul lor nu 
neagă neapărat posibilitatea ca micuța Ava să fi fost abuza- 
tă de directorul adjunct al școlii, dar o face îndoielnică. 


Găsesc casa în care locuiesc și care este situată într-un 
cartier al clasei mijlocii. Casa este frumoasă, dar curtea este 
neîngrijită - singura curte din cartier ce pare neglijată. 
Două uși de la dubiţa lor gri, cele dinspre locurile pasage- 
rilor, sunt deschise. Vin de undeva sau pleacă. Atunci când 
trec pe acolo, văd o fetiță îmbrăcată într-un tricou albastru 
deschis pe care se află scris cu litere negre Ava. Se joacă 
lângă cutia poștală, mult prea aproape de stradă. Este o 
scumpete de fetiță cu părul negru, cârlionţat și ochi căprui 
imenși căreia nu îi dai nici șapte ani. Aș fi spus că are cinci 
ani. 

Dau ocol zonei și, înainte să mă apropii din nou de casă, 
parchez maşina la distanţă de câteva case. Îi observ cum 
ies, iar cei trei se urcă în dubiţă. Îi urmăresc apoi până 
ajung la un loc de joacă interior numit Raiul Căsuțelor 
Gonflabile. 


Intră acolo, așa că mai aştept câteva minute și mă duc 
după ei. Mă surprinde să văd agenţi de pază la intrare. Cât 

timp familia din fața mea intră înăuntru, realizez că, nea- 
vând un copil, trebuie să găsesc un motiv ca să mă aflu aici. 


Mă îndrept către turnichet. 


— Familia surorii mele este deja înăuntru, spun eu. 
Am întârziat. 


Omul acceptă scuza mea și mă taxează pentru bilet. 
Intru și privesc în jur. Este un loc plin de jucării gonflabile, 
iar în mijloc se află mai multe mese. Pe margine e o zonă în 
care se poate lua masa, chiar lângă o mulțime de jocuri vi- 
deo. Mă duc la tejghea și comand ceva de băut, apoi îi caut 
cu privirea pe cei din familia Trendall. Tiffany și Nate stau 
la o masă, ambii cu privirea ațintită în telefoane. Mă uit din 
nou în jur după micuța Ava. Nu o văd. Trebuie să fie undeva 
în interiorul unei căsuțe gonflabile. 


Ajung în dreptul unei căsuțe de cauciuc și o văd pe Ava 
prin plasă, încercând să sară printre copiii mai mari, dar 
aceștia o împing şi cade. Îmi întorc privirea din nou către 
părinţii ei, în speranţa că vor interveni și că o vor duce într-un 
loc mai sigur, dar ei nici nu se sinchisesc să se uite la ea. 

Acest lucru mă deranjează chiar și pe mine. Dacă fiica 
le-ar fi fost abuzată, te-ai aștepta ca ei să fie deosebit de 
protectori, nicidecum să nu le pese. 


Observ că li se aduce o pizza la masă. Tiffany și Nate în- 
cep să mănânce, fără ca măcar să încerce să își caute fiica. 


lau loc și îi urmăresc încă vreo oră. Cât stau acolo, Ava 
merge la masa lor și ia câteva îmbucături de pizza. Însă fe- 
tița își petrece cea mai mare parte a timpului jucându-se în 
afara ariei vizuale a părinţilor săi, iar aceștia nu verifică să 
vadă unde este nici măcar o dată. Poate că este normal 

pentru un copil de vârsta ei. Nu mai e copil mic, e clar, dar 
nici prea mare nu pare. 


Când termină de mâncat pizza, Nate și Tiffany se ridică 
de parcă s-ar pregăti de plecare, dar nu merg să o ia și pe 
Ava. Îi văd pe geamul din faţă cum ies afară să fumeze, însă 
nu se deranjează să îi spună unde merg. Mă aştept să se în- 
toarcă în câteva minute, însă ei se urcă în dubiţă și pleacă. 

Și-au lăsat fetița în urmă. 

Îngrijorată, o urmăresc cu şi mai multă atenţie pe Ava, 
de teamă că va ieși din căsuţa gonflabilă și își va căuta pă- 
rinții, îngrozindu-se la gândul că a fost părăsită. Ea, însă, 
aleargă de la o căsuță la alta, zburdând împreună cu ceilalți 
copii. 

Merg la castelul în care se află acum și privesc prin pla- 
sa neagră. Câțiva copii, care par mai mari decât ar trebui ca 
să aibă acces acolo, se rostogolesc de la cel de-al doilea 
nivel, sărind și țipând. Ava nu se fereşte suficient de repe- 
de, iar o fată aterizează peste ea. 


Începe să tipe în timp ce cealaltă fată se dă la o parte. 
Alarmată, găsesc intrarea și mă târăsc înăuntru. 

— Ai lovit-o! îi spun fetei. Trebuie să ai grijă la copiii mici! 

Fata mai mare mă ignoră și se îndepărtează țopăind, 
însă Ava continuă să țipe. Faţa i se înroșește ca para focu- 
lui, gura i se întinde în niște gemete sfâșietoare, în timp ce 
lacrimile îi curg șiroaie pe obraji. Trece pe lângă mine, tâ- 
rându-se până afară, căutându-și cu privirea părinții. les și 
eu după ea, bucuroasă că sunt din nou pe un teren stabil. 

— Mama! 

Plânsetul ei răsună în toată clădirea. 


Mă aplec spre ea. 

— Eşti bine, scumpo? 
Dă din cap că nu, înecându-se în suspine. 
— Cred că mama ta a ieșit puţin afară. 


O analizez atent, ca să mă asigur că nu și-a rupt nimic. 
Stă în picioare, își mișcă brațele și degetele, deci totul pare 
că funcționează normal. 

— Ce zici, vrei să-ți cumpăr un suc? 

Îşi înghite un suspin şi îşi şterge lacrimile. 

— Bine, îmi răspunde ea cu o voce pițigăiată. 

O conduc în zona în care se poate lua masa, îi cumpăr 
o felie de pizza și un suc cu aromă de căpșuni pe care i-l 
întind. Soarbe din băutură în timp ce mă urmează la masa 
la care stătuseră părinții ei. N-aș vrea să intre tocmai acum 
și să mă vadă, așa că nu iau loc. Las farfuria cu pizza pe masă 
și verific să nu fie prea fierbinte. 


— E mai bine așa? o întreb. 


Aprobă din cap, se așază pe marginea scaunului și muş- 
că sănătos din felia de pizza. Îi lipsesc doi dinți din față, așa 
că se folosește de ceilalți dinți. 

Îi mângâi cârlionţii și privesc spre fereastra mare din 
față. Părinţii trag mașina pe locul lor de parcare, în timp ce 
o altă dubiță neagră, uzată parchează lângă ei. Observ că 
Tiffany coboară din mașină, așa că îi atrag fetiţei atenția. 

— Uite-o pe mami! 

Ava privește spre geamul de sticlă în timp ce soarbe 
din suc, însă, în momentul în care șoferul dubiței negre co- 
boară ca să discute ceva cu Tiffany și cu Nate, Ava scapă 
băutura din mână. Lichidul se împrăștie pe dalele pardose- 
lii, iar eu mă aplec să iau paharul. 


Dacă mă găsesc 183 


— Of, scumpo... 


Dar Ava nu a observat lichidul împrăștiat. Se uită fix la 
părinţii ei, cu groaza întipărită pe față. Îmi plimb privirea 
când la ea, când la fereastră. 

Ava țâșnește de lângă mine și se duce glonț la baie. Mă 
uit din nou la Nate și la Tiffany care intră acum în încăpere, 
pe când bărbatul slinos din dubiță rămâne afară, rezemân- 
du-se de aripa mașinii. 

Mă grăbesc să ajung la baie. Doar una dintre uși este 
închisă, așa că mă aplec să văd pe dedesubt, dar nu-i văd 
picioarele. În schimb, o aud suspinând. 

Vreau să o întreb dacă este bine, dar ușa de la baie se 
deschide brusc. Intru repede în cea mai apropiată cabină 
de toaletă din partea opusă și mă închid acolo. 


— Ava? lubito, ești aici? 

Ava nu răspunde. Mă uit pe sub ușă și o văd pe Tiffany 
aplecându-se și privind pe sub ușa cabinei în care se afla 
fetița. 

— Ava, ieși afară! strigă ea când o vede pe fetiță. Descu- 
ie imediat ușa! 

Aud cum deschide, dar Ava nu iese. Tiffany împinge ușa 
și o scoate afară. 

— Nu! 

— E timpul să plecăm. Revino-ţi sau nu mai venim aici 
niciodată! 

— Nu vreau să merg cu el, mami! 

— Taci! îi spune Tiffany, trăgând-o pe Ava după ea până 
la uşă. Încetează cu smiorcăitul ăsta, ai înțeles? 


Inchid ochii ca să nu văd cum o târăște Tiffany afară. 

Inainte să ies din baie, mai aștept un minut ca să le dau 
timp să părăsească locul de joacă. Mă uit din nou pe geamul 
mare din față și rămân uimită să văd cum bărbatul slinos o 
ia pe Ava de mână și o urcă la el în dubiţă. 

Tiffany și Nate urcă în dubiţa lor. 


Plec în grabă și urc în mașină, iar când bărbatul care a 
luat-o pe Ava iese din parcare, îl urmăresc. Fotografiez cu 
telefonul numărul de înmatriculare al mașinii. 


O fi o rudă? Un babysitter? Ar putea fi acesta tatăl ei, și 
nu Nate? 


De la o stradă distanţă în spatele lor, îi urmăresc cum 
intră în parcarea unui cimitir de mașini. Coboară cu Ava în 
braţe și o duce într-un birou ce pare a fi închis. 

Nu pare să mai plângă. Micuţul ei chip pare lipsit de 
orice expresie. 

Dau ocol de câteva ori în încercarea de a vedea dacă 
Ava se află în curte sau dacă stă la fereastră, dar nu văd nici 
urmă de ea. Parchez mașina în fața unui salon de tatuaje 
aflat la jumătate de cvartal distanță și îi aştept să iasă. 

După o oră, îl văd în cele din urmă pe bărbat ieșind, iar 
Ava îl urmează la câțiva metri în spate. Deschide ușa late- 
rală glisantă a mașinii, iar ea intră. Nu îi pune centura, doar 
trântește ușa în spatele lui și urcă la volan. 


Urmărindu-i înapoi spre parcarea de la Căsuţele Gon- 
flabile, am un sentiment neplăcut. Nate și Tiffany și-au 
mutat mașina mai în interiorul parcării și stau afară ca și 
cum ar aștepta. Parchez pe primul loc liber pe care îl văd, 
la câteva rânduri distanță de ei, în fața unui magazin 
alimentar. 

Nate își aruncă ţigara și o stinge cu piciorul chiar în 
momentul în care dubița neagră oprește în spatele lor. Văd 
cum Tiffany deschide ușa glisantă din spate. Mă aștept să 
își scoată fiica, dar în schimb ia din mașină o pungă maro 
de hârtie, o deschide și se uită înăuntru. Vădit mulțumită 
de ceea ce se află acolo, o trage afară pe Ava. 


Bărbatul din dubiță pleacă, iar Nate și Tiffany o așază 
pe Ava în mașina lor. Nu pornesc imediat. Rămân înăuntru, 
pe loc, câteva minute. Asud din greu cât timp încerc să în- 
teleg tot ce am văzut. A fost o afacere cu droguri? Dacă da, 
în ce a constat plata? 


Simt cum mi se întoarce stomacul pe dos, după care des- 
chid ușa și vomit pe trotuar. Dubiţa iese din parcare. 


Este posibil ca bărbatul din dubița neagră să fie cel care 
a abuzat, de fapt, de Ava, și nu Cole Whittington? Dacă da, 
nu pot permite ca acest lucru să se repete. Trebuie să fac 
ceva. 


er T 


Simt că Îmi crapă capul de durere când mă întorc la doam- 
na Naomi. Nu am dispoziția necesară pentru a interacționa 
cu Lydia sau cu Caden. Maşina Lydiei nu este acolo. Intru 
pe ușa din față. Doamna Naomi doarme buștean în fotoliu, 
iar Caden se joacă pe podea, în faţa ei. 


— Manda! spune el, sărind în picioare. 

— Caden, spun eu, unde e mami? 

Ridică din umeri, arătând spre bunică-sa care sforăia. 
— Doalme. 


Mă duc la doamna Naomi și o bat pe umăr ca să o tre- 
zesc. Nicio reacție. Mă uit la el, nu îl pot lăsa aici. 

— Vino cu mine sus, amice! îi spun. Îţi citesc o poveste. 


Mă ia de mână încântat și urcăm împreună scările, dar 
durează ceva vreme pentru că vrea să urce sărind fiecare 
treaptă. Când în cele din urmă ajungem sus, aleargă și se 
cațără în patul meu. Nu am chef să îmi petrec timpul cu un 
copil, dar Caden nu ar fi trebuit lăsat singur cu o bunică 
adormită. 


Când, într-un final, ajunge și Lydia acasă, o aud urcând 
scările. Vine la ușa mea. 


— Mama! 

Caden se dă jos din pat și aleargă spre ea, iar ea îl ia în 
braţe. 

— Mama ta dormea, spun eu. Și el se juca singur când 
am ajuns acasă. 

— Şi tot mie îmi spune că sunt iresponsabilă, zice Lydia. 
Mulţumesc că ai stat cu el. Să știi că te place. 

— Şi eu îl plac, răspund eu, sperând că asta nu îl va 
face, totuși, să se întoarcă înapoi în patul meu și să o luăm 
de la capăt. Chiar vreau să intru pe calculator, așa că îl iau 
și îl deschid. Poate că va înțelege mesajul. 


Din fericire, înțelege și închide ușa. Aud că pornește te- 
levizorul la ea. Din nou, Curcubeul de peștișori. 


Mă reazem de tăblia patului și tastez numărul de înma- 
triculare al dubiţei negre. Nu apare niciun rezultat. Nu am 
acces la baza de date a Registrului Auto și este posibil ca 
bărbatul respectiv să nu fie proprietarul cimitirului de ma- 
şini. Trebuie să aflu într-un fel sau altul cine este bărbatul 
acela și de ce a trebuit ca părinţii să i-o dea pe Ava. 


Imi spun că nu poate fi vorba de lucrul de care mă tem, 
chiar dacă știu în sinea mea că ăsta e adevărul. Nu știu ce 

să fac. Dacă merg la poliție și risc să mă expun doar pentru 
a afla că este un unchi sau altceva? Aş putea să subliniez 
cât de teamă i-a fost de el, dar nu pot dovedi că s-a întâm- 
plat ceva. 


Aproape că aud vocea surorii mele rugându-mă, implo- 
rându-mă să renunţ și să îmi văd de treaba mea. Mi-ar 
spune că și așa am probleme catastrofale și că trebuie să 
mă concentrez asupra lor, dacă vreau să mă mai întorc vreo- 
dată la familia mea. 


Din cealaltă cameră se aude coloana sonoră a Curcube- 
ului de peștișori. Mă gândesc la părul moale al nepoatei mele 
trecându-mi peste buze și la căpșorul ei care se legăna în 
ritmul muzicii, cu ochii plini de bucurie. 


Probabil că deja merge. Mi-o imaginez ținându-se de 
un scaun și împingându-l prin cameră în timp ce învaţă să 
facă un pas, apoi altul. O văd căzând, sculându-se de jos, 
ajungând în braţele mamei ei, apoi ridicând din nou picio- 
rul drept, după care pe cel stâng și împiedicându-se din nou. 
Sufăr când mă gândesc că o prind înainte să se lovească de 
podea și că o aplaud de parcă ar fi alergat cinci kilometri. 

Nu voi putea niciodată să îi văd primii pași. Este depar- 
te de mine. 

Însăşi ideea de a deveni mamă vreodată pare și mai în- 
depărtată. Chiar dacă aș reuși să găsesc un loc bun și stabil 
ca să mă ascund și să încep o nouă viaţă, cum aș putea să 
aduc un copil pe lumea asta a mea atât de nestatornică? 
Ar însemna să îl expun pericolului unor traume emoționa- 
le sau poate și mai rău. Nu, aceasta nu mai reprezintă o 
posibilitate pentru mine. 

Știu că Hannah a postat probabil videoclipuri cu primii 
pași ai Emmei, dar mă lupt cu dorinţa de a-mi folosi unul 
dintre conturile mele false de Facebook ca să intru și să văd 
cele mai recente fotografii, tocmai fiindcă știu că ei se aș- 
teaptă să fac asta. Nu știu cât de multe informaţii pot obți- 
ne din așa ceva, dar bănuiesc că mi-ar putea accesa locaţia 
prin intermediul serverului meu. Nu am ce face, îi voi rata 
primii pași. S-ar putea să îi ratez toată copilăria. 

Însă, în contextul tuturor celorlalte pierderi pe care 
le-am avut în viață, ar trebui să mă bucur că este ferită de 
suferință. Probabil nu va simți că cineva a fost smuls din 
viața ei. Voi fi mătușa despre care se va vorbi în șoaptă, cea 
din fotografiile pe care le are bunica acasă, cea despre care 
oamenii nu vor să vorbească deschis. Atâta timp cât va fi 
protejată de Keegan și de jocurile lui, însă, va merita efortul. 


Pie 


CASEY 


S unt la muncă și tocmai mă pregătesc să iau prânzul, 
când mă oprește Cole. 
— Miranda, pot vorbi cu tine o secundă? 


Mă întorc spre el. 
— Desigur. 


Mă conduce spre sala de relaxare. Nu mai e nimeni aici. 
Se reazemă de masă și își trece degetele prin părul șaten. 


— Voiam să îți mulțumesc din nou că mi-ai adus Biblia. 

Nu pot să îl privesc în ochi. În schimb, privesc pe lângă 
el, spre ușă, și îmi văd colegii care se pregătesc să iasă. 

— Cu plăcere, nicio problemă. Am primit și o slujbă 
pentru asta, nu-i așa? 


— Voiam să te întreb totuși... dacă nu cumva ai citit bi- 
letul care era în carte. 


Mă gândesc să îl mint ca să nu-l fac să se simtă stânjenit 
în preajma mea, dar ar putea fi ceva de viață și de moarte, 

așa că mă folosesc de ocazie. Mai fac un pas spre el și vor- 
besc mai încet. 


— L-am citit. Nu încercam să mă amestec. Nu era nici- 
decum treaba mea, dar m-am bucurat sincer când am aflat 
că nu ai mers până la capăt. 

Îi strălucesc ochii când se îndepărtează de masă. 


— Da, e puţin jenant. Eram foarte vulnerabil. S-a întâm- 
plat acum câteva săptămâni, imediat după ce mi-am pier- 
dut slujba. Nu credeam că aș suporta să mă întorc acasă și 
să îi povestesc soției ce s-a întâmplat, drept urmare mi-am 
luat o cameră la hotel și am rămas acolo toată noaptea, 
gândindu-mă la asta. 


— Uite ce-i, știu câte ceva despre ce se întâmplă cu tine, 
îi spun eu. Mi-a zis cineva, apoi am căutat pe Google câteva 
articole. Sunt destul de băgăcioasă, dacă privești așa situa- 
ţia. Mă întrebam dacă știai că familia Trendall a mai făcut 
astfel de lucruri. 


— Ce fel de lucruri? întreabă Cole. 


— Adică, dacă nu au mai acuzat și pe altcineva că le-ar 
fi molestat copilul. Bine, Tiffany Trendall și-a acuzat fostul 
soţ de abuz asupra copiilor lor mai mari în timpul procesu- 
lui pentru custodie, însă au mai dat în judecată și alți oameni 
și au făcut o mulțime de acuzații. Se pare că trăiesc doar 
din despăgubiri. 

Cole nu pare să fie surprins. 


— Mda, avocatul meu a aflat și el câteva lucruri de felul 
acesta. Problema este că mă aflu între ciocan și nicovală. 
Dacă fac publice astfel de acuzaţii, voi părea un monstru și 
mai mare. 

Stau acolo și mă uit la el, încercând să-i citesc o posibi- 
lă urmă de viclenie în priviri, dar nu văd niciuna. Pare un 
om care suferă sincer. 


Oftează. 

— Voiam doar să îţi spun că e în regulă dacă ai citit bile- 
tul și să îți mulțumesc pentru că nu ai spus despre el fami- 
liei mele. 


Aproape că îl las în pace, dar mă gândesc mai bine. 

— Nu voi spune nimic despre el, dacă și tu îmi promiţi 
că nu te vei mai gândi la asta. 

— Fac ce e mai bine pentru familia mea, îmi răspunde 


el. Le voi fi mereu alături. Nu vreau să își facă griji că m-aș 
putea arunca de pe un pod. 


Această ultimă propoziţie este destul de firavă, dar vreau 
să o cred. Trag aer în piept. 


— Nu merită, știi asta. Mereu există o cale de ieșire, chiar 
și în cazul celor mai grave acuzaţii. Știu asta pentru că au 
fost momente când am fost acuzată de lucruri pe care nu 
le-am făcut. 


Mă opresc, știind că merg prea departe. 

— Îţi apreciez grija, spune el. Voiam să sparg gheaţa, să 
înlăturăm stânjeneala. Dacă vom lucra împreună, nu are 
rost să ne purtăm cu mănuși unul cu celălalt. 


Imi întinde o mână în chip de salut. i iau mâna și aud 
voci de copii, moment în care mă întorc spre ușă. Fiicele lui 
dau buzna în atelier, iar cea de cinci ani sare coarda. 


— Tati, uite ce am învăţat! 

Râde în timp ce se duce în întâmpinarea ei. Acum văd 
cum arată, de fapt, când nu pare că toată greutatea lumii 
apasă pe umerii săi. 

— Nu se poate! Ai învăţat să sari coarda! 


Sare coarda îndreptându-se spre sala de relaxare, când 
vârful unuia dintre teniși i se agaţă într-o crăpătură din 
podeaua de beton, iar ea se rostogolește cu capul înainte, 
lovindu-se de tocul ușii. Dintr-un singur pas este lângă ea 
și o strânge în braţe chiar în momentul în care începe să 
plângă. 

Rămân în spate, privind cum mama se apropie de ea și 
o cercetează atent să nu fie rănită. Are o pată roșie pe frun- 
te, dar în câteva secunde i se formează deja un cucui. les 
afară, fiindcă îmi dau seama că sunt în plus. Îmi iau geanta 
de sub bancul de lucru și mă uit înapoi. Plânsetul a încetat, 
iar Cole se joacă cu fiica sa de-a avionul prin cameră, fă- 
când-o să uite complet de căzătură. 


Îmi aminteşte de felul în care se purta tata cu mine. Îmi 
amintesc când mă învăţa să merg pe bicicletă și am căzut. 
Mama efectiv a zburat până la mine înarmată cu peroxid 
de hidrogen și pansamente, în timp ce tata îmi spunea că e 
doar o zgârietură, că o să încerc din nou și că va fi mai bine 
atunci. Se chinuise luni întregi să mă convingă să încerc și 
nu m-ar fi lăsat să renunţ. M-a dus pe umeri până la bicicletă 
și mi-a spus că trebuie să îi arăt acestui pământ răutăcios că 
nu se poate pune cu o fată din familia Cox. Mi-a spus că în- 
totdeauna voi avea parte de eșec înainte să vină succesul. 


A reuşit să mă facă să urc înapoi pe bicicleta aia înainte 
ca sângerarea să se fi oprit. Am mers până în capătul stră- 
zii fără ca el sau mama să fie lângă mine ca să mă ajute să 
nu mă dezechilibrez și, în cele din urmă, m-am oprit și 

m-am uitat în spate. Alerga în urma mea, la doar câţiva 
metri distanţă, transpirat și aclamând de parcă tocmai câș- 
tigasem aurul olimpic. 


Cole pare să fie acest gen de tată și, în timp ce privesc, 
observ că fetița a și uitat de umflătura din frunte și îl în- 
treabă dacă nu are cumva gumă în birou. 


Mă uit la soţia lui care vorbește liniștită cu mama lui Cole. 


— Am citit că, dacă se umflă așa, înseamnă că nu e nimic 
grav. Atunci când se umflă spre interior apar complicaţii. 
Dar uită-te, arată îngrozitor. 

— Unde a învățat, de fapt, să sară coarda? 

— Au învăţat-o la grădiniţă. 

— Cine s-ar fi gândit?! Deja sare coarda! 

Par să fie o familie absolut normală, nu ca oamenii 
din familia cărora te-ai aștepta să facă parte un pedofil 
îngrozitor. 


In drum spre mașină, spun o rugăciune pentru a i se 
face dreptate lui Cole Whittington, dar mă întreb dacă este 
o iluzie la fel de mare ca atunci când mă rog pentru mine. 


2/ 


CASEY 


e apropiem de termenul de predare a unei comenzi 

mari de cinci sute de scaune Sus]os către un important 
lanț de magazine, iar în momentul în care utilajele își înce- 
tează treaba, aud din birou o discuţie pe un ton ridicat: 

— Doar nu credeţi că am făcut așa ceva! 


— Trebuie doar să îi examinăm pe copiii dumneavoas- 
tră, domnule Whittington. Dacă ne-aţi putea arăta un loc 
separat în care putem discuta cu ei... 


Mă uit la Trey și la Alice. S-au întors cu faţa spre birou 
și ascultă conversaţia. 


— Dar de ce trebuie să facem asta aici? 


— Pentru că nu sunteţi acasă. Am trecut pe la locuința 
dumneavoastră și nu era nimeni acolo. Vă rog să vă sunați 
soţia și să îi spuneţi să îi aducă aici pe copii. 

Trey este cel mai băgăcios dintre noi patru din depar- 
tamentul meu - poate chiar mai băgăcios decât mine -, așa 
că se îndreaptă spre ușă și trage cu ochiul spre zona birou- 
lui administrativ. Se întoarce câteva minute mai târziu. 

— L-am auzit vorbind la telefon cu soția sa. A spus că 
sunt de la Protecția Copilului. Ai avut dreptate, Alice! 


— Vor să vadă copiii? întreb eu. De ce? 

Ridică din umeri, dar chiar în acel moment, Cole intră 
în atelier cu două asistente sociale în urma lui. Se îndreap- 
tă spre sala de relaxare. 

— Vreau să ştiu cine v-a sunat! îl aud spunând. 

— Nu ne este permis să vă oferim această informație! 

Se oprește în tocul ușii de la sala de relaxare. 

— A căzut chiar aici ieri! Sărea coarda, când a alunecat 
și s-a lovit cu capul de pragul ușii. Au fost mai mulți martori! 

— Trebuie doar să o vedem, domnule Whittington. 
Unde este soția dumneavoastră? 

— V-am mai spus, e pe drum. 

— Sunt și copiii cu ea? 

— Da. 

Cu toţii încercăm să ne întoarcem la treabă, dar nimeni 
nu poate ignora ce se petrece acolo. Ar putea fi periculos. 
Probabil că cineva de la grădiniță a depus o plângere din 
cauza cucuiului și, din moment ce tatăl este acuzat de abuz 
asupra unui minor, bineînţeles că au trebuit să o ia în seri- 
os. Dar am văzut ce s-a întâmplat și știu că el nu a greșit cu 
nimic. 

Părăsesc atelierul, mă îndrept spre sala de relaxare și 
bat la ușă. Cole ridică privirea spre mine. 

— Da, Miranda. 

— Hm... îmi cer scuze, însă n-am avut cum să nu aud 
conversaţia. 

Mă uit la angajatele de la Oficiul pentru Protecţia 
Copilului. 

— Voiam doar să vă spun că am fost de față ieri când 
fiica lui s-a lovit. Exact aşa s-a întâmplat. Sărea coarda, apoi 
a alunecat și s-a lovit de tocul ușii. Nu a fost nimic serios. 
Nici măcar nu a plâns prea mult. 


Femeile nu par dispuse să mă asculte. 


— Mulţumim, vom discuta și cu dumneavoastră mai 
târziu dacă va fi nevoie. 

— Bine, răspund eu. Voi fi afară. 

După câteva minute, intră și soţia lui Cole, ţinându-și 
fetiţele atât de strâns de mâini încât articulațiile degetelor 
i se albesc. Chipul îi este palid și îi pot citi frica în priviri. 
Intră în sala de relaxare, iar asistenta socială închide ușa în 
urma ei. 


Cu toții ne întoarcem la lucru șușotind. 


— II învinuiesc pe el? Nu au de gând nici măcar să îl 
asculte? 


— Crezi că vor lua fetiţele? 


— Bineînţeles că nu. E doar un cucui. Toţi copiii fac 
cucuie. 


După câteva minute, însă, se aude vocea soției lui Cole 
strigând: 

— Nu, nu puteţi face asta! Vă rog! 

Fetițele încep să plângă, iar eu îl aud pe Cole implo- 
rându-le pe asistentele sociale: 

— Vă rog, ascultați ce au de spus martorii! 


Are loc un schimb de replici, fiecare pe un ton mai ridi- 
cat decât precedenta, după care ușa se deschide și fiecare 

asistentă iese afară ținând de mână câte o fetiță care plânge 
de mama focului. 


Las baltă totul și pășesc îngrozită spre ele. 


— Ce trebuie să facem? spune soția lui plângând și în- 
tinzând mâna după ele. Vă rog... cu cine trebuie să vorbim? 

— Va trebui să mergem în instanță pentru o audiere 
legată de găsirea unui adăpost pentru ele, se aude vocea 


uneia dintre femei peste plânsetul fetițelor. Vă voi anunța 
când va avea loc. 


— Ne veţi anunţa? întreabă Cole, încercând să le îm- 
piedice. Asta-i ridicol. Aceștia sunt copiii noștri. Guvernul 
nu poate să vină aici și să îi ia pur și simplu! 

Fata cea mică, cea care se lovise, ţipă: 

— Maaamiii! 

Mama lui Cole apare din biroul administrativ în mo- 
mentul în care asistentele sociale ies afară, apoi toți trei le 
urmează. Mă uit pe fereastră și văd o adevărată luptă, dar 
femeile reușesc să le urce pe copile în magina lor. Îmi duc 
mâna la piept căci sunetul țipetelor lor persistă chiar și 
după ce au plecat. Mă uit pe fereastră și o văd pe soția lui 
Cole prăbușindu-se în parcare. El o ridică și o ia în braţe. 
Doamna Whittington se repede înăuntru, de parcă ar putea 
suna pe cineva. 

— Trebuie să mergem după ele! ţipă soţia lui Cole. Tre- 
buie să mergem și să le aducem înapoi! 

Se lasă condus la mașină de către soţie, dar îmi dau 
seama la ce se gândește când îl văd privind în depărtare. Se 
gândește că a pierdut controlul, că viața lui a intrat într-o 
nouă dimensiune, una în care nimic nu are sens și în care 
totul este cu susul în jos. 

Cunosc privirea aceea pentru că și eu am avut-o. 


Urcă amândoi în mașină, iar Cole iese cu spatele din 
parcare și o ia în direcţia în care au plecat ele. Sper să dea 
peste cineva cu bun-simţ acolo. 


Plâng în momentul în care mă întorc la colegii mei. 
Alice are și ea ochii plini de lacrimi, iar toată lumea de aco- 
lo stă cu privirea ațintită spre ușa din față. 

CASEY 


N u vreau să mă întorc în camera mea când ies de la ser- 
viciu, fiindcă n-am niciun chef să stau de vorbă nici cu 
doamna Naomi, nici cu Lydia, și nici nu vreau să îi țin com- 
panie lui Caden. Așa că mă urc la volan și ies din oraș, pen- 
tru ca telefonul meu să prindă semnal de la altă staţie și să 
o sun pe sora mea. Nu îmi răspunde, dar mă sună înapoi 
după câteva minute. 

Plâng în timp ce îi povestesc ce i s-a întâmplat lui Cole, 
dar fără să dau nume. Mă ascultă fără să zică o vorbă, apoi 
spune: 


— Casey, faci iarăși același lucru. 
— Ce fac? 


— Te implici. Chestia asta te va omorî. Te rog să pleci 
de acolo. Nici măcar nu te uita înapoi! 


— Nu pot face asta. Sunt martor. S-ar putea să fiu che- 
mată în fața judecătorului pentru ca el să-și poată recupera 
copiii. 

— Să mergi în fața unui judecător? spune ea șoptit. Ai 
înnebunit? Nu poţi face asta! S-ar putea ca judecătorul să 
te recunoască! 


Știu că are dreptate, dar stau în mașină cu telefonul lipit 
de ureche și tac. 


— Casey, spune-mi că nu te amesteci în problemele lor. 
Că nu îi urmărești, că nu îi spionezi sau că nu... Of, Doamne. 
Știu ce faci. Îi urmăreşti pe cei din familia care îl acuză, aşa 
este? 


— Nu, mint eu. 


— Nu ești eroul tuturor, spune ea. Vreau să te concen- 
trezi! Vreau să îți dovedești nevinovăția ca să te poți întoar- 
ce aici. Încep să mă sperii. Nu doar pentru tine, ci și pentru 
noi. 

Devin mai încordată acum. 

— Ce vrei să spui? De ce? 

— Pentru că se perindă pe aici întruna și îmi pune în- 
trebări. Detectivul Keegan și celălalt bărbat... Rollins... au 
venit ieri. Vor să știe unde ești și mi-au spus că au cunoș- 
tință de faptul că țin legătura cu tine. Am negat, dar dacă au 
dovezi? 


— Gata. Nu te mai sun. 
— Nu, trebuie să o faci! Să nu îndrăznești să dispari! 
Nu aș putea rezista. Deja nu mai pot ieși din casă fără ca 


reporterii să strige după mine. Jeff este sătul de asta și mă 
ameninţă că o să plece. 


— Of, nu. Hannah! 


— Nu încerc să te acuz, Casey. Vreau doar să înţelegi că 
trebuie să îți dovedești nevinovăția. Trebuie să te poți 

întoarce acasă pentru ca toate astea să ia sfârșit. Dacă nu, 
mama o să ajungă la balamuc! Și s-ar putea să pățesc și eu 
același lucru. 

— Şi Emma ce face? Cum percepe toate astea? 


— Este adevărat că se întreabă de ce ţipă oamenii la 
noi pe oriunde mergem. Zilele trecute am fost la super- 
market și o femeie a început să strige la mine: „Sora ta este 
o criminală”. 

Îmi acopăr gura cu mâna. 

Ea plânge. 

— Nu am vrut să îţi spun nimic din toate astea. Numai 
că... nu e vorba numai de faptul că ești acuzată. Și noi tre- 
buie să facem față acestei presiuni. Nu te poţi abate de la 
drumul tău din cauza tragediei personale a altcuiva atunci 
când ai tu propria tragedie. Apropo, Dylan Roberts m-a vă- 
zut alaltăieri când mă plimbam. Vrea să îi trimiți un e-mail. 
Spune că te crede. 


— L-a văzut cineva? 


— Nu, mă aflam pe o cărare, printre copaci. Totuși, Ca- 
sey, lasă-l să te ajute. Până acum, ai fi putut să spui cuiva 
povestea. Ai fi putut câștiga pe cineva de partea ta. Dar nu, 
tu te plimbi peste tot, salvându-i pe alții, când tu ești cea 
care are nevoie să fie salvată! 


— Hannah, nu salvez pe nimeni. Strâng dovezi. Chiar 
strâng. Păstrez discreția și adun dovezile de care am nevoie. 


— Promiţi? 

— Promit. Fac tot ce pot. 

— Este greșit ce li s-a întâmplat acelor copii, Casey. Știu 
asta, dar lasă-i pe părinţii lor să își dea seama ce e de făcut. 

Ai lucruri mult mai groaznice de care să te ocupi. Am nevo- 
ie de tine. Trebuie să ieși din situaţia asta. 


Dacă Hannah îmi mărturisește toate lucrurile acestea, 
îmi dau seama că viaţa ei trebuie să fi ajuns de nesuportat. 
Ea nu face așa ceva. 


Când termin convorbirea, tremur toată. Mă forțez să merg 
să iau ceva de mâncare, apoi conduc înapoi spre Dallas, pe 
strada lui Candace Price, unde mănânc în mașină. Cât timp 
stau acolo, mă întreb ce am de făcut. Dacă femeia asta nu o 
să facă niciodată nimic care să îmi fie de folos? Ea are o 
viață și este absolut diferită de cea care reiese din vechile 
poze de pe Facebook. Nu am văzut-o intersectându-se cu 
Keegan, dar Brent trebuie să fi avut un motiv pentru care a 
menţionat-o în acel document. 


Nu mă mai pot opri din plâns, așa că plec de acolo îna- 
inte să mă vadă vreun vecin suspinând în maşină și să vină 
să mă liniștească. Sau și mai rău. 

Mă plimb cu mașina, irosind degeaba benzina, până în 
momentul în care simt că mă pot controla suficient încât să 
intru în casă și să urc în camera mea. Aștept destul cât să 
mă asigur că într-adevăr Caden a adormit, apoi intru înce- 
tișor în casă și ajung în camera mea fără să mă întâlnesc cu 
nimeni. 

Este un lucru bun pentru că, atunci când ajung înăun- 
tru și aprind lumina, văd că mi s-a șters tot machiajul de la 
atâta plâns. Pentru prima dată în atâtea zile, arăt ca mine 
însămi. 

Numai că eu sunt ultima persoană care vreau să fiu în 
acest moment. 

NI u pot să dorm prea bine în această noapte, așa că mă 
trezesc pe la ora unu și lucrez pe calculator, organi- 
zând probele pe care le am într-un format care ar fi ușor de 
înmânat cuiva. Când le așez pe toate într-un fișier, văd că 
nu am prea multe. Nu suficient pentru a acuza niște poli- 
țiști de crimă. 

Când ajung la serviciu, mă simt epuizată, dar bucuroasă 
pentru că urmează să fac ceva ce nu-mi solicită gândirea, 
dându-i astfel creierului meu o pauză de la conversaţia din- 
tre mine și Hannah de aseară, plus că sper să fiu pusă la 
curent cu ce s-a mai întâmplat cu fetiţele. În mod cert, au 
fost aduse înapoi la părinţi până acum. Însă Cole şi mama 
lui nu sunt acolo, iar Blake, fratele său, încearcă să nu atragă 
prea mult atenția asupra sa. 


Vineri dimineață observ că mașina doamnei Whittington 
este din nou aici. Văd că toţi angajaţii au feţe lungi, iar 
atunci când intru, îmi dau seama că a plâns toată noaptea. 

În cele din urmă, când mă apropii de mama lui Cole, îmi 
fac curaj și o întreb: 
— Ce s-a întâmplat cu fetele? S-au întors la părinţii lor? 


Aa 


își șterge ochii. 

Oftează și 


— Nu, drăguță. Le-au trimis la un orfelinat. Nu se pot 
înfățișa în faţa unui judecător. Este plecat la o convenţie sau 
ceva asemănător. l-am sunat pe toţi cunoscuţii despre care 
știam că au o pilă, dar nimeni nu poate face nimic. Nu vor 
să mi le dea nici măcar mie. 


Se oprește și își suflă nasul. 


— Cole s-a despărțit de Daphne azi-noapte, în speranța 
că cei de la OPC îi vor da copilele înapoi dacă nu este el aca- 
să, dar nu a avut niciun rezultat. Acum nu reușesc să dau 
de el. Nu a venit azi-dimineaţă și nu știu unde este. 


Asta mă înfioară. Ea nu știe nimic despre amenințarea 
lui cu sinuciderea. Acum are și mai multe motive să o facă. 
Încerc să muncesc, însă nu mă pot concentra. Când utilaje- 
le se opresc, o aud vorbind în camera alăturată, lăsându-i 
mesaje vocale ca s-o sune. Nu o sună. 


Simt că mi se face rău și sunt nevoită să fug la baie. Mă 
spăl pe faţă și încerc să mă calmez, după care îmi refac 
conturul ochilor. Când ies, merg în direcția bancului meu 
de lucru, dar îmi dau seama că mă îndrept spre zona ad- 
ministrativă, unde doamna Whittington încă mai plânge la 
biroul ei. 


— Doamnă Whittington, spun eu, detestând faptul că 
trebuie să îi invadez viaţa personală, v-ar deranja dacă aș 
merge eu prin oraș să îl caut? 


Îşi şterge bărbia. 


— Blake și tatăl lor îl caută, drăguță! 

Mă gândesc să îi povestesc că mi-a spus ceva despre 
aruncatul de pe un pod când am vorbit noi despre sinuci- 
dere, dar mă răzgândesc. 


— Dar... nu ar strica să fim mai mulţi. Nu știu unde 
obișnuiește să își petreacă el timpul, dar aș putea să îi caut 
mașina prin împrejurimi. 

Până la urmă, îmi face semn cu mâna că mă lasă să plec. 
Îmi iau geanta și mă duc la maşină, după care caut pe tele- 
fon cel mai apropiat pod. Ajung acolo, dar nu îl găsesc. 


Mai descopăr încă trei și conduc până la fiecare dintre 
ele. Nu am noroc. 


Trec prin parcarea motelului unde am stat când am gă- 
sit Biblia, fiindcă știam că a mai fost acolo. Mașina lui nu e 
aici. Mai trec și pe la alte moteluri, uitându-mă prin fiecare 
parcare, căutând. 


Într-un final, mă întorc la locuinţa doamnei Naomi, sim- 
țindu-mă ca o ratată. Epuizată, ațipesc până când se întorc 
acasă Lydia și Caden și vocea micuţului răsună în toată casa. 
Îmi verific din nou machiajul şi mă dau din plin cu creionul 
dermatograf. Apoi, cât sunt ei în bucătărie, îmi iau geanta 
şi plec. 

Îmi cumpăr ceva de mâncare, iar după ce se lasă întu- 
nericul, conduc din nou spre cel mai înalt pod, doar ca să 
mai verific o dată. Acum văd ceva. 


Maşina lui este parcată la capătul podului, dar el nu se 
află în ea. Mi se strânge stomacul. Trag în spatele mașinii 
lui și ies. Este un culoar pietonal de-a lungul podului, așa 
că îl urmez, sperând că nu este prea târziu, rugându-mă să 
fie încă acolo. La început merg încet, apoi tot mai repede, 
până ajung să alerg spre centrul podului. 

Și uite-l acolo, stând pe margine, rezemat cu spatele de 
bara de jos a parapetului, cu picioarele atârnându-i. 

— Cole, spun eu, iar el își ridică privirea spre mine. Cole, 
nu o face! 


— Miranda! Pleacă! 

— Nu. 

Mă îndrept spre el și îi întind mâna. 

— Ridică-te. Haide! Toată lumea te caută. 


Nu îmi acceptă mâna, așa că o retrag în cele din urmă 
și privesc peste balustradă. Apa se vede jos la mare distan- 
tă. Mă întreb ce s-ar întâmpla dacă s-ar arunca de la înălți- 
mea asta. Și-ar rupe gâtul? Ar plonja în adânc atât de mult 
încât şi-ar pierde cunoștința? I s-ar umple plămânii cu apă 
chiar înainte să devină inconștient? 

Mă simt neputincioasă, dar nu am de gând să plec. Ame- 
țită, mă așez pe pod lângă el. 

— Cole, nu e totul pierdut. Soţia ta are nevoie de tine. 
Copiii tăi au nevoie de tine. 

— Nu mi-i vor da înapoi, răbufnește el. Fetiţa aia a 
minţit sau poate că nici nu a minţit, dar părinții ei au scor- 
nit o minciună, iar acum mi-am pierdut slujba și copiii mei 
sunt îngroziți de spaimă, fiindcă sunt dați pe mâna unor 
străini. Părinţii m-au ameninţat că își vor lua revanșa. Le-am 
spus că lucrurile pe care mi le-a povestit Ava m-au făcut să 
cred că a fost abuzată. Au început să se apere în loc să fie 
îngrijoraţi. Apoi tot ce știu e că imediat m-au acuzat pe mine. 
Nici nu mă așteptam. 


— Ce ţi-a spus Ava? 

— Mi-a spus că un bărbat i-a făcut lucruri rele și a rănit-o. 
I-a spus Fred. Părinții ei mi-au zis că nu cunosc pe nimeni 
cu numele de Fred. 

Maşinile trec în viteză prin spatele nostru, iar vântul 
ne răvășește părul. 

— Ştiu că e de rău. Chiar este. Nu pot nega. Dar, dacă 
faci asta, iar mâine familia aceea va recunoaște că a greșit, 
judecătorul se va întoarce acasă și vă vor da înapoi copiii... 
toate astea se vor sfârși... mai puțin partea în care vor tre- 
bui să vină la înmormântarea ta? 


Oftează din greu, privește într-o parte și știu că mă aude. 
— Miranda, știu că îmi vrei binele, dar asta nu etreaba ta. 


Știu că îl voi înfuria și că e riscant, dar altfel nu ajung la 
niciun rezultat cu el. Oricum intenţiona să se arunce. Tre- 
buie să încerc. 


— Nu te las aici, spun eu, așa că va trebui să mă asculți. 


Işi încleștează pumnii în jurul balustradei. Imi dau sea- 
ma că ar putea pur și simplu să-și lase trupul să-i alunece 
pe sub balustrada orizontală și să dispară. 


— Cei mai mulţi oameni nu știu asta, îi spun, dar eu am 
descoperit trupul fără viață al tatălui meu când aveam doi- 
sprezece ani. 


Işi ridică fruntea și se uită la mine. 
— E o poveste inventată de tine ca să-mi distragi atenţia? 


— Nu, e adevărat. Atârna de ventilatorul din tavan în 
mijlocul... 


Mi se pune un nod în gât și înghit în sec. 
— În mijlocul sufrageriei. Poliția a declarat că a fost 
vorba de sinucidere, și așa a rămas oficial. A trebuit să 

răspundem la apeluri telefonice prin care oamenii încer- 
cau să ne consoleze. A trebuit să mergem la înmormântare 
și să stăm aliniate acolo ca să dăm mâna cu oamenii, în 
timp ce ei încercau să ne povestească amintiri vesele des- 
pre el, însă nu era niciun fel de bucurie în povestirile lor. 
Era doar tristeţe... o tristeţe profundă, profundă. 


Nu îi spun cum am încercat să vorbesc cu polițiștii şi să 
îi conving că totul a fost o înscenare, pentru că asta nu ar 
face decât să complice problema. Sau să o clarifice prea mult. 


— De atunci înainte, noi am devenit acea familie. Mama 
a început să sufere de tulburări obsesiv-compulsive grave, 
care se manifestă atât de rău încât strânge tot ce îi iese în 
cale, iar sora mea a dezvoltat un complex de inferioritate, 
fiind convinsă că oamenii șușotesc lucruri urâte despre ea 
și că se întreabă ce fel de copii îngrozitori trebuie să fim, ce 
fel de familie disfuncțională suntem, de l-am făcut pe tatăl 
nostru să recurgă la un asemenea gest. Însă nimeni nu cu- 
noșştea adevărul. Ei nu știau decât ce auziseră. Că s-a sinucis, 
că s-a întâmplat brusc, fără ca nimic să ne dea de bănuit, 
fără să avem timp să ne pregătim. 

Lasă din mâini balustrada și mă privește în ochi. 

— Îmi pare rău, şopteşte el. Este îngrozitor. 

— Copiii tăi pot trece peste asta dacă ești în viață, spun 
eu. Dacă vei trăi să le spui adevărul, atunci îl vor cunoaște, 
indiferent ce vor crede ceilalţi. Însă, dacă vei pleca pentru 
totdeauna, vor trece ani de zile până când își vor găsi dru- 
mul prin întuneric şi mereu va pluti deasupra lor ceața 
aceea neagră care îi va învălui atunci când se așteaptă mai 
puțin. Asta să fie moştenirea pe care vrei să le-o lași? 


Rămâne în tăcere, cu ochii ațintiți spre apă. 

— Sunt etichetat ca pedofil și violator, iar eu nici mă- 
car nu mi-am plesnit vreodată copiii. Nu mă vor mai lăsa 
niciodată să mă apropii de ele. Poate doar să le vizitez sub 
supraveghere în biroul vreunui funcționar public. 


Ochii i se umplu de lacrimi pe care și le șterge cu mâneca. 
Trebuie să gândesc repede fiindcă se apropie de punc- 


tul acela în care ar putea pur și simplu să își dea drumul și 
să cadă în gol. 


— Soţia ta, spun eu. Cum o cheamă? 
— Daphne, răspunde el. 


— Cum crezi că va fi înmormântarea ta pentru ea? Este 
genul de om care încearcă să îi consoleze pe toți ceilalţi, 
chiar și atunci când suferă? Sau fiecare cuvânt al celor care 
te vor jeli va fi încă un cuțit răsucit în rană? 

— Miranda, te rog. 

— Crezi că va fi nevoie să fie sedată? Va fi supărată pe 
tine? Sau va înţelege? 

Îl văd cum fierbe şi sper că se va ridica în picioare și o 
va lua la fugă înapoi spre mașină, dar nu face decât să stea 
nemișcat în loc. Continui în speranța că mă ascultă: 

= În noaptea care a urmat înmormântării tatălui meu, 
am auzit-o pe mama urlând înăbușit în pernă în camera ei. 
Credea că noi n-o puteam auzi, dar eu și sora mea stăteam 
îmbrăţișate la mine în pat. 

— Asta nu mă ajută. 

Lacrimile de pe obraji îi strălucesc în lumina lunii. 

— Crezi că vor veni și fetiţele tale la înmormântare? 
Vor sta lângă soţia ta ca să-i întâmpine pe oameni? Oare 
vor lăsa sicriul deschis? Oare vor trebui să se uite la tine? 

Tace, muşcându-şi buza. Îmi dau seama că plâng și eu. 

— Copiii trebuie să înveţe și despre moarte la un mo- 
ment dat. De obicei, când le moare un hamster sau un 
peştişor de aur, dar fetele tale vor învăţa asta atunci când 
nu își vor mai putea vedea tatăl. 

— Oprește-te! spune el plângând. 

— Nu! îmi şterg lacrimile de pe față. Nu mă voi opri 
pentru că am trecut prin tot ce vor trece ele. Te-am văzut 


în biserică. Dacă ești cu adevărat credincios, nu crezi că 
Dumnezeu știe adevărul despre tine? 


— Atunci de ce nu m-a absolvit de vină? întreabă el. De 
ce sunt aici? 


— Nu știu, spun eu, habar n-am. Nu știu decât un singur 
lucru: ce fel de credinţă vor spune ei că ai avut dacă te dai 
bătut atât de ușor? 


— O credinţă care nu este suficient de mare ca să-mi 
salveze copilele. 


Aud un elicopter zburând pe deasupra capetelor noas- 
tre și mă întreb dacă nu ne vede nimeni aici jos, dar nu este 
niciun semnal luminos și suntem prea departe. 


— Credinţa ta este îndeajuns de mare. Nu știu prea multe 
despre Dumnezeu, dar știu că lucrează la acest lucru. Poate 
veţi fi cu toţii mai puternici ca să-l înfruntațţi. Poate... 


— Aiureli, iar tu știi asta. Nu vreau să fiu mai puternic. 
Vreau să am liniște. Vreau ca fiicele mele să aibă o copilărie 
fericită și să nu fie nevoite să se confrunte cu așa ceva. 


— Atunci nu le lăsa să se confrunte cu o sinucidere, îi 
răspund. Gândește-te că vei avea de suferit, că vei fi puter- 
nic și că vei lupta. Când fetiţele tale vor crește mari, vor pu- 
tea privi în urmă și vor ști că toată lumea a fost împotriva 

ta, dar tu ai luptat pentru ele. Oricare ar fi rezultatul, vor 
şti că ai fost un bărbat cu o putere extraordinară. Însă nu și 
dacă mori și le lași să se confrunte singure cu acest lucru. 


Cum stă așa cu fața în mâini, pare să fie secătuit de pu- 
teri. ÎI aud suspinând o clipă şi vreau să îl ating pe umăr, 
dar într-un fel mi se pare un gest nepotrivit. Nu eu sunt cea 
care îl poate consola. Eu sunt doar cea care trebuie să îl 
convingă să se răzpândească. 

În cele din urmă se dă înapoi şi îşi ridică picioarele îna- 
poi pe pod. 

— Ai dreptate. 

Aştept... sperând că vorbește serios. Se ridică în picioa- 
re, îmi întinde o mână și mă ajută să mă ridic. 

— Eşti sigur? Nu te vei întoarce după ce plec eu? 


— Nu, spune el. Trebuie să îmi fac curaj și să trec prin 
asta. Trebuie să fiu mai puternic decât mă aștept să fie ele. 


Îmi şterg lacrimile de pe obraji, sperând că nu mi s-a dus 
tot machiajul. 
— Mă bucur nespus. 


Mergem tăcuți înapoi spre automobilele noastre și, pe 
când intră în mașina lui, mă privește peste portieră. 


— Mulţumesc, Miranda! 
Dau din cap. 
— Unde te duci acum? 


— La mama, spune el. Nu vreau să mă duc acasă la 
Daphne, fiindcă s-ar putea să nu ne mai dea copiii înapoi ni- 
ciodată dacă stau acolo. 

Mă uit în jos. 


— Merg acasă la mama. 

— Bine. Este foarte, foarte îngrijorată din cauza ta. 


Se urcă în mașină, iar eu pornesc în spatele lui. Nu mă 
pot abține să nu îl urmăresc tot drumul până la casa ma- 
mei sale, ca să mă asigur că nu va întoarce brusc mașina și 
se va arunca de pe pod. Nu sunt mulțumită până nu văd 
că intră în casă. Se întoarce spre mine și îmi face semn cu 
mâna în timp ce intră pe ușă. 


co 


DYLAN 


Io ce am intrat în casă ca să mănânc ceva, când un 
curier de la UPS apare la ușă. Ține în mână o cutie în 
care presupun că se află faimosul plasture pentru studiul 
clinic. Semnez de primire și deschid repede cutia. Scot 
plasturele. Oare chiar voi reuși să adorm dacă am chestia 
asta lipită pe frunte? 

Îl pun deoparte deocamdată și intru pe calculator ca să 
termin ce am început. Timpul zboară cât timp caut în baza 
mea de date informaţii despre toţi oamenii de pe lista mea. 
Însă mă doare tot corpul din cauza lipsei de somn, iar pri- 
virea mi se încețoșează. Chiar am nevoie să dorm. 


Scormonesc prin cutia în care a venit plasturele și gă- 
sesc instrucțiunile de folosire. Nu este chiar atât de compli- 
cat. Trebuie doar să îl așezi pe cap, să apeşi pe butonul de 
pornire și să te lași furat de somn. Dacă poți. 


Plasturele este lipicios și știu că mă va face să transpir. 
Dar îl așez conştiincios pe frunte, dau firele de păr într-o 
parte și așez dispozitivul pe perna de lângă mine. Când îl 

pornesc, nu simt nimic. Nu voi reuși să dorm cu chestia asta. 
Mă va deranja toată noaptea. 


Dar corpul îmi este atât de obosit încât nu mă pot îm- 
potrivi somnului și nici nu încerc s-o fac. De data asta. Vreau 
să-i dau o șansă. 

Las televizorul pornit, dar dau sonorul mai încet, pen- 
tru ca vocile acelea să îmi abată gândurile. În cele din urmă, 
vine și somnul. 


Când mă trezesc, este ora șase dimineața și nu am avut 
niciun coșmar. Mă ridic în capul oaselor și privesc îndelung 
spre aparat. Il opresc și îmi smulg plasturele de pe frunte. 


A funcţionat? Nu prea știu încă. Poate nu aș fi avut ori- 
cum coșmaruri. Poate că am fost atât de obosit încât am 
dormit profund. Ar putea fi vorba și de efectul placebo. 
Atâta timp cât funcționează, nici nu îmi pasă. 

Creierul îmi este mai limpede, îmi simt corpul odihnit. 
Simt că pot lucra cu mai mult zel la cazul lui Casey. Momen- 
tan, dispozitivul a mers. Am să-l încerc din nou deseară. 


CASEY 


A când Cole nu mai este în pericol să se arunce de 
pe pod, îmi petrec toată noaptea făcându-mi griji 
pentru copiii lui. 

Devine aproape o obsesie toată nevoia aceasta pe care 
o am dea mă ocupa de problemele altora. Mă întreb dacă 
așa se simte și mama când face toate lucrurile pe care le 
face. Acest lucru mă ajută să mă simt mai bine, mai stăpână 
pe mine, așa că îmi petrec restul nopţii tastând o listă de 
procese și de acuzaţii pe care le are în spate familia Trendall, 
împreună cu observaţiile mele despre cum au dat-o pe mi- 
cuţa Ava unui străin de care se teme în mod evident. Scriu 
că nu îi știu numele, dar, în schimb, le dau numărul de pe 
plăcuța de înmatriculare și menţionez că s-ar putea să lu- 
creze la Cimitirul auto Cumberland. Mai scriu și că Ava i-a 
menţionat unui prieten că un bărbat pe nume Fred i-a fă- 
cut rău. 


Sâmbătă dimineață când mă trezesc, acord o atenţie de- 
osebită felului în care arăt. Imi conturez ochii cu tuş, apoi 
îmi aplic un machiaj fumuriu la ochi, cu și mai mare grijă 

decât de obicei, ba chiar îmi conturez puţin și nasul astfel 
încât să arate mai lung și mai îngust, delimitând și pomeţii 
prin niște umbre liniare pentru a mă face să par mai slabă. 
Îmi tapez părul şi îl las să pară dezordonat. 

Apoi ies să printez două copii ale listei. Când ajung la 
sediul televiziunii locale, rămân în mașină și mă privesc 
din nou în oglinda retrovizoare. Nu mă recunosc sub tot 
acest machiaj, cu părul mai închis la culoare și ochelarii de 
soare, deci sper că nici ei nu mă vor recunoaște. 


Simt un gol în stomac, iar mâinile îmi tremură. O voce 
din capul meu îmi spune că asta-i curată nebunie, că ar tre- 
bui să întorc maşina şi să plec de acolo. Însă mă gândesc la 
Cole stând pe pod, la copiii lui plângând după mama lor 
într-un adăpost al DSPA', la soţia lui care agonizează între- 
bându-se întruna cum a ajuns familia lor în această situa- 
ție. Și mă mai gândesc la teama micuţei Ava atunci când s-a 
adăpostit în toaletă, cu picioarele strânse la piept. 


lau plicul în care am pus lista și mă duc înăuntru. Intru 
într-o mică zonă de așteptare cu un televizor deschis pe 
canalul postului de televiziune local. La recepţie, în spatele 
unui birou, se află o femeie care se uită la mine și îmi întin- 
de un registru peste masă. 

— Semnați, vă rog. 

Mă întreb cine crede că sunt. 

— Hm... nu am programare și nimic altceva. Eu doar... 


— Toți cei care se află aici pentru emisiunea Dallasul la 
orele amiezii trebuie să aștepte acolo. Va veni producătoa- 
rea să vă ia, spune ea. 


* Departamentul de Servicii pentru Persoanele fără Adăpost. (n. trad.) 

Mă uit la ceilalți oameni din sala de aşteptare. O fetiță 
îmbrăcată în rochie de seară, cu o tiară pe cap și o panglică 
pe care scrie „Miss Dallas Junior”, se agită pe lângă o femeie 
care arată de parcă ar fi versiunea ei mai în vârstă; tot aco- 
lo se mai află un bărbat corpolent cu o carte de vizită în 
mână. Bate cu piciorul într-un ritm sacadat care îmi spune 
că nu a apărut de prea multe ori la televizor. La câteva sca- 
une distanță, se află o femeie care pare calmă și se uită la 
televizor. 


Mă întorc către persoana de la recepţie. 


— Se poate să vorbesc cu cineva de la știri? Cu un re- 
porter sau cu altcineva? 


— Sunt în direct, spune ea cu nerăbdare, arătându-mi 
ecranul televizorului. Puteţi vorbi cu ei când vor veni după 
dumneavoastră. 


Mă uit la televizor și văd că vorbește prezentatorul, după 
care se întrerup toți ca să intre fata de la meteo. 


— Nu... vreau să spun cineva care chiar scrie știrile. Este 
cineva...? 


Apare în ușă o fată care arată de parcă ar fi de liceu, cu 
un clipboard în mână. 


— Miss Dallas? 


Fata de la concursul de frumuseţe își ridică privirea spre 
ea. 


— Miss Junior. 
— Bine. Domnul Salahay? 
Bărbatul aprobă din cap și se ridică în picioare. 


— Şi Beth. Toată lumea să vină în spate. 

În timp ce se aliniază toți în spatele ei, plec de la recep- 
ție și intru în joc, pretinzând că sunt unul dintre invitați. 
Când intrăm în studio, fata spune: 

— Domnule Salahay, dumneavoastră intrați primul, 
apoi Miss Junior, iar tu, Beth, tu vei intra ultima. S-ar putea 
să fie nevoie să mai tăiem din material sau să mai adău- 
găm, în funcţie de cum merge interviul cu primii invitaţi, ca 
de obicei. Drăguţă rochie. De unde ai cumpărat-o? 


— De la TJ. Maxx, răspunde femeia pe nume Beth. A cos- 
tat patruzeci de dolari. Ia uită-te și la pantofi. 


Caut din priviri redacţia de știri, dar nu o văd. Lângă noi 
se află o încăpere cu calculatoare și monitoare TV prinse 
de pereţi, dar e un singur tip înăuntru. 


Producătoarea deschide o ușă către o încăpere mică și 
verde și le cere să aștepte acolo până vor fi chemaţi, apoi îl 
ia pe domnul Salahay cu ea. Intru și eu în sala de așteptare, 
dar nu iau loc lângă ceilalți. Rămân în picioare lângă ușa de 
sticlă și îl urmăresc cu privirea pe bărbatul care se duce după 
producătoare în zona iluminată aflată de cealaltă parte a 
coridorului. 


Apoi mă strecor afară și merg în direcția opusă în cău- 
tarea unui reporter. Într-un final, dau de o încăpere plină 
de oameni care stau în fața unor calculatoare. Între ei, re- 
cunosc o reporteriţă de teren care de obicei intră în direct 
noaptea. 


Merg țintă la ea. 
— [mi cer scuze. 
Mă privește fără să se oprească din tastat. 


— Dallas la orele amiezii este mai spre capătul culoarului. 

— Nu. Trebuie să vorbesc cu un reporter. Este vorba 
despre un reportaj de știri. 


Se oprește din tastat și se uită în jur, după care strigă: 

— Harris! 

Un bărbat apare în pragul unei uși ce dă în altă încăpere. 

— Da? 

— Vorbește cu el, îmi spune ea, și se întoarce la tasta- 
tura ei. 

Păşesc spre el. 


— Bună, spun eu. Mă numesc Miranda. Am câteva in- 
formaţii despre o ştire pe care o prezentați voi... despre 
Cole Whittington. 


Se uită pe lângă mine către un alt tip. 

— Fugi și spune-le să regleze luminile de pe Kay. Arată 
de parcă-i bolnavă. 

Tipul pleacă, iar bărbatul se întoarce din nou spre mine. 

— Îmi cer scuze, despre ce ştire vorbeai? 


— Cole Whittington. Directorul adjunct acuzat de abuz 
asupra unui copil. 


Acum se uită doar la mine. 
— Mda. Ce s-a întâmplat? 


— Am niște informaţii pe care ar fi bine să le cunoaș- 
teți despre familia care îl acuză. 


Deschid plicul și scot hârtiile listate. 


— Şi-au făcut o meserie din a da lumea în judecată, 
spun eu. 


— Avocaţi? 


220 


ERRI BLACKSTOCK 


— Nu, vreau să spun că trăiesc doar din despăgubirile 
primite în urma proceselor pe care le deschid. Au o expe- 
riență îndelungată în a-i acuza pe oameni și a-i da în 
judecată. 

Acum i-am câștigat atenţia, așa că îmi ia hârtiile și se 
uită peste ele. 

— Asta nu înseamnă că fiica lor nu a fost abuzată. 


— Nu, nu înseamnă asta, dar se poate să o fi făcut 
altcineva. 


— Cine ești tu, o vecină? 

Trag aer în piept înainte de a minți. 

— Da. 

Se uită din nou pe informaţii. 

— Ai fi putut să le trimiţi prin e-mail, doar știi asta. 

— Ştiu, îi răspund eu, dar nu am vrut să le treceţi cu 
vederea. Am vrut să mă asigur că ați înțeles. Un om bun... o 
întreagă familie... toți sunt crunt afectați. Și-a pierdut sluj- 
ba. Copiii săi suferă din această cauză. Dacă există o șansă 
ca acea acuzaţie să fie falsă, ca acești oameni să se folo- 
sească de ea doar pentru a da în judecată sistemul educa- 
tional în vederea obținerii de despăgubiri și dacă ați putea, 
totodată, să împiedicaţi abuzul unui copil, nu aţi vrea să 
știți? Nu ar fi și asta o știre? 

Se uită la monitorul pe care se vede fata de la meteo 
încheind prezentarea. 


— E mai bine, îi spune el tipului care plecase să potri- 
vească luminile. Dar de ce bărbatul acela purta o asemenea 
cravată? Ar fi trebuit să-i dai alta. 

Privesc la monitor. Domnul Salahay se agită la o masă, 
în spatele camerei de filmat, în timp ce prezentatoarea își 
aranjează gulerul. Pe monitor, lângă ei, se află ecranul cu 
ştirile pe care le difuzează acum. Este vorba despre știri din 
toată țara preluate de rețeaua de televiziune locală. Prezin- 
tă un accident de tren ce a avut loc în Portland. Deodată, 
clipul se termină, iar eu îmi văd faţa pe tot ecranul. 

— Oficiali ai Poliţiei din Shreveport încă o caută pe Casey 
Cox, femeia care este suspectată de a-l fi ucis prin înjunghie- 
re pe prietenul său... 

Încremenesc. Nici să respir nu pot, căci m-aș da de gol. 
Aştept ca el să se uite la mine, să mă arate cu degetul și 
să cheme poliția sau să îmi pună el însuși cătușele, dar în 
schimb spune: 

— Joanie, tu te ocupi de știrea aia cu abuzul copilului 
la școală? 


— Da, spune cineva de cealaltă parte a mesei unde se 
află calculatorul. 


— Am ceva pentru tine, spune el. 


— Mulţumesc, îi zic eu. Aveţi totul acolo. Apreciez că... 
v-aţi făcut timp pentru mine. 

les împleticindu-mă din încăpere, dorind să plec de aco- 
lo înainte să-și ridice cineva privirea spre mine și să își dea 
seama că sunt fata de pe ecran. 

Oare vor acorda câtuși de puţină atenţie lucrurilor afla- 
te pe hârtiile pe care tocmai li le-am dat? 


Nu îmi rămâne decât să aștept și să văd. 


eA 


CASEY 


iindcă nu locuiesc singură, nu există niciodată un mo- 
ment în care să îmi şterg machiajul de pe față și să o văd 
pe Casey Cox. Trebuie să îmi las ochii așa cum sunt, dați în 
exces cu negru de parcă aș fi o dependentă de heroină care 
s-a trezit într-un șanț. La început a fost complicat să port 
machiajul și noaptea, nu îmi plăcea deloc senzaţia de a-l 
avea pe față. Ochii mă mâncau continuu și tânjeam să mă 
spăl și să îl șterg. Acum, însă, mă obișnuisem cu el. 
Duminică dimineaţă mă trezesc devreme și râvnesc la 
ceva care să îmi umple golul din suflet, așa că mă hotărăsc 
să merg din nou la biserică. Nu am haine frumoase, dar îmi 
pun o pereche de pantaloni negri, o cămașă care nu arată 
prea rău, îmi aplic machiajul meu strident și îmi zburlesc 
părul. Cobor la parter și mă îndrept spre ușă, când doamna 
Naomi mă oprește. 


— Unde mergi, drăguță? Sper că nu te duci la serviciu 
duminica. 


Mă întorc spre ea. 

— M-am gândit să merg la biserică. 

Se schimbă la față: 

— La biserică? Așteaptă o clipă. Vreau să meargă și 
Lydia cu tine. 

Nu știu ce să spun, dar rămân pe loc o clipă, încercând 
să găsesc o cale de a scăpa. Urcă grăbită scările, lăsându-și 
nepotul jos care se uită lung la mine. 

Îi zâmbesc. 

— Cu ce te joci? 


Îmi arată basculanta de jucărie pe care o împinge pe 
podea și sporovăiește ceva în limba minionilor, folosind 
cuvinte şi sunete pe care nu le prea înţeleg. În timp ce aştept 
ca doamna Naomi să facă ce are de gând, mă uit la ceas. 
Am să întârzii dacă mai aştept mult. 


Îmi închipui că este sus, încercând să o silească pe fiica 
ei să se dea jos din pat, dar posibilitatea ca Lydia să fie de 
acord să mă însoţească la biserică este destul de firavă. 
Sper doar ca mama ei să se grăbească și să își dea seama de 
asta. 


După câteva minute, se întoarce trăgând-o după ea pe 
Lydia, care arată ca un zombi. Fata poartă o pereche de 
jeanși și un pulover pe care probabil că le-a scos mama ei 
dintr-un dulap și pe care a obligat-o să le îmbrace. Ochii îi 
sunt injectaţi şi umflaţi. În timp ce coboară scările, se uită 
la mine: 

— La biserică? Pe bune? 


— Mulţumesc că ai așteptat, draga mea, îmi spune mama 
ei. Își dorea să meargă la biserică, nu-i așa că-ți doreai? 

— Mai mult decât orice pe lume, răspunde ironic Lydia. 
I-am spus asta în numeroasele „nonversaţii” pe care le-am 
purtat. 


— Hm... dar Caden? 


— O să stea aici cu mine, spune doamna Naomi. Mergeţi 
doar voi două și simţiţi-vă bine. 

— Desigur, spune fiica ei pe un ton amar. Dar am nevo- 
ie de o cafea. 


Doamna Naomi se duce repede la bucătărie și se în- 
toarce cu două pahare de plastic pe care ni le dă în timp ce 
ne îndreptăm spre ușă. Îl iau bucuroasă pe al meu şi îl beau 
pe tot când intru în mașină. Lydia se așază pe locul din 
dreapta. 


— De ce naiba ai propus să mergem la slujbă când eu 
dormeam? 


— Nu am propus eu asta, îi răspund. l-am spus mamei 
tale că merg la biserică, iar ea a insistat să te aștept și pe tine. 


— Mi-a spus că nu îmi mai dă bani de benzină dacă nu 
merg. Comportament de tiran. Ar trebui să fie interzis prin 
lege. 

Cât conduc, încerc să îmi ascund dezamăgirea simțită 
la gândul că mă însoțește. Sper că nu va atrage și mai mult 
atenția asupra mea. Sperasem să mă strecor din nou prin 
spate după ce va fi început deja slujba, ca să nu fiu nevoită 
să vorbesc cu cineva. Nu vreau să mă fac remarcată. Vreau 
să văd dacă mă pot lăsa din nou cuprinsă de acel sentiment. 
Totuși, mă îndoiesc că voi mai simți și altceva în afară de 
iritare, atâta timp cât Lydia e prin preajmă. 

Când ajungem la biserică, avem deja zece minute întâr- 
ziere. Găsesc un loc de parcare, apoi mă grăbesc spre ușă. 

Ea rămâne în urmă. Îi zic că, dacă nu vrea să intre la slujbă, 
poate să rămână afară, pe scări. Nu îi voi spune mamei ei. 
Însă ea intră în biserică, cu o expresie de vădită iritare înti- 
părită pe față, cu braţele încrucișate de parcă ar vrea să 
nege orice urmă de vulnerabilitate. 


Ne strecurăm pe rândul din spate în timp ce se cântă 
un cântec pe care nu l-am mai auzit. Privesc înspre ecrane- 
le din față, ca să pot citi cuvintele, pe care le asimilez cu sete, 
nu cântându-le, ci trecându-le pe toate prin mintea mea, 
încercând să le înțeleg. Mă uit la Lydia, care stă lângă mine, 
uitându-se detașată în jur. Cel puţin tace, ceea ce tote ceva. 

După ce corul termină de cântat, ne așezăm pe scaune, 
iar tava pentru donații este trecută din mână-n mână. Cei 
care se ocupă de secțiunea noastră încep să strângă din 
față, după care își croiesc drum în spate. Când tava ajunge 
pe rândul nostru, văd că sunt multe bancnote pe ea, unele 
peste altele, iar una de douăzeci de dolari chiar deasupra. 
Tava îi este dată Lydiei, care sustrage bancnota de două- 
zeci de dolari din teanc și o strânge cocoloș în mână. 


Suspin în timp ce iau tava. 

— Nu ai voie să faci asta! șoptesc eu. 

— De ce nu? îmi răspunde ea. Credeam că sunt pentru 
oamenii nevoiași. 

— Se numește furt! șoptesc eu. Pune-i la loc! 


Îmi dau seama că nu intenționează să facă asta. Mormă- 
ie ceva de parcă ar vrea să îmi spună: „Încearcă numai”. Mă 
gândesc că, la ea, procesul de maturizare a încetat undeva 
pe la vârsta de optani. 

Mai ţin încă tava în mână, când tipul se uită în direcția 
noastră și vine să o ia. Totuși, nu pot să i-o înapoiez până 

când Lydia nu pune la loc cei douăzeci de dolari. Când îmi 
dau seama că nu are de gând să o facă, îmi iau portofelul 
din geantă, scot o bancnotă de douăzeci și o pun pe tavă. 
Băiatul ne zâmbește și ia tava. 


Îmi vine să intru în pământ de ruşine. În următoarele 
minute ale slujbei, fața îmi arde ca focul. Spun în gând o ru- 
găciune, cerând iertare pentru că am lăsat să se întâmple 
așa ceva. Dumnezeu are, cu siguranță, vreo lege prin care 
furtul de la El trebuie să fie pedepsit chiar aici, în biserică. 
Oare va trimite vreun fulger pe fereastră? Aproape că simt 
mirosul de ars al unei descărcări electrice în timp ce stăm 
aici. 

— Gata cu „ipocritica” asta, îmi șoptește ea. 

Asta trebuie să fie o altă combinaţie de cuvinte specifi- 
că ei, dar nu pot fi o ipocrită din moment ce nu am pretins 
niciodată că aș fi într-un fel sau altul. 


— Nu te-am criticat, îi șoptesc la rândul meu. 


In cele din urmă, Lydia ațipește, așa că mă concentrez 
pe cuvintele predicatorului și încerc să le pătrund înțelesul. 


— Nu vorbim de un Mesia mitic care a trăit cu două 
mii de ani în urmă, spune el. Vorbim despre Mântuitor, care 
trăieşte veșnic. Ce face el chiar acum? Şade de-a dreapta 
Tatălui și îl roagă să se milostivească de noi. 


Nu sunt absolut sigură ce înseamnă milostivire, dar pre- 
dicatorul parcă mi-ar fi citit gândurile: 

— Ce înseamnă milostivirea? întreabă el, apoi vocea 
aproape că îi devine o şoaptă. Înseamnă rugăciune. lisus se 
roagă pentru tine. În Evanghelia după loan 1:3, se spune că 
„toate prin El s-au făcut; și fără El nimic nu s-a făcut din ce 
s-a făcut”. Toate lucrurile. Întreaga lume! Totuşi ce face El 

chiar în acest moment? Se roagă pentru tine. Traduce ru- 
găciunile tale în fața Tatălui Său. Ascultă ce ai pe suflet. 


Încerc să mi-L imaginez pe lisus care a murit pe cruce, 
s-a ridicat apoi din morți și şade acum pe un tron alături de 
Tatăl, vorbindu-i despre mine. Dacă este adevărat, atunci 
poate că rugăciunile mele nu sunt doar gânduri întâmplă- 
toare care zboară în neant și care apoi dispar, dacă nu se 
întâmplă să fie cineva prin preajmă ca să le prindă. 

— Când te rogi, continuă predicatorul, este ca și când 
i-ai șopti la ureche chiar lui Dumnezeu. Niciuna dintre 
aceste rugăciuni nu rămâne neascultată. Poate că nu ţi se 
va răspunde așa cum speri sau aşa cum crezi că ar trebui. 
Poate că vei cere o mașină, iar Dumnezeu îţi va da o bicicle- 
tă. Să deschidem Biblia la Epistola către Romani a Sfântului 
Apostol Pavel 8 și să ne uităm împreună la ceva. 


Scot Biblia din buzunarul de pe spătarul scaunului din 
față şi o deschid, căutând Epistola către Romani. Habar nu 
am la ce pagină este, dar găsesc repede cuprinsul, așa că 
reușesc să dau de ea. 


Predicatorul așteaptă să ajungem cu toții la acea pagi- 
nă, apoi spune: 

— Să începem cu versetul 26. „De asemenea și Duhul 
vine în ajutor slăbiciunii noastre, căci noi nu știm să ne 
rugăm cum trebuie, ci însuși Duhul Se roagă pentru noi cu 
suspine negrăite. lar Cel ce cercetează inimile știe care este 
dorinţa Duhului, căci după Dumnezeu El se roagă pentru 
sfinți”. 

Aceste cuvinte sunt ca o mângâiere pentru mine, impre- 
sionându-mi până și cele mai ascunse colţuri ale sufletului, 

făcându-mă să vreau mai mult. Îmi ridic privirea, aşteptând 
ca predicatorul să continue. 

— Ce vrea să zică? Pavel ne spune că uneori ne rugăm 
pentru o mașină nouă, când lisus știe că ceea ce ne lip- 
sește, de fapt, este stima de sine. Astfel, lisus ia rugăciunile 
prin care îi cerem să ne dea ceea ce credem noi că ne va 
face fericiţi și le transpune în ceea ce ne va face cu adevărat 
fericiți. Uitaţi-vă la următoarea parte a acestui pasaj. Ver- 
setul 28, capitolul 8, spune: „Și știm că Dumnezeu toate le 
lucrează spre binele celor ce iubesc pe Dumnezeu, al celor 
care sunt chemaţi după voia Lui”. Câte lucruri? 


Enoriașii răspund: 

— Toate lucrurile. 

— Doar anumite lucruri? 

Zâmbesc și răspund împreună cu ei: 
— Toate lucrurile. 


— Ascultaţi, oameni buni, astfel dau roade rugăciunile 
voastre. Ele ies de pe buzele voastre sub forma pe care vreţi 
să le-o dați, însă lisus le traduce pentru Tatăl, spunându-i 
ce aveţi nevoie cu adevărat. Și orice s-ar întâmpla, El se asi- 
gură că toate lucrurile care se petrec sunt spre binele nos- 
tru, dacă Îl iubim - şi acum uitaţi-vă la acea ultimă parte 
- „suntem chemaţi după voia Lui”. Asta înseamnă că însăși 
existența noastră este întru planul Său, că viața noastră are 
însemnătate pentru El. Chemat înseamnă invitat. Ales. Am 
fost aleși pentru un scop și este spre binele nostru. Ei, nu 
vă lasă muţi de uimire acest lucru? 


Da, mă lasă mută de uimire. Nu știu de ce îmi șterg 
lacrimile, dar nu m-am mai simţit așa până acum. Stând 
aici, în acest loc, sunt cuprinsă de cea mai profundă pace 

interioară pe care am simţit-o în ultimii ani - poate zece 
ani, poate și mai mult. Nu am mai avut cu adevărat un ast- 
fel de sentiment de când a murit tatăl meu. Am simţit me- 
reu o amărăciune care îmi mușca adânc din suflet, care îmi 
ardea ființa. Aici, însă, mă simt de parcă mi s-ar fi ridicat 
acea greutate de pe suflet, de parcă aș putea gândi mai lim- 
pede. Simt o putere mult mai mare decât mine care lucrează 
chiar sub ochii mei... și poate chiar prin mine. 


La urma urmei, poate că lui Dumnezeu îi pasă de mine. 


er — 


Slujba se apropie de final, iar enoriașii s-au ridicat în picioa- 
re și cântă ultimul cântec, când o prind pe Lydia de braț și 
o scot afară. A adormit în timpul predicii și s-a trezit abia 
când au început din nou cântările. Acum se uită la mine, 
clipind somnoroasă. 


— Te grăbești undeva? 

— Nu, dar nu îmi place să stau în trafic, îi răspund eu 
în timp ce ajungem în foaier și deschidem ușile să ieșim. 

— Ştii, nu ar fi trebuit să pui banii aceia de la tine. Două- 
zeci de dolari n-au cum să ruineze o asemenea congregație. 


Nu îi răspund, iau doar un avans de câteva trepte față 
de ea, încercând să nu pierd sentimentul avut în biserică. 


S5 


CASEY 


uminică după-amiază nu trebuie să merg la lucru și nu 

mă pot hotărî unde să-mi petrec timpul. Nu am mai 
urmărit-o pe Candace Price de câteva zile, așa că merg pe 
strada ei. Nu îi văd mașina în locul în care o parchează de 
obicei. Probabil că a plecat mai devreme. Mă simt descura- 
jată. Nu reușesc să găsesc nimic care să facă legătura între 
Candace și Keegan, deci probabil că mă aflu în Dallas - 
periculos de aproape de Shreveport - fără niciun motiv. 
Postul de televiziune nu a prezentat încă nimic din ce le-am 
dus eu vineri. Presimt că cei de acolo au aruncat hârtiile pe 
vreun birou peste care, între timp, s-au adunat altele, despre 
reginele concursurilor de frumuseţe și despre evenimen- 
tele locale. 

Curioasă, intru de pe telefon pe site-ul televiziunii. Mi 
se schimbă imediat dispoziția când observ că primul arti- 
col peste care dau este unul dintre cele predate de mine. 
Apăs pe videoclipul cu știrea difuzată la prânz, când eu nu 
eram acasă. Se vorbește despre reputaţia familiei Trendall, 
despre povestea lor cu procesele și cu acuzaţiile aduse, dar 

și despre faptul că cei de la Protecţia Copilului le-au luat 
în custodie pe fiicele lui Cole. Postul de televiziune i-a luat 
până și un interviu lui Cole și difuzează un videoclip în care 
acesta declară că toate aceste acuzaţii nefondate au avut 
un impact profund asupra familiei sale și i-au traumatizat 
copiii, care au fost luaţi de lângă el, fără ca măcar să fie pla- 
sați în grija unui membru al familiei. 

Izbesc cu pumnii în volan și șoptesc: 

— Da! 


Tot e ceva, chiar dacă au lăsat deoparte informaţia des- 
pre familia Trendall care a trimis-o pe Ava cu bună știință 
cu acel bărbat. Poate că acum investighează acest caz, în- 
cercând să afle numele său complet și să găsească mai multe 
dovezi. Pornesc spre strada unde locuiește familia Trendall, 
dornică să văd dacă reacționează cumva în faţa acestei știri. 

Micuța Ava se joacă din nou singură afară, săpând în 
nisipul din curte cu o lopăţică de jucărie. O privesc din 
mașina mea aflată la câteva case distanță. Aproximativ o 
jumătate de oră mai târziu, îl văd pe Nate ieșind furios din 
casă și urcând în camioneta albă de pe alee. Deschide por- 
tiera și ţipă la ea să treacă în mașină. Este murdară de 
pământ pe mâini, dar aleargă la mașină, așa cum i s-a spus. 
Apoi o văd pe mama ei ieșind împleticindu-se. Traversează 
curtea de parcă ar fi beată, călcând într-o groapă pe care 
fiica ei a săpat-o, și cade în țărână. Până și de aici de unde 
mă aflu, o aud înjurând în timp ce se ridică în picioare. Nu 
se întoarce înăuntru să se curețe. Se scutură doar de praf și 
urcă în mașină așezându-se pe locul din dreapta șoferului. 


les cu spatele de pe alee și se îndepărtează de locul în 
care mă aflu eu. Pornesc mașina și îi urmăresc. Fac dreapta 
la stop. Când ajung și eu în dreptul semaforului, văd că se 

află la trei străzi distanță de mine. Intorc și încerc să îi prind 
din urmă, păstrând o distanţă de câteva mașini între noi. 


Camioneta iese de câteva ori de pe carosabil, după care 
își îndreaptă brusc traiectoria. Mă întreb dacă Nate, care se 

află la volan, este și el beat. I-o fi pus cineva centura fetiţei? 


După mai mulţi kilometri de mers prin oraș, intră într-o 
localitate vecină. Îi urmez mai îndeaproape decât mi-aş 
dori, iar în momentul în care parchează pe aleea unei case 
de pe colț, împrejmuită cu un gard de sârmă ce cuprinde 
atât curtea din față cât și pe cea din spate, trec pe lângă ei 
de parcă aș avea treabă în josul străzii. Când ajung în drep- 
tul lor, observ că bărbatul pe care l-am văzut zilele trecute 
- cel care a îngrozit-o pe Ava - iese din casă, iar Tiffany co- 
boară din mașină și deschide ușa glisantă din spate. Ava nu 
iese imediat, așa că Tiffany intră în mașină și o trage afară. 
Femeia trântește ușa din spate, apoi se întoarce din nou 
către bărbat și discută animat, agitându-și braţele. Se vede 
clar că e furioasă, deși nu aud ce spune. 


Bărbatul o ia pe Ava și o târăște în casă. Tiffany și Nate 
se întorc în mașină, ies de pe alee și pleacă, lăsând-o acolo. 


Mi se face din nou greață. Mă gândesc să anunț poliţia, 
dar ce aș putea să spun? Că familia Trendall tocmai a lăsat-o 
pe Ava cu un bărbat? Dacă este unchiul ei sau poate tatăl ei 
adevărat? Dacă exagerez? 


Caut ceva pe care să scriu, dar nu găsesc altceva decât 
o copie a informaţiilor pe care le-am dat reporterului TV și 
care a rămas pe scaunul din dreapta. O întorc pe verso și 
notez numele străzii. Nu pot vedea numărul casei bărbatu- 
lui, dar trec numerele caselor din apropiere, de pe ambele 
părți ale drumului: Cattonelle Avenue numărul 233 și Cat- 
tonelle 237. Vreau să rămân pe lângă casă, să stau cu ochii 

pe Ava, dar copilul nu se află undeva la vedere. Nu știu cum 
să o ajut. 

Când soţii Trendall se află destul de departe, mă hotă- 
răsc să îi urmăresc. les în strada principală cea mai apropia- 
tă de mine și îi văd la o distanță de câteva mașini în faţa mea. 


Îi urmăresc prin oraş până ajung la postul local de tele- 
viziune. Amândoi se duc ţintă la ușă, de parcă ar fi în misi- 
une. Este închisă, așa că încep să lovească în geam, dar nu 
le deschide nimeni. Nu pot să intru în parcare, prin urmare 
trec pe lângă ei și dau ocol clădirii. Când mă întorc, văd că 
tot nu au fost primiţi înăuntru și că se întorc la camionetă. 

Trebuie să opresc la semafor mult prea aproape de ei, 
așa că privesc în direcția opusă ca să nu mă vadă. 

Deodată, ușa din dreapta se deschide cu putere. Țip în 
timp ce Nate se apropie și îmi trage frâna de mână, după 
care mă scoate cu brutalitate afară. 

— Cine ești? mă întreabă el. 

— la-ți mâinile de pe mine! țip eu. 

Tiffany sare pe locul șoferului în mașina mea. 

— i-am spus că ne urmărește! 

— Ce vrei? urlă el, scuturându-mă de umeri. 

Mă răsucesc și scap din strânsoarea lui, dar apoi mă trân- 
tește pe trotuar, zgâriindu-mi bărbia și coatele. Mă ridic de 
jos și țip în timp ce mă trântește de mașină și mă imobili- 
zează, dar, fiind duminică, nu trece nimeni pe aici. 

— Cine ești tu? întreabă Nate. Ce vrei? 

— Eşti nebun! țip la rândul meu. Doar treceam pe aici! 


— Lucrează pentru el! urlă Tiffany, sărind afară din ma- 
șina mea și fluturând o hârtie. Uite ce-am găsit! 

Ține în mână copia pe care o aveam pe scaun: cu infor- 
mațiile pe care le dusesem la postul de televiziune, cu adre- 
sa casei unde au lăsat-o pe Ava. Bărbatul mă ţine de păr 
în timp ce parcurge pagina, apoi mă apucă de bărbie și mă 
împinge din nou, lovindu-mă de mașină. 

— Deci tu le-ai dat informaţiile astea. 


— Majoritatea sunt publice, zic eu. Tot le-ar fi aflat la 
un moment dat. 


Respirația îi miroase a carii dentare și alcool. 
— Ce treabă ai tu cu asta? 


— ÎI cunosc pe Cole Whittington, răspund eu. Este un 
om de treabă. I-au luat copiii, iar acum are gânduri de sinu- 
cidere, în timp ce voi doi ați pus la cale toate astea pentru 
bani! Între timp, însă, îl lăsaţi pe bărbatul ăla să abuzeze de 
fiica voastră! 


Îmi ridic genunchiul și îl lovesc cu putere, făcându-l 
să își lase braţele în jos și să se chircească de durere. Tiffany 
vine spre mine, dar o îmbrâncesc și cade pe trotuar. Mă gră- 
besc spre mașină și sar înăuntru. Trântesc ușa și o blochez, 
după care pornesc în trombă cu scrâșnet de roți, lăsându-i 
în urmă. 


Tremur atât de tare, încât nici nu pot ţine bine volanul 
în mâini, dar ajung îndeajuns de departe încât să nu mă mai 
găsească. Atunci când mă întorc acasă, rămân pe alee o vre- 
me, până când mâinile mi se opresc din tremurat. Cu sigu- 
ranță sunt nebună, îmi spun. Probabil că sunt la fel de sărită 
de pe fix ca ei. 

Ce e în neregulă cu mine? Sora mea ar muri dacă ar ști 
ce fac, fără îndoială. 

Mă duc în camera mea fără să mă vadă cineva, apoi intru 
la duș și îmi curăț rănile însângerate de pe bărbie, genunchi, 
coate și mâini. 

Stau în picioare în cabina de duș, încercând să mă ho- 
tărăsc ce urmează să fac de aici încolo. În cele din urmă, ies 
afară tremurând, mă îmbrac şi mă urc în pat. Îmi trag pla- 
puma peste cap și încerc să mă gândesc. 


Sunt atât de sătulă că răul învinge! Încerc să fac un plan, 
dar gândurile îmi zboară de la problemele pe care le am eu 
la cele ale lui Cole... iar apoi la cele ale Avei. 


Mă adun, după care mă ridic în capul oaselor și încerc 
să mă gândesc. Aș putea să plec din oraș, dar nu am termi- 
nat încă povestea cu Candace Price. Am fost distrasă de toată 
chestia cu familia Trendall, însă trebuie să mă concentrez 
asupra lui Candace Price și a legăturii ei cu Keegan. În ciuda 
felului în care arată lucrurile, ea trebuie să fie legătura. 


Dacă nu fac asta, voi fi o fugară pentru tot restul vieţii. 
Sora mea are dreptate. 


Trebuie să îmi urmez planul. Familia Trendall nu știe 
unde locuiesc, nu îmi știe nici măcar numele. Am mai scă- 
pat de cei doi soţi înainte să aibă timp să urce în mașină și 
să mă urmărească. E în regulă, nu am stricat nimic. 

Când îi aud pe Lydia și pe Caden întorcându-se acasă 
de oriunde-ar fi fost, îmi recăpătasem deja oarecum calmul. 
Pot face asta. Trebuie. Nu voi renunța atât de ușor. 


Mă așez în fața oglinzii. Arăt prea mult ca mine însămi. 
Imi aplic rapid mai mult tuş înainte să mă bag în pat, în 
cazul în care apare Caden să stăm de vorbă. 


Mâine o voi lua de la capăt. 

doua zi dimineață când ajung la serviciu, toată lumea 

din atelier stă în picioare în jurul televizorului. Au în- 
ceput ştirile dimineții, iar acum prezintă rubrica meteo. 
Când intru, Cole își ridică privirea asupra mea. Arată încă 
obosit, are cearcăne la ochi, dar există în ei o lumină pe care 
nu am mai văzut-o de câteva zile. 

— Bună, Miranda, pot vorbi cu tine? 


Probabil că am dat de bucluc. Trebuie să-și fi dat seama 
că eu am contactat presa. Îl urmez în sala de relaxare, spe- 
rând că nu va observa juliturile pe care le am pe bărbie și 
pe mâini. 

— Într-un fel sau altul, presa a aflat toate lucrurile des- 
pre care am vorbit noi în legătură cu familia Trendall. 

— Mda, am observat asta, îi răspund eu. 

— Deci... tu te-ai dus și le-ai dat toate informaţiile acelea? 

Încerc să nu-i dau de înţeles prin expresia feţei nici că 
am fost, nici că nu am fost. 

— Ce mai contează? Important este că oamenii știu 
tot ce a făcut familia asta. Dacă asta îți aduce înapoi copiii, 
slujba... 


Oftează. 


— Dacă tu ai făcut-o, vreau să-ți mulțumesc. Ţi-am mai 
spus să nu te implici, dar, dacă ai făcut-o totuși, mă bucur. 
Te-ai dovedit o prietenă foarte bună, deși nici măcar nu te 
cunosc prea bine. 


Nu reușesc să mă forțez să zâmbesc. 


— Mă bucur să aud asta, spun eu. Pur și simplu nu îmi 
place să văd o nedreptate. Mi-a intrat în sânge. 


— Păi, nu s-a sfârșit totul încă. 
Se îndreaptă spre cafetieră, toarnă două cești de cafea 
și îmi întinde și mie una. 


— Mâine avem înfăţişare la tribunalul pentru minori ca 
să discutăm problema custodiei copiilor. Sper că, din mo- 
ment ce m-am mutat de acasă, o vor lăsa pe soția mea să ia 
copiii înapoi. Cel puţin atunci vom ști că sunt în siguranță. 

— Totul este atât de greșit, spun eu. Nu ar trebui să fie 
posibil să-ți pierzi așa ușor copiii. Sau să fie plasați într-un 
adăpost, în loc să fie lăsați în grija altor membri ai familiei. 
Chestia asta nu are niciun sens. 

— Mie-mi spui!? exclamă el. 

Se aud urale din atelier, iar noi ne grăbim să ieșim afară, 
și vedem că se difuzează din nou segmentul de știri dedicat 
lui. În încăpere se aşterne liniştea, toată lumea ascultă noile 
informaţii prezentate despre familia Trendall, lucruri pe 
care nici eu nu le-am spus. S-a întâmplat exact așa cum am 
sperat: odată ce le-am dat primele informații, s-au repezit 
asupra lor ca un câine la osul lui. Sunt recunoscătoare că 

au făcut asta. Unii dintre colegii mei spun că reportajul 
este preluat și de alte canale de știri, ba chiar că a apărut 
și în presă de dimineaţă. 

Când acest segment de știri se încheie, colegii mei ova- 
ționează din nou și toată lumea îl bate pe Cole prietenește 
pe spate. 


Ne îndreptăm spre bancurile noastre de lucru, dar 
televizorul rămâne deschis. Cole se află aproape de el când 
apare o știre despre mine. Mă întorc repede cu fața spre 
perete şi continui să împachetez scaunul la care lucrez. Îl 
aud pe prezentator vorbind despre mine și sunt convinsă 
că au afișat pe ecran fotografia mea ajunsă deja notorie, 
aceea în care arăt ca mine însămi, cea de dinainte ca în- 
treaga mea lume să se destrame. Sper că mi-am aplicat 
suficient de mult tuș în această dimineaţă și că machiajul 
fumuriu al ochilor împreună cu părul brunet bine tapat vor 
distrage atenția oamenilor. Nu am speranţe prea mari! 


Surse apropiate anchetei citează sinuciderea tată- 
lui său, Andy Cox, când aceasta avea doar doispre- 
zece ani, ca fiind un factor ce a contribuit la starea 
ei de spirit. Psihologul Bill Pennington a spus că, 
uneori, un astfel de eveniment poate declanșa mai 
târziu amintiri ce au ca rezultat reacţii imprevizi- 
bile, uneori violente ale pacientului. 


Mă întorc și privesc spre Cole, a cărui privire se mută 
brusc de la ecran la mine. Ne privim în ochi pentru o clipă 
și aproape că văd cum i se învârt rotiţele în cap, în timp ce-și 
amintește de faptul că-i povestisem că, la doisprezece ani, 

moartea tatălui meu a fost declarată sinucidere. Mi se face 
părul măciucă. 

Ştie. 

Îşi bagă mâinile în buzunare și, cu o expresie de mâhni- 
re, se întoarce din nou cu fața spre ecran. Se holbează la el 
încremenit o clipă, după care se încruntă și privește în jos, 
spre podea. I se înroșesc urechile și respiră tot mai greu în 
timp ce procesează totul. Oare ce se va hotărî să facă acum 
cu fugara aflată la el în atelier... cu fata asta care l-a împie- 
dicat să se arunce de pe pod? 


S-a terminat. 


Nu suflu nimănui o vorbă. Îmi iau geanta de sub bancul 
de lucru, ies din atelier și trec pe la recepție, apoi plec pe ușa 
din față. Urc în mașină și mă îndepărtez înainte ca cineva 
să mă oprească, așteptând să fiu înconjurată de mașinile 
poliției dintr-o clipă în alta. 

O apuc pe drumuri lăturalnice. Când văd că nu mă urmă- 
rește nimeni, încep să respir din nou. Știu, însă, că nu mă 
pot întoarce înapoi la doamna Naomi. Nu pot să contez pe 
faptul că nu va spune poliţiei că am fost sub nasul lui în tot 
acest timp. Nu pot conta pe loialitatea lui în nicio privință. 
De ce mi-ar fi loial? Cuprinsă de panică, mă hotărăsc să 
părăsesc cât mai repede orașul. 

Înainte însă, vreau să mai merg pe strada lui Candace 
Price pentru ultima dată. Pornesc într-acolo, rugându-mă 
să pun mâna pe o dovadă cât de mică pe care să o pot folosi 
înainte să fiu găsită. 

S unt pe strada lui Candace, în mașină, și încerc să îmi dau 
seama ce ar trebui să fac în continuare. Maşina ei se 
află parcată pe alee, iar lângă ea este un Jaguar roșu deca- 
potabil pe care nu l-am mai văzut până acum. 

Parchez în fața unei alte case, unde pare să nu fie nimeni. 
Dacă trece pe lângă mine vreun om ieșit să facă jogging și 
mă întreabă ce fac, îi pot spune că aştept să se întoarcă 
acasă vecina lui. Supraveghez casa o vreme, dar nu văd pe 
nimeni. Maşina sport este tot la locul ei pe aleea circulară, 
așa că mă gândesc să merg până acolo și să îmi arunc un 
ochi pe geam, dar asta ar fi curată sinucidere, fiindcă e foarte 
probabil să aibă un sistem de supraveghere video. 


Așa că rămân în mașină și încerc să mă gândesc ce ar 
trebui să îmi mai cumpăr înainte să plec din oraș. Mi-am 
lăsat acasă la doamna Naomi geanta cu puținele haine pe 
care le am, cea mai mare parte a produselor de machiaj, 
dar și articolele de toaletă pe care le-am cumpărat de când 
stau aici. Mi-a mai rămas și mâncare în frigider, care se va 
duce pe apa sâmbetei. 

Mă întorc către bancheta din spate și îmi iau geanta 
pentru situații de urgenţă pe care am ținut-o mereu în ma- 
șină, încă de la început. Am aici perucile, dar și celălalt per- 
mis de conducere împreună cu cardul de asigurări, precum 
și un rând de haine și alte câteva lucruri. Tot aici mi-am 
păstrat și cea mai mare parte a banilor. Voi fi bine. 


Este atât de liniște acasă la Candace Price, încât aproape 
că mă hotărăsc să renunţ și să plec, când văd că se deschide 
ușa. Mai întâi își face apariția Candace, urmată de un băr- 
bat. Mi se taie respiraţia. Bărbatul este Gordon Keegan. 

Râde. O ajunge din urmă și o cuprinde după mijloc, după 
care o conduce la ușa din dreapta a Jaguarului și o invită 
înăuntru ca pe o prințesă. Se înclină și o sărută, îi închide 
ușa, mai că dansează în jurul mașinii. Urcă și el și iese cu 
spatele de pe alee. Nu-mi vine să cred. E prea frumos ca să 
fie adevărat. 


În tot timpul în care îi urmăresc, am grijă să păstrez o 
distanță de câteva mașini între noi. Nu îmi e greu să urmă- 
resc Jaguarul roșu. Încerc să fac câteva poze cu telefonul, 
dar nu sunt suficient de aproape ca să fie și bune. Atunci 
când se opresc la semafor, mă aflu în cea de-a patra mașină 
de pe banda alăturată. Nu pot vedea decât partea stângă a 
plăcuței de înmatriculare, dar notez cele trei litere pe care 
le văd. Jaguarul înaintează încet, așa că pot să văd și restul 
numărului. 


Nu sunt vreun Jay Leno, dar îmi dau seama că mașina 
trebuie să fi costat în jur de șaizeci și cinci de mii de dolari. 
Keegan depășește puțin viteza legală, dar mă tem că, dacă 
procedez la fel, voi fi trasă pe dreapta, așa că rămân tot mai 
în spate, încercând din răsputeri să îi prind din urmă fără 
să atrag atenția asupra mea. Intră pe o autostradă, iar eu îi 

urmez, chinuindu-mă să nu scap din vedere pata roșie 
din față care se strecoară prin trafic. Apoi observ că ies 
de pe autostradă. Pe indicatorul de ieșire scrie Lacul Ron 
Hubbard. 


De îndată ce pot, părăsesc și eu autostrada pe aceeași 
ieşire. Apoi reușesc să le iau urma de-a lungul unor drumuri 
care duc la un debarcader. Trag mașina într-o margine a 
parcării, pe când ei se afundă printre alte mașini. Din feri- 
cire, văd unde parchează Keegan Jaguarul. Bărbatul trage 
plafonul decapotabilei, după care cei doi sar din mașină și 
își scot lucrurile din portbagaj. Merg de-a lungul docului 
până ajung la un iaht ancorat acolo. Un grup de mașini toc- 
mai ce a parcat și din ele coboară câteva familii. Cobor și eu 
repede din mașină și urmez grupul de oameni care se în- 
dreaptă spre lac. 


Nu am mai fost aici până acum, dar este un loc imens și 
frumos. Nu aveam habar că există iahturi care navighează 
pe astfel de întinderi de apă, dar acum mi-e clar că există. 
Mă aflu printre mai mulţi oameni care pescuiesc peste ba- 
lustrada debarcaderului, căutând cu privirea iahtul în care 
s-au îmbarcat Keegan și Candace. lată-i! Nu au ieșit în larg; 
stau pe scaunele de pe punte, admirând peisajul cu câte un 
pahar în mână. Keegan vorbește la telefon acum, iar eu mă 
întreb dacă nu cumva a aflat ceva despre mine. Oare a sunat 
deja Cole la poliţie ca să mă denunțe? Oare i-a fost redirec- 
ționat apelul către Keegan? Oare a intrat în panică la gân- 
dul că mă aflu aici, în Dallas? Oare își dă seama că sunt aici 
ca să strâng dovezi împotriva lui? 


Mă întorc la mașină. Mă așez la volan și pornesc aerul 
condiționat, ca să mai scap de căldura sufocantă. Suprave- 
ghez parcarea, așteptând să se întoarcă pe debarcader, dar 

nu o face. După o vreme, mă încumet să merg până la margi- 
nea debarcaderului. Sunt tot acolo, dar de această dată în- 
soțiți de câţiva prieteni. Dacă m-aș putea apropia suficient 
de iahtul ăla, să fac rost de un nume, un număr sau de vreo 
dovadă ce ne-ar permite să îl urmărim pe proprietar... ceva 
ce ar putea avea legătură cu el, o informaţie pe care aș 
putea să i-o dau lui Dylan sau oricui i-ar păsa. Mă prefac că 
îmi verific mesajele, dar fotografiez iahtul și oamenii care 
sunt pe el, mărind imaginea cât de mult se poate cu telefo- 
nul pe care îl am. 


După trei ore în care nu s-a întâmplat nimic, un puseu 
de curaj mă îndeamnă să merg pe doc; trec pe lângă restul 
bărcilor și ajung în dreptul celei în care se află Keegan și 
iubita lui. Aud râsete, iar vocea lui răsună de pe cealaltă 
terasă a ambarcaţiunii, partea pe care eu nu o pot vedea. 
Pe barcă este scris un nume: Kandy Kane. Fac o fotografie și 
dau zoom pe numele modelului aflat în dreptul punţii din 
spate, apoi fotografiez numărul pictat pe partea laterală a 
iahtului. Mă grăbesc să mă întorc la mașină. 


Sunt destul de sigură că Keegan nu m-a văzut și trebu- 
ie să aflu mai multe înainte să părăsesc orașul. Sunt atât de 
aproape! Nu știu nimic despre iahturi - nu știu nici măcar 
care este diferența dintre pupă și proră și nu am nici cea 
mai vagă idee dacă numele iahturilor sunt înregistrate un- 
deva sau sunt doar pentru uz privat. Scriu numele aflat pe 
una dintre laturi. Poate există vreo bază de date pe undeva 
care să îmi spună cui îi aparţine. lahtul este un Myacht 4515. 
Asta ar trebui să mă ajute să îngustez aria de căutare. 


Faptul că Keegan se mai află încă pe barcă îmi dă moti- 
ve să mă întreb dacă a sunat Cole la poliție până acum să le 
spună despre mine. Poate că ezită datorită a ceea ce am 

făcut pentru familia lui sau poate că s-a împotmolit în no- 
roiul birocratic și nu a reușit să trimită mesajul persoanei 
potrivite. Sau poate că nu a sunat din moment ce știe ce 
înseamnă să fii acuzat pe nedrept. Poate că îmi acordă pre- 
zumțţia de nevinovăție. 


Asta înseamnă, însă, să îmi fac iluzii. Cel mai probabil, 
Keegan supraveghează de pe barcă, prin intermediul tele- 
fonului, un batalion de polițiști care răscolesc întreaga 
zonă metropolitană Dallas - Fort Worth în căutarea mea. 


Mi se face foame și cobor din nou din mașină, de data 
aceasta luându-mi cu mine geanta pentru situaţii de urgen- 
tă, în eventualitatea în care nu mă mai pot întoarce. Merg 
pe jos până la o tarabă cu mâncare de unde îmi cumpăr 
cartofi prăjiți și un hotdog, apoi mă așez la o masă de pic- 
nic de unde îi pot supraveghea foarte bine, căci soarele îmi 
bate din spate. Dacă vor rămâne acolo unde sunt, străluci- 
rea orbitoare a soarelui care apune îi va împiedica să mă 
vadă. 


După o vreme, mă întorc cu spatele la ei o clipă și privesc 
apusul de soare. Atinge suprafața apei cu o splendoare pe 
care nimic făcut de mâna omului nu o poate egala, după 
care coboară sub linia apei. Înalt o rugăciune în care Îl rog 
pe Dumnezeu să îmi dea perspicacitatea și dovezile nece- 
sare pentru a face tot ce trebuie ca să-i înlătur o dată pen- 
tru totdeauna pe Keegan și pe acoliţii săi. Mă întreb cum va 
traduce lisus această rugăciune a mea. 


Se înserează, dar rămân la masa de picnic până când văd 
cum încep să se stingă luminile pe Kandy Kane. Poate că se 
pregătesc de plecare. Mă ridic și mă întorc cu pași lenți în 
parcare, iar apoi îi văd în bătaia luminii stradale. Keegan se 
află lângă portbagajul mașinii lui sport, încărcând lucrurile 

pe care le-au adus, în timp ce Candace și le așază pe ale ei 
pe bancheta din spate. În tot acest timp discută cu prietenii 
lor, care au parcat în apropiere și care își încarcă, la rândul 
lor, lucrurile în portbagaj. Când ajung până în capătul 
parcării, de-a lungul laturii îndepărtate de ei, nu mai văd 
Jaguarul roşu şi presupun că au plecat deja. Îi voi prinde 
din urmă acasă la Candace. 


Mă grăbesc să ajung la mașină, când sunt orbită de lu- 
minile unor faruri. Nu văd automobilul, dar este pe cale să 
mă lovească. Mă arunc la pământ și mă rostogolesc sub o 
mașină, scăpând ca prin minune. 

Este Jaguarul roșu. 


Mă îndoiesc că mă poate vedea acum când nu mă mai 
aflu în lumina orbitoare a farurilor, așa că mă ridic de jos și 
merg la mașină, ghemuindu-mă și ținând capul plecat. Mă 
strecor pe locul șoferului, iar becul interior se aprinde o 
clipă, până în momentul în care închid ușor ușa. Observ 
niște lumini reflectându-se în oglinda retrovizoare. Oare 
Keegan dă din nou ocol parcării, în căutarea mea? Privesc 
prin lunetă și zăresc mașina sport, moment în care mă las 
rapid în jos. 

Mai dă târcoale de două ori, încetinind în dreptul locu- 
lui în care era să mă calce. 


Aud voci de copii și îmi ridic capul suficient de mult 
încât să văd două familii ce se îndreaptă spre mașinile par- 
cate în apropierea mea. Pornesc motorul, dar nu și farurile. 
Cât timp cele două grupuri își așază lucrurile în mașini, ob- 
serv că mașina sport este parcată acum pe partea opusă. 
Probabil Keegan a pornit pe jos în căutarea mea. 

lau geanta, apuc prima perucă pe care o nimeresc și 
mi-o trag pe cap. Când automobilul care se află la două ma- 
şini distanţă în fața mea demarează, pornesc farurile și îl 
urmez. 

Când trec pe lângă Keegan, îl văd stând în picioare prin- 
tre mașinile parcate. Cu peruca roșcată cu păr scurt, nu 
semăn deloc cu fata pe care a văzut-o mai devreme, așa că 
zâmbesc și le fac cu mâna celor din mașina din față, ca să 
las impresia că sunt cu ei. Își întoarce privirea de la mine și 
scrutează întreaga parcare în timp ce mă îndepărtez. 


Zbor pe străzi, virând la întâmplare, până în momentul 
în care sunt sigură că nu mă urmărește nimeni. Abia după 
o jumătate de oră sunt convinsă că mi-am pierdut urma. 


30 


CASEY 


m dat de belea. Dacă Keegan m-a văzut, atunci ştie nu 

numai că mă aflu în Dallas, ci și cum am părul, cum îmi 
machiez ochii, plus faptul că îl urmăresc. Sunt terminată. 

Îmi ia un minut să înlocuiesc plăcuţa de înmatriculare 
cu una de la o altă mașină. Sunt îngrozită și m-a apucat tre- 
muratul. Trebuie să părăsesc orașul chiar acum, dar sunt 
prea aproape de obținerea informaţiilor necesare cu privi- 
re la el. 


Nu îmi doresc decât să mă închid în camera mea și să-mi 
trag plapuma peste cap, însă nu cred că aș fi în siguranţă. 


Trebuie să ajung acasă la Candace și să văd ce face 
Keegan de acum încolo. Este esențial pentru cazul meu. 
Nu pot să mă dau bătută acum. 


Cât conduc cu viteză spre strada lui Candace, gânduri- 
le îmi zboară peste tot. Mașina sport este din nou acolo, 
așa că rămân la locul meu obișnuit, în mașină, de unde mi 
se pare că nu este nimeni acasă. Nu se întâmplă nimic, așa 
că profit de timpul în care stau aici ca să încarc fotografiile 

pe laptop. Dacă se întâmplă să fiu arestată în această seară, 
e bine să îi trimit lui Dylan un e-mail în care îi atașez toate 
fotografiile și îi spun că amanta lui Keegan este Candace 
Price, că el a fost în această seară aici în Dallas, împreună 
cu ea, că deţin un iaht numit Kandy Kane, ancorat la debar- 
caderul Watershed, un Jaguar, un Mercedes și o vilă. Tocmai 
am apăsat butonul de trimitere, când îl văd pe Keegan ieșind 
din casă. 

Închid laptopul cu inima bătându-mi să-mi sară din 
piept, fiindcă sunt sigură că vine după mine. Mă aștept ca 
mașinile poliţiei să apară din toate direcţiile și să mă în- 
conjoare, dar nu se întâmplă asta. Keegan își pune valiza în 
mașină. Candace aprinde lumina din verandă și iese afară 
să-i dea un sărut care nu se mai termină, după care îl con- 
duce la mașină. Apoi, ea se întoarce și intră în casă, în timp 
ce el iese de pe alee. 


Mă tem că este o capcană, dar îl urmăresc totuși, rămâ- 
nând în spatele lui, cu farurile stinse, până în momentul în 
care virăm pe un drum mai aglomerat. Nu am idee unde 
mergem, dar nu este în aceeași direcție ca mai devreme. 
După ce apucă pe mai multe drumuri, într-un final, îmi dau 
seama încotro ne îndreptăm. Este vorba despre un aeroport 
mic aflat la doar câțiva kilometri de casa lui Candace. Trage 
Jaguarul în parcare. Dându-mi seama că o să îmi vadă ma- 
șina când intru și eu în parcare, aştept să vină un alt vehicul 
înaintea mea, după care îl urmez și parchez alături. Keegan 
coboară din automobil și își ia valiza din portbagaj. Scoate 
din ea o husă auto și o întinde peste mașină, de parcă nu ar 
plănui să se mai întoarcă o vreme. Observ cum șoferul ce- 
luilalt autoturism iese din mașină și intră în clădire. 

Keegan se întoarce și o ia printre clădiri spre platfor- 
ma unde staționează avioanele. Aştept câteva minute, după 
care cobor din automobil, închid încet portiera și merg după 
el printre alte două clădiri. Mă lipesc de zidul de cărămidă 
și îl văd îndreptându-se către un avion. Deschide ușa de la 
cală și își pune valiza înăuntru, după care deschide ușa 
pilotului și moșmondește ceva înăuntru. 


Așadar, are un avion. Tipul ăsta a făcut o mulţime de 
bani murdari și se pare că îi place să-i cheltuiască. Oare să 
mă apropii ca să fac o poză? Nu, este mult prea periculos să 
mă aflu sub luminile strălucitoare de pe pistă. Îl văd făcând 
verificările de siguranță, timp în care fotografiez, dar nu 
pot să măresc imaginea suficient de mult încât să văd nu- 
mărul avionului. După câteva minute, pornește motorul și 
începe să ruleze pe pistă. Fotografiez continuu momentul 
în care decolează, dar știu că imaginile nu sunt suficient de 
clare încât să-mi fie de folos. 


Când avionul s-a îndepărtat suficient, fug înapoi la ma- 
șina sport și dau rapid la o parte husa care o acoperă. Cu 
ajutorul lanternei de la telefon, găsesc seria șasiului și o 
fotografiez. Apoi fotografiez plăcuţța de înmatriculare. 


Mă întorc la mașină. Înainte să pornesc motorul, încarc 
fotografiile pe laptop și i le trimit printr-un e-mail lui Dylan. 

Încă nu mi-a răspuns la celelalte e-mailuri pe care i le-am 
trimis. Acum, că am făcut rost de dovezile de care aveam 
nevoie, probabil de mai multe decât mi-am imaginat vreo- 
dată, trebuie să îmi dau seama ce am de făcut în continua- 
re. Unde voi merge? Sunt convinsă că Keegan m-a văzut și 
că de aceea a fugit ca din pușcă înapoi în Shreveport. Poate 
că plănuiește o regrupare, se va duce după întăriri și se va 
întoarce să mă caute. 

Purtând încă peruca roșcată cu păr scurt, conduc timp 
de aproape o oră, îndreptându-mă spre vest de Dallas, și 
îmi iau o cameră la hotel. Mă bag în pat, temându-mă să 
văd ştirile de azi. Încerc să adorm, însă liniştea este prea 
asurzitoare, iar gândurile îmi vin de-a valma în minte. 


Pe la ora două dimineața pornesc televizorul. Schimb 
canalele până găsesc una dintre televiziunile locale din 
Dallas și încerc să adorm pe melodia unui spot publicitar. 


Somnul continuă să mă ocolească, aşa că mă trezesc as- 
cultând modele și actrițe care elogiază proprietățile magice 
ale celui mai nou produs de îngrijire a pielii. Sunt atât de 
convingătoare încât aproape că apelez numărul de pe ecran, 
dar nu am nici card de credit, nici adresă și nici măcar un 
nume al meu. 


Când se termină spotul publicitar, începe unul despre 
niște ustensile de bucătărie, apoi unul despre un DVD cu 
lecții de zumba. 


In cele din urmă, mă ia somnul. Câteva bătăi în ușă mă 
trezesc la ceva timp după aceea. Mă ridic în capul oaselor 
și întreb: 


— Cine este? 

— Camerista. 

— Poţi să te întorci mai târziu? strig eu. 

Pleacă. Mă uit să văd cât e ceasul. Este ora prânzului. 
Încep ştirile după-amiezii şi se aude melodia de generic. 


Cole Whittington, acuzat că ar fi abuzat de un copil, 
a fost găsit fără suflare cu doar câteva minute în 
urmă. 

Sar din pat de parcă a turnat cineva apă cu gheaţă peste 
mine. 


— Nu..., pipăi după telecomandă și dau volumul mai tare. 
„un accident de mașină care i-a curmat viața. 


li arată mașina făcută praf la baza unui terasament. 
Scap telecomanda pe jos și îmi iau capul în mâini, de teamă 
că o să-mi bubuie nu alta. 


„cazul pe care l-am prezentat toată săptămâna. 
Un reprezentant al familiei a declarat că acesta fu- 
sese la tribunal de dimineaţă pentru o înfățișare cu 
privire la custodia copiilor săi, care i-au fost înapo- 
iați soţiei lui, Daphne. 

Vom continua cu amănunte despre acest caz 
aflat în desfășurare. 


Ca un nor de ciupercă după o explozie atomică, dispe- 
rarea pune stăpânire pe mine, prefăcându-se într-un țipăt 
pe care îl înăbuș, strângându-mi pumnii. 

Trec minute în șir, dar nu mă pot mişca. Îmi simt ini- 
ma bătând, un urlet îmi izbește urechile, realitatea mă 
zdrobește. 


Cole este mort. Nimic din ce am făcut nu mai contează. 


S/ 


DYLAN 


i se taie respiraţia când văd e-mailurile de la Casey. 
Mă opresc o clipă ca să trag aer în piept, apoi, în timp 
ce analizez fiecare dintre pozele pe care mi le-a trimis, îmi 
dau seama că este în Dallas, la doar trei ore de aici. Când 
văd cât de mult s-a apropiat de Keegan, simt că înnebunesc. 
Cel mai recent e-mail trimis era cel care conținea fotografi- 
ile cu avionul, cel care a fost trimis aseară, așa că îi răspund 
și îi spun că am eu numărul avionului, fiindcă l-am mai 
văzut pe Keegan în el. Îi spun să stea deoparte întrucât se 
expune prea mult. Îi mai spun să mă lase pe mine să preiau 
totul de aici. 
În timp ce îmi pregătesc bagajul pentru Dallas, sperând 
să văd notificarea că am primit un răspuns din partea ei, 
îmi sună telefonul și văd că este Dex. 


Accept apelul. 
— Salut, omule! 


— Frumușelule, n-o să-ți vină să crezi! 

Dex vorbește încet, dar pe fundal îl aud pe Tim McGraw 
cântând peste zgomotul făcut de o mulțime de oameni: 
„Trăieşte ca și cum nu ai mai avea mult de trăit”. 


— L-am pierdut pe Keegan, așa că am ajuns să îl filez 
pe Rollins. E beat într-un bar din Marshall. 


— Marshall, Texas? întreb eu. Cu cine e? 
— Singur. Vrei să mă împrietenesc cu el? 


— Nu, ai fi prea ușor de recunoscut dacă te mai vede 
după aceea. 


— Pentru că am doar o mână și un picior? Asta-i discri- 
minare, frate. Te-aș putea da în judecată. 


— Asta-i realitatea. Așteaptă-mă acolo. Ajung în trei- 
zeci de minute. Tocmai mă pregăteam să pornesc spre Dallas. 
Poţi să rămâi și să îi supraveghezi mașina până ajung aco- 
lo, în caz că pleacă? Poate că, dacă vorbesc cu el cât este beat, 
îl fac să scuipe ceva. 


— Desigur. S-ar putea să mărturisească. Pare să fie într-o 
dispoziție bună. 

Îmi iau geanta şi mă îndrept spre mașină. Marshall se 
află la vreo șaptezeci de kilometri de Shreveport. Probabil 
că Rollins s-a dus acolo să bea, ca să nu fie văzut de nimeni 
care îl cunoaște. Dacă Keegan este în Dallas, se poate să fie 
vorba de o situaţie în care „când pisica nu-i acasă, joacă 
șoarecii pe masă”. 


Conduc mai repede decât este permis și ajung la bar 
după o jumătate de oră. Îl găsesc pe Dex în mașina lui și îmi 
spune unde anume se află Rollins, la bar. Dex pleacă, iar eu 
intru în bar și mă așez pe partea opusă, prefăcându-mă 
că nu știu că este și el acolo. Comand o Cola cu gheaţă și 
îl văd stând și bând tacticos lichidul din pahar, în timp ce 

fredonează melodia care răsună în întregul local. Când mi 
se aduce băutura, iau paharul și mă așez pe scaunul de 
lângă el. 

— M-am gândit eu că ești tu, detectivule. 


Rollins se uită la mine și îi ia un moment să se concen- 
treze. Mârâie supărat când mă vede. 


— Omule, nu pot să mă duc nicăieri. 


— Hai, frate, simte-te bine. M-am oprit doar să beau ceva. 
Nu mă privește pe mine ce faci tu în timpul liber, corect? 


— Corect, îmi răspunde el, apoi își bea paharul până la 
fund, după care îl împinge pe tejghea, ca să mai primească 
un rând. În orice caz, tu ești un adevărat magnet pentru 
gagici. Nu strică să fiu văzut în preajma ta. 

Zâmbesc şi privesc în jur de parcă le-aș căuta cu privi- 
rea pe unele dintre gagicile alea despre care vorbea. 


— Şi Keegan unde este? Credeam că voi doi sunteți ne- 
despărțiți. Sunteţi amândoi liberi weekendul ăsta? 


— E plecat din oraș, spune el. Nu sunt chiar liber. Am 
tot lucrat la - râgâie - cazul Cox. 


— Mda? Aţi aflat ceva nou? 


— Nu, dar te-aș putea întreba și eu același lucru. Ai ve- 
nit să vorbim despre caz? 


— Mă îndreptam spre Tyler și m-am oprit aici. Aveam 
de gând să vorbesc cu o rudă de-a ei care locuiește acolo. 
Un văr îndepărtat, dar merită să încerc. 


Ridică din umeri. 
— Le-am identificat pe toate rudele ei. 
— Totuși... trebuie să-mi câștig și eu banii, corect? 


— Corect. 

Se înclină spre mine și aproape cade de pe scaun. 


— Auzi, cu cât te plătește familia Pace? Tipul ăla se scaldă 
în bani. 


Mă ascund în spatele paharului și iau o înghițitură. 

— Aş prefera să nu spun. Suficient cât să îmi plătesc 
chiria. 

— Dar cât? Serios, pun pariu că te plătesc mai bine de- 
cât câștig eu. 

— Nu e adevărat. 


— Uneori mă gândesc că ar trebui să mă apuc și eu să 
lucrez pe cont propriu, știi? Să ies din toate astea. Să scap 
de Keegan, de toate ideile și ordinele lui. 


— Idei? Ce fel de idei? 

Tace când vine chelnerița să îi aducă paharul. Dă whis- 
ky-ul pe gât și râgâie din nou. 

Mai încerc o dată. 

— Despre ce idei vorbești? 

Flutură o mână înspre mine. 


— Nimic, omule. Doar fă asta, fă aia. Nu face asta, nu 
face aia. 

Știu că nu pot să mai insist, așa că aștept în speranţa că 
va continua, dar vede o fată trecând pe lângă el, o prinde de 
mână și o trage înspre el. Ea nu se simte flatată și fuge. 

Se întoarce la bar clocotind de nervi și o înjură. 

După câteva minute, își scoate portofelul și lasă pe bar 
o hârtie de zece dolari, după care se răzgândește și lasă 
una de douăzeci. 


— Trebuie să plec, spune el. 

— Sigur? 

— Da. Am treabă. 

Se ridică în picioare, găsindu-și cu greu echilibrul, apoi 
mă bate ușor pe umăr. 

— Ne mai vedem, omule! 

— Eşti sigur că vrei să conduci? Ai băut cam mult. 

— Sunt bine, îmi zice. Nu fi și tu ca el! 

— Ca cine? 

— Ca Gordon. De parcă-i taică-meu sau așa ceva. 


Privesc înapoi spre tejghea, dar nu îmi dau seama cât a 
băut. Pe masă e un singur pahar, însă e posibil să fi avut 
deja trei pahare la bord când a ajuns aici. 

Se împleticește până afară și, după ce ușa se închide în 
urma lui, plec și eu după el. E deja în mașină, iese din par- 
care. Când îl văd plecând, mă rog să nu omoare pe nimeni. 


er T 


O oră mai târziu, conduc pe străzile din Tyler, îndreptân- 
du-mă spre Dallas, când îmi sună telefonul. E un număr pe 
care nu-l cunosc. Răspund: 


— Alo? 
— Dylan, sunt eu, Sy. 


Mă încrunt. Acesta nu este numărul lui Rollins pe care 
îl salvasem în telefon. 


— Mda, ce s-a întâmplat? 

— Am fost arestat. 

— Cum? 

— Conducere sub influența alcoolului. Nu-i bine deloc. 
Trebuie să mă scoţi pe cauțiune în seara asta. 

Mă uit la ceas, apoi întorc la următoarea ieşire, intru 
pe autostradă și plec în direcția opusă. 


— Bine, spun eu. Sunt în Tyler, dar ajung acolo cam 
într-o oră. 


— Uite ce-i, nu-i spune lui Keegan, șefului sau altcuiva. 
Ai înţeles? 


— Mda, sigur. 
— Grăbește-te. 


Mă gândesc că ar trebui să îl las să putrezească în în- 
chisoare, dar știu că va găsi o modalitate să iasă de acolo 
până mâine. Poate aș putea profita de vulnerabilitatea lui. 


După o oră îmi fac apariţia la Departamentul de Poliţie 
din Marshall și îl găsesc pe garantul de cauţiuni care mă 
aștepta acolo. Plătesc zece la sută din datoria lui Rollins și 
aştept să fie eliberat. După o vreme, acesta iese afară, încă 
beat. 

— Mulţumesc, mârâie el. 

— Unde ţi-e mașina? 

— Unde m-au oprit. La supermarketul... cum se cheamă... 
nu mai știu, poate Kroger. 

Îl conduc la mașină, iar el se îndreaptă spre locul şofe- 
rului, uitând că este mașina mea. 

— Crezi că ar trebui să conduci tu? 

— Va fi bine, spune el. 

— Dar tu nu ești bine, iar asta este mașina mea. Lasă-mă 
pe mine să conduc, bine? 

Acceptă și dă ocol maşinii îndreptându-se spre locul 
din dreapta. Ajungem la supermarketul care presupun eu 
că se afla în drumul său și parchez în spatele mașinii lui. 

— Uite, e un motel acolo. De ce nu îţi închiriezi o came- 
ră să dormi? Conduci mâine spre casă. Nu va afla nimeni 
nimic. 

Se gândește la sfatul meu, frecându-și ochii injectaţi: 

— Mda, poate. 


Nu mai aștept consimțământul lui. Mă îndrept într-acolo 
și opresc în fața recepției. Nu coboară. 


— Ştii ce, îi spun eu, ai același grad ca Keegan. Nu tre- 
buie să îl lași doar pe el să dea ordine. 


— Ai dreptate în privința asta. 


Mă gândesc cum să îi spun că ar trebui să dea în vileag 
tot ce face Keegan, dar Rollins începe primul: 


— Ştii, nu are încredere în tine. E convins că ești un trădă- 
tor, că încerci s-o ajuţi pe Casey. Dar eu cred că ești în regulă. 


Mi se usucă gura. 

— Keegan crede asta despre mine? 

— Mda, e paranoic. Nu-ţi face griji! 

Coboară din mașină și intră la recepţie clătinându-se. 

Îl privesc cum se apropie de recepţia motelului. După 
câteva momente, plec. 

Aşadar, Keegan e cu ochii pe mine. 


Am bănuit asta, dar acum, că sunt sigur, totul se schimbă. 


29 

estea morții lui Cole vibrează în mine ca un șoc electric. 

Nu am fost în stare de nimic toată după-amiaza, nu sunt 
sigură ce trebuie să fac. Teama pe care am citit-o pe chipul 
micuței Ava în momentul în care s-a adăpostit în baie îmi 
revine în minte. Oare chiar și-a dus până la capăt planul de 
a se sinucide? Soarta micuţei Ava pare pecetluită. Nu a mai 
rămas nimeni care să spună adevărul cu privire la ce i se 
întâmplă. 

Plec de la motel și mă îndrept spre Dallas, deși știu că 
este ultimul loc în care ar trebui să fiu. Nu pot uita însă de 
problemele micuţei Ava, oricât de mari ar fi ale mele. Con- 
duc de la casa lui Cole până la Compania de scaune Sus]os, 
încercând să găsesc terasamentul de care s-a izbit. Nu văd 
nimic de felul acesta. 


Mă opresc la un restaurant cu WI-FI. Intru de pe laptop 
pe site-ul postului de știri, vizionez din nou videoclipul pe 
care l-am văzut de dimineață și citesc actualizările postate 
în cursul zilei. Poliţia a raportat cazul ca fiind sinucidere, 
bazându-se pe faptul că nu a fost implicată decât o mașină, 

dar și pe starea lui mentală din ultimele săptămâni. Membrii 
familiei au mărturisit autorităţilor că vorbise despre sinu- 
cidere și că fusese convins cu greu să nu se arunce de pe un 
pod cu doar câteva zile în urmă. Mă surprinde că le-a po- 
vestit asta. 


Mă simt recunoscătoare că nimeni nu menţionează nu- 
mele meu în fața reporterilor. 


Încerc să-mi imaginez ce l-ar fi făcut pe Cole să comită 
un astfel de gest după ce fetele erau din nou împreună cu 
soţia lui, iar cazul familiei Trendall fusese expus peste tot 
în mass-media. Chiar în momentul în care se întorcea roata, 
când era o șansă ca lucrurile să se îndrepte, el s-a aruncat 
cu maşina de pe o stâncă? Nu, nu cred. Site-ul dezvăluie și 
locul în care mașina lui a sărit de pe terasament, așa că merg 
până acolo. Sunt flori pe marginea drumului, acolo unde tre- 
buie să se fi petrecut nenorocirea. Au fost puse în apropierea 
unui parapet distrus. 


Merg până la locul unde sunt florile și privesc spre bo- 
lovanii de jos. Se văd urme de vopsea în locul în care s-a 
izbit mașina, dar mașina în sine nu se vede nicăieri. Mă 
așez pe ce a mai rămas din parapet și privesc spre drum. 
Nu este în curbă, deci nu există posibilitatea să fi citit vreun 
mesaj și să uite să vireze. Este o porțiune de drum drept. 


Urc înapoi în mașină și întorc. Conduc încet. Observ două 
rânduri de urme de roți la vreun kilometru de locul unde 
s-a aruncat. Urmele merg în zigzag ieșind de pe carosabil, 
după care se pot observa din nou pe drum. Mă încrunt. Cu 
siguranță poliția a văzut asta. Ar putea fi urmele mașinii lui 
Cole, iar celălalt rând ar putea indica faptul că cineva l-ar fi 
aruncat de pe șosea. 

Brusc, sunt la fel de sigură cum am fost în cazul tată- 
lui meu. Cole Whittington nu s-a sinucis. A fost împins de 
pe șosea. 


59) 


CASEY 


C onduc fără ţintă toată după-amiaza, gândindu-mă când 
să mă întorc la postul de televiziune și să le spun cine 
a lăsat, probabil, celelalte urme de cauciucuri, și când să 
sun la poliție ca să le dau un pont anonim. Știind însă că 
Keegan este cu ochii pe mine, ajung la concluzia că nicio 
variantă nu este înțeleaptă. 

În schimb, îmi creez un nou cont de e-mail și îi trimit un 
mesaj reporterei care a preluat informaţiile date de mine. 
Îi spun să verifice urmele lăsate de cauciucuri și vehiculele 
familiei Trendall și adaug că nu cred să fi fost o sinucidere. 


Îmi simt trupul atât de obosit, încât nu cred că mai pot 
continua, așa că în cele din urmă mă forțez să mănânc ceva. 
Îmi cumpăr carbohidrați, ca să mă facă să mă simt mai bine, 
dar fiecare înghițitură este uscată și înghit cu noduri. 

Mă întorc în orașul în care mi-am petrecut noaptea 
trecută și mă cazez la un alt motel, folosind cealaltă identi- 
tate a mea, Liana Winters. Apoi mă prăbușesc în pat. 

Însă tot nu mă ia somnul. Mă gândesc întruna la moar- 
tea lui Cole, la copiii săi care vor fi marcați de acest eve- 
niment pentru tot restul zilelor și la soţia lui care este 
supărată pe el, neștiind că nu a fost vorba de o sinucidere, 
că el renunțase deja la această opţiune. 


Mă doare capul gândindu-mă la Ava. 


Când se face dimineaţă, intru la duș. Cât timp îmi fac 
bagajul și mă îmbrac, pornesc televizorul, un model vechi, 
ca o cutie, cu urme lipicioase de degete pe ecran și cu un 
strat de praf deasupra. Găsesc un post de ştiri. În timpul în 
care îmi usuc părul, prezintă un subiect politic, după care 
trece la știrile naţionale. 


Imi aud numele și ies imediat din baie. 


Casey Cox, femeia acuzată de uciderea lui Brent Pace 
în Shreveport, Louisiana, se află încă în libertate, 
însă Hannah Boone, sora acesteia, a fost arestată în 
cursul zilei de azi și a fost reţinută de poliție. 


Inspir adânc și mă grăbesc să dau volumul mai tare. 
Văd un montaj în care sora mea este surprinsă în momen- 
tul în care îi sunt puse cătușele și este scoasă din casă sub 
privirile tuturor, înconjurată de blițurile camerelor de fil- 
mat. Jeff se află undeva în spate, strigând la polițiști în timp 
ce o ține pe Emma, care ţipă în brațele lui. Mă prăbușesc pe 
podea și îmi strâng capul în mâini. Ce s-a întâmplat este 
mai rău decât teama mea de a fi prinsă și târâtă prin fața 
presei. Mai rău decât să fiu ucisă în camera mea de motel. 
Să fiu nevoită să-mi văd sora scoasă din casă cu cătușele la 
mâini sub privirile fiicei ei... 

Ascult cum un grup de oameni dezbat dacă Hannah a 
fost complice la dispariția mea, dacă a păstrat legătura cu 
mine, dacă va fi eliberată pe cauțiune sau dacă își va petre- 
ce noaptea după gratii. 


Ştiu exact ce se petrece. Keegan m-a văzut la debarca- 
derul din Dallas și vrea să mă facă să ies din ascunzătoare. 
Îmi transmite că aş face bine să îmi ţin gura, să nu mai cer- 
cetez, că mai bine m-aș teme de el. Se folosește de Hannah 
pentru a mă chinui și controla. Mintea îmi zboară în toate 
direcţiile în timp ce îmi șterg lacrimile care îmi pătează 
fața, iar machiajul mi se scurge pe obraji ca niște dâre de 
noroi. Trebuie să o pun pe Hannah mai presus de toate, 
chiar dacă asta înseamnă să cad în mâinile lui Keegan. 


Nu mai stau să-mi refac machiajul. Nici măcar nu mă 
mai opresc ca să predau cheia la motel și să solicit banii 
plătiţi în avans. 


Termin de împachetat cât pot de repede, îmi pun peru- 
ca roșcată cu păr scurt și sting televizorul. Mai rămâne doar 
un singur lucru de făcut. Trebuie să mă întorc în Shreveport. 


4O 


DYLAN 


Hindi am fost nevoit să îl scot pe Rollins din închisoare 
pe cauțiune, nu am reușit să ajung încă în Dallas așa 
cum am hotărât după ce am citit e-mailurile lui Casey. 
Pentru moment, închiriez o cameră în Tyler, iar cercetările 
făcute aici dau rezultate. Fac rost de adresa lui Candace 
Price din e-mailul trimis de Casey şi o măresc în Google 
Earth. Casa este enormă, cu piscină în spate... nu e genul 
de locuinţă pe care un poliţist obișnuit ar putea să o dețină 
în mod normal ca pe o a doua casă. Poate că ea are o slujbă 
bine plătită. 

Caut mai amănunțit și descopăr că lucrează ca agent 
imobiliar. Pe baza adresei verific într-una dintre bazele mele 
de date cu informaţii publice. Casa nu a fost ipotecată. A fost 
plătită cu bani gheaţă în urmă cu trei ani. 


Caut actele și văd că totul este trecut pe numele ei. Sap 
mai adânc în căutarea unui eventual imobil pe care să-l fi 
cumpărat în ultimii trei ani, dar nu mai găsesc nimic. Îi gă- 
sesc fișa fiscală și descopăr că nu câștigă decât 60.000 de 
dolari pe an, adică nu suficient de mult încât să poată plăti 

cash pentru o casă care valorează două milioane de dolari. 
Caut mai bine în arhivele privind ipotecile și dau de o copie 
a cecului folosit ca să achite proprietatea. Apare ca numele 
Societăţii Apli L.G. Mă încrunt. Apli L.G.? Apoi îmi dau sea- 
ma că este un fel de prescurtare pentru aplicarea legii. Are 
simțul umorului. 


Astfel, continui să caut informaţii despre Apli L.G. Este 
deținută de o altă companie care pare să fie o firmă de re- 
parat geamuri. Are sediul în Dallas, așa că o caut pe Google 
Earth și măresc pe adresă. Arată de parcă și-ar fi încetat 
activitatea, ca și cum clădirea ar urma să fie demolată. 


În concluzie, aceasta este o schemă clasică de spălare a 
banilor. Într-un fel sau altul, trebuie să merg înapoi pe firul 
investigației până ajung la Gordon Keegan. Ajung cu cerce- 
tările înapoi în Shreveport, după care găsesc în final un act 
de proprietate pe numele lui. Este vorba despre patru com- 
panii vândute și plătite prin transfer de fonduri dintr-un 
cont din străinătate. 

Dar numele lui apare scris clar ca lumina zilei. Nu este 
la fel de isteţ cum se crede. 

Stau treaz toată noaptea, notând absolut toate infor- 
maţiile pe care le găsesc despre Candace. Spre dimineaţă, 
beau o ceașcă de cafea şi nici măcar nu mă simt obosit. În 
sfârșit ajung undeva. 

Pornesc televizorul, îmi mai prepar niște cafea, iar în 
timp ce o beau, aud numele lui Casey. 


Mă întorc cu faţa spre televizor și mă apropii. 


Casey Cox, femeia acuzată de uciderea lui Brent Pace 
în Shreveport, Louisiana, se află încă în libertate, 

însă Hannah Boone, sora acesteia, a fost reținută de 
poliție și arestată în cursul zilei de ieri. 


Pun mâna pe telefon în timp ce urmăresc filmarea în 
care este surprinsă Hannah cu cătușe la mâini, plângând, 
în timp ce soţul ei, în spate, ţine în braţe copilul și reporte- 
rii roiesc ca vulturii în jurul lor, iar polițiștii încearcă să îi 
împiedice să se apropie. Keegan este și el prezent, îndepli- 
nindu-și jalnic sarcina de a-i opri pe reporteri să îi pătrundă 
pe proprietate. 

Inima îmi bate atât de tare încât mă ia cu amețeală. Îl 
sun pe Keegan pe celular, dar nu răspunde. Încerc la Rollins, 
dar intră căsuţa vocală. Îl sun întruna pe Keegan, închizând 
de fiecare dată când intră căsuţa vocală pentru a-mi prelua 
mesajul, apoi apelându-l imediat din nou. Nu-l las să mă 
ignore! Îmi iau cheile și mă îndrept spre parcare, sunându-l 
în continuare. 


Un gunoi! Tipul ăsta nu are niciun motiv să o bată la cap 
pe Hannah. Totuși, o parte din mine se întreabă dacă discu- 
ţia mea cu ea nu a fost cumva ascultată sau dacă nu o con- 
sideră complice din cauza a ceea ce am rugat-o să o întrebe 
pe Casey. Să fi făcut ea vreo mișcare greșită? Cum de a aflat 
Keegan? 

Mă îndrept înapoi spre Shreveport în loc să merg spre 
Dallas, rugându-mă ca Hannah să nu pățească nimic, ca ur- 
mare a răzbunării că sora ei mai trăiește încă. 

DYLAN 


C ajung, reporterii sunt adunați pe treptele de la in- 
trarea în Departamentul de Poliție din Shreveport. Îmi 
fac loc printre ei și, neluat în seamă, urc la cel de-al treilea 
etaj și întreb pe cineva unde este Keegan. Îmi face semn 
către camera de interogatoriu. Mă dor tâmplele de la cât am 
scrâșnit din dinţi. Mă îndrept spre ușă și privesc pe feres- 
truică. O văd pe Hannah înăuntru împreună cu Keegan și 
Rollins. Plânge și este agitată. 

Bat la ușă. 

Deschide Rollins și se apleacă puțin în afară. 

— Vreau să intru, îi spun eu încet. 

— Nu, nu ai voie să faci asta. 

— Lasă-mă să vorbesc cu detectivul Keegan. 

Îşi dă ochii peste cap și închide uşa. Îl văd prin geamul 
unidirecțional cum îi șoptește ceva lui Keegan. Observ rân- 
jetul lingușitor ce se formează pe chipul acestuia când se 
ridică și deschide ușa. 

— Acest caz nu te privește pe tine, Dylan, spune el. Nu 
înțeleg de ce mă tot faci să îți amintesc că ai fost angajat 
să ne ajuţi cu îndeplinirea unei singure sarcini. Să o aduci 
înapoi pe criminală. 

— Aceasta este sora ei, îi răspund eu. Vreau să știu ce 
dovezi ai împotriva ei. A luat legătura cu ea? Ai interceptat 
vreo convorbire între ele? 

— Du-te și găsește-ţi altceva de făcut, îmi spune Keegan. 
Sunt ocupat. 

Intră înapoi în încăpere și închide ușa. 


Îmi încleştez pumnul şi aproape că lovesc peretele, dar 
mă abțin la timp. Vreau să urlu atât de tare încât glasul meu 
să zguduie clădirea, dar mă opresc. Sunt leoarcă de sudoa- 
re și îmi aud inima bătând cu putere. 


Oare eu am provocat cumva asta? Oare eu sunt cel care 
a făcut ca Hannah să fie arestată? Oare am pus-o eu pe Casey 
să facă ceva ce s-a dovedit a fi greșit? 


Ce e cu toată povestea asta? 


Mă îndrept spre biroul șefului Gates. Secretara lui mă 
oprește. 

— Este într-o ședință. Nu te poate primi acum. 

— Te rog! Este important să intru și eu în camera de 
interogatoriu cu sora lui Casey Cox. Trebuie să aflu dacă nu 
cumva Casey a contactat-o pe Hannah. Trebuie să știu de 
ce au arestat-o. 

— Nu îl pot întrerupe, spune ea. Îmi pare rău. 

Mă gândesc să sparg ușa, să îi cer să mă ajute, dar știu că 
nu aceasta este modalitatea de a-l convinge că sunt un pro- 
fesionist. În schimb, ies în hol și caut numărul de telefon al 

lui Jim Pace. Îl sun și, în cele din urmă, după trei apeluri, 
îmi răspunde. 

— Dylan? Ce se petrece? Am văzut reportajul la știri. 

— Au adus-o aici pe sora lui Casey. Nu pot obţine nicio 
informaţie. Jim, vreau să îl suni pe şef și să îi ceri să mă lase 
să particip la interogări. 

— l-ai întrebat? 


— Da, dar detectivii nu joacă bine în prezenţa altora. 
Trebuie să fiu acolo, Jim. 


Știu că am nevoie de un as în mânecă pentru a-l con- 
vinge, așa că scot unul. 


— Uite, cu siguranţă au găsit ei ceva ce ne-ar putea 
conduce la Casey. Este foarte apropiată de sora ei. Trebuie 
să aflu ce anume este ca să o pot găsi. 


Jim ezită un moment, după care mă întreabă: 
— Ţi-a spus șeful să nu asiști? 
— Nu încă. Este într-o ședință. Nu pot intra să vorbesc 


cu el. Tu ai numărul lui de telefon, nu-i așa? Nu ai putea să 
îl suni? 


— Ba da, spune el. Așteaptă puţin. Revin cu un telefon. 
Unde am să te găsesc? 


— Chiar aici, în holul din faţa biroului său, spun eu. 

= la regulă, stai să văd dacă pot da de el. 

Aştept, plimbându-mă în sus și în jos pe hol, făcând 
exercițiile de respiraţie pe care mi le-a recomandat psiho- 
logul meu, ca să-mi încetinesc ritmul cardiac. Am același 
sentiment ilogic de panică pe care l-am avut după explozie, 
când bâjbâiam prin întuneric încercând să îmi salvez prie- 
tenii. Știu că nu este același lucru, dar transpir și mă simt 

de parcă aș fi în alertă maximă, așteptând următoarea ex- 
plozie, focuri de armă, focuri de mortiere, așteptând ceva... 


Când îmi sună telefonul, tresar. Este Jim, dar chiar în 
momentul în care mă apelează, aud sunete de pași venind 
din biroul șefului, apoi îl văd scoțându-și capul pe ușă. 

— Dylan, Jim mi-a spus că ești aici. Mergi sus. L-am su- 
nat pe Keegan și i-am spus să te primească înăuntru. 

Răsuflu ușurat. 

— Mulţumesc, chiar trebuie să fiu acolo. 

— Sunt de acord. Scuze pentru încurcătură. 

Telefonul sună în continuare și glisez în sus pe ecran. 

— Jim, ai reușit! Mă lasă să intru. Mă duc acum acolo. 

— Să mă ţii la curent cu ce afli, îmi spune Jim. Sună-mă 
cât de repede poți. 

— Desigur. 


Mă îndrept din nou în sus pe scări și mă grăbesc spre 
capătul holului. Când bat la ușă, aceasta se deschide brusc. 
Keegan se holbează la mine, cu maxilarul încleștat. lese pe 
hol și închide ușa în spatele lui. 


— Doar pentru că ai o intrare la șefu, nu înseamnă că 
ai ce căuta aici. Noi punem întrebările. Tu nu scoţi un sunet. 


— Foarte bine. 
— Nu știu de ce nu ai putut pur și simplu să privești pe 
| T aă inun atunci miral 
eam, dar dacă șefu' zice să te las înăuntru, atunci intră! 


Când articulează ultimul cuvânt, vocea îi sună ca a unui di- 
rector de circ. 


Il urmez în încăpere și observ că Hannah se schimbă la 
față. Să fie vorba de speranță? Imi e teamă că mă va implo- 
ra plângând să o ajut, dar cu siguranță este suficient de 

inteligentă încât să nu o facă. Mă așez pe scaun, cu braţele 
încrucișate pe piept, în timp ce ei reiau interogatoriul. Nu 
durează mult până să îmi dau seama că nu o au la mână cu 
nimic. Vor doar să tragă de timp. 


Toată povestea asta a fost pusă la cale pentru a o ade- 
meni pe Casey să iasă din ascunzătoarea ei. 


42 


CASEY 


Pi intru în Shreveport, mă privesc în oglindă și văd o 
străină. Peruca mea blond-căpșună are părul scurt 
până la nivelul urechilor de parc-ar fi din anii '50, iar oche- 
larii de soare îmi ascund ochii. Mi-am conturat niște buze 
mai pline, care par acum țuguiate. Tot drumul din Dallas și 
până aici am avut un singur gând în minte: să îmi salvez sora. 
Însă acum, că sunt aici, nu știu sigur cum am să fac asta. 

Nu își poate permite un avocat decât în cazul în care 
și-ar ipoteca locuinţa, din moment ce ea și soţul ei abia o 
scot la capăt cu banii. A investit în casă toţi banii moșteniţi 
de la tata. Presupun că ar mai putea obține un al doilea 
credit ipotecar, însă această decizie nu se află în mâinile mele. 
Mă gândesc să conduc până la ea acasă și să vorbesc cu Jeff, 
dar probabil că presa este încă pe peluza din față. 


Un gând continuă să nu-mi dea pace. Trebuie să mă 
predau ca să o salvez pe Hannah. 


Aş putea merge direct la departamentul de poliţie - de- 
ghizată -, mi-aş putea face loc printre reporteri, iar apoi aș 


274 


ERRI BLACKSTOCK 


putea urca scările până aș ajunge în biroul unde lucra tatăl 
meu și unde lucrează acum Keegan. Gândul mă face să 
amețesc și trag mașina în parcarea unui Walmart. Pentru o 
clipă, am senzaţia că o să vomit, dar apoi îmi trece. 


Nu, să mă prezint în fața lui Keegan este curată sinuci- 
dere. Aș fi moartă înainte să fiu trimisă în judecată. Nu știu 
cum ar face asta, dată fiind toată atenţia publică aţintită 
asupra cazului, dar ar găsi el o modalitate. Probabil că m-ar 
spânzura în celulă, iar apoi ar declara că m-a găsit astfel. 


Poate ar trebui să las undeva banii care mi-au mai ră- 
mas și să-i trimit un mesaj lui Jeff în care să-i spun că sunt 
pentru apărarea lui Hannah în instanță, după care să pără- 
sesc din nou orașul. 


Cobor din mașină, îmi iau geanta de pe bancheta din 
spate și o închid în portbagaj. Acolo se află banii mei. Dacă 
aș putea ascunde cheile undeva, iar apoi să-i transmit lui 
Jeff unde se află, i-ar putea lua el ulterior. 


Îmi dau seama că foarte multe lucruri trebuie să se 
aranjeze de la sine pentru ca toate astea să funcționeze, iar 
dacă mă predau, s-ar putea să-i ofer controlul celui mai 
malefic om din câţi cunosc. Acest gând mă sperie îngrozi- 
tor. Închid repede portbagajul când o familie din cinci oa- 
meni trece pe lângă mine, cu un coș de cumpărături plin 
până la refuz. Urcă în dubița parcată lângă mașina mea. 

Rămân acolo pentru o clipă, încercând să mă hotărăsc 
cum să-i dau lui Jeff cheia și banii pentru Hannah. Dacă las 
mașina aici, cum voi ajunge la departamentul de poliție? 


Adevărul este că trag de timp. Nu vreau să o fac. 


Fata mea curajoasă. Vocea tatei îmi răsună în minte ca 
un vechi refren. Nu mă mai simt chiar atât de curajoasă 

acum, dar trebuie să duc totul la bun sfârșit. Nu merită să 
mă sacrific, pentru a mă asigura că Emma o are în continu- 
are alături pe mama ei? 


Nu mai las alt gând să mă oprească. Pornesc mașina, 
dau înapoi și mă îndrept spre departamentul de poliţie. 
Am să las pur și simplu mașina în parcarea de acolo și o să 
fac ce mi-am propus. Banii nu sunt cel mai important lucru. 
Cel mai important este ca Hannah să fie eliberată și, dacă 
vor pune mâna pe mine, probabil că o vor lăsa să plece. 


Virez pe strada unde se află vechiul loc de muncă al 
tatei şi încetinesc când ajung în dreptul grupului de re- 
porteri ce se înghesuie pe trotuar, cu camere de filmat și 
microfoane de mare putere, în timp ce camionetele lor sunt 
parcate de-a lungul bordurii. 


Nimeni nu se uită în direcția mea. Nu s-ar simți șocați 
să afle că fata pe care o căutau cu toţii se află chiar acolo 
sub nasul lor? 


Intru în parcare, având în minte cuvintele tatei: Fata 
mea curajoasă. 


Găsesc un loc de parcare undeva în spate, vizavi de ma- 
gazinul de bricolaj. Trag mașina acolo și rămân înăuntru o 
clipă. Brusc, îmi este greu să respir, iar bătăile inimii îmi 
provoacă dureri în piept. Privesc spre intrarea în clădire și 
încerc să îmi planific traseul. Ar trebui să merg direct spre 
reporteri și să le spun cine sunt sau să intru pur și simplu 
în clădire? 

Deodată, ușa din dreapta se deschide și un bărbat se 
strecoară înăuntru. Tresar surprinsă. 


Este Dylan Roberts. 


— Mă gândeam eu că ești tu, îmi spune el. 


276 


ERRI BLACKSTOCK 


Pun mâna pe mânerul interior al portierei și dau să o 
deschid, dar el mă oprește. 


— Nu face asta. Nu încă. 


— Să nu fac ce? îl întreb. Să nu mă predau? Tocmai tu 
îmi spui asta? Ai uitat pentru ce ai fost angajat? 


— Nu a sosit încă momentul, îmi spune el privind pe 
geamul din spate. Am primit e-mailurile de la tine. Am pus 
cap la cap toate dovezile. Am declaraţii ale unora dintre 
colegii tatălui tău, dovezi despre acțiunile din trecut ale lui 
Keegan și ale acoliţilor săi. Indicii ale spălării de bani, con- 
turi bancare. Suficient cât să fie acuzat de extorcare, dar nu 
şi de crimă. Îmi trebuie mai mult timp. 

— Îţi poţi asuma toate meritele pentru găsirea mea. 
Doar acum du-mă înăuntru. Predă-mă lui Keegan. Tu vei fi 
atunci marele erou și îţi vei primi înapoi slujba. 


— Nu caut un loc de muncă, spune el. Caut dreptate. 
Știi că vei sfârși moartă dacă intri acolo. Keegan nu te poate 
lăsa să vorbești, este prea periculos pentru el. 


— Ştiu asta, răspund eu, izbucnind în plâns. 


Imi șterg lacrimile, văd urmele de tuș și mă simt ruși- 
nată de faptul că mi se scurge machiajul. 


— Nu crezi că știu asta? 

— Atunci cooperează, spune el. Ajută-mă să te ajut. 
— De ce faci asta? întreb eu. De ce îţi riști viața astfel? 
— Pentru că așa este corect. 


— Oare? Sora mea e înăuntru. Au arestat-o pentru că a 
vorbit cu mine. Eu am băgat-o în asta și tot eu trebuie să o 
scot. Are un copil. 

— În orice caz, vor fi nevoiți să-i dea drumul. Am asis- 
tat la interogatoriu. Nu au nimic care să o incrimineze și, 
când mi-am dat seama că au făcut asta ca să te ademeneas- 
că pe tine, am părăsit camera de interogatoriu și am ieșit 
afară ca să te aștept. Știam că vei veni. Ea a sunat un avocat, 
iar acum îl așteaptă cu toţii să vină. 

— Serios? întreb eu. 


— Da, şi este un avocat bun. Nu știu cum a reușit Kee- 
gan să facă rost de un mandat de arestare când nu pare să 
aibă niciun motiv solid. Tot ce face este să analizeze iar și 
iar informaţiile despre ziua în care ai plecat. Hannah se 
descurcă de minune. Nu se contrazice în declaraţii. 


— Așadar, vorbește înainte să ajungă avocatul ei acolo? 

— Mda, dar nu-ţi face griji. Nu a spus nimic care să o 
implice și pe ea. 

— Asta pentru că spune adevărul. Nu a știut nimic des- 
pre moartea lui Brent și nici nu m-a ajutat să fug. A aflat în 
momentul în care i-a spus poliția. 

Mă uit la el în timp ce stau cu mâinile pe volan. 


— Trebuie să o scot de acolo. Ar putea să-i facă rău doar 
ca să-mi facă mie rău. Ea nu are ce căuta în închisoare. 


— Dar tu ai? Nu tu l-ai ucis pe Brent Pace. 


— Dar am încălcat mai multe legi. Știi asta. Eu ar trebui 
să fiu acolo, nu ea. 


— Casey, știi bine că Keegan îi poate face rău surorii 
tale chiar dacă este în libertate. Singura modalitate de a-l 
împiedica este să dăm în vileag actele de corupție pe care 
le-a comis. Îmi asum un risc prin faptul că sunt aici în clipa 
asta. 

Işi aruncă din nou privirea pe geamul din spate. 


— Sunt camere de luat vederi plasate pe streașina clă- 
dirii, dar tu nu mai semeni cu tine, iar ei nu știu că eu sunt 
de partea ta, deci, în ceea ce-i privește, dacă ne urmărește 
cineva, ai putea trece drept iubita mea. Vreau să vii cu mine 
chiar acum. Nu te preda încă. Dacă vrei, poţi face asta mai 
târziu, când vei fi în siguranță. Aici e vorba despre restul 
vieţii tale, așa că hai să procedăm cum trebuie. 

Mă uit pe geam, iar privirea îmi alunecă spre colțurile 
clădirii. Văd într-adevăr camerele de supraveghere, dar toa- 
te sunt fixe, stabile, nu se mută în direcţia noastră. 


— Ce vrei să fac? 


— Vreau să cobor din această mașină și să te văd ple- 
când de aici. Vreau să ne întâlnim diseară, după lăsarea 
întunericului. 


— După lăsarea întunericului? Până atunci Hannah va 
fi închisă într-o celulă... sau și mai rău. 


— Nu prea cred, îmi răspunde Dylan. Odată ce avocatul 
ei ajunge aici și își dă seama că nu au niciun motiv pentru 
care să o rețină, o va scoate chiar astăzi. 

— Îmi poţi garanta asta? 

— Nu, nu pot, dar sunt ferm convins că așa se va întâm- 
pla. Keegan nu a arestat-o fiindcă avea un motiv plauzibil, ci 
fiindcă te-a văzut în Dallas. Nu îl poţi lăsa să câștige. 

— Atunci de ce nu mă caută? Dacă este convins că mă 
va face să apar... 

— Are oameni care supraveghează șoseaua 1-20 chiar 


în afara orașului Shreveport. Deghizarea te-a ajutat să treci 
neobservată pe lângă ei. 

— Înseamnă că mă vor vedea când voi părăsi orașul. 


— Monitorizează doar traficul care se îndreaptă spre 
Shreveport, nu şi cel care iese din oraş. Încerc să fac rost de 
numele celor trimiși pe 1-20 să te prindă, întrucât presu- 
pun că fac parte din grupul lui de corupți. Nu ar vrea să te 
rețină orice polițist, de teamă că ai spune totul. 

Tremur la gândul că era cât pe ce să cad în capcana lor. 


— Aveam de gând să merg mai întâi să dau declaraţii 
în presă, pe treptele din fața departamentului. 


— Nu ai fi apucat să rostești nici două vorbe înainte să 
fii arestată. Nu suntem pregătiți. Am nevoie de mai multe 
dovezi solide înainte să facem această mișcare. Am identi- 
ficat patru crime până acum: tatăl tău, Sara Meadows, un 
alt polițist și Brent. Sunt sigur că vor fi și mai multe dacă nu 
îl prindem. 


Mă gândesc o clipă la ce a spus și îmi dau seama că are 
dreptate. 

— Casey, nu mai ai timp. Până la urmă o să iasă cineva 
și o să ne vadă vorbind. 


— Bine, îi răspund eu. Unde vrei să ne întâlnim? 
Imi dă un telefon, intră la Contacte și tastează un număr. 


— Este un telefon cu cartelă și am salvat în el cel de-al 
doilea număr de telefon al meu. Voi rămâne prin preajmă 
până o vor elibera pe Hannah, sub pretextul că strâng in- 
formaţii care mă vor conduce la tine. Cred că Hannah se va 
simţi mai bine să știe că sunt aici. De îndată ce va fi eliberată, 
îți dau un mesaj ca să-mi spui unde ești. 

— Bine, zic eu, voi urma un alt traseu înapoi spre vest, 
dar voi verifica telefonul. Dacă o rețin, mă întorc. 

— Ştiu. 

Se întinde după un șerveţel din cutia de pe podeaua ma- 
șinii şi mi-l oferă. 

— Vei fi bine? 

— Voi fi bine dacă și ea va fi la fel. 

— Va fi bine. 


Cuvintele lui sună ca o promisiune, dar eu nu cred în 
promisiuni. 

— Spune-mi un lucru, continuă el. Ce ai pățit la bărbie? 
Și la mâini? S-a întâmplat când Keegan era să te calce cu 
mașina? 

Îmi privesc mâinile şi îmi amintesc de juliturile cu care 
m-am ales în urma răfuielii cu familia Trendall. 


— Nu, nu atunci. Este o poveste lungă. Serios, nu are 
legătură cu asta. 


— Dacă spui tu... 


Deschide ușa și se furișează afară, uitându-se în ambele 
direcţii. Privesc spre camere. Îl văd mergând către mașina 
lui, aceeași care se afla pe stradă când m-a ajutat să fug 
din casa lui Willie Dotson în Shady Grove. les din parcare 
înainte ca el să pornească motorul, iar apoi plec. Privesc în 
oglinda retrovizoare și văd cum o ia în direcţia opusă. Mă 
rog să nu fac o greșeală îngrozitoare. 

C ând Casey nu se mai vede în zare, intru din nou în clădi- 
rea poliţiei. Vreau să mă asigur că totul este în regulă cu 
Hannah înainte să fac următoarea mișcare. O găsesc împre- 
ună cu avocatul ei și cu un garant de cauţiuni, iar mie mi se 
spune că va fi eliberată. Reporterii se vor năpusti asupra ei ca 
vulturii, chiar în secunda în care va păși pe ușă afară. 

Sper că este pregătită pentru isteria acestui festin me- 
diatic şi că nu le va dezvălui nimic. Urc la etajul unde se află 
divizia detectivilor, în speranța că voi intui în ce direcție va 
merge Keegan cu investigația. Când ajung în capul scărilor, 
îl aud vorbind în timp ce iese pe ușă. 


— Nu mă întorc timp de câteva zile. Dacă intervine ceva, 
sunați-ne pe mine sau pe Rollins. In special dacă e vorba de 
cazul Cox. Și continuaţi să o urmăriţi pe Hannah. 


Apare de după colț, mă vede și se oprește o clipă. Simt 
cum privirea lui mă arde, de parcă m-ar detesta și și-ar dori 
să mă rupă-n două. 


— Unde pleci? întreb eu. 

— De parcă ți-aş spune, îmi răspunde el. 

Mă uit la Rollins care se află în spatele lui și care îl ur- 
mează afară. 

— Vom putea fi contactaţi prin telefon, spune Keegan. 


In momentul în care trec val-vârtej pe lângă mine, am 
presentimentul că se îndreaptă către aeroport și că vor re- 
veni în Dallas. 


Îi scriu lui Casey de pe noul telefon cu cartelă pe care 
abia l-am activat. 


Hannah a fost eliberată. Cred că Keegan și Rollins 
se duc în Dallas. Nu te duce acolo. 


Îmi răspunde: Ar trebui să mă îndrept spre sud sau spre 
nord? 

Spre sud, îi spun eu. Încearcă Palestine, Texas. 

Îmi scrie din nou: Bine. 

Revin cu mesajul: Scrie-mi când găsești un loc, să vin și 
eu acolo. Sunt în drum spre tine. 

Sper că această redirecționare îi va încurca. 

Mă întorc acasă, îmi iau câteva lucruri în grabă și plec. 
În următoarele trei ore, în timp ce conduc spre locul unde 
ar trebui să se afle Casey, mă uit la fiecare avion care zboa- 
ră spre vest chiar pe deasupra capului meu și mă întreb 
dacă Keegan și Rollins se află în el. 


Cred că va fi în siguranță dacă nu se va duce în Dallas. 
Să sperăm că totul va lua sfârșit în această seară. 

ând ajung suficient de departe de Shreveport, intru 

din nou pe I-20, după care mă opresc la una dintre ie- 
șirile de pe autostradă ca să-mi cumpăr un burger. Rămân 
în parcarea de la Wendy's să mănânc și mă folosesc de 
semnalul Wi-Fi de acolo, ca să intru pe internet. Vreau să 
verific știrile și să văd ce pot găsi despre eliberarea lui 
Hannah. 

Găsesc niște videoclipuri în care apare trecând printre 
reporteri, în timp ce avocatul ei încearcă să-i țină la distan- 
tă. Mă simt ușurată, însă furioasă în continuare din cauză 
că sora mea a trebuit să treacă prin toate astea. 


Este numai vina mea. Nu ar fi trebuit să o contactez. Am 
pus-o într-o poziție îngrozitoare. Dacă au găsit telefonul pe 
care îl ținea ascuns? Le-ar oferi dovada că am vorbit și i-ar 
putea conduce la mine. Scot bateria din telefonul pe care 
l-am folosit până acum și îl sparg. După asta, am de gând să 
arunc resturile în pubele diferite și să-l folosesc pe cel pe 
care mi l-a dat Dylan. 

Cât încă sunt online, verific la postul de televiziune al 
Dallasului dacă au mai apărut informaţii noi în legătură cu 
moartea lui Cole. 


Revin la lista cu site-urile care au publicat articole recen- 
te despre el și observ că toate i-au anunţat decesul. Găsesc 
un videoclip în care vorbește un văr de-al lui pe care nu l-am 
mai văzut niciodată. „Rugăm poliţia să nu considere că a fost 
o sinucidere. Noi efectiv nu credem că a făcut-o intenționat.” 


— Nu a făcut-o intenționat! strig eu. Familia Trendall... 


Rememorez confruntarea cu acești oameni. Nu ar fi tre- 
buit să le zic nimic despre Cole, însă le-am spus că avea 
gânduri de sinucidere, sperând că au conștiință. Acum am 
sentimentul că s-au folosit de informaţia aceea... că i-au pus 
la cale moartea, știind că va părea ca și când și-ar fi dus la 
îndeplinire dorința de a se sinucide. Odată cu moartea lui 
Cole, nu va mai fi nimeni care să lupte împotriva acuzațiilor 
aduse în cadrul procesului lor, iar mărturia lui Cole despre 
un agresor pe nume Fred nu va fi adusă niciodată în instan- 
tă. Soarta Avei este pecetluită. 


Nu, cineva trebuie să îi tragă la răspundere. Urmele ace- 
lea de cauciucuri... Dacă se potrivesc cu cele ale familiei 
Trendall... Dacă se găsesc probe pe dubiţa sau pe camione- 
ta lor... Oamenii ăștia par a fi consumatori de droguri. Sunt 
sigură că nu au fost suficient de atenți. Sigur au făcut greșeli. 
Poate voi găsi dovezi și le voi face publice în mod anonim. 
Trebuie ăcar să încerc pentru binele micuţei Ava. Cum se 
poate ca niște oameni buni să fie distruși în halul ăsta? 


Pornesc mașina, însă, înainte să ies din parcare, îi scriu 
un mesaj lui Dylan: Schimbare de planuri. Trebuie să mă 
apropii mai mult de Dallas. Te anunţ unde voi sta. 

ând mă apropii de Dallas, primesc mesajul de la Casey. 

Mă îngrijorează, aşa că o sun. 

— Alo? 

Vocea îi este tristă, plouată. 

— Casey, sunt Dylan. 

— Mda, tu ești singurul care știe acest număr. 

— Corect. Ce s-a întâmplat? De ce riști să te apropii de 
Dallas? 

Rămâne tăcută câteva clipe. 

— S-a întâmplat ceva. Trebuia să... verific pe cineva. Nu 
are nicio legătură cu acest caz. Îţi povestesc când ajungi. 

— Proastă idee, îi răspund. Trebuie să stai cât mai de- 
parte cu putință de Dallas. 

— E un oraș mare. Pot să mă ascund. E într-adevăr foar- 
te important. 

E încăpățânată și îmi dau seama că nu o voi convinge să 
renunțe. 

— Dacă îmi spui unde vei sta, îmi iau și eu o cameră 
acolo. Apoi putem să analizăm tot ce știm despre acești oa- 
meni și ne putem gândi la ceva pentru presă. 


Îmi spune că stă la Independence Suites şi că nu face 
parte dintr-un lanţ hotelier. Îl caut pe GPS. Când ajung aco- 
lo, observ că este situat între mai multe moteluri. Mașina ei 
nu se află în parcare. Mă cazez. Aș vrea să întreb dacă pot 
primi o cameră apropiată de a ei, dar nu știu ce nume fo- 
losește. Mă duc să-mi las geanta în camera de la cel de-al 
doilea etaj, după care îi scriu şi o întreb la ce număr stă. Îmi 
scrie înapoi. Stă la câteva camere distanță de mine. Mă duc 
să îi bat la ușă. Nu îmi place că ușile camerelor se deschid 
spre exterior, că oamenii au acces din parcare spre orice 
cameră. Aș fi preferat să aleagă un motel mai sigur, dar 
acesta este ieftin și presupun că nu stă prea bine cu banii. 


Deschide ușa câţiva centimetri, aruncă o privire spre 
parcare pentru a verifica dacă este vreun pericol, apoi mă 
primește înăuntru. 


Mă simt ca un băiat care de cinci ani de zile este îndră- 
gostit de o fată și, în cele din urmă, are șansa să îi vorbeas- 
că. Dar acesta este, desigur, un paradox - se presupune că 
ar trebui să o salt pentru crimă. Intru în camera ei și observ 
că este un apartament. Are o zonă de relaxare unde se află 
o canapea, un scaun și o chicinetă. Poate și la mine este la 
fel. Nu am fost atent la asta. Draperiile de la geamul din 
față sunt trase, mai puţin pe o porţiune de vreo douăzeci și 
cinci de centimetri. Soarele pătrunde totuși înăuntru pe 
fereastra din spate. 


— Pun pariu că Keegan și Rollins au ajuns deja în Dallas, 
spun eu. Aș putea să merg să îi caut, dar cred că e mai bine 
să rămân aici. 

— Poate. Nu pot să gândesc. 
— Unde ţi-ai lăsat mașina? 
— Am parcat-o la Super 8, o stradă mai sus. 


Plânse, iar machiajul i s-a întins pe toată fața. Acum ara- 
tă ca persoana din fotografiile pe care le-am văzut cu toţii. 


Are nasul roșu, iar ochii îi sunt umflați. 

— Casey, ce s-a întâmplat? Hannah a fost eliberată, nu-i 
așa? 

— Mda. Nu e vorba despre ea. 

Stinge televizorul după care se trântește pe canapea. 


— Un prieten al meu a murit ieri. Nu are legătură cu 
acest caz... era doar un om bun căruia i s-au întâmplat multe 
lucruri rele și, într-un fel... 


Se oprește, înghite în sec, apoi spune: 

— S-a aruncat cu mașina de pe o stâncă. 

Mă aplec spre canapea, și implicit către ea. 

— Casey, îmi pare foarte rău. Era cineva din Shreveport? 
Îmi face semn din cap că nu. 


— Nu. Din Dallas. De aceea m-am întors. Nu cred că a 
fost vorba de o sinucidere. Trebuie să găsesc dovezi. 


Nu-mi pot crede urechilor. 

— Casey, trebuie să te concentrezi. Știu că este dificil, 
dar nu trebuie să te lași distrasă... 

— Este în joc viața unei fetițe. Nu este vorba numai de 
durere. Sincer, însă, nu vreau să vorbesc despre asta. 

Nu are încredere deplină în mine și observ că este foar- 
te hotărâtă, așa că schimb subiectul. 

— Aşadar... vrei să vorbim despre dovezile pe care le 
are fiecare dintre noi? 

Îmi așez laptopul pe măsuţa de cafea, lângă al ei. 

— Poate că vor fi suficiente dacă le punem laolaltă. 

— Hannah a slăbit, spune ea. Am văzut-o la știri pără- 
sind secția de poliţie. Pare deprimată și palidă. Biata Emma... 
Știu că a avut mama grijă de ea, dar nu e de prea mare aju- 
tor. lar Jeff trebuie să își păstreze slujba. Nu poate să se 
învoiască zilnic ca să stea cu Emma și nu știu cum își vor 
putea permite să plătească un avocat dacă mai continuă 
toată chestia asta. 


Este tulburată și are o licărire în privire, deși abia se 
abține să nu plângă. 

O ating pe umăr și o privesc în ochi: 

— Casey, poţi să faci asta. Ai ajuns atât de departe. Eşti 
inteligentă, nu poți intra acum în panică. 

— Nu vreau decât să se termine totul. Cred că am simţit 


un fel de ușurare când m-am gândit că, poate, vor lua sfâr- 
şit toate astea. 


— Ar fi în stare să plătească un deţinut să te omoare în 
bătaie, spun eu. Sau să te spânzure cu cearșaful. 


O trec fiorii. 


— Ai făcut ce trebuia. Dacă avem suficiente dovezi, în 
curând putem pune capăt acestei situaţii. 


Oftează. 
— Ţi-am trimis tot ce am. 


— Dar nu ai văzut ce am eu. În plus, trebuie să discutăm 
despre fotografiile de la locul crimei. 


— Ce anume? 

— Ai văzut pozele făcute cadavrului lui Brent, cele care 
au fost publicate în presă? 


Se albește la față chiar sub ochii mei. 


— Le-am văzut pe cele care au apărut la TV și care erau 
estompate. Nu am suportat ideea de a le vedea pe cele ne- 
editate de pe internet. 


— Trebuie, îi spun eu. Vreau să știu dacă fotografiile 
făcute corespund cu felul în care l-ai văzut tu. Dacă a fost 
mutat sau schimbat ceva la locul crimei. Dacă putem indi- 
ca niște neconcordanţe, astfel încât să îi facem să pună la 
îndoială dovezile aduse de Keegan și Rollins, atunci am pu- 
tea reuși să creăm o legătură între ei și criminal. 


Urăsc să îi fac asta, dar în cele din urmă îmi ia telefonul 
și se uită la imagini. O simt cum tremură lângă mine. 

— Totul a fost atât de confuz, șoptește ea, după care 
rămâne tăcută o clipă. Urmele acelea sunt ale mele. Mă tot 
împiedicam. L-am prins cu ambele mâini și am încercat 
să îl resuscitez. Am crezut tot timpul că se va trezi, dar era 
rece... Însă... el e mult mai înalt decât mine. Tăietura asta 
de-a latul gâtului... Cum aș fi putut să i-o fac eu? 


— Dacă ai fi făcut-o tu, ar fi trebuit să fie în unghi des- 
cendent - ca și cum mai întâi ai fi ajuns la nivelul lui, după 
care ai tras în jos -, dar nu a fost așa, conform raportului 
de autopsie. A fost o acțiune în mod clar deliberată. I-a fost 
tăiată artera carotidă, iar persoana care a făcut-o era de 
înălțimea lui. 

— Au lăsat ușa din față descuiată pentru mine, adaugă 
ea. Când am văzut că nu răspunde, am intrat și l-am văzut 
chiar acolo. Poate că amprentele lor sunt pe mânerul ușii 
sau pe încuietoare. 

— Problema cu locul crimei este că, deși au existat fibre 
și amprente de-ale lui Keegan sau Rollins - sau ale celui 
care le-a dus la îndeplinire planul -, ei pot explica de ce era 
acolo ADN-ul lor. Pot spune că era de la investigația pe care 
au efectuat-o la locul crimei. 


Dă din cap. 

— Iar cuțitul pe care l-au plasat în mașina mea este 
destul de incriminator. Nimeni nu a avut motiv să creadă că 
ei l-au pus acolo când mi-au găsit mașina. 

Îmi dă înapoi telefonul. 


— Cum ar putea să creadă cineva că mi-am înjunghiat 
prietenul? Sau orice altă ființă umană? 


Privește fix în față și îmi dau seama că se află acolo... la 
locul crimei. Oricât de mult mi-aș dori să îmi spună ceva 
folositor pentru caz, nu vreau să o las acolo. Îi arăt lista de 
dovezi pe care le-am strâns împotriva lui Keegan, o fac să 
vorbească despre ele, trăgând-o ușor din locul acela. Trep- 
tat, îi revine culoarea în obraji. 


— În cazul acesta, cheia va fi presa, spun eu. Dacă le 
dăm reporterilor dovezile necesare, atunci Keegan nu va 
mai putea să intervină și să îți facă rău ca să te împiedice să 
vorbești. Va fi prea târziu. Dar trebuie să avem suficiente 
dovezi. 

Îşi ridică picioarele pe canapea, îmbrățişându-și genun- 
chii, și privește prin crăpătura dintre draperii spre parcarea 
de jos. Raza de lumină desprinsă din soarele după-amiezii 
îi luminează o parte a feţei, însă cealaltă rămâne în umbră. 


— În cel mai bun caz, probabil că oricum va trebui 
merg la închisoare, chiar dacă gruparea lui Keegan va fi de- 
mascată, iar eu voi fi, într-un fel sau altul, protejată de ei. 

M-am tot gândit la asta. Dacă sora mea poate să îndure, pot 
şi eu. Probabil că nu e chiar atât de rău pe cât pare. Nimic 
nu e vreodată. 


Mă întorc spre ea, sprijinindu-mi cotul de spătarul 
canapelei. 


— De ce crezi că va trebui să mergi la închisoare dacă 
vom divulga adevărul în fața oamenilor? 


— Foarte multe legi încălcate, spune ea. Am folosit iden- 
titățile unor oameni morți. Am furat plăcuțe de înmatricu- 
lare. M-am sustras urmăririi penale. Toate lucrurile astea 
au consecințe. 

— Încercai să supraviețuieşști, spun eu. 

Privirea îi rămâne pironită pe ceva de afară, iar eu știu 
că se gândește la ce o așteaptă. 

— Casey, uită-te la mine, îi spun. 

Mă privește, iar eu am din nou sentimentul acela că 
m-aș putea pierde în ochii ei și că aș putea să dispar fără ca 
nimeni să mai audă de mine vreodată. Acești ochi albaștri 
sunt atât de profunzi şi plini de mister. Înghit în sec. 


— Nu l-ai ucis tu pe Brent Pace. Nu ai de ce să fii acuza- 
tă de crimă. 

— Ştiu, îmi răspunde ea. Dar mi-e frică. 

Cuvintele ei sunt o șoaptă, abia dacă se aud. 


— Tata obișnuia să îmi spună că sunt fata lui curajoa- 
să, dar cred că o făcea doar ca să mă încurajeze, fiindcă nu 
eram așa. După ce am împlinit vârsta legală ca să obțin per- 
misul de conducere, am mai așteptat un an înainte să dau 
examenul, fiindcă nu am vrut să dau greș cumva. A fost un 
chin pentru mama să mă facă să conduc prima dată. 

— Casey, tatăl tău avea dreptate. Eşti cea mai curajoa- 
să persoană pe care am întâlnit-o în viața mea. 


Ochii i se umplu de lacrimi, iar fața i se crispează în 
încercarea de a le împiedica să curgă. Nu îmi răspunde și 
îmi dau seama din felul în care privește pierdută în depăr- 
tare că a rămas fără cuvinte. 


— Ştii, îi spun eu, Dumnezeu a vegheat asupra ta în tot 
acest timp. Ştiu că așa este. Ţi-am mai spus, El e cel care 
mi-a dat certitudinea nevinovăţiei tale. 


A A 


își întoarce privirea către mine. 


3 


Aprobă din cap și 

— Observ, spune ea, dar sunt derutată. 

Îşi şterge mai întâi faţa, apoi își şterge mâinile de blugi. 

— Am fost de câteva ori la o biserică de aici. Sunt niște 
lucruri pe care nu le-am înţeles. Tot vorbeau de sângele lui 
Hristos care te poate spăla, iar lucrul acesta nu are niciun 
sens pentru mine. Nu știu dacă voi fi în stare să mă lămu- 
resc asupra atâtor lucruri și să devin vreodată creștină. 

— A fi spălat de sângele lui lisus înseamnă că El și-a 
vărsat sângele pentru a ne absolvi de pedeapsă. Ne-a iertat 
păcatele. Fără sângele Lui vărsat pentru noi, nu am fi cură- 
țaţi de păcate. 

Dă din cap încetișor. 

— Mda, mă gândeam eu că trebuie să fie ceva în acest 
sens. 


— Nu trebuie să te chinui să fii unul dintre credincioșii 
lui Hristos, spun eu. Nu este un test. Nu trebuie decât să vor- 
bești cu Dumnezeu și să-l spui că tu crezi. 


— Dar ce să cred? întreabă ea. Uneori nu știu ce anume 
ar trebui să cred. 

— Uită de acest ar trebui, îi răspund eu. Ce anume crezi? 


Se ridică în picioare și traversează camera, după care își 
încrucișează braţele pe piept și se întoarce cu fața spre mine. 


— Cred că există un Dumnezeu. Cred că veghează asu- 
pra mea și că uneori îmi ascultă rugăciunile. lar când am 
fost la biserică, am simţit... ceva. Nu știu cum să îi spun. 


— Este Sfântul Duh, îi zic eu. Uneori vibrează înlăun- 
trul tău atunci când te rogi. Cred că îi simţi harul. 


Se întoarce pe canapea. 


— Problema este că nu înțeleg cum lucrează Dumne- 
zeu. Într-o zi, am vrut să citesc Biblia, aşa că m-am întins 
să o iau din sertarul ei din camera de hotel, însă am găsit 
Biblia altcuiva. Între filele ei am dat peste un bilet de adio. 
M-a abătut de la drumul meu. 


— Un bilet de adio? 


— Mda, spune ea. Apoi am aflat că tipul trăia, l-am cău- 
tat și i-am înapoiat Biblia. Am aflat totul despre motivele 
care l-au făcut să vrea să-și ia zilele. 

Se oprește, suspină şi lacrimile încep să i se adune în 
colțul ochilor. 

— A fost acuzat de pedofilie, însă totul era o înscenare. 
Am aflat că familia care îl acuza era o adunătură de mincinoși, 
că trăiau din despăgubiri, acuzând mereu diferiți oameni 
de câte ceva. Fiica lor a fost abuzată, dar nu de el. Lucrurile 
păreau că se îndreaptă în privinţa lui, iar apoi pur și sim- 
plu... s-a aruncat cu mașina de pe o stâncă. Cred că s-a în- 
tâmplat exact ca în cazul tatălui meu, când cineva a făcut să 
pară că a fost sinucidere, deși nu a fost. Și cred că cei care 
au făcut asta sunt oamenii ăia. Cei care l-au acuzat. Eu... Eu 

nu înțeleg cum poate Dumnezeu să permită astfel de lu- 
cruri. Cum poate lăsa răul să învingă. 


Izbucnește în plâns în momentul în care rostește aceste 
ultime cuvinte și o văd cum își ascunde capul între genunchi. 
Mă apropii de ea, însă nu sunt sigur ce ar vrea să fac acum. 

— Nici eu, îi spun, atingându-i spatele. Nu înţeleg cum 
de se întâmplă atâtea lucruri. Dar răul are un nume. Trăim 
într-o lume în care Satana are multă putere, iar el face ore 
suplimentare ca să creeze haos, în special atunci când oa- 
menii încep să se apropie de Dumnezeu. Îmi pare rău de 
omul care a murit. 


— Problema e că mă simt de parcă aș fi avut de-a face 
cu moartea lui. 

— Ce vrei să spui? 

— Cei doi soţi, acuzatorii, m-au încolţit și au încercat să 
mă intimideze - de aici am căpătat toate zgârieturile -, iar 
eu le-am spus că distrug viața unui om bun și că se gândea 
la sinucidere. Cred că s-au folosit de asta. Au preluat ideea 
de la mine și au făcut să pară că așa s-a întâmplat. Apoi 
ar fi putut să dea școala în judecată pentru banii pe care îi 
voiau, fără ca el să se poată apăra. A murit cu această acu- 
zație atârnându-i deasupra capului. 


E ca un reflex automat, dar o trag în braţele mele și o 
țin așa în timp ce plânge cu fața îngropată în cămașa mea. 

— EI şi soţia lui erau creștini, spune ea. Nu știu de ce 
Dumnezeu lasă să li se întâmple aceste lucruri oamenilor 
care Îi sunt devotați. Este atâta rău pe lume. Nu se opreşte 
niciodată. 

— Iar singurul lucru din această lume care poate în- 
vinge întunericul este lumina. 

Aa 


își șterge lacrimile. 


2 ige A 


Se îndreaptă de spate și 


— Acesta este un alt clișeu pe care nu-l pot înţelege. 
Lumina. Uneori o simt. Este logic că trebuie să lupţi cu 
întunericul, dar nu înţeleg de ce există, de fapt, întuneric. 
Uneori simt că lumea s-a destrămat într-un milion de fărâ- 
me și că toate cad peste mine, iar eu trebuie să le tot îm- 
ping cu mâinile, cu picioarele și cu capul, ca să le împiedic 
să mă strivească. 

— M-am simțit și eu așa, îi spun. Dar... Satana nu are ul- 
timul cuvânt. Cred sincer că viaţa asta înseamnă mai mult 
decât a trăi și a muri. Fiecare dintre noi își găsește eterni- 
tatea undeva. 


— Raiul este și el un lucru greu de înțeles. Tatăl meu... 
Nu a vorbit niciodată despre lisus, despre religie sau Dum- 
nezeu. A fost un om bun, dar credința nu a fost ceva specific 
nouă. Dacă ești convins că trebuia să fie creștin ca să ajun- 
gă în Rai, atunci probabil că nu se află acolo, iar eu n-am 
să-l mai văd niciodată. 

— Casey, ca să știi, tatăl tău este în Rai pentru că în 
acele ultime clipe și-a întors fața către lisus. Dumnezeu nu 
complică lucrurile. Este foarte simplu. Și nu crezi că tatăl 
tău și-ar dori să știi adevărul despre Dumnezeu? 


— Da, desigur. 


— Atunci nu lăsa acest lucru să-ți stea în cale. Casey, 
lumea asta poate fi un loc cu adevărat îngrozitor. Am sim- 
țit-o pe propria-mi piele, însă lisus a murit pe cruce ca s-o 
putem învinge. Numai datorită Lui putem ajunge în Rai. 
A murit pentru ca noi să nu ne sufocăm în întuneric. A fă- 
cut astfel încât atunci când îl strigăm să fim ai Lui. 


— Dar mai este și căința. 

— Da, este și căința. Cu toţii trebuie să ne căim. 
— Dacă mă căiesc, atunci totul s-a sfârșit. Ar trebui să 
mă predau imediat, orice-ar fi. 


— Nu te poţi preda până nu punem totul la punct, până 
nu luăm legătura cu toți reporterii interesați de această 
poveste, până nu ne asigurăm că Keegan și Rollins vor răs- 
punde în fața legii pentru uciderea tatălui tău, a lui Brent, 
a Sarei Meadows, a poliţistului care îi suspecta și a oricărei 
alte persoane ucise de ei, dar și pentru toţi banii pe care 
i-au luat de la oameni nevinovați ca să-și finanţeze toate 
poftele. Nu faci asta numai pentru tine, Casey, o faci pentru 
multe alte persoane. O faci pentru tatăl tău. O faci pentru 
Hannah și pentru Emma, pentru Jeff și pentru mama ta. 


Mă privește atât de intens acum că îmi frânge inima. 


— Poţi obține iertarea lui Dumnezeu și, în același timp, 
să te asiguri că ajuţi să se facă dreptate. Va fi bine, îi spun 
eu. Acesta e doar începutul. 

— Şi dacă se va dezlănţui iadul pe pământ? 

— Atunci voi continua să prind bucăţile care cad, spun 
eu. Voi continua să le pun cap la cap. Voi continua să lupt cu 
întunericul. Putem face asta împreună. 


Suntem mult mai apropiați acum, nemaifiind separați 
de stânjeneală și emoții. Lucrăm împreună în același ritm, 
la același proiect, pregătind documentele pe care trebuie 
să le dăm presei. Și pentru prima dată de când am fost eli- 
berat din armată, simt că viața mea s-a așezat pe făgașul ei. 

ând ni se face foame, Dylan se duce să cumpere ceva de 

mâncare, iar eu rămân singură în camera de motel. 
Stau pe canapea o vreme, delectându-mă cu gândul la el. 
Nu m-am mai simțit niciodată atât de atașată de o altă fiin- 
tă umană. Aproape că am simţit asta pentru Brent, care la 
rândul lui era atras de mine, dar l-am ţinut întotdeauna la 
distanță. Se pare că, de fiecare dată când las pe cineva să 
intre în sufletul meu, se întâmplă ceva rău. Când se întâm- 
plă destul de des ca oamenii să fie smulși din viața ta, găsești 
diferite moduri în care să eviți această durere. 

Cu Dylan, însă, este cumva diferit. Mă las pe spate pe 
canapea și privesc spre tavan, ca și când aș vedea chipul lui 
Dumnezeu acolo și Îl întreb: 

— Doamne, de la tine a venit? Tu mi l-ai trimis? 

Gândul că ar putea fi astfel mă face să simt că poate 
Dumnezeu mă vede și mă iubește. Că poate chiar există un 
Mântuitor care şade de-a dreapta Tatălui și mijlocește pen- 
tru noi, exact cum a spus predicatorul în biserică. 

Mă ridic în picioare și mă agit prin cameră, îndreptân- 
du-mi spatele şi încercând să-mi găsesc de treabă. În baie, 
îmi verific machiajul şi mă spăl pe dinţi. Îmi vine să şterg ce 
mi-a mai rămas din tușul de ochi, să îi arăt lui Dylan cine 
sunt cu adevărat, să arăt ca mine pentru prima dată după 
zile întregi. La urma urmei, nu merg nicăieri în această sea- 
ră, aşadar poate nu e rău dacă mă vede aşa cum sunt. Însă, 
când mă duc să îmi iau un șerveţel, aud ușa unei mașini în 
parcare. Merg să mă uit pe geam. 

Tresar când văd cine coboară din mașină și mă lovesc 
de o masă, răsturnând un pahar care cade și se face țăndări 
pe podea. 


Gordon Keegan și Sy Rollins coboară din Jaguarul roșu 
al lui Keegan și se îndreaptă spre recepţia motelului. 

C mi-a spus că îi plac salatele de la Chick-fil-A, așa 
că merg pe jos câteva străzi mai încolo să îi cumpăr 
una și iau și o bucată de tartă cu brânză. Mă întorc la motel, 
nerăbdător să luăm masa împreună. Când dau însă ocol 
clădirii, îi văd pe Keegan și pe Rollins ieșind de la recepţia 
motelului și îndreptându-se spre scări. Mă ascund în spa- 
tele clădirii, unde sper că nu mă vor vedea, și o sun repede 
pe Casey. Intră căsuţa vocală, pe care nu a setat-o încă. Îi 
scriu un mesaj: Keeg & Roll sunt pe scări! 

Dar nu ştiu dacă îl vede. Îi observ cum se apropie de 
ușa ei. Cum au găsit-o? Trebuie să fac ceva. Mintea mea o ia 
razna. Aș putea să alerg în sus pe scări și să le distrag aten- 
ţia, pretinzând că am găsit-o într-un alt hotel aflat mai în- 
colo pe aceeași stradă. Sau să le spun că a fost aici, dar m-a 
văzut şi a fugit. Încerc încă să mă gândesc la ceva, când îi 
văd cum își scot armele și deschid ușa cu o cartelă. 


Deodată, îmi vibrează telefonul. 


Am ieșit pe geamul din spate. 

Inchid ochii și șoptesc: 
— Mulţumesc, Doamne! 


Cât timp ei sunt în cameră, alerg spre mașină, dau cu 
spatele și ies din parcare pe la cea mai apropiată ieșire. 
Când trec pe lângă Super 8, verific: mașina ei nu se află în 
parcare. Probabil că a plecat cu ea deja. 


Îi scriu, întrebând-o unde este, dar nu îmi răspunde, așa 
încât conduc la întâmplare prin oraș, încercând să realizez 
ce s-a întâmplat. După o oră, mă întorc la motel. Mașina 
detectivilor nu mai este în parcare, prin urmare urc repede 
în camera mea să îmi iau lucrurile. 


Laptopul meu era în camera lui Casey atunci când au 
intrat ei. Dacă au pus mâna pe el, ar putea să vadă că i-am 
scris? Golesc memoria cache în mod compulsiv, dar se poa- 
te să îmi fi rămas deschis contul de Yahoo. 

Mă rog ca Casey să îl fi luat când a fugit, însă e puţin 
probabil. 

Mintea îmi alunecă de la un gând la altul. Au fost acolo 
neînsoțiți de escorta poliţiei locale, ceea ce este o încălcare 
a protocolului. Dacă ar fi intenţionat să o aresteze, ar fi 
anunțat poliţia locală și ar fi venit împreună. Faptul că au 
venit doar ei doi îmi spune cât de aproape de moarte a fost 
Casey. 

Și dacă au găsit-o aici, o vor găsi din nou? Este posibil 
să o fi văzut astăzi în Shreveport și să fi pus să fie urmărită? 
Nu pare plauzibil. Dacă ar fi văzut-o când a venit la depar- 
tamentul de poliţie, lucrurile s-ar fi terminat altfel. În plus, 
m-am uitat pe geam tot timpul cât am fost în mașina ei. 


Apoi mă întreb dacă se poate să fi fost mai simplu de atât. 


Dacă mă urmăresc pe mine? 

Trag pe dreapta și caut pe sub mașină vreun dispozitiv 
de urmărire. Nu văd nimic. Urc înapoi în mașină și mă gân- 
desc. Privirea îmi alunecă pe telefon - cel despre care știu ei. 

Dacă l-au interceptat, este posibil să-l fi folosit ca mi- 
crofon pentru a-mi asculta conversațiile. Totuși, nu cred că 
asta s-a întâmplat pentru că ei vor să nu mai lucrez la caz 
și s-ar fi putut folosi de înregistrările convorbirilor mele ca 
să fiu concediat până acum... și poate chiar arestat. Sau 
poate chiar aș fi avut parte de un „accident” tragic și miste- 
rios. Dacă mi-ar fi ascultat telefonul, s-ar fi asigurat că sunt 
împreună cu Casey când ar fi ajuns la motel, și asta ca să 
termine cu amândoi în același timp. 


Poate că doar urmăresc locaţia telefonului meu. Este 
cât se poate de simplu cu ajutorul unei aplicaţii, fără să fie 
nevoiți să implice un judecător sau întregul departament. 
Da, asta trebuie să fie explicaţia. lar dacă asta e tot, e posi- 
bil ca nici măcar să nu-și fi dat seama că lucrez cu ea. Poate 
doar m-au urmărit ca să vadă cum o caut. 


In orice caz, telefonul acesta e periculos. Trebuie să scap 
de el imediat. 

Fa însă nu știu încotro mă îndrept și mă întreb în- 
truna cum de m-au găsit Keegan și Rollins. Trebuie să 
fi avut o scăpare pe undeva, să fi făcut ceva greșit. Sau poa- 
te că Dylan a greșit. Dacă m-au găsit o dată, mă vor găsi și a 
doua oară. Tremur și știu că trebuie să scap de mașina asta 
cât mai curând pentru că sigur s-au gândit că am lăsat-o în 
parcarea unuia dintre motelurile din apropiere şi probabil 
că au făcut rost de înregistrările video de pe camerele de 
supraveghere de la Super 8. Dar dacă scap de ea, ce voi face 
atunci? Nu mai am nici timp, nici bani să cumpăr altă ma- 
șină, dar am nevoie, totuși, de un mijloc de transport. Nu 
mă pot aștepta ca Dylan să aibă grijă de mine de acum 
înainte. 

Încerc să mă calmez. Când i-am văzut ieşind din maşi- 
nă și intrând la recepţie, am avut timp să iau cele două lap- 
topuri şi hârtiile noastre și să le pun în geantă. Am ieșit pe 
fereastra din spate, care era la cel de-al doilea etaj, și am 
sărit jos. Mi-am sucit glezna când am aterizat, dar am con- 
tinuat să merg. Acum am glezna umflată. 

Mesajul lui Dylan mă linişteşte. Cel puţin știu că nu a 
fost prins și că nu am pierdut legătura cu el. Trebuie doar 
să mă gândesc unde să îi spun să ne întâlnim. 

Mintea îmi aleargă în toate direcțiile și mă simt cuprin- 
să de anxietate. Am senzația că întreaga lume mă apasă și 
încerc să mă gândesc cum s-o resping. Ajung pe I-30 și mă 
îndrept spre est. Dacă mai am doar puţin timp, atunci ce ar 
trebui să fac? l-am dat deja lui Dylan toate dovezile pe care 
le-am găsit, numai că ele se află la el în laptop, iar laptopul 
e pe scaunul din dreapta mea. Trebuie să i-l duc. Problema 
este că timpul se scurge și nu voi putea ajuta să se facă 
dreptate pentru Cole și pentru Ava. lar acest lucru este și el 
important. Dacă părăsesc orașul, răul va triumfa. Dacă Dum- 
nezeu este alături de mine, dacă mă veghează, dacă Îi pasă 
suficient de mult de mine încât să mi-l trimită pe Dylan, atunci 
Îi pasă, cu siguranţă atât de familia lui Cole, cât și de Ava. 
Poate mă va ajuta să îi demasc pe cei din familia Trendall. 


În cele din urmă, primesc un mesaj de la Dylan: Unde 
ne putem întâlni? 


Lacul Ron Hubbard, la ora 9, îi răspund eu. La debarca- 
derul Watershed. Am laptopurile. 


Îmi răspunde: Slavă Domnului. 


Astfel, am suficient timp să mă duc pe strada soților 
Trendall și să verific dacă nu cumva mașinile lor prezintă 
urme care să demonstreze că ei au împins mașina lui Cole. 
Ajung acasă la ei. Lumina de pe verandă este aprinsă, iar 
ușa de la garaj e deschisă. Dubita lor se află pe alee, însă nu 
pare să aibă urme de lovituri. Camioneta albă pe care o mai 
văzusem aici nu se mai vede. Deodată, farurile dubiței se 
aprind și începe să dea cu spatele. 

Îmi sare inima din loc. Oare m-au văzut? 

Dispar după colț și accelerez, îndepărtându-mă. Ajung 
înapoi pe autostradă și fac slalom printre mașini ca să-i 
derutez, în caz că dubita ar fi în spatele meu. Tot ce văd în 
oglinda retrovizoare sunt zeci de lumini de faruri. Cred că 
sunt în siguranţă. Încetinesc până ajung la viteza legală ca 
să nu atrag atenţia patrulei de poliție de pe autostradă și 
mă îndrept spre lacul Ron Hubbard. 

“nainte să intru pe 1-30, văd un tir tras într-o parcare pen- 
tru tiruri din apropiere și lipesc telefonul, pe care proba- 
bil că mi-l urmărește Keegan, cu bandă adezivă de șasiul 
mașinii. Acum va crede că merg încotro se îndreaptă tirul. 
Urmăresc indicaţiile primite prin GPS-ul celuilalt te- 
lefon ca să ajung la lacul Ron Hubbard, după care caut pe 
Google cheiul unde mi-a spus Casey să ne întâlnim și mă duc 
într-acolo. Când traversez podul de peste deversor, văd ma- 
șina lui Casey la o distanţă de câteva vehicule în fața mea. 
Mă cuprinde un sentiment de ușurare. Nu au ajuns la ea 
încă. 
Depășesc mașina din fața mea. Doar o dubiță gri se mai 
află între noi doi acum. Cum nu mai am nevoie de indicaţii 
pentru traseu de aici înainte, opresc GPS-ul. 


Deodată, dubița se încadrează pe cealaltă bandă și îna- 
intează cu repeziciune, apropiindu-se de mașina lui Casey 
și lovindu-i partea laterală. Mașina este împinsă foarte 
aproape de balustrada podului, după care intră din nou pe 

banda de circulație. Dubiţa accelerează din nou, zgâriindu-i 
serios mașina și făcând să sară scântei în momentul în care 
tăblia uneia se atinge de tăblia celeilalte. Încearcă să o îm- 
pingă peste pod și s-ar putea chiar să reușească - mașina 
ei se sprijină doar de balustrada podului, așa că nu mai are 
cum să plece de acolo. 


Apăs pe claxon, calc pedala de acceleraţie și lovesc bara 
de protecţie a dubiţei. Casey frânează, iar dubiţa se întoarce 
în lateral. Mașinile din spatele meu se opresc cu scrâșnet la 
un semafor. Dau cu spatele și trec pe lângă dubiţă, interpu- 
nându-mă între ea și mașina lui Casey. 


Cine sunt ăștia? Keegan și Rollins se aflau în mașina 
sport roșie a lui Keegan, nu într-o dubiţă gri. Probabil că 
mai sunt și alţii ca ei în Dallas, care îi ajută. 

Întorc mașina în lateral pe pod, ca să-i împiedic să ajun- 
gă la ea, însă dubita întoarce cu scrâșnet de roți și apucă pe 
drumul pe care am venit, pierzându-se în zare. 

Vin alte mașini, aşa că depășesc mașina lui Casey, după 
care trec pe banda ei și dau cu spatele până îi ajung în față, 
pornind luminile de avarie. În curând, asta dacă nu s-a în- 
tâmplat deja, cineva va chema poliția. Cobor din mașină, 
mă duc la ea și încerc să deschid ușa. 

— Casey! 

Ușa este îndoită, așa că nu poate ieși. Alerg până la ușa 
din dreapta și o deschid. 

— Eşti bine? 

— Mda, spune ea, dar nu sunt sigur că este adevărat. 

— leşi afară, îi spun eu. Poţi să treci peste scaune? 


Imi dă geanta ei. Este grea și aud ceva ciocnindu-se înă- 
untru. Îmi trec cureaua genții peste cap, după care o ajut să 

iasă din maşină. Probabil că o doare umărul. Își ţine brațul 
lipit de trup și șchiopătează. O ajut să meargă până la ma- 
șina mea și să urce, după care fug cât pot de repede până la 
ușa din stânga. Motorul este încă pornit, așa că bag viteză 
și o luăm din loc. 


Părăsim podul și ne amestecăm printre celelalte ma- 
şini chiar în momentul în care aud sirenele poliţiei. 


— Aproape că m-au omorât, exact cum au făcut cu el, 
spune ea. 


— Brent? 


— Nu! răspunde ea plângând. Aceștia au fost... soții 
Trendall. Am fost acasă la ei ca să verific dacă mașina lor 
are urme de lovituri... m-au văzut... și m-au urmărit... 


Vreau să merg după ei, însă mai mult decât atât, îmi 
doresc să o duc pe Casey într-un loc sigur. 


— E nevoie să mergem la spital? 


— Nu. Sunt bine. Numai... nu merge pe chei. Nu merge 
pe nicăieri pe unde am mai fost. Mergi pe... altundeva. 


Respiră greu. Tâmpla îi sângerează, iar în locul acela în- 
cepe să se formeze o umflătură. Incă își ține mâna cu grijă. 


— Am luat laptopurile și documentele, spune ea. Nu au 
luat nimic de la motel. Dar cum de au știut că sunt acolo? 


— Bănuiesc că îmi urmăreau telefonul, așa că am scă- 
pat de el. 


Conduc, însă nu știu încotro să mă îndrept. Probabil că 
ar trebui să trag pe dreapta și să îmi verific maşina. Îmi dau 
seama că unul dintre faruri s-a spart și că partea frontală 
este lovită. Cu toate acestea, în momentul de față, mașina 
pare să fie cel mai sigur loc pentru Casey, de aceea continui 

să conduc prin bezna nopţii până când mă asigur că nu ne 
urmărește nimeni. 

— Povesteşte-mi despre oamenii ăia din dubiță, spune 
Dylan. Să nu omiți nimic. 

Îi povestesc din nou cum am găsit Biblia, cum am obti- 
nut un loc de muncă acolo unde lucra Cole, cum l-am con- 
vins să nu se arunce de pe pod și despre cum am făcut totul 
cunoscut presei. 


— Cole este mort acum și știu că nu s-a sinucis. Mă simt 
responsabilă. 


— Doar pentru că le-ai spus soților Trendall că a avut 
intenția să se sinucidă? 

— Da! Încercam să ajut, dar am înrăutățit lucrurile. Tot 
ce mai pot face este să mă asigur că nu scapă nepedepsiţi. 
Bieții copii! Să creadă că tatăl lor și-a luat viața chiar în mo- 
mentul în care lucrurile păreau că se îndreaptă. Apoi mai 
este și micuța Ava, care era atât de speriată... și libidinosul 
ăla... 

Nu spune nimic un moment, iar eu privesc jocul de lu- 
mini și umbre pe care îl fac farurile mașinii pe chipul lui. 
Mă întreb dacă se gândește la cât sunt de naivă. 


Se întinde spre mine și mă ia de mână. Mă lasă fără cu- 
vinte și, brusc, nu mă mai pot gândi la nimic altceva decât 
la degetele lui care îmi mângâie pielea. Ochii îi scânteiază 
și se uită drept în față. 

— Eşti cea mai bună persoană pe care o cunosc. 


Inima mi se oprește-n loc. Privesc în jos spre mâna lui 
și îmi înăbuș plânsul. Simt cum mă opresc din tremurat și 
mă las cuprinsă de un sentiment de recunoștință și, odată 
cu el, de un calm uimitor. 


— Mergem în Wichita Falls, spune el după o clipă. Este 
la o sută șaizeci de kilometri de Dallas. Am mai fost acolo. 
Este îndeajuns de mare încât să găsim cu ușurință un loc în 
care să stăm, dar și suficient de mic încât să nu fie primul 
loc în care să te caute. 


— Dacă știe că ești de partea mea, nu crezi că îţi vor 
căuta mașina? 

— Mda, dar este posibil să îi fi trimis pe o pistă greșită. 
Mi-am lipit telefonul cu bandă adezivă de un tir. Probabil 
că se deplasează undeva pe 1-20, iar asta îi va ține ocupați 
o vreme. 


— Crezi că te vor da în urmărire generală? 


— Vrei să spui dacă vor organiza filtre? Dacă vor moni- 
toriza traficul? Nu, nu prea cred. Cred că vor face totul de 
capul lor. Nu era nicio escortă a poliției locale cu ei la mo- 
tel. Doar ei doi. Sunt sigur că s-au folosit de insigne ca să-l 
facă pe managerul motelului să coopereze; presupun că 
le-a arătat înregistrarea de pe camerele video de când te-ai 

cazat, însă nu cred că vor să implice poliția. Nu vor să te 
prindă altcineva și să asculte versiunea ta. 


— Asta înseamnă ceva, dar dacă managerul a fost cel 
care m-a recunoscut și i-a sunat? 


— Nu, ar fi dat telefon poliţiei locale, nu i-ar fi sunat 
direct, pe telefoanele personale, pe doi detectivi din Shre- 
veport. Nu, cred că telefonul meu a fost de vină. 


— Când te-ai întors înapoi la departament, după ce eu 
am ieșit din Shreveport, ţi-a spus Keegan ceva despre mine? 


— Nu, dar mă privea ciudat. 
Văd cum i se învârtesc rotiţele în creier. 


— Într-o seară, aceeași în care l-ai văzut pe Keegan în 
Dallas, am dat de Rollins într-un bar din Marshall. Nu am 
reușit să scot prea multe de la el, însă cred că i-am câștigat 
încrederea. Puțin mai târziu, în drum spre casă, a fost reți- 
nut pentru că a condus sub influenţa alcoolului și m-a sunat 
să îl scot pe cauţiune. Mi-a zis că Keegan nu are încredere 
în mine, dar că el —- Rollins -, are. 


Mă uit la el. 
— Keegan nu are încredere în tine? Știe? 


— Nu știu cât de mult știe. Doar că este suspicios în pri- 
vința mea. Probabil că suficient încât să mă supravegheze 
îndeaproape. Sau poate doar a crezut că aveam mai multe 
șanse să te găsesc decât a avut el, în special când am por- 
nit-o spre Dallas. Cred că acum suntem bine. Mașina ta este 
abandonată. Telefonul meu a dispărut. Știu că în această 
mașină nu sunt microfoane, că nu este urmărită. Totuși, pen- 
tru orice eventualitate, voi închiria o mașină atunci când 
ajungem în Wichita Falls. 

— Nu îţi vor urmări cardul de credit? Companiile de 
închirieri auto nu acceptă bani gheață. Aș putea cumpăra 
o mașină de pe Craigslist. Am mai plătit și înainte cu bani 
cash și nu pune nimeni întrebări. Însă nu mai am prea 
mulți. 

— Am și eu niște bani, spune el. Tatăl lui Brent mi-a dat 
câțiva pentru cheltuielile de călătorie. Cred că pot să-i folo- 
sesc la așa ceva. 


— Ți i-a dat ca să mă cauţi pe mine. 

— Eu am altă perspectivă asupra motivului. Cred că mi 
i-a dat ca să-i găsesc pe ucigașii lui Brent și să îi aduc în fața 
instanţei, iar noi asta facem. 


Î privesc o vreme, asimilând multitudinea de senti- 
mente ce i se reflectă în expresia ochilor. 

— Te simţi vinovat? Ca și când i-ai înșela? 

— Uneori, dar Brent și-ar dori asta. 

Înghit în sec. 

— Mda, așa este. Nu ar fi trebuit să îi povestesc nicio- 
dată despre tatăl meu. Nu ar fi trebuit să îmi deschid sufle- 
tul în faţa lui. Nu obișnuiesc să beau. Beau foarte rar pentru 
că detest să pierd controlul. Însă, într-o seară, am luat cina 
împreună și am băut niște vin, moment în care m-am mo- 


leșit și am început să vorbesc despre moartea tatălui meu 
şi despre tot ce s-a întâmplat. 


— Şi s-a agăţat de asta ca un căţel de osul lui? Așa era 
Brent. Îmi amintesc că, atunci când aveam vreo doispre- 
zece ani, a devenit brusc interesat de asasinarea lui JFK și 
a petrecut un an întreg citind tot ce îi cădea în mâini, 
bifând toate teoriile conspiraţioniste despre acest subiect. 
I-a înduplecat până și pe părinţii lui să ne ducă în Dallas 

în acea vară ca să se poată plimba pe colina înverzită și să 
vadă unde a început totul. Era convins că va da de capăt 
poveștii. 

Zâmbesc. 

— Aşa era el, nu? 


— În cele din urmă, a fost de acord cu concluziile guver- 
nului. Odată ce s-a simţit mulțumit de rezultat, a întocmit 
un referat lung pentru puncte în plus la ora de istorie și a 
trecut la altceva. Cred că s-a născut pentru a fi jurnalist. 


— Exact aşa s-a întâmplat și în cazul meu și, ca să fiu 
sinceră, cu cât afla mai multe lucruri, cu atât mă simţeam 
mai recunoscătoare. Am crezut cu adevărat că ar putea găsi 
dovezile necesare pentru a-i prinde pe cei care mi-au omo- 
rât tatăl. lar în dimineaţa aceea, când m-a sunat, era foarte 
entuziasmat. Mi-a spus că are ceva pentru mine, că pusese 
stick-ul de memorie la poștă, dar că era nerăbdător și voia 
să trec pe la el. M-am dus în timpul pauzei mele de prânz... 
și atunci... 


Imi pierd vocea. 


— Mda, spun eu. Trebuie să fi aflat ce făcea el. Probabil 
că tocmai îi luase acel interviu Sarei Meadows. 


— Și cumva au știut că urma să-l găsesc. 


— Au știut, într-un fel, că el te sunase. Probabil că i-au 
interceptat apelurile. Sau poate că i-ar fi înscenat asta ori- 
cui l-ar fi găsit mai întâi - poate nu trebuia să fii neapărat 
tu. Mama lui, menajera, vreun coleg de muncă... S-ar putea 
să nu aflăm niciodată. 


— Sunt niște animale însetate de sânge, șoptesc eu. Tre- 
buie opriţi. 

Imi strânge mâna într-a lui, mângâindu-mi dosul palmei. 


— Îi vom opri, spune el. Îţi promit. 


si 


CASEY 


jungem în Wichita Falls, iar eu aștept în mașină cât 

timp Dylan merge la recepţia hotelului și închiriază un 
apartament cu două camere. La început, îmi fac griji că nu 
vom avea intimitate dacă vom împărți un apartament și îi 
spun asta, dar el insistă că nu o să mă lase singură în seara 
asta. Vrea să stea de pază. După ce ia cheia, ieşim la un lo- 
cal de tip fast-food și comandăm niște salate, după care ne 
întoarcem la hotel. Este un apartament micut, cu o zonă de 
relaxare modestă și cu un televizor, dar cu două dormitoa- 
re și două băi. Brusc, mă simt extrem de obosită. 

Când punem genţile jos, mă ia de mână și mă conduce 
spre canapea. Se așază pe măsuţa de cafea și mă privește în 
ochi: 

— Te-ai rănit la braț și la umăr, iar glezna ţi-e umflată 
ca o minge de bowling. Lasă-mă să văd. 

Îmi întind piciorul pe măsuţă lângă el, iar el mă 
examinează. 


— Te-ai lovit când ai sărit pe fereastră? 

— Mda, spun eu. E în regulă. Voi pune gheaţă pe el. 

— Îţi aduc eu. Umărul cum este? 

— Bine. Mi s-a învineţit când mi-au izbit mașina. M-am 
lovit de ușă. 

Îmi mișcă glezna într-o parte și în cealaltă, iar eu trag 
brusc aer în piept printre dinţii încleștați. 

— Probabil ai nevoie de o radiografie, spune el. 

— Ei bine, nici nu se pune problema. 

— Mda. Să sperăm că este doar luxată. 

Se ridică și ia cheia de la camera lui de pe masă. 

— Merg să-ți aduc niște gheață. Mai vrei altceva? 

— Nu, mulțumesc, îi spun eu. 

Găseşte găletușa pentru gheaţă. 

— Nici măcar nu ești pretențioasă. Ai putea fi fata visu- 
rilor mele. 

Râd. 

Se oprește în ușă. 

— Îmi place naturaleţea cu care ţi se formează ridurile 
de expresie în jurul ochilor. 

— Aveam o figură mult mai mobilă înainte. 


Se întoarce cu gheaţa și, ca să nu dăuneze pielii, face o 
pungă pentru ea din plasticul în care fusese învelită găletu- 
șa. Apoi, scoate husa de pe perna lui și pune în ea punga cu 
gheaţă. 

— Ar trebui să stai cu piciorul ridicat. Încearcă să 
dormi puţin, acum cât poți. 

— Nu ştiu dacă pot să dorm, îi spun eu. Mă tot gândesc 
la Ava... și la bărbatul ăla... și cum toată chestia asta devine 

un mod de viață pentru ea, în timp ce părinții ei scapă ne- 
pedepsiți pentru tot ce fac. Are doar șapte ani. 


li povestesc din nou cum s-a ascuns în baie, după care 
a fost luată și dată acelui bărbat. 


— Nu este corect, Dylan. Ştiu că ar trebui s-o las mai 
moale cu toate lucrurile astea, dar nu pot să nu mă gândesc 
la ea. Ai putea investiga cumva cazul? Ai putea merge la 
locul accidentului sau i-ai putea examina mașina? 


— Sunt sigur că poliţia face deja cercetări. 


— Nu sunt sigură, spun eu. De ce ar face-o? Avea moti- 
ve să se sinucidă, asta dacă nu vor lua în considerare faptul 
că lucrurile începuseră să se îndrepte. 


— Il vor lua în considerare, Casey. 


— Dar au declarat deja în presă că a fost vorba despre 
sinucidere. De altfel, știu că Ava a fost abuzată, însă ei sunt 
de părere că cel care a făcut-o a fost Cole. Acum, că el este 
mort, dacă vor închide cazul, acel bărbat va continua să o 
agreseze. Nu pot suporta acest gând. 


Dylan oftează adânc, însă observ că se gândește la asta. 
— Eşti sigur că el o abuzează? 


li povestesc din nou tot ce am văzut și ce mi-a spus 
Cole despre cum l-a acuzat Ava pe un bărbat pe nume Fred. 


În cele din urmă, văd că se răzgândește. 

— Dacă îți promit că mâine-dimineață mă întorc în 
Dallas și văd ce pot face, te duci să te întinzi în pat? 

— Dar cum ai de gând să faci asta? întreb. 

— Nu prea știu. Mă gândesc eu la ceva. 

— Și dacă adorm, mă trezești în caz că...? 


Simt că mi se taie vocea. 

— Glumești, nu-i așa? Doar ştii că te voi trezi dacă se 
întâmplă ceva. 

Privirile noastre se întâlnesc și ne privim insistent mai 
mult decât ar fi nevoie. Îmi pierd minţile, îmi zic. Doar fi- 
indcă mă ajută, nu înseamnă că este și îndrăgostit de mine. 
Atenţia pe care mi-o acordă este ca un drog pentru mine. 


Mă silesc să mă ridic de pe canapea. El mă prinde de 
mână și se uită la mine. Privirile noastre se întâlnesc din nou. 


Preţ de o clipă, cred că o să mă sărute și simt chemarea 
magnetică a buzelor lui umede. Aș putea să mă înclin doar 
puțin și să îl sărut chiar eu... 


v 


Dar el îmi dă drumul la mână și șoptește: 


— Odihnește-te puţin. 
Mă simt mai în siguranță decât m-am simţit vreodată 


din momentul în care a fost ucis Brent și cad într-un somn 
adânc. 


DZ 


KEEGAN 


Do făcut de criminalistul nostru este neaș- 
teptat de bun. Îl măresc cât tot ecranul laptopului, apoi 
mă las pe spate și râd. 

— Este perfect. Păr brunet, machiaj strident. 

În seara asta Rollins conduce maşina pe care am închi- 
riat-o, căci nu vreau să atragem atenţia cu Jaguarul meu. Se 
uită la mine. Respirația îi miroase a dropsuri pentru tuse 
pe care le suge permanent, probabil ca să ascundă mirosul 
de alcool. 


— Aşa arăta atunci? 


— Am văzut-o doar o secundă în lumina farurilor, dar 
așa arată, omule. A apărut de nicăieri. M-a speriat de moarte. 
Nu știu de cât timp era acolo și nici ce a văzut. Am încercat 
să o găsesc, dar mi-a scăpat. Mai erau câteva familii care 
ieșeau din parcare și era întuneric. M-am uitat în fiecare 
mașină și nu am văzut pe nimeni care să semene cu ea. 
Încă nu îmi dau seama dacă a trecut pe lângă mine pe jos 
sau cu mașina. 

— Uite lista cu presa locală care așteaptă e-mailul, spu- 
ne Rollins, scoțând un bilet din buzunar. Vrei să îl trimiţi 
acum? 


— Nu, tipul de la motel a spus că acum poartă o perucă 
roșcată. Aștept să primesc și acest portret-robot. Poate că 
ar trebui să fac rost și de o fotografie a lui Dylan ca să le-o 
trimit și pe asta. 

Rollins se uită prin parbriz la traficul din fața noastră, 
de pe I-20. 

— Ascultă-mă o clipă, spune el, frecându-și bărbia. 

Mă întorc şi mă uit la el. 

— Ce este? 

— Cred că faci o greșeală. Nu poţi să spui că este com- 
plice când nu știm sigur dacă o ajută. 

— Atunci explică-mi cum se face că dispozitivul nostru 
de urmărire ne-a condus aseară până în camera ei. Ne va 
duce din nou la ea, ține minte ce-ţi spun. 


— Dar dacă nu asta s-a întâmplat? Dacă și el o urmă- 
rea? Trebuie să vorbim cu el și să aflăm dacă a văzut-o. 

— Rollins, ce se întâmplă cu tine? Ţi s-au aprins călcâ- 
iele după el? 

— Fii serios, zice el. Nu spun decât că șefului nu o să-i 
placă ideea de a face scandal pe seama faptului că ar divul- 
ga informaţii din cadrul urmăririi lui Casey Cox și n-o să-i 
placă nici că insinuăm că protejatul lui e un trădător, mai 
ales când nu știm sigur că a făcut-o. În orice caz, de ce ar 
face-o? 

— Înţeleg, alcoolul îţi întunecă judecata, omule. Trebu- 
ie să încetezi cu asta. 

Se încruntă și se uită la mine. 
— Despre ce vorbeşti? Nu am băut nimic toată ziua. 


Mă răsucesc pe scaun și mă întind spre lada frigorifică 
aflată pe bancheta din spate. Deschid una dintre sticlele cu 
apă și iau o înghițitură. 

— Vodcă. 

Pare încurcat pentru o clipă. 

— Nu am băut, spune el. Am dreptate, Gordon, știi asta. 


— Bine, vrei să știi de ce s-ar întoarce împotriva noas- 
tră? Poate că și-a dat seama, idiotule! Poate că a vorbit cu 
ea. Poate că o crede. lar dacă toată chestia asta se adevereş- 
te şi ne toarnă, atunci noi doi suntem terminati. Înţelegi? 


Tace ca de fiecare dată când mă iau de el. Îmi mușc buza 
până simt gustul de sânge, după care verific aplicaţia de lo- 
calizare GPS pe care am conectat-o la telefonul lui Dylan. 
Ne apropiem de el. Ajungem în vreo cincisprezece minute. 


Mă gândesc la ce a spus Rollins. Poate are dreptate când 
spune că șeful se va enerva la ideea că îl expunem pe Dylan 
în fața lumii. Ar fi o rușine și i-ar supăra pe Jim și pe Elise 
Pace. Poate că exagerez. 

Primesc un nou e-mail. 


— Uite și noua fotografie cu ea. Voi trimite deocamda- 
tă doar imaginile cu ea. 


Rollins este tot îmbufnat. Iau biletul și aprind lumina 
din interiorul mașinii ca să pot citi. Tastez adresele de con- 
tact pe care le avem din partea canalelor de știri, redactez 
declaraţia oficială pe care o fac cu privire la faptul că am 
văzut-o recent în zona lor și atașez fotografiile. 


Apoi apăs butonul de trimitere. 

— Eşti sigur că așteaptă asta? 
— Mda, spune Rollins. Cu sufletul la gură. 
— Cât suntem de aproape de el? 


Apăs pe iconița corespunzătoare GPS-ului și măresc 
astfel încât să îmi ocupe întregul ecran. Încerc să localizez 
bulina albastră care indică locaţia lui Dylan, dar nu se mai 
vede. 


— Aşteaptă o clipă. 

— Ce este? 

— Locaţia. S-a pierdut. Glumești? 
— Poate că a oprit undeva. 


— Îi urmărește telefonul! Nu avea de ce să se piardă 
dacă a oprit mașina. Ce mama...? 

— Să îi fi murit bateria? 

Încerc să pun lucrurile cap la cap, după care lovesc cu 
pumnul în bordul mașinii şi înjur. Închid din nou lumina și 
îmi acopăr faţa cu mâinile. 

— Nu pot să cred așa ceva! Cum e posibil ca dobitocul 
ăsta să lase să i se descarce bateria telefonului complet în 
timpul unei investigații? 

— Şi ce facem acum? mă întreabă el. 

— Tu condu mai departe. Poate o să-și dea seama că 
i-a murit bateria și o să-l pună la încărcat. 

Dar mai conducem o jumătate de oră și tot nu dăm de 


el. În cele din urmă, renunțăm, iar eu spumeg de furie pe 
drumul de întoarcere către Dallas. 


Ss, 


DYLAN 


C doarme profund toată noaptea. Eu stau pe întu- 
neric la fereastra hotelului, supraveghind fiecare mași- 
nă care intră în parcarea acestuia, însă ațipesc din când în 
când. Mă întreb dacă Keegan a ajuns din urmă tirul de care 
era lipit telefonul meu sau dacă, dimpotrivă, urmărirea s-a 
terminat în momentul în care i-a murit bateria. 

Este ora şase dimineața și pornesc televizorul. Schimb 
canalele până când găsesc un post de știri din Dallas. Di- 
fuzează un anunţ despre ședința consiliului local și despre 
discursul guvernatorului în cadrul unei ședințe a NAACP. 
După aceea aud numele lui Casey. 


Mă ridic în picioare și văd portretul-robot al lui Casey, 
în care apare cu părul brunet, aranjat exact așa cum este 
acum. Merg la ușa care dă spre dormitorul ei. 


— Casey, trezește-te! 
Se trezește brusc din somn și se ridică în capul oaselor. 
— Ce este? 


— Vino aici! 

Coboară din pat și vine împleticindu-se în living; în 
momentul în care vede imaginea, trage adânc aer în piept. 

— Sunt eu. 

— Trebuie să îți schimbi culoarea părului. 

Priveşte în jur. 

— Perucile. 


— Nu peruca roșcată. O știu și pe aceea. O să devină tot 
mai dificil să te deghizezi. Te știu cu părul lung și blond, cu 
părul scurt și blond, cu părul brunet, cu părul scurt și roș- 
cat, cu un machiaj strident, fără machiaj... 


— Am s-o port pe cea cu părul lung și șaten. Și ochelari 
de soare. Dacă m-a văzut cineva aici aseară? Dacă m-au 
surprins camerele de supraveghere? 


— Nu ai intrat la recepţie. Am observat unde sunt pla- 
sate camerele. Nu cred că te-au surprins. 


— Dar pe tine? Dacă te caută și pe tine? 

— Eu nu am apărut la știri. Managerii hotelurilor nu 
vor fi atenţi la mine. 

— De unde a fost difuzată știrea? 

— Dallas. 


Se lasă pe canapea și se freacă la ochi. Este încă îmbră- 
cată în hainele de aseară. Mă întreb de ce nu și-a pus pija- 
maua. Poate nu și-a luat-o cu ea. 

— Îi vor suna. Gazda la care am stat, fiica ei. Oamenii 
cu care am lucrat. Toţi vor vedea știrea și își vor da seama 
că am fost eu. Ce număr este acela? 

Mă uit la numărul de pe ecran. 


— Incredibil. Este numărul de celular al lui Keegan. 

— Are voie să facă asta? 


— Nu ar trebui. Probabil că este dispus să ceară mai 
degrabă iertare pentru acțiunile lui decât permisiunea de 
a face ceva. Asta demonstrează cât este de disperat. 


— Îl vor suna din clipă-n clipă. 


— Este în regulă. Pune-ţi peruca acum. Și nu o mai da 
jos. Nu îţi scoate deloc ochelarii de soare. 


Se duce în camera ei și își ia geanta de voiaj. Când pășesc 
înăuntru, își pune peruca pe cap. Casey arată bine indife- 
rent ce și-ar face la păr. 


— Mda, asta e bună, spun eu. Este puţin diferită. 
Nu îi spun, însă tot seamănă prea mult cu ea însăși. 


— Voi lucra la asta, spune ea. 

— Sunt un geniu! îi spun eu lui Rollins în timp ce ne 
aflăm la piscina locuinței mele din Dallas. Candy a plecat 
să îi arate cuiva o casă și nu mă aştept să se întoarcă prea 
curând. Îl lăsasem pe Rollins să doarmă într-una dintre ca- 
merele de oaspeți și, văzând cum se îndreaptă spre mine, 
nu mă pot abține să nu mă laud. 


— Ideea cu presa a fost perfectă. Am primit telefoane 
toată dimineaţa. 

Se așază la masa de grădină, părând puțin mahmur. 

— Vreun indiciu? 

— Miliarde de indicii, omule. Doi oameni care au lucrat 
cu Casey mi-au zis că acum câteva zile a plecat de la muncă 
pe la orele prânzului și nu s-a mai întors, iar proprietara 
unei case spune că i-a închiriat o cameră, dar că nu s-a mai 
întors de ceva vreme. Apoi, mai este și un tip care a murit 
chiar în perioada în care lucra ea acolo. Încerc să îmi dau 
seama... 


— A murit cineva? Cine? 

Îi arăt pagina web pe care am deschis-o şi în care scrie 
despre Cole Whittington. 


— S-a aruncat cu mașina de pe o stâncă zilele trecute. 
Poliţiştii spun că a fost sinucidere, dar poate ne putem fo- 
losi de asta. 


Imi sună din nou telefonul și mă uit la ecran. Nu cunosc 
numărul, dar accept apelul. 


— Detectivul Keegan. 


— Mda, acesta este numărul la care putem raporta 
unde am văzut-o pe femeia aceea, Casey Cox? 


Vocea este a unei femei, groasă și răgușită, ușor 
incoerentă. 


— Da, ce îmi puteţi spune? 

— Am avut... de-a face cu ea. 

— Aşa? 

— Ne-a urmărit. Bărbatul acela, Cole Whittington, a 


molestat-o pe fiica noastră, iar ea era prietenă cu el și a 
început să ne urmărească peste tot. L-a atacat pe soțul meu. 


— Staţi puţin. 

O opresc și îmi notez informaţiile. 

— Cum vă numiţi? 

— Tiffany Trendall, spune ea. 

O pun pe difuzor ca să audă și Rollins. 


— La ce vă referiți când spuneţi că l-a atacat pe soțul 
dumneavoastră? 


— Ăsta nu-i cel mai rău lucru care s-a-ntâmplat, spune 
ea. L-a omorât pe tipul ăla... Cole Whittington. L-a împins 
de pe șosea. 


328 


ERRI BLACKSTOCK 


Mă ridic în picioare, uitându-mă în ochii lui Rollins. 

— Poliția nu a spus că a fost sinucidere? 

— Mda, numai că nu a fost. Era obsedată de el. Pun pa- 
riu că ea l-a omorât. 

— Puneți pariu? o întrerupe Rollins. Nu știți sigur că așa 
s-a întâmplat? 

— Ce credeţi? îi răspunde ea. Credeţi că este pură coin- 


cidență faptul că o criminală se află aici, în Dallas, că lucrea- 
ză în cadrul afacerii familiei lui şi că acesta sfârșește mort? 


ÎI cer pe soţul ei la telefon, iar el pare mai puţin incoerent, 
dar la fel de convins că cea care l-a ucis pe Cole Whittington 
este Cox. Când termin convorbirea, închid telefonul și mă 
pufnește un râs care răsună în tot cartierul. 


— Glumești? Merge prea bine ca să fie adevărat. Un tip 
mort? 


Rollins râde pentru prima dată de luni întregi. Poate de 
ani întregi. Îşi ridică mâna ca să batem palma. 


— Sun presa. Povestea asta devine tot mai bună. 

ăsesc pe Craigslist o mașină pentru Casey la numai 

1.500 de dolari. Îi cer proprietarului să o aducă în par- 
carea de la supermarketul Walmart, aflat la vreun kilometru 
și jumătate de hotelul nostru. Casey îmi dă o mie de dolari, 
iar eu pun cinci sute din banii mei. Mașina are 322.000 de 
kilometri la bord, dar este un Nissan. Cred că va ţine pen- 
tru ce-i trebuie lui Casey. 

Plătesc cu banii jos și trec titlul de proprietate pe nu- 
mele Liana Winter, identitatea pe care o va folosi Casey de 
acum înainte. Îi strâng mâna și aştept să plece, după care 
las maşina în parcarea de la Walmart și merg să o iau pe 
Casey. Pentru orice eventualitate, îmi las mașina mai încolo, 
pe strada pe care se află hotelul nostru, după care revenim 
la hotel cu mașina ei. Mâncăm în cameră burgeri și cartofi 
prăjiți luaţi de la un drive-through, în timp ce încercăm să 
punem la cale un plan pentru ce vom face în continuare, 
când deodată se dă o altă știre la TV. Postul local din Dallas 
întrerupe transmisiunea pentru o știre de ultima oră, iar 

portretul-robot al lui Casey apare pe ecran alături de chi- 
pul lui Cole. 


Casey inspiră adânc. 
Ascultăm cum prezentatoarea povestește cu entuziasm 
care este legătura dintre Casey și Cole Whittington, despre 


care poliția face presupunerea că ar fi fost împins de pe șo- 
sea de către ucigașa fugară. 


Casey sare în picioare. 

— Ce? 

Groaza și șocul i se citesc pe chip. 

Mă ridic în picioare şi încep să mă plimb prin cameră, 
încercând să gândesc. Asta va schimba toate datele pro- 


blemei. Dovezile strânse nu vor mai fi luate în considerare 
dacă vor crede că a ucis mai mulți oameni. 


— Ei cred că l-am omorât pe Cole? 

Acum aproape că o cuprinde isteria. 

— Cum ar putea crede... 

Încep să mă încalţ. 

— Spune-mi unde locuiesc soţii Trendall, îi zic eu. 

Îmi dă adresa lor. 

— Dylan, știu că ei au făcut-o. Știu că ei au făcut-o. Pro- 
babil chiar ei l-au sunat pe Keegan, poate au sunat chiar 
și presa și le-au povestit chestia asta. M-au împins de pe 
carosabil și au făcut același lucru și în cazul lui Cole. lar 


acum profită de pe urma acestui reportaj ca să distragă 
atenţia tuturor de la ei. 


Se duce în dormitor și o aud punându-și lucrurile în 
geantă. 


Mă duc la ușa ei. 

— Casey! 

— Trebuie să mă întorc acolo. Trebuie să le găsesc ca- 
mioneta. Ştiu că au rămas urme pe ea. După accidentul lui, 
nu mai era acasă la ei - am verificat. Au ascuns-o pe undeva, 
astfel încât poliția să nu facă legătura între ei și accidentul 
lui Cole. 


— Acum au urme de lovituri și pe dubiță, spun eu. 


— lar acelea ar trebui să conțină urme de vopsea care 
să stabilească o legătură cu mașina mea. Probabil că au 
identificat-o până acum. 

— Casey, mă întorc în Dallas. Trebuie să rămâi aici. Voi 
pretinde că încă mă ocup de cazul tău, că te caut. Voi afla ce 
anume știe poliția. Voi verifica și mașina lui Cole. Poate re- 
ușesc eu să găsesc camioneta. 


— Totul a scăpat de sub control! plânge ea. Familia 
mea... ce va crede despre mine? 


— Va crede că ţi s-a pus din nou la cale o înscenare! 


— Parcă toată povestea asta ar avea o viaţă proprie. Nu 
mă pot ascunde la nesfârșit. 


— Astăzi poți. 
Mă privește și, deodată, pare din nou prezentă. 


— la mașina mea. A ta este lovită. Poate vor face legă- 
tura între ea și vechea mea mașină. 


Dau din cap. 
— Mda, bine. 
lau cheile ei și i le las pe ale mele. 


Ajung la ușă, o deschid și lipesc semnul cu „Nu deran- 
jați” de gaura cheii. O închid din nou. 

A 


— Să nu deschizi. Dacă bate cineva, strigi prin ușă și îi 
spui că încerci să dormi. Și nici să nu-ţi treacă prin cap să 
pleci de aici ca să lucrezi la cazul lui Cole. 

— Dar dacă vor intra oricum? Dacă este poliția? 

— leşi din nou pe fereastră și îmi dai mesaj. 

Îmi iau laptopul şi mă asigur că are pe laptopul ei toate 
informaţiile pe care le am și eu pe al meu. 

— Îţi mai aduc de mâncare înainte să plec. Dar trebuie 
să mă grăbesc. 

Îi aduc mai multe chestii de mâncare de la un automat. 
Aud zgomot de aspiratoare mai încolo pe hol, dar nimeni 
nu se uită la mine. Intru din nou în cameră și las totul pe 
masă. Stă nemișcată, înmărmurită, în faţa televizorului. 

— Casey, vei fi bine? 


A 


își şterge fața cu mâna. 


3-3 


Dă din cap și 
— Mda. 

— Te voi suna. Ține-ţi telefonul încărcat. 
— Mda, şoptește ea din nou. 


In timp ce părăsesc hotelul și mă îndrept spre mașina 
ei, nu sunt sigur dacă este într-adevăr bine. 


DO 


DYLAN 


jung în Dallas câteva ore mai târziu și mă duc direct la 

sediul central al poliției, arătându-le legitimația mea. 

— Sunt Dylan Roberts și am fost angajat să lucrez la 
cazul Casey Cox împreună cu departamentul de poliție din 
Shreveport. Cunoașteţi cazul? 


Sergentul mă analizează scârbit din cap până-n picioare 
și pune mâna pe telefon. Se îndepărtează câțiva pași cât 
timp vorbeşte, așa că nu aud ce spune. În cele din urmă, se 
întoarce. 

— Căpitanul și detectivul care lucrează la caz vin să 
discute cu tine. 

Se apleacă peste birou. 

— Nu sunt prea bucuroși. 

Mă pregătesc sufletește și văd cum căpitanul apare de 


undeva de pe hol. li întind mâna ca să mă prezint, dar el 
refuză. 


— De ce nu îmi spui mai bine cine te crezi ca să intri 
în jurisdicția mea, fără măcar să ai amabilitatea să dai un 

telefon și să mă anunțţi că o fugară este aici? Să intri într-un 
motel cu armele scoase, fără ca măcar să ne spui și nouă! 


— Nu am fost eu, spun repede. Eu sunt un simplu detec- 
tiv particular, angajat să o găsească pe Casey Cox. Am văzut 
reportajul la știri. 

— La fel ca noi. Ai idee în ce postură suntem puși când 
ne contactează presa și ne pune întrebări despre o chesti- 
une atât de importantă, iar noi habar n-avem? 

— Vă sugerez să îl sunați pe Gates, șeful poliției din 
Shreveport, ca să vă plângeţi de asta. Nu vrea ca lucrurile 
să fie rezolvate astfel. Totuşi, am venit aici de îndată ce am 
auzit. Întrebaţi-l de mine. Va garanta pentru mine. 


— L-am sunat deja, spune el. Primul lucru pe care l-am 
făcut, dar răul a fost deja comis. 


— Ei bine, poate că va fi reparat în momentul în care 
vom închide acest caz. Speram să pot vorbi cu detectivul 
care lucrează la cazul lui Cole Whittington, spun eu. Inves- 
tighez posibilele conexiuni. 


— Vine acum, îmi răspunde el. Dar, dacă mai intri în 
jurisdicția mea fără să fiu anunţat, atunci chiar vom avea o 
problemă. Ai înțeles? 


— Da, domnule, spun eu. 


Câteva minute mai târziu, coboară o femeie detectiv. 
Are părul de un portocaliu țipător care te șochează - o cu- 
loare străină pentru foliculii piloși umani - și arată cam de 
cincizeci de ani. Chipul ei brăzdat de riduri stă mărturie 
pentru toţi anii de muncă asiduă în calitate de detectiv și 
este foarte sigură pe sine în momentul în care se apropie și 
îmi strânge mâna. 


— Sunt detectivul Powers. Cine ești? 

— Dylan Roberts, spun eu, arătându-i legitimaţia, după 
care îi expun povestea. 


Mă conduce în biroul ei, iar eu o urmez în timp ce 
discutăm. 


Nu este la fel de supărată precum căpitanul. 


— Mda, noi am privit cazul Whittington ca pe o sinuci- 
dere, spune ea. Omul era deprimat, era acuzat că ar fi mo- 
lestat un copil, copiii i-au fost luați de lângă el, trebuia să-și 
părăsească soția pentru ca aceasta să-i poată lua înapoi. 
Este evident că s-ar fi putut hotărî să dispară din peisaj. 
La urma urmei, este vorba despre un accident în care a fost 
implicată o singură mașină și, mai mult decât atât, s-a arun- 
cat cu ea de pe o stâncă. 

— Ştirile v-au schimbat punctul de vedere? 


— Păi, cam da, deoarece noi nu am știut că o fugară acu- 
zată de crimă lucra împreună cu Whittington și că îl ur- 
mărea. Mai fusese prezentă la o tentativă de-a lui de a se 
sinucide. 


Mă uit la ea. 
— De unde știi asta? 


— Se pare că el s-a întors acasă și i-a povestit mamei 
sale că stătuse o vreme pe un pod, gândindu-se să sară, iar 
Cox l-a convins să nu o facă. Știi ceva, fata asta pare puțin 
sărită de pe fix. Oare de ce l-o fi convins să coboare de 
acolo într-un moment, iar în celălalt i-a împins mașina de 
pe stâncă? Pare un joc pentru ea. 


— Au fost martori la accidentul lui Cole? întreb eu cu 
prudenţă. 

— Nu, dar acum privim cazul dintr-o altă perspectivă, 
l-am redeschis și îl considerăm posibilă omucidere. Fusese 

la tribunal chiar în acea dimineață, copiii fuseseră încredin- 
tati în grija soției și, având în vedere toate știrile negative 
despre acuzatorii săi, părea că lucrurile începuseră să 
meargă într-o direcție bună pentru el. Ceea ce vreau să 
spun este că, dintre toate zilele în care ar fi putut să-și do- 
rească să se sinucidă, acea zi nu era cea mai probabilă. 


— Aş putea să văd mașina? 
— Care dintre ele? Mașina lui Cole Whittington? întrea- 
bă ea. 


— Exact. Au mai fost și alte mașini? 


— Mă gândeam că vorbeşti despre mașina lui Casey 
Cox. Am găsit-o parcată pe un pod, lovită din ambele părți. 
Părea să fi avut un accident și o abandonase. Era pe nume- 
le Miranda Henley. 


Incerc să par surprins. 


— La acel accident au fost martori, însă nimeni nu a 
putut spune cu exactitate ce s-a întâmplat. 


— A lovitun alt vehicul? 


— Se pare că da, deși celălalt șofer a plecat de acolo. 
Martorii spun că ea a urcat într-o altă mașină și că a părăsit 
locul accidentului. Avem relatări diferite în ceea ce privește 
marca și modelul mașinii în care s-a urcat. 

Mă bucur că nu am venitpână aici cu mașina mea. 

— Deci i-ați examinat mașina, ca să vedeţi dacă există 
urme că ar fi lovit mașina lui Whittington și că l-ar fi 
aruncat de pe șosea? Aţi verificat urmele de cauciucuri din 
apropierea stâncii de pe care a fost împinsă mașina? Se po- 
trivesc cu ale ei? 

— Nu, răspunde ea. Nu există dovezi cum că mașina ei 
s-ar fi izbit de a lui, deși oricine ar fi fost persoana cu care 
s-a ciocnit pe pod, vopseaua gri de pe cealaltă mașină poate 
fi observată peste tot pe mașina ei. Pare să fi fost o furgo- 
netă sau ceva de genul acesta, dacă priveşti din unghiul din 
care a fost zgâriată mașina. 


Se oferă să mă ducă în locul în care este ținută mașina 
lui Cole Whittington, dar mai întâi mă duce la locul unde a 
căzut de pe stâncă. 


Știind ceea ce știu, și anume că probabil este vorba 
despre camioneta care lipsește de acasă de la familia Tren- 
dall, studiez urmele de cauciucuri. 

— Nu aparțin mașinii lui Whittington, spune ea înain- 
te să subliniez eu asta. Probabil că sunt de la un vehicul mai 
înalt decât o mașină și sunt mari, ca ale unei camionete. Nu 
știm dacă aceste urme au vreo legătură cu accidentul său 
sau dacă nu cumva erau deja acolo. 


Mă uit la cât de departe se află terasamentul față de 
urmele de cauciucuri. Apoi studiez stânca de pe care se pre- 
supune că ar fi sărit mașina lui Cole, după care s-a rostogolit 
în aer înainte să se izbească brusc de sol. 


— A murit în momentul impactului? 


— Probabil că nu, dar a sângerat până a murit. Părțile 
laterale și plafonul mașinii erau zdrobite. Când l-am găsit, 
purta încă centura de siguranță. 


— Avea centura pusă? Un om care ar fi vrut să se sinu- 
cidă nu și-ar fi pus centura de siguranță. 

— Chestia asta ne-a dat și nouă de gândit, dar am tras 
concluzia că a făcut-o din obișnuință. Acum știm că nu a fost 
așa. 

Când terminăm, mă conduce la garajul unde a fost dusă 
mașina lui Cole. 


Poarta e deschisă, așa că intrăm direct. Văd grămada 
de fier în care a fost găsit Cole Whittington și dau ocol ma- 
șinii, examinând-o. Se îndrepta spre nord, ceea ce înseamnă 
că stânca se afla în dreapta lui. O mașină care l-ar fi împins 
de pe șosea l-ar fi izbit în partea stângă. Observ niște urme 
albe în dreptul mânerului, dar cea mai mare parte a mași- 
nii arată ca un cocoloș de hârtie. 


— Chiar aici, spun eu. Se pare că, indiferent cine l-a îm- 
pins de pe şosea, l-a zgâriat chiar aici. Este un vehicul alb, 
probabil o camionetă. Este prea înaltă pentru o mașină. 


— Casey conducea un Accord, nu-i așa? 
— Mda, negru, spun eu. Asta nu putea fi mașina ei. 
Detectivul dă din cap. 


— Mda, și oricât de lovită a fost mașina ei, nu prezenta 
urme de vopsea de culoarea mașinii lui Whittington. Dar 
se poate să se fi aflat la volanul altui vehicul. Din câte înţe- 
leg, fata e inventivă. 

Nu comentez nimic. 

— Şi ați căutat camioneta? 

— Lucrăm la asta chiar acum. Poate că, atunci când o 
vom găsi, vom da și de Casey Cox. Ai alte informaţii care 
ne-ar putea fi de folos? 

— Nu, dar din reportajele pe care le-am văzut, cred că 
ar trebui verificați și acuzatorii lui Whittington. 

Ezit, după care continui. 

— Mass-media tocmai a difuzat o serie de informaţii 
negative despre ei și poate că i-a cuprins disperarea. 

— Mda, vom face cercetări. Din experiența mea, însă, 
concluzia cea mai evidentă este cea pe care ar trebui să o 
tragem mai întâi. 

— Din experiența mea, această ipoteză se aplică per- 
fect până în momentul în care oamenii încep să ticluiască 
planuri și să pună la cale tot felul de înscenări. Cea mai 
evidentă concluzie este adesea cea pe care criminalii își 
doresc să o tragi. 


Imi răspunde cam înțepat: 
— De aceea am redeschis cazul. Lucrăm la el. Și sun- 
tem foarte buni în ceea ce facem. 


— Nici nu mă îndoiesc de asta, spun eu. Mă gândeam 
doar că, din moment ce lucrez la cazul Cox, îi cunosc destul 
de bine profilul psihologic. Chestia asta nu pare să fie ge- 
nul ei. Pare mult mai calculată, prea puţin sentimentală. 


— Ai concluzionat asta în momentul în care a salvat-o 
pe fata aceea din Shady Grove? Sau când și-a înjunghiat cel 
mai bun prieten în Shreveport? 


Nu am de gând să răspund. 


— Nu vreau ca investigația mea să fie tulburată de acest 
lucru, mai ales în cazul în care Cox chiar nu este implicată. 


Îi mulţumesc pentru timpul acordat şi îi spun că o voi 
contacta mai târziu pentru a vedea în ce direcţie se îndreap- 
tă investigația și pentru a afla dacă a primit noi informații 
cu privire la Casey. Când îmi cere numărul de telefon, i-l 
dau pe cel vechi, cel de pe telefonul lipit de șasiul tirului. Va 
trebui să îl înlocuiesc cât de curând. Știu că e mai bine așa 
decât să îi dau noul meu număr, mai ales în cazul în care 
Keegan își face apariția aici. Totuși, am aflat tot ce era de 
aflat de la ea momentan. 


SI 


CASEY 


u mă pot dezlipi de televizor. Când se termină știrile 

locale, trec pe cablu și văd că tratează cazul lui Cole ca 
pe o anchetă de omucidere în plină desfășurare. Ai putea 
crede că poliţia a închis orașul Dallas și că mă caută în fie- 
care casă și în fiecare sediu de firmă. 

Nu pot să cred că viața mea a ajuns într-un asemenea 
hal. Când Dylan mă sună ca să îmi spună ce a aflat, sunt mai 
sigură ca oricând că soții Trendall sunt responsabili de 
moartea lui Cole. Știu că ascund undeva camioneta aceea, 
așa că încerc să îi dau adresa unde locuiește agresorul mi- 
cuţei Ava, dar nu sunt sigură că este corectă. O scrisesem 
pe hârtiile pe care soţii Trendall mi le-au luat din mașină. 


— Era Cottonella, cred. Casa era împrejmuită cu un gard 
de sârmă. Mai era și un cimitir de mașini la câțiva kilometri 
de Raiul Căsuţelor Gonflabile. Poate că este acolo. 


Notează toate datele și îmi spune că se va întoarce la 
mine. 

Pe Fox News, au reunit trei procurori care discută ce 
anume ar trebui să caute detectivii, ca să-mi dea de urmă și 
să pună capăt crimelor mele. 


Apoi invită un psiholog care vorbește despre starea mea 
mentală, la ce anume mă gândeam când am salvat-o pe fata 
din Shady Grove, spune că aș putea fi bipolară sau schi- 
zofrenică și că îndeplinesc ordinele date de vocile din capul 
meu. 


Aş vrea să închid televizorul, dar rămân nemișcată un 
moment, cu genunchii la piept. Îmi îngrop faţa între ge- 
nunchi și îmi acopăr capul cu mâinile, cât timp ei continuă 
să pălăvrăgească. Aud voci. Mă fac nebună. 

Un ciocănit în ușă mă face să tresar. 

— De la curățenie, spune cineva. 


Sar în picioare și mă apropii de ușă. Strig, fără să o 
deschid: 

— Nu e nevoie astăzi. 

Femeia îmi mulțumește și își continuă drumul. 

Mă plimb înainte și înapoi prin living, încercând să îmi 
dau seama ce să fac. Mi-o imaginez pe mama uitându-se la 
televizor, şocată să asiste la această nouă acuzaţie la adre- 
sa mea, întrebându-se cum de am mai intrat și în povestea 
asta. Presa va fi și mai înverșunată. Probabil că Hannah nici 
măcar nu o mai poate duce pe Emma în curtea din spatele 


casei. Nu îndrăznesc s-o mai sun. Nu pot să o pun în pericol 
mai mult decât am făcut-o deja. 


Pornesc din nou televizorul și schimb canalele până îmi 
văd din nou chipul. Este un post local și difuzează știri de 
ultimă oră. Corespondentul se află în fața Departamentului 
de Poliţie din Dallas, vorbind foarte repede. 

Surse din interiorul departamentului de poliţie au 
declarat că deţin indicii cu privire la locul în care 
se ascunde criminala fugară Casey Cox și cred că 
arestarea ei este iminentă. 


Inspir adânc și mă reped la fereastră să trag cu ochiul 
printre draperiile grele. Nu se petrec prea multe în parca- 
rea hotelului, însă mă aștept ca un convoi format din mașini 
de poliție să ajungă aici din clipă-n clipă. 

Merg șchiopătând până la baie și îmi verific peruca șa- 
tenă, după care îngrămădesc toate lucrurile mele și pe ale 
lui Dylan în genţile noastre. Trebuie să îl anunţ că plec. Nu 
este sigur pentru el să se întoarcă aici. 


Atât umărul, cât și glezna sunt mai bine acum, însă mă 
dor în momentul în care mă îndrept hotărâtă spre mașina 
lui Dylan, unde așez genţile pe bancheta din spate și ies din 
parcare. Îl sun pe Dylan în timp ce mă îndepărtez. 


Răspunde repede: 
— Hei. 

— Eşti singur? 

— Mda. 


— Dylan, îl întrerup. A trebuit să plec de la hotel. Au 
făcut un anunţ de ultimă oră pe canalul de știri locale, în 
care spuneau că au indicii despre locul în care mă aflu și că 
se așteaptă să mă prindă astăzi. 

— Păi... e adevărat că am văzut câţiva reporteri în fața 
departamentului de poliție când ne-am întors aici, după ce 
am văzut mașina lui Cole. Detectivul, însă, nu părea să știe 
nimic despre vreun indiciu. Sunt convins că cei de-acolo 


Dacă mă găsesc 3435 


mi-ar fi spus, deși erau destul de ofensați de faptul că Keegan 
și Rollins nu le-au spus și lor despre ce este vorba. 

— Eşti sigur că nu ţi-e urmărită mașina? Sunt chiar la 
volan. 


— Am verificat dacă are montat vreun dispozitiv. Dacă 
ar fi urmărit-o, nu crezi că ar fi venit noaptea trecută? 


— Mda, presupun că da. Nu știu încotro să mă îndrept. 


— Rămâi în Wichita Falls până mă întorc. Caut camio- 
neta. Nu era la cimitirul de mașini. 


— Ai găsit casa? 

— Nu, nu încă. Ai spus strada Cottonella, nu-i așa? Nu 
e nicio stradă Cottonella. Eşti sigură că îți amintești corect? 

— Nu, deloc. 

— Păi, îmi poţi spune cum să ajung acolo? 

— l-am urmărit pornind de la casa soţilor Trendall. Au 
intrat pe şoseaua principală, Roosevelt, cred, și acolo era... 
parcă-mi amintesc că era o bancă aproape de locul în care 


au făcut la stânga. O bancă verde. Sau poate că nu era o 
bancă... 


— Nu mă prea ajută. Mai încerc să caut străzile astea 
pe GPS. 


Un sentiment de frustrare își înfige ghearele în mine. 
— Mă întorc. Știu că o pot găsi, Dylan. 

— Casey, ăsta-i ultimul loc în care ar trebui să te afli! 
— Este locul unde trebuie să fiu. 

— Nu, nu poți... 


Închid. Am încredere în Dylan, dar trebuie să fac asta. 

Conduc spre Dallas cu viteza maximă admisă, temân- 
du-mă să o depășesc fie și cu un singur kilometru la oră. 


Când ajung în Dallas, merg acasă la soții Trendall, după 
care reiau cât pot eu de bine traseul pe care l-am făcut în 
ziua în care i-am urmărit. Văd banca pe partea stângă și 
acolo virez, apoi ajung la un stop și încerc să îmi amintesc 
dacă am făcut la stânga sau la dreapta. Privesc în lungul 
drumului și văd o biserică în partea dreaptă, îmi pare cu- 
noscută, așa că întorc în direcția aceea, în speranţa că voi 
da peste un alt reper care să îmi amintească încotro au luat-o. 
Când îmi dau seama că nu am mai văzut această zonă, mă 
întorc la stop și o apuc în direcţia opusă. De data asta, am 
senzația că merg în direcția bună. Clădirile mi se par fami- 
liare. Îmi amintesc de curățătoria de pe colţ şi de parcul de 
peste drum. 


Apoi intru în cartier, și îl recunosc datorită casei cu un 
spiriduş în curtea din față. Încerc să îmi amintesc pe unde 
au luat-o, unde au virat, când observ o femeie care udă 
gazonul și îmi amintesc că am mai văzut-o. O iau pe lângă 
casa ei și văd casa cu iarba crescută mai mult decât trebuie, 
împrejmuită cu un gard de sârmă. Am găsit-o! Este strada 
Cattonelle, nu Cottonella. 


Incetinesc în timp ce mă apropii de ea. Nu văd nicio 
camionetă albă parcată pe alee sau în garajul rămas deschis. 
Insă dau ocol și când ajung pe-o latură a aleii... o văd! 


Camioneta este parcată pe aleea pietruită din spatele 
casei, în curtea delimitată de gardul de sârmă. lau telefo- 
nul şi îl deschid din nou ca să-l anunţ pe Dylan. Înainte să îl 
sun, însă, văd ceva care mă face să frânez brusc. 


Un copil stă ghemuit sub camionetă. 

Imi ţin respiraţia și mă înclin să văd mai bine pe gea- 
mul din dreapta. Este micuța Ava care stă în patru labe, 
ascunzându-se sub mașină. 


Urgenţa acestei situații mă face să tremur ca scuturată 
de un șoc electric. Dau ocol cvartalului și găsesc o casă în 
fața căreia nu e nicio mașină, așa că parchez mașina lui 
Dylan pe stradă, în fața ei. Cobor şi mă întorc șchiopătând 
către casa împrejmuită cu gard de sârmă. Gândurile îmi sunt 
împrăștiate în toate părțile și încerc să fac un plan. Dacă aș 
putea să ajung la Ava, aș reuși să o scot din curte. 


Și după aceea ce fac? Nu pot să o răpesc. 


Nu trec prin curțile oamenilor. În schimb, merg pe stra- 
dă și îl sun pe Dylan; cu fiecare pas pe care îl fac, glezna îmi 
mai trimite un junghi în sus pe picior. 

Răspunde înainte de a se termina primul apel. 

— Casey, de ce ţi-ai închis telefonul? 


— Pentru că nu am vrut să mă convingi să nu vin aici, 
spun eu încet. Dylan, am găsit camioneta. Este acasă la băr- 
batul ăla. Este Aleea Cattonelle, nu Cottonella, iar numărul 
casei de lângă ea este 233. 


— Am înţeles! Unde ești? 


— Sunt lângă casa lui. Dylan, Ava se ascunde sub cami- 
onetă! Trebuie să o ajutăm. 

Oftează adânc. 

— Sunt pe drum. Așteaptă în mașină. Te rog, Casey. 
Ajung acolo repede. 

Îi spun că voi aștepta, dar, în drum spre mașină, trec 
printre curți ca să văd dacă Ava este bine. Se află încă sub 
camionetă, însă din casă se aude tunând vocea unui bărbat: 

— Ava! 

Nu pot să o las de izbeliște. Mă apropii de gard și mă așez 
pe vine. Camioneta se află între mine și ușa în pragul căreia 
stă bărbatul, astfel încât nu mă vede. 


— Ava? spun eu cât pot de încet, însă suficient de tare 
cât să fiu auzită. 

Surprinsă, se lovește cu capul de mașină în timp ce se 
întoarce spre mine. 

— Stai acolo, scumpo! spun eu, deplasându-mă pe lângă 
gard. Am chemat ajutoare. 

A plâns, suspină și nu răspunde. 

— Te vom scoate de aici. Nu mai durează mult. 


Nu răspunde, dar când îl aude din nou strigând-o, își 
duce mâinile la urechi și își închide strâns ochii. 


Nu pot să o abandonez. Nu își dă seama că el poate să 
o vadă că s-a ascuns aici dacă va ieși afară să o caute. Nu va 
avea cum să scape. 


lau decizia înainte chiar să apuc să fac un plan. Rămân 
ghemuită în spatele camionetei, timp în care trec de colţul 
gardului. Acolo este o poartă pe care o deschid încetișor. 
Sunt conștientă că, dacă voi parcurge cei șaizeci de centi- 
metri până la mașină, o să mă vadă, așa că aștept aici, fă- 
cându-i semn Avei să vină. Dar nu se clintește din loc. 

Va trebui să intru. Aştept până când aud închizându-se 
ușa cu plasă, după care intru rapid în curte și mă îndrept 
spre partea laterală a camionetei. Mă aplec și ajung la ea. 


— Vino la mine, scumpo! Te voi scoate de aici. 


Fetița deschide ochii, se uită mai întâi la mine, după 
care înapoi spre casă. 

— Hai, scumpo. Grăbește-te! 


Se apropie puţin, dar nu suficient de mult încât s-o pot 
atinge. Tremură şi este transpirată. 

Deodată, aud ușa cu plasă trântindu-se din nou, iar ea 
se trage înapoi și își acoperă capul cu mâinile. 

Acum sunt blocată și nu mă pot mișca fără să fiu văzu- 
tă. Aştept să o vadă pe ea, iar dacă o va vedea, îmi va zări și 
mie picioarele. Încremenesc... aşteptând. 


Îmi sună telefonul. Bâjbâi după el, încercând să-l închid... 


Dar, într-o fracțiune de secundă, este aici, cu un pistol 
îndreptat spre mine. 


Începe să râdă, lăsând la vedere un dinte lipsă. 
— Dă-mi telefonul. 
N-am de ales. Mă ridic ușor și îi întind telefonul. 


Se înclină să-l ia. Nu știu dacă a văzut-o încă pe Ava. 
Sper că fetița a văzut poarta deschisă și că va fugi. 

— Eu... îmi căutam câinele..., spun eu. 

Râde în hohote și pune telefonul în buzunarul din spate. 
Apoi, își scoate propriul telefon. Cu pistolul încă îndreptat 
spre mine, formează cu cealaltă mână un număr și spune: 

— N-o să vă vină să credeţi cine a intrat ilegal la mine 
în curte. Cred că e fata aia. Casey Cox. 


DS 


CASEY 


pia se folosește de pistol ca să o amenințe pe Ava, 
silind-o să iasă din ascunzătoare, și ne duce pe amân- 
două în casă. Fetița se oprește din plâns, iar privirea aceea 
goală i se aşterne din nou pe chip. Îi curge nasul și mi-aş 
dori să i-l pot şterge. 

Casa este mizerabilă și duhnește a mâncare stricată și 
a transpiraţie, iar peste tot pe masă sunt înșirate flacoane 
galbene de pastile, plus o pungă de plastic de aproximativ 
250 de grame, plină cu aceleași pastile. Pe masă se mai află 
niște folie de aluminiu, ambalaje din plastic și încă o pungă 
plină cu un praf alb. 

Deci acesta este acel ceva îndeajuns de important pen- 
tru soții Trendall încât să dea pe el inocenţa fetiţei lor. 

Pentru prima data în viaţa mea, mă bucur că există un iad. 

Bărbatul stă pe scaunul din fața mea, cu arma îndrep- 
tată spre mine, și îi așteaptă, după cum bănuiesc, pe soții 
Trendall să vină și să se descurce cu mine. Televizorul este 
pornit și îmi văd din nou chipul pe întregul ecran. 

— Arăţi diferit, spune el holbându-se la mine, dar pot 
să-mi dau seama că tu ești. 

Nu scot o vorbă. Stau aici și aștept privind în jur, făcând 
inventarul tuturor obiectelor de care m-aș putea folosi în 
cazul în care voi avea ocazia. A închis ușa din spate cu ză- 
vorul. Mă uit în altă parte, dar în realitate repet planul de a 
mă repezi la ușă, de a răsuci zăvorul spre dreapta, ca să o 
deschid, după care împing ușa cu plasă și... 

Dar Ava? Nu pot nici să o las aici și nici să o răpesc. 
Poate că ar veni după mine afară și ar fugi pe poarta răma- 
să deschisă. 


Privesc în jur și observ rafturile prăfuite pe care stau 
obiecte de care mă pot folosi și cu care îl pot lovi. Văd o 
vază ciobită pe care aş putea să o folosesc, dacă aș reuși să 
mă apropii suficient de mult de ea. 


Chiar lângă mine, pe masă, este o scrumieră solidă de 
sticlă, plină de mucuri și de scrum de ţigară, îndeajuns de 
aproape încât să pot ajunge la ea. Aș putea să arunc cu ea. 

Mi-a luat telefonul, dar îl ține în buzunarul din față al 
cămășii. Dylan m-a tot sunat, însă el a dat telefonul pe si- 
lenţios. Mă uit la ochii lui injectaţi. Dacă este și consuma- 
tor, nu doar dealer de droguri, atunci chestia asta ar putea 
fi în avantajul meu. 

În cele din urmă, aud o maşină afară, iar uşa din faţă se 
deschide brusc. Nate și Tiffany intră repede în casă. 


— Mama! plânge Ava. 

Tiffany și Nate o ignoră. 

— Phii, omule, e perfect, spune Nate. Nici dacă am fi plă- 
nuit, nu ar fi ieșit atât de bine. 


350 TERRI BLACKSTOCK 


— Voi l-aţi omorât pe Cole, șuier eu printre dinţi. L-aţi 
împins de pe șosea. Și îi permiteți gunoiului ăstuia să abu- 
zeze de fiica voastră ca să vă dea droguri în schimb. 

Tiffany se înclină sfidător până ajunge la nivelul meu. 


— Tu ești cea care l-a împins de pe drum. Așa le-am 
spus polițiștilor. A apărut peste tot la știri. Te-am putea îm- 
pușca chiar în clipa asta și ne-am justifica spunându-le că 
ne-ai urmărit. Toată lumea ne-ar felicita. 

O privesc pe Ava, care rămâne tăcută lângă ușă. 

— Nu ai fi în stare să faci asta sub ochii fiicei tale, spun eu. 

— Pentru vârsta ei, Ava este un copil matur. 

Tragedia din afirmaţia ei aproape că mă distruge. 

Nate își aprinde o ţigară și trage fumul în piept, apoi se 
întinde după pistolul bărbatului. Dar acesta nu i-l dă. Nate 
arată cu degetul spre mine. 


— Stai cuminte și nu ai de ce să îţi faci griji. Dacă nu ne 
faci probleme, nu te va omori. 


— Ce aveţi de gând să faceţi? întreb eu. 
Nate își scoate telefonul. 
— Dau rapid un telefon. 


Glisează pe ecran cu degetul mare, după care apasă pe 
Apelare. 

Îmi ţin respiraţia în momentul în care aud vocea băr- 
batului care răspunde. 


— Domnule detectiv Keegan, Nate Trendall la telefon. 
Nici nu o să ghiciţi cine stă acum în fața mea! spune Nate. 


-s 


CASEY 


Tngrozită, tresar la auzul numelui Keegan. Arunc o privire 
înspre buzunarul dealerului în care vibrează telefonul meu. 
Fac din nou un inventar rapid: scrumiera, vaza, sticlele... 
Nate încheie convorbirea. 


— Va veni imediat. Ai face bine să cureți locul, Fred. Po- 
lițiştii sunt pe drum. 

Fred înjură și apucă niște sacoșe de plastic mototolite, 
pe câteva dintre ele scuturându-le să se deschidă, după care 
îndeasă în ele stângaci, cu o singură mână, drogurile și fla- 
coanele de plastic, în timp ce în cealaltă mână ține arma. 
Este încă îndreptată spre mine, dar o tot mișcă în timp ce 
apucă pilulele și flacoanele, îndesându-le în plasă. 

Rămân neclintită o clipă, repetând în gând mișcările. 
Apucă, aruncă, fugi... răsucește zăvorul, deschide ușa, îm- 
pinge ușa cu plasă. 

Sunt prea mulți pași. Ei sunt trei și mă vor prinde înain- 
te să apuc să ajung la ușă. Nu mă mișc și aştept, numărând 
secundele, încercând să îmi dau seama cât de departe se 

află Keegan. Poate că e acasă la Candace. Cât timp îi va lua 
să ajungă aici? 

Fred scapă din mână câteva pastile, iar Tiffany se aplea- 
că să le ia. El îndreaptă arma dinspre mine spre ea. 

— Dă-te la o parte! urlă el. 

Pun mâna pe scrumieră, mă reped spre ușă și trag 
zăvorul. El îndreaptă din nou pistolul spre mine. Arunc 
scrumiera ca pe un disc Frisbee în capul lui Fred. ÎI loveşte, 
doborându-l la pământ, iar eu deschid ușa și împing plasa. 
O aud închizându-se în spatele meu în timp ce traversez 
curtea spre poarta deschisă. 


Mă străpunge un glonţ chiar în momentul în care ajung 
la poartă și durerea mă izbește ca un fulger. Continui să 
merg... dincolo de gard, trec prin curtea din spate a vecini- 
lor... printre casele de pe cealaltă parte. 


Sângerez în timp ce alerg, iar durerea este aproape pa- 
ralizantă, dar mă forțez să merg mai departe. les dintre case 
pe strada unde se află mașina, însă văd o familie în curtea 
din față, chiar în apropierea ei, așa că nu pot să ajung la ea. 
Traversez în fugă strada, apoi trec printre câțiva copaci și 
o apuc pe o stradă laterală până când văd o benzinărie în 
față. Baia este afară. Mă îndrept împleticindu-mă spre baie 
şi intru, apoi trag zăvorul în urma mea. Încerc să îmi trag 
sufletul. Mă simt ameţită și îmi este greață, tremur și asud 
din greu. Mă uit în oglinda murdară. 

Umărul îmi este îmbibat în sânge și nu îmi pot mișca 
braţul. Presez cu mâna pe rană și mă întorc să văd cum 
arată la spate. Partea dorsală a umărului sângerează și ea. 
Cred că este locul prin care a ieșit glontul. Nu știu dacă asta 
este bine sau rău. 

Stau pe capacul toaletei și îmi îmbrăţișez propriul trup. 
S-a sfârșit. Keegan mă va găsi acum. Sunt prea slăbită ca să 
fug. Keegan mă va ucide înainte să ajung la închisoare și 
toată lumea va spune că șirul crimelor mele s-a încheiat. 
Micuța Ava o să continue să sufere și nimeni nu îi va opri. 


Tot ce pot face este să-i aştept să vină. 


OO 


CASEY 


N u știu cât timp a trecut în momentul în care aud bătăi în 
ușa de la baie. A sosit timpul, mă gândesc eu. Sunt aici. 

Nu răspund. Stau în dosul ușii, fiind sigură că o vor 
sparge cu piciorul. După care mă vor arunca pe podeaua 
murdară, îmi vor pune cătușele și mă vor scoate afară, în 
văzul tuturor. 


Dar în loc să aud sunetul ușii care se prăbușește, aud o 
voce: 


— Sunt Dylan. Deschide ușa! 


Un sentiment de recunoștință mă face să mă ridic, să 
răsucesc încuietoarea și să împing ușa grea. 


— Dylan! 
Imi vede umărul însângerat, însă nu ezită nicio clipă. 
— Haide. Mergem la mașină. 


Maşina mea cea nouă se află la doar câţiva pași. El des- 
chide ușa din spate și eu mă las pe banchetă. O închide și 
dă în grabă ocol mașinii către scaunul șoferului. 

Mă întind, tremurând. Nu scoate un cuvânt timp de câți- 
va kilometri. 


În cele din urmă, îl întreb: 

— Cum m-ai găsit? 

— Urmele de sânge, spune el. Am ajuns la casa aceea 
imediat după ce ai plecat tu și i-am văzut urmărindu-te. Au 


crezut că sunt Keegan și mi-au spus că te-au împușcat și că 
ai fugit. Le-am zis că voi prelua eu de acolo. 


— L-au sunat. Este pe drum. 


Privesc în jos spre rană. Pata este mai mare, iar mâna 
mi s-a umplut de sânge. 


— Unde mergem? Înapoi în Wichita? 
— Nu, spune el. Te duc la spital. 
Mă ridic în capul oaselor. 


— Nu, nu poţi face asta. Sunt bine. Am o rană, dar se 
vede că glonţul a ieșit. 


— Nu ești bine. S-ar putea ca glontul să îţi fi străpuns 
vreo arteră. Nu am de gând să te las să sângerezi până mori. 


— Am alergat vreun kilometru în felul ăsta. Sunt bine. 
Nu știu de ce respir cu atâta greutate. 


— Dylan, nu mă poţi duce la spital. Doar știi ce se va 
întâmpla. Dă-mi... dă-mi ceva cu care să presez pe rană. 
Putem opri sângerarea. 


— Nici măcar nu-ţi poţi folosi braţul. 

Transpir, dar îngheţ de frig. Îmi clănțănesc dinţii. 

El îşi scoate cămașa și rămâne doar în maiou. De pe dru- 
mul principal pe care ne aflăm, intră pe un drum neasfaltat 

și conduce vreo doi kilometri. Apoi trage pe dreapta și vine 
pe bancheta din spate. 


— Stai drept, îmi spune el, iar eu mă ridic. 

la o jachetă pe care stăteam și mi-o trece peste umeri. 

— Vei intra în şoc, spune el. 

Îşi face cocoloş cămașa și o presează pe rana din spate, 
pe sub jachetă. 

— Lasă-te pe spate, spune el. Presează pe ea. 

Fac ce spune, strângând din dinţi de durere. 

Apasă pe rana din față cu podul palmei și își pune celă- 
lalt braţ în jurul meu, trăgându-mă spre el. 

— Să te încălzesc, îmi zice, iar eu mă sprijin de el, 
încălzindu-mă. 

Dinţii mi se opresc din clănțănit și îmi pun capul pe 
umărul lui. Îmi dă jos peruca şi îşi sprijină bărbia de creş- 
tetul meu. 

— Nu sângerezi atât de rău pe cât credeam. Adică, este 
rău, dar pare că se oprește. Dacă ar fi fost vorba de o arteră, 
ar sângera în continuare. Însă tot trebuie să mergi la spital, 
Casey. Nimic din toate astea nu mai contează dacă tu nu 
mai ești. 

Oricum, nimic nu pare să mai conteze. 

— M-am rugat, șoptesc eu. Am vorbit cu Dumnezeu. 
Am simţit că mă ascultă. 

— Te ascultă, Casey. Te asigur, chiar te ascultă. 

— Maşina ta, spun eu, urmând firul unor gânduri 
întâmplătoare. 


— Este parcată pe strada din spatele casei aceleia. 
Keegan o va vedea când o să mă caute. 

— Ştiu, îmi răspunde. Am văzut-o când te căutam. 
TȚi-am scos lucrurile din ea. Sunt în portbagaj. Ne vom face 
griji mai târziu cu privire la recuperarea ei. Când urmam 
dârele de sânge lăsate de tine, l-am sunat pe detectivul care 
lucrează la cazul lui Cole și i-am spus unde este camioneta, 
dar și că bărbatul acela o molestează pe Ava. 


— Da? 
— Da. Asta va explica și motivul pentru care mașina 
mea este acolo. Vor crede că am pornit pe jos în căutarea ta. 


— Avea droguri și flacoane de plastic: praf alb și peste 
trei kilograme de pastile albe. Spune-le asta. Spune-le că 
le-a luat de acolo când Trendall l-a sunat pe Keegan, însă 
nu știu unde le-a ascuns. Ava era îngrozită. Poate că a mai 
abuzat de ea de la moartea lui Cole încoace - poate chiar 
astăzi. Ar putea să o examineze... 


— Probabil că Ava este bine deocamdată, cât timp vor 
crede că polițiștii au împânzit orașul. 

Îşi retrage braţul din jurul meu şi se întinde către su- 
portul de pahare. Ia o sticlă de apă și o deschide. 

— Poftim, bea asta. 


Beau cu înghițituri mari, îmi era atât de sete. Este ca un 
fel de energie lichidă. 


— Cred că ţi s-a oprit sângerarea, spune el. Dar cineva 
tot trebuie să te examineze. Am o idee. 


Mă așază pe spate, asigurându-se că stau comod. Apoi, 
ajungând la locul șoferului, formează un număr. 


— Dex, sunt eu. Dylan. 


Aud vocea unui bărbat la celălalt capăt al liniei. 

— Omule, te-am sunat și te-am tot sunat, dar intră că- 
suța vocală. 


— Mda, telefonul ăla se află în burta unui tir. Unde ești, 
omule? 


— Mă îndrept spre Dallas. Sunt la jumătatea drumului. 
M-am gândit că poate e nevoie să te salvez. 


— Este. Ne putem întâlni în Tyler într-o oră? 

— Poţi să fii sigur. 

— Am un pacient pentru tine, spune el. Abilităţile tale 
medicale sunt la fel de bune ca înainte? 

— Sunt ca mersul pe bicicletă, spune el. Ce îmi aduci? 

— Plagă împuşcată. 

— Tu? 

— Nu, ea. 


Imi dau seama că i-a vorbit unui prieten despre mine. 
Mă întreb cine este tipul ăla și de ce are Dylan încredere în 
el. Dar dacă el are, am și eu. 


O] 


DYLAN 


jungem în Tyler în patruzeci și cinci de minute și de 

îndată ce intrăm în oraș, îl sun pe Dex. 

— Ai ajuns? 

— Mda, sunt la o farmacie de aici, cumpăr niște medi- 
camente. Tu? 


— Acum am ajuns. Unde ar trebui să ne întâlnim? 


— Este o fermă de căprioare la care m-a dus mai demult 
un prieten al meu. După ce ajungi la Rio Range, mergi în jur 
de cinci kilometri spre sud. O să dai peste o bornă kilome- 
trică. Nu îmi amintesc numărul, dar, imediat ce treci de ea, 
se întinde un drum de pământ. Nu va fi nimeni acolo în 
această perioadă a anului. 


— Se poate intra? 


— Nu. Dar este un foișor pe iaz și cred că e un loc bun 
în care să lucrăm. Cu adevărat retras. Nu este ca o fermă de 
căprioare obișnuită. Cum se simte? 


— Bine, spun eu. I s-a oprit sângerarea. 

Am ţinut-o de vorbă tot drumul ca să mă asigur că nu- 
și pierde cunoștința. Mi-a povestit întâmplări de când ea 
și Hannah erau mici, lucruri pe care obișnuiau să le facă 
împreună cu părinţii lor, unde mergeau de Ziua Recunoș- 
tinței, ce cadouri primeau de Crăciun, unde își petreceau 
vacanţele... absolut orice mi-a trecut prin minte să întreb, 
ca să rămână cu mine. 


Ajung la Rio Range și virez spre sud. Îmi setez GPS-ul 
să măsoare cinci kilometri, iar apoi zăresc borna kilome- 
trică. Drumul de pământ trece chiar pe lângă ea și văd urme 
proaspete de cauciucuri. Intru, merg tot înainte și îl văd pe 
Dex coborând din camionetă. 


— Am uitat să îţi spun, mă întorc eu către Casey. Dex 
este infirm. 


— Ce și-a pierdut? întreabă ea. 

— O mână și un picior. 

— Şi mă va opera pe mine? 

— Îl ajut şi eu. Nu-ţi face griji. 

— Cum s-a întâmplat? întreabă ea. 
— O bombă artizanală. 

Nu îi dau mai multe detalii. 


— Poţi avea încredere în el. Este un om bun și m-a aju- 
tat să lucrez la cazul nostru. 


Opresc mașina și cobor, după care îmi întind pumnul 
înspre ce i-a mai rămas din braţ în semn de salut. Deschid 
ușa din spate și o ajut pe Casey să coboare. Este evident 
slăbită, dar stă în capul oaselor și observ că nu este cu mult 
mai mult sânge pe scaun față de cât era înainte. O ajut să se 

ridice în picioare și îi trec braţul pe după talie, ca să nu-și 
piardă echilibrul. 

— Dex, ea este Casey. 

El nu-i oferă brațul infirm, ci, în schimb, îi întinde mâna 
stângă. 

— Îmi pare bine să te cunosc. 

Ea își ridică mâinile în semn de refuz. 


— Imi pare rău, sunt plină de sânge. Mulţumesc că ai 
venit. 


— Mda, lasă-mă să arunc o privire. Să mergem acolo, 
la masa de picnic. 


— Aici sunt eviscerate căprioarele? întreabă ea. 
El chicotește. 


— Nu, în partea cealaltă fac asta. Aici doar se mănâncă 
și se fac operaţii minore victimelor focurilor de armă. Deci 
ce s-a întâmplat? 

Îi povestesc cât timp îi examinează rănile. 

er Te 
Puțin mai târziu, e curățată deja; i-a cusut plăgile cu ajuto- 
rul meu, după care le-a bandajat și i-a imobilizat brațul 
cu o fașă. 


— Nu cred că umărul este rupt, dar garantez că ten- 
doanele și ligamentele sunt afectate. 


Îi trece fașa pe după gât și o ajută să își așeze braţul în ea. 
— Cel puţin este vorba despre brațul stâng. Tu ești drep- 
tace, nu-i așa? 


— Mda, răspunde ea. Tu erai dreptace? 

— Eram. Am învăţat să mă descurc doar cu mâna stân- 
gă, dar tot scriu ca un copil de clasa a treia. Totuși, se spune 
că, atunci când înveţi să scrii cu cealaltă mână, ți se ascute 
mintea, așa că... probabil acum am un IQ de 180. 


— Tu şi Dylan aţi fost acolo când a avut loc explozia? 
întreabă ea. 


Rămân tăcut în timp ce Dex răspunde: 
— Mda. Dacă nu era Dylan acolo, aș fi fost mort. 
— Eu îmi amintesc altceva, îi zic. 


— M-ai scos din flăcări, frumușelule. M-ai cărat o bună 
bucată de timp în spate. 


Eu chiar nu îmi amintesc nimic despre asta. Îmi amin- 
tesc doar cum trupul lui îl fereşte pe al meu în momentul în 
care bomba explodează. 


— M-a salvat și pe mine, spune ea, zâmbindu-mi. 

Chipul ei e palid, dar observ că se simte mai bine. 

— Păi, nu știu ce aveți de gând să faceți mai departe, 
dar amândoi o să aveţi nevoie de haine noi. Nu puteţi um- 


bla plini de sânge. Ce-aţi zice dacă aș da o fugă la Walmart 
sau în altă parte să vă cumpăr niște haine? 


Casey îi spune care este mărimea ei și îi dă niște bani 
pe care îi are în portofelul din buzunarul de la blugi. 


— Ne poţi lua și două telefoane noi cu cartelă? Au pus 
mâna pe al meu și îi va conduce către al lui. 


Dex îmi aruncă o privire. 

— L-am distrus pe al meu pe drum, îi zic. 

Dex pleacă și ne lasă aici singuri. 

Ea stă pe masa de picnic, privind spre iaz, iar eu mă 
așez lângă ea. 

— Îmi place de el, spune Casey. 


— Ți-am zis eu. L-am implicat în momentul în care nu 
am putut să fiu în două locuri deodată. I-a urmărit pe Keegan 
și pe Rollins. A fost de mare ajutor. 

Îi înlănţui talia cu braţul şi o trag spre mine, iar ea își 


v 


aşază capul pe umărul meu. 


3 


— Îţi mai amintești când am vorbit prima dată la tele- 
fon, mă întreabă ea, și tu mi-ai spus să încerc să observ 
unde lucrează Dumnezeu? Să văd? 


— Mda, spun eu. 

— Am căutat. Am văzut. Ştii cum a lucrat? 

— Cum? 

— Mi te-a adus pe tine. Îi pasă. 

Mi se pune un nod în gât, dar încerc să fac abstracţie de el. 

— Da, Îi pasă. 

Îşi ridică privirea spre mine, iar eu mă uit în ochii ei 
câteva clipe, simțind cum mi se rupe inima văzând paloa- 
rea din ei. Îi dau lacrimile în timp ce mă apropii de ea şi mă 
tem că s-ar putea să dea înapoi. Însă ea se apropie din ce în 
ce mai mult de mine și, în momentul în care buzele ni se 
întâlnesc, mii de emoții freamătă în sufletul meu... înecân- 
du-mă... aducându-mă la viață. Îmi atinge obrazul, și îi simt 
degetele fine ca niște pene fine. Îi mângâi și eu obrajii cati- 
felați ca pielea unui nou-născut și scăldaţi în lacrimi sărate. 
Miroase a spirt, dar îl simt ca pe un parfum care îmi va 
aminti de ea totdeauna. După ce ne sărutăm, mă privește 
în ochi, rămânând cu mâna pe obrazul meu. Îmi lipesc frun- 
tea de fruntea ei și îmi șoptește: 


— Ştii, trebuie să plec. Tu trebuie să rămâi. 

Mă retrag brusc. 


— Nu, merg cu tine. Te duc oriunde vrei tu să mergi și 
vom continua să lucrăm... 


— Nu, n-o să meargă. Dacă vor afla că ești de partea 
mea, că m-ai ajutat, cu siguranţă vei ajunge la închisoare. 
Obstrucţionarea justiției, complicitate, adăpostirea unui 
fugar... Avem nevoie de mai multe dovezi. Tu ești singurul 
care poate face rost de ele. 


— Dar nu vreau să rămâi singură. 

— Am mai fost singură. O pot face din nou. 

— Dar eşti mult prea ușor de recunoscut acum. 

— Mă pricep la deghizări. 

Mintea-mi lucrează febril. Încerc să asimilez această 
nouă realitate, ea din nou dispărută, eu aici. 

— Trebuie să îmi spui unde mergi. Nu pot să nu știu. 


— Îţi voi spune când voi ajunge acolo. Mă pot folosi încă 
de identitatea mea ca Liana Winter. 

Acum, că am găsit-o, nu suport gândul că o voi pierde 
din nou. 


— Casey, nu vreau să pleci. Mă simt de parcă am aștep- 
tat toată viaţa... 


— Ce alternativă am? șoptește ea. Aș putea să mă pre- 
dau acum, să ne încercăm norocul, să dăm presei tot ce 
avem. Dar Keegan e mult prea inteligent. S-ar putea să îi 
cerceteze pentru povestea cu banii, dar cum putem dovedi 
că l-au ucis pe tatăl meu, pe Brent sau pe Sara Meadows? 
Partenerii lor din poliţie îi vor acoperi cum au făcut-o ani 
de-a rândul. Îmi vor face familia să sufere. Dacă voi ajunge 
vreodată după gratii, voi sfârși spânzurată de corpul de 

iluminat și vor declara că a fost sinucidere. Ne trebuie mai 
mult de atât. 


Știu că este adevărat, că trebuie să plece și că nu pot 
merge cu ea. Dar nu vreau să o pierd din ochi. O mai sărut 
o dată, gustându-i lacrimile sărate. Sau poate că sunt pro- 
priile mele lacrimi. 


Când Dex se întoarce, sunt împăcat deja cu felul în care 
trebuie să fie lucrurile. Ea se schimbă în mașină, după care 
mă schimb și eu și curățăm pata de sânge de pe banchetă. 

Când totul este gata, îl îmbrățișez frățește pe Dex. 


— Mulţumesc pentru ajutor, omule! Ascultă, trebuie să 
îți mai cer o favoare. 


— Gata cu favorurile! mă tachinează el. 
— Asta nu-i foarte mare. Doar. 


Imi scot cheile din buzunar și desprind una micuță de 
pe breloc. 


— Trebuie să-ți dau cheia asta. Este de la o cutie de 
valori pe care o păstrez la Banca Regions. 

Dex o ia. 

— De ce mi-o dai? 

— Ţin câteva dintre dovezile noastre în acest depozit. 


Plănuim să le trimitem presei, dar în cazul în care nu se va 
mai întâmpla niciodată... vreau ca cineva să aibă ce am eu. 


— Aşadar, dacă pământul se deschide și te înghite sau 
dacă vei fi decapitat de un camion cu cherestea... vrei să 
iau tot ce este în depozit și să trimit presei? 

— Da. Şi vreau să o faci înainte să apuci să verși vreo 


lacrimă pentru mine sau să mergi la înmormântare sau să 
faci orice altceva. 

— S-a făcut, omule. 


— Deci... ea pleacă cu mașina. Eu trebuie să mă întorc 
în Dallas să o recuperez pe a mea. 


Dex o priveşte peste umărul meu. 

— Chiar o lași să plece? Credeam că e de păstrat. 

— Doar temporar, îl asigur eu. Când totul se va termina... 

Știe încotro bat, și aprobă din cap, dar fără să mai glu- 
mească. Știe că toată povestea este serioasă. 

Dex îmi spune că mă va duce el înapoi în Dallas să-mi 
recuperez mașina. Dacă mă vede cineva, voi spune că am 
căutat-o în tot acest timp. Casey poate să conducă în direc- 
ţia nord-est și să iasă din acest stat în câteva ore. 


Îi spun că o conduc până în capătul aleii pietruite. Casey 
îi mulțumește lui Dex și îl îmbrățișează, după care luăm 
mașina până ajungem la drumul principal. 

— Acest loc pare a fi cel mai pașnic din lume, șoptește 
ea în timp ce ne îndepărtăm. 

— Sunt o mulţime de locuri pașnice în lume, îi spun eu. 
Le vom descoperi împreună când totul va lua sfârșit. 

Îşi şterge lacrimile când ajungem în capătul aleii. Mă 
înclin și o sărut din nou, ținându-i chipul catifelat în palme, 
știind că s-ar putea să fie pentru ultima dată. O parte din 
mine îmi spune că nu am s-o mai văd. 


— Ce ai de gând să faci? mă întreabă ea. 
— Voi continua să îmi joc rolul, spun eu. 
— Dar Keegan știe... 


— Am o poveste. S-ar putea să mă suspecteze, dar nu 
va fi sigur. Il voi convinge de faptul că încă te caut. 


O sărut din nou. 

— Nu va mai dura mult, Casey. Il vom înfunda și te vei 
putea întoarce, ca să fii împreună cu familia ta, iar noi doi... 


Îmi atinge buzele cu degetul, oprindu-mă. 

— Nu spune. 

— De ce? șoptesc eu. 

— Pentru că o să doară și mai tare când totul se va 
nărui. 

— Nu se va nărui, o asigur eu, dar nu sunt sigur că este 
o promisiune pe care s-o pot ține. 

Deschid portiera și ies afară, apoi ocolesc mașina și 
ajung în dreptul ei. Coboară geamul. 


— Mulţumesc pentru tot, Dylan. Vorbesc serios. Dum- 
nezeu... viață... adevăr... tot. 

— Sună-mă, îi zic și, înainte ca vorbele să-mi iasă pe 
gură, ea a şi pornit mașina. 

Vreau să alerg după ea. Vreau să merg cu ea. Vreau să 
urlu lumii întregi că este nevinovată, că e o victimă a unui 
grup de ucigași care se prefac a fi protectorii noștri. Vreau 
să pun capăt acestui lucru chiar acum. 


In schimb, mă îndrept spre locul în care mă așteaptă Dex. 


02 


CASEY 


e măsură ce mă îndepărtez de el, îmi șterg lacrimile cu 

mâneca. Viitorul pare sumbru, dar împing acest gând 
în străfundurile minţii şi încerc, în schimb, să Îl văd pe 
Dumnezeu. A fost prezent acolo - în casa aceea din Dallas, 
în baia în care am sângerat, la ferma de căprioare unde am 
fost operată de un om infirm. 

A fost acolo când m-am îndrăgostit. 


Încerc să revizuiesc imaginea pe care o am în minte 
despre viitor, să mă văd alături de Dylan, atunci când toate 
astea vor fi rămas în urmă. Este o imagine palidă, dar exis- 
tă. Mă voi agăța de ea. Oriunde aș merge, atâta timp cât voi 
reuși să vorbesc cu EI, voi reuși să trec cu bine peste orice. 

Îmi doresc să o sun pe mama şi să îi alung temerile, să 


îi spun că îmi voi demonstra nevinovăția, că am nevoie să 
fie puternică și să nu se lase învinsă. 


Insă nu vreau ca în această seară să deschid televizo- 
rul și să văd cum este arestată sub privirile tuturor. 

Pornesc radioul și găsesc un post local din Dallas unde 
sunt difuzate ultimele știri. 


„„„.moartea lui Cole Whittington. Poliţia a identificat 
camioneta care se presupune că ar fi împins mași- 
na lui Whittington de pe șosea, provocând moartea 
acestuia. Era deținută de Nate Trendall, tatăl copi- 
lei pe care Whittington a fost acuzat că ar fi moles- 
tat-o. Serviciul pentru Protecţia Copilului a dispus 
ca minora de șapte ani să fie luată de la domiciliu 
după o examinare medicală ce a stabilit că a fost 
abuzată de Fred Mardeaux, un cunoscut traficant 
de droguri. Relatările anterioare, care susțineau că 
fugara Casey Cox ar fi fost implicată în povestea 
morții lui Whittington, s-au dovedit a fi false. Mai 
multe amănunte despre acest caz veți primi disea- 
ră, la ora zece. 


Mă relaxez și simt cum un sentiment de ușurare pune 
stăpânire pe mine. Ava este în siguranță. Agresorul ei se află 
la închisoare, la fel și tatăl său. Poate mama ei va fi urmă- 
toarea pe listă. 


Rostesc o rugăciune pentru ca fetiţa să fie bine, dar și 
pentru soția și copiii lui Cole. Mă rog ca toată lumea să afle 
că tatăl lor nu i-a părăsit de bunăvoie. 


Mă simt din nou cuprinsă de durere și îmi este tot mai 
greu să fiu atentă la drum. Arunc atât telefonul, cât și bateria 
pe câmp. Noul meu telefon este încă în plasa de la Walmart 
pe care mi-a dat-o Dex. 


După câțiva kilometri, trag pe dreapta, îmi suflu nasul, 
îmi şterg fața și îmi verific în oglindă peruca, aranjându-mi 

cu degetele bretonul. Privesc în toate direcţiile, încercând 
să îmi dau seama încotro ar trebui să merg. În cele din urmă, 
fac dreapta și mă îndrept spre Oklahoma sau Arkansas ori 
poate chiar mai spre nord. 


Incerc să gândesc ca o altă femeie. Una pe care nici mă- 
car nu o cunosc încă. 


NOTA AUTOAREI 


ricine mi-a citit cărţile știe că de multe ori personajele 
mele se confruntă cu crize teribile, că uneori se află 
în pericol sau că vreun eveniment îngrozitor le-a schimbat 
complet viața. Cred că acest fapt se datorează în parte nu- 
meroaselor provocări de care am parte în propria viaţă. 
Numai că sunt momente când privesc înapoi spre anii de 
care m-am plâns și îmi dau seama că au fost ani cu adevă- 
rat buni. Nu eram suficient de atentă la detalii. Ţi s-a întâm- 
plat vreodată să-ţi petreci ani la rând gândindu-te că ești 
grasă, și apoi, peste douăzeci de ani, să vezi o fotografie cu 
tine și să îți spui: Nu arătam chiar atât de rău pe atunci. De 
ce m-am tot plâns? Cam așa se întâmplă și în cazul meu, 
când mă gândesc la toţi anii în care m-am căinat în condiţi- 
ile în care, de fapt, lucrurile stăteau destul de bine. 
M-am plâns de curând unor prieteni cu privire la anu- 
miţi factori de stres din viața mea, iar unul dintre ei mi-a 
scris un e-mail pe care nu-l voi uita niciodată. 


Prietenul care l-a scris este un alt autor: Athol Dickson, 
care a scris cărți precum The Cure sau River Rising. Athol a 
suferit enorm după ce mama lui a dus o luptă îndelungată 
și îngrozitoare cu cancerul. Pentru că era distrus sufleteș- 
te, nu mai putea să se roage, să citească Biblia și nici măcar 

să se mai gândească la Dumnezeu. Soţia lui l-a dus într-o 
excursie prin ţară, în speranța că îl va trezi din această 
letargie, iar după câteva zile spune cum își amintește că, 
privind pe geamul mașinii, a admirat cel mai frumos apus 
de soare pe care îl văzuse vreodată și i-au dat lacrimile. 
Spune că, văzând acel apus de soare, sufletul i s-a umplut 
de un sentiment de recunoștință și în el s-a schimbat 
ceva definitiv. De atunci înainte, L-a căutat pe Dumne- 
zeu în orice, găsind mereu motive pentru care să se simtă 
recunoscător. 

Mi-a spus: 

Începând din acest moment, mulțumește-l lui Dumnezeu 
pentru fiecare dar pe care ţi-l oferă, de la cele mărunte, pre- 
cum mireasma florilor de caprifoi sau de iasomie crescute în 
grădina din spatele case, la realizarea faptului că nu te-a 
mai durut spatele preţ de câteva minute și până la darurile 
cu adevărat mai mari, precum acela că oamenii pe care îi 
iubeşti sunt vii şi nevătămaţi în camera de alături. 


Vorbesc despre practicarea recunoștinţei deliberate. Este 
„deliberată” pentru că implică deopotrivă efortul de a fi con- 
știent de darurile lui Dumnezeu pe parcursul întregii zile, 
precum și acceptarea fiecărui dar prin rostirea unui simplu 
„Mulţumesc 


În viața unui om care practică recunoştinţa deliberată, 
nu există răspunsuri precum „Da, dar... „Nu este corect” sau 
„De ce eu?” gânduri care te fac să cazi. Cele două atitudini 
pur și simplu nu se pot amesteca. lar ca să te concentrezi pe 
darurile pe care ţi le oferă viaţa, trebuie să trăieşti clipa. 
Practicând recunoştinţa deliberată, nu mai ai timp de regre- 
te cu privire la trecut sau de griji cu privire la viitor. Nu mai 

simţi decât recunoștință pentru ceea ce se întâmplă aici și 
acum. 


Acesta este secretul pentru a te simţi mulțumit în orice 
împrejurare de viață despre care ne vorbește apostolul Pavel. 
Este și secretul acelui îndemn al apostolului, aparent impo- 
sibil de realizat, de a te ruga fără încetare, căci fiecare ex- 
presie a recunoștinţei față de Dumnezeu este o rugăciune, 
ceea ce înseamnă că practicarea recunoștinţei deliberate 
duce fără doar și poate la o viaţă închinată lui Dumnezeu. 

A continuat prin a-mi spune că una dintre poziţiile 
adoptate implicit în viață este aceea de a considera că toa- 
te lucrurile ei mărunte ţi s-ar cuveni de la sine, când, de 
fapt, aproape orice ceas din zi este un dar venit direct de la 
Dumnezeu. M-a mustrat că nu lucrez mai mult la expri- 
marea mulțumirii pentru toate acele lucruri banale ce se 
întâmplă într-o zi oarecare. Nu este ușor, mi-a spus el, dar 
este simplu și poate fi realizat, iar dacă iei în serios acest 
lucru și te preocupi de el până când îţi devine o obișnuinţă în 
viață, îti promit că îţi vei recăpăta bucuria de a trăi. 

Mi-ar plăcea să spun că știam deja lucrul acesta și că 
l-am practicat cu intensitate, dar nu am făcut-o. M-am ho- 
tărât să îi ascult sfatul şi să mă gândesc profund la el. În loc 
să fiu supărată pentru că o anumită criză din viața mea 
m-a costat foarte mulți bani, mă gândesc că Dumnezeu ne-a 
dat fiecare bănuţ de care am avut nevoie pentru a o depăși. 
În loc să mă plâng că a trebuit să fac ceva ce nu îmi doream, 
îmi spun: Dumnezeu mi-a dat tăria de a trece peste asta. 


Însă este un real efort pentru mine. Problema este că 
uneori nu vreau să o fac. Câteodată prefer să plâng, să tip 
sau să mă văicăresc, deoarece consider că merit asta. Însă 
acest lucru nu face decât să mă rănească. Atunci când am 


374 


ERRI BLACKSTOCK 


început acest exercițiu, mi-am dat seama că mi-am petre- 
cut cea mai mare parte a vieții ignorând toate acele lucruri 
pentru care merită să îi mulțumim lui Dumnezeu. Nu Îl că- 
utam pe Dumnezeu, de aceea continuam să Îi simt lipsa. 


Când am analizat acele momente în care Dumnezeu a 
lucrat tăcut în viața mea când mă simțeam descurajată și 
pierdută, dar și momentele în care nu am observat pre- 
zența Lui doar mulţi ani mai târziu, am început să Îl văd în 
lucrurile mărunte din viața mea. Mi-a schimbat modul de 
gândire. Frica a devenit anticipare. Văicăreala s-a trans- 
format în laudă. După cum m-a instruit atât de elocvent 
prietenul meu, practicarea recunoștinței deliberate pentru 
fiecare lucru mărunt din viaţa noastră nu numai că le face 
pe cele care erau de nesuportat să pară tolerabile, ci une- 
ori le face să pară chiar binecuvântări. Chiar dacă nu sunt 
evidente imediat. 


Sper totuși că Dumnezeu se va folosi de această lecţie 
pe care mi-a dat-o în viață, pentru a lucra și în viaţa citito- 
rilor mei şi, aşa cum Casey începe să Îl vadă pe Dumnezeu 
în lucrurile obișnuite din viața ei - mari și mici -, la fel să 
înceapă şi cititorii mei să Îl caute. 

Epistola către Filipeni a Sfântului Apostol Pavel (4:8) 
spune: 

Mai departe, fraţilor, câte sunt adevărate, câte sunt de 
cinste, câte sunt drepte, câte sunt curate, câte sunt vrednice 
de iubit, câte sunt cu nume bun, orice virtute și orice laudă, 
la acestea să vă fie gândul. 


Nici eu n-aş putea să spun mai bine de atât. 


Subiecte de discuţie 


A procedat corect Casey când s-a implicat în poves- 
tea lui Cole Whittington după ce a descoperit biletul 
lui de adio? 

Ce anume o motivează pe Casey atât de mult încât să 
riște să se expună pe sine pentru a-i ajuta pe alţii? 
Dacă ai ști că un copil a fost abuzat, ce anume ai face 
ca să-l ajuţi? 

Ce învață Casey despre rugăciune? Tu ai învăţat ceva 
nou despre rugăciune? 


În această carte, Casey trece la un alt nivel în ceea 
ce privește înțelegerea lui Dumnezeu. Cum reu- 
șește să facă acest lucru și cum o ajută Dylan să 
înțeleagă? 

A existat vreo scenă care să te facă să înţelegi ce 
înseamnă tulburarea de stres posttraumatic? 


De ce crezi că sinuciderea este atât de des întâlnită 
în rândul veteranilor de război? 


Care este lucrul cel mai important referitor la aceas- 
tă carte care îţi va rămâne în minte? 


MULTUMIRI 


A- trecut am sărbătorit împlinirea a douăzeci de ani de 
când scriu pentru editura Zondervan, care face parte 
din trustul editorial HarperCollins. Am avut ocazia de a 
merge în altă parte, însă eu aparțin școlii de gândire care 
crede că „dacă un lucru nu e rupt, nu încerca să-l repari”. 
M-am bucurat să mi se publice cărţile de către asemenea 
profesioniști, cu mare drag de cărți și cu o cauză comună. 

Însă acum câţiva ani, am aflat că HarperCollins cum- 
părase și Thomas Nelson, un alt editor creștin pentru care 
scrisesem Women of Faith (Femei credincioase) și câteva 
nuvele. Nu mi-am dat seama cât de drastic îmi va afecta 
această achiziţie situația mea confortabilă. Într-un interval 
de câteva săptămâni, mi s-a spus că Zondervan și Thomas 
Nelson vor fuziona în cadrul HarperCollins și vor deveni 
HarperCollins Christian Publishing. Tot ce însemna ficțiune 
urma să fie transferat către Thomas Nelson, deși editura 
Zondervan ar fi continuat să existe. 


Aceasta însemna că întreaga echipă de la Zondervan, 
Grand Rapids, Michigan, care îmi devenise ca o familie, se 
transforma acum într-o echipă de necunoscuţi, la sediul 
central al editurii Thomas Nelson din Nashville. Cum sunt 
o persoană cărei nu-i place schimbarea, am fost sceptică. 
M-am temut că lumea mea era pe cale să se schimbe, iar eu 

nu știam dacă să rămân sau nu, după ce îmi îndeplineam 
condiţiile contractuale. 


Însă noua echipă, condusă de editorul pentru cărți de 
ficțiune Daisy Hutton, mi-a asigurat o tranziţie atât de lină 
încât am revenit la vechiul meu grad de confort. Știu că 
le-am mai mulțumit în alte cărți, însă am vrut să îmi rezerv 
o clipă pentru a le mulţumi din nou, în condiţiile noului 
context descris mai sus. Viaţa mea ar fi mult mai stresantă 
în lipsa încurajărilor constante și a atitudinii de tip pot s-o 
fac a tuturor celor din noua mea echipă editorială. Daisy 
Hutton (editor) a fost o adevărată binecuvântare în viața 
mea, alături de Amanda Bostic (editor asociat), Paul Fisher 
(director de marketing), Kristen Golden (manager de 
marketing) și Kayleigh Hines (asistent administrativ). Nu 
cunosc numele tuturor agenților de vânzări care îmi duc 
cărțile în librării, însă recunoștința mea pentru munca lor 
este nețărmurită. 


Le mulțumesc, de asemenea, redactorilor David Lam- 
bert și Ellen Tarver, care nu lucrează pentru HarperCollins 
Christian Publishing, dar care, conform contractului, îmi 
redactează în continuare cărțile. HarperCollins Christian 
Publishing a fost suficient de înțeleaptă pentru a permite 
acestor relaţii să continue, astfel încât procesul meu de edi- 
tare a cărților să fie neîntrerupt. Pentru acest lucru îi sunt 
recunoscătoare. De asemenea, mulțumiri speciale agentu- 
lui meu literar Natasha Kern, care m-a acceptat pe vremea 
când acest lucru nu i-a adus cine știe ce bani, destul de mulți 
ani. 

Închin acum pentru alţi douăzeci de ani alături de Har- 
perCollins și de toţi profesioniștii care mă ajută să le aduc 
cărți cititorilor mei! 

